
INSENINARE 


Fără îndoială au mare dreptate acei care susțin că frământarea 
actuală a omenirii de pretutindeni izvorăşte nu din motive de 
“ordin economic, ci din motive de ordin moral, create de războiul 
din urmă, care a adus cu dânsul nu numai nimicirea atâtor vieți 
şi atâtor bunuri materiale, dar parcă și sfărâmarea tablei ierarhice 
de valori morale a omenirii. Un fel de nihilism, vecin cu nebunia, 
a cuprins toate minţile. Noţiunile de frumos și urit, de bine şi 
de rău, de drept şi de nedrept și-au pierdut semnificarea pe 
care o căpătaseră în minţile oamenilor. 

Permanenta confundare a șireteniei cu inteligența, a succesului 
cu valoarea și meritul real — spectacolul prosperității, notorietății, 
considerației și impunităţii de care se bucură cei ce speculează 
incultura şi credulitatea mulțimii — spectacolul incapacității, iz- 
vorîtă din lipsă de spirit de ansamblu şi de trainică credinţă că- 
lăuzitoare a multor din cei ce se încumetă să făurească legi popoa- 
relor — toate contribue la crearea unui chinuitor sentiment de 
nesiguranță, de alarmare, asemănător aceluia pe care l-ar încerca 
niște călători, rătăciți în ceața oceanului, pe un vas fără cârmă 
şi fără busolă. 

Acest sentiment, resimţit chiar şi de cei ce se mărginesc numai 
la rolul de actori în viață, nelinișteşte adânc pe cei înclinați prin 
firea lor să fie nu numai actori, dar şi spectatori ai propriei lor vieți. 

Unii din aceștia din urmă pun capăt neliniștei lor sufleteşti, 
îngropându-se în tranșeele unui scepticism absolut, zicându-şi 
că într'o lume a cărei rațiune de a fi nu o putem pricepe și în 
mijlocul unei naţiuni indiferente de soarta noastră, căutarea unei 
table ierarhice de valori morale, obligatorie altora decât aceluia 

care a imaginat-o, e o năzuință absurdă, lipsită de orice temei 
raţional, « când prin această viață să trecem ne e scris — Ca visul 
unei umbre sau umbra unui vis»; și că, prin urmare, fiecare e 
îndreptăţit să-şi croiască viaţa așa cum vrea, călăuzit numai de 
interesul său personal. 

Zadarnic încerc să mă liniștesc cu asemenea gânduri. Din fundul 
conștiinței aud un glas care-mi şopteşte: Nu e așa. Nu te lăsa ade- 
menit de asemenea credințe. In mâinile tale stă putinţa de a face ca 
trecerea ta prin viață să însemne mai mult decât trecerea unei 
muște. 

Unde e adevărul? Unde? 

Nu am pretenţia de a căuta o formulă de mântuire a tuturor 
celor care ca mine sunt chinuiți de acest sentiment. Mântuirea 
mea însumi o caut; vreau să pun capăt unui chin care mi-a deve- 
nit intolerabil, vreau să ies din bezna acestui labirint, în care 
rătăcesc pe dibuite; şi simt că firul Ariadnei care m'ar putea con- 
duce afară, la lumină, e găsirea unui răspuns întrebărilor: ce este 
progresul? In ce consistă el? 

Mă simt obligat să cer iertare filosofilor de această îndrăzneață 
incursiune în domeniul lor de activitate; căci fără îndoială, a căuta 
un răspuns acestor întrebări este a filosofa. 

Libertatea de a gândi și de a ne exprima gândirea permite 
fiecăruia să-şi spună părerea chiar și asupra unor chestiuni care 
nu țin de specialitatea lui; fireşte cu riscul, în cazul în care ar fi 
greşită, de a auzi strigându-i-se de cei competenţi: « întoarce-te 
la petice, cârpaciule >. 

Dar nu mă pot stăpâni de a risca această primejdie, căci 
simt că de răspunsul ce voi fi găsit acestor întrebări depinde 
şi atitudinea mea în restul de viață ce mai am de trăit şi judecata 
mea despre semenii mei şi despre actele lor; iar dacă împărtășesc 
şi altora răspunsul, la care după lungi frământări am ajuns, e 
pentru a-mi verifica părerea, supunând-o controlului celor mai 
competenți decât mine. 


s 
+ kad 


Mai întâi o limitare a subiectului. Nu poate fi vorba de pro- 
gresul universal, cosmic. Micşorimea minții noastre față de acest 
univers cu miliarde de sori la depărtări de milioane de ani de 

rază de lumină, nu ne îngădue nu numai de a găsi, dar nici măcar 
de a căuta dacă universul e în progres și în ce constă el. Cuno- 
ştințele noastre despre univers sunt mult mai puțin decât o pică- 
tură, raportată la apa tuturor râurilor, lacurilor, mărilor şi ocea- 
nelor de pe pământ. Cu atâta cunoştinţă e o nebunie să încerci 
să cunoşti direcţia în care merge. 

E vorba despre progresul de pe acest grăunte din univers, pă- 
mântul nostru. 

Ingăduiți-mi să procedez cu mine însu-mi, pentru a mă lămuri, 
cum aș proceda cu unul care nu știe nimic, pe îndelete, luând 
lucrurile dela început, dar fără a-l depărta dela înțelegerea lucru- 
rilor prin prea multe amănunțimi. 

Pentru evitarea unei confuziuni mi-am spus că trebue să separ 
ideea de progres de ideea de evoluție. 

Evoluţia este o neîntreruptă preschimbare a lucrurilor, care se 
săvârşeşte în mod mecanic, determinat numai cu concursul for- 
telor naturii şi în virtutea legilor ei. 

Invățaţii, care s'au ocupat și se ocupă de istoria pământului, 
au ajuns la încredințarea că într'un trecut foarte îndepărtat nu 
exista pe pământ absolut nici o vietate; nu existau decât corpurile 
cunoscute în chimia anorganică: metaloizi, metale, acizi, săruri 
și toate combinaţiile rezultate din înrâuririle ce unele exercitau 
asupra celorlalte, 

Din aceste combinaţiuni şi în condițiuni care, cu toate silin- 
tele oamenilor de știință, n'au putut până acum să fie reproduse, 
s'au născut primele viețuitoare. Unde? Când? Nu se ştie; dar 
urmaşii lor s'au răspândit pe pământ, și din diversitatea condi- 
ţiilor în care au fost puse să trăiască și din obligaţia lor de a se 
adapta mediului în care trăiau, încet-încet, într'un răstimp de 
zeci şi poate chiar sute de milioane de ani, a rezultat modul 
de a fi al tuturor genurilor, claselor, ordinelor, speciilor, fa- 
miliilor şi varietăţilor de plante şi de animale, care viețuesc pe 
pământ. 

Da, aşa trebue să fie: enorma diversificare a vieţuitoarelor este 
rezultatul resemnării cu care s'au supus poruncii de a se adapta 
mediului. 

Toate aceste prefaceri întâmplate pe pământ s'au săvârșit în 
mod mecanic și inevitabil, fără să fie dorite de nimeni, şi fără 

ca nimeni, în afară de forțele naturii, să intervină pentru stânje- 
nirea, reglementarea sau modificarea lor. 

Până la apariţia omului, toate vieţuitoarele făceau ce fac şi azi: 
săvârșeau, cum săvârşesc și azi, toate actele lor, ca într'un somn 
hipnotic, mânate de o putere ce parcă ar fi în afara lor. Prin foame, 
natura le silește să se hrănească, deci să continue de a trăi; prin 
amor, le constrânge să perpetueze speța. Neputându-se vedea 
trăind, nu-și pun întrebări asupra rostului existenței, nu cârtesc 
împotriva vieţii, oricât de grele ar fi condiţiile lor de trai, oricât 
de ticăloasă le-ar fi viața. 

Dar iată că lunga, anevoioasa și migăloasa evoluţie a vieţii pe 
pământ a ajuns să producă omul, care, spre deosebire de celelalte 
vieţuitoare, se vede trăind, e şi actor și spectator al propriei sale 
vieți şi în fața marilor dureri, a mizeriilor de tot felul, începe să 
facă bilanţul activului şi pasivului vieţii, începe să discute valoarea 
şi legitimitatea existenţei. 

Negreşit, la această trezire, la această atitudine de spectator al 
propriei sale vieți, omul nu a ajuns dintr'odată. Mii de ani s'a 
mulțumit cu existența, supunându-se cu resemnare, asemenea 
celorlalte viețuitoare, poruncii de a se adapta mediului pentru 
a nu pieri. i 

Și azi trăesc pe globul pământesc și nu numai în regiunile 
depărtate de centrele de civilizaţie, ci chiar în țările cele mai 
înaintate, oameni netreziţi încă, a cărora viață nu se deosibeşte 
prea mult de a animalelor, Dar din momentul în care o parte 
din oameni s'au trezit din somnul în care erau cufundaţi, pe lângă 
forțele oarbe ale naturii, care au contribuit și contribue la înde- 
plinirea preschimbărilor ce se petrec pe pământul nostru, a inter- 
venit un nou factor de evoluţie: voinţa conștientă a omului, care 
nu mai tolerează preschimbarea lucrurilor la întâmplare şi care 
năzueşte să joace un rol din ce în ce mai însemnat de creator, cola- 
borator al evoluţiei ce se va scurge de aci încolo pe acest pământ. 

Așa dar, pe lângă preschimbările ce se petrec pe pământul 
nostru, în mod mecanic, fatal şi fără a fi dorite de nimeni, numai 
în virtutea forțelor oarbe ale naturii, încep acum să se adaoge 
preschimbările dorite şi înfăptuite de omul conştient. 

Această parte de evoluție pământească, dorită și înfăptuită de 
voința conștientă a omului este progresul. 

Dar această definiție nu este completă. Dorințele oamenilor 
chiar conștienți sunt foarte diverse și adeseori diametral contra- 
dictorii. Definiția trebue completată aşa: 

Progresul este partea evoluției pământeşti dorită şi înfăptuită 
de voința conştientă a omului şi care convine întregii omeniri. 

Trebuesc deci căutate care sunt înfăptuirile voinței conștiente 
a omului, care convin omenirii, 

Cred că nu mă înșel afirmând că sunt cele următoare: 

1, Toți oamenii, și cei conștienți şi cei inconștienţi încă, doresc 
să nu sufere fiziceşte; toți oamenii sunt de acord că durerea fizică 
este un lucru de evitat. 

Știu bine că durerea fizică este un sunet de alarmă, prin care 
organismul nostru ne vestește că într'însul se petrece ceva anor- 
mal, pe care trebue să-l înlăturăm, precum ştim că, în unele cazuri, 
neperceperea durerii este un fenomen îngrijitor. Dar aceste con- 
sideraţiuni nu răstoarnă adevărul, că durerea fizică este o pată 
a existenței şi că unanimitatea oamenilor nu vor s'o îndure. 

Realizarea unui minus de durere fizică convine unanimității 
oamenilor și deci constitue un act de progres. 

Cei care îl înfăptuesc sunt medicii conștiincioși, născocitorii 
de anestezice, de seruri, de specifice, de mijloace noi de operaţii 
şi de tratamente ale bolilor de tot felul — toţi cei ce în spitale, 
în lagăre, în laboratorii, de multe ori cu riscul vieții lor, con- 
tribue la alinarea durerilor. Cu drept cuvânt ziceau latinii: 
divinum est opus sedare dolorem. 

Pe lângă durerile fizice sunt durerile morale pe care ni le prici- 
nuesc înfrângerile nemeritate, datorite hazardului, spulberarea 
iluziilor, ori pierderea ființelor dragi, 

Pentru vindecarea acestor dureri, colaborează împreună cu 
timpul, marii gânditori, marii artiști, ale căror opere sau talente, 
prin interesul sau admiraţia ce ne stârnesc, ne sustrag atenția dela 
propriile noastre suferințe. 

2. Orice om conştient îşi dă seama că egoismul e o sursă de 
mare nefericire. Egoismul, armură blestemată, care izolează suflet 
de suflet, văl al Maiei, care ne împiedică de a vedea adevărul, 
Ce suntem noi toţi și fiecare în parte? Bucăţi alcătuite din ace- 
leași substanţe, limitate în porțiunile de spaţiu, pe care le ocupă 
timpurile noastre. Și din pricina acestei limitări în spaţiu, ne urîm 

ades unii pe alţii, ne chinuim reciproc și ne întremâncăm. Ce 
tristă şi ce tragică nebunie! 

Veniţi pe lumea aceasta fără voia noastră, incapabili, din pri- 
cina micșorimii minții noastre față cu imensitatea universului, 
de a pătrunde intenţiile puterii uriaşe care a creat viața şi de a 
găsi un sens vieții, singura atitudine şi folositoare și înțeleaptă 
ce ar trebui să avem unii față de alții e compătimirea și ajuto- 
rarea reciprocă, Și totuși, orbiți de egoism, ne chinuim reciproc, 
Toate nelegiuirile, toate crimele ce se întâmplă în lumea reală, 
ca şi toate urgiile din tragediile închipuite de mintea poeţilor, izvo- 
răsc din egoism. 

E ucis Polonius — suferă, înnebunește și moare Ofelia, — suferă, 
înnebunește și moare Hamlet. Care este izvorul atâtor nenorociri ? 
Actul egoist al lui Claudius de a fi ucis pe tatăl lui Hamlet, 
pentru a-i răpi tronul şi soția. E ucis Casio, — e chinuită şi ucisă 
Desdemona, — se chinuește și se sinucide Othelo. De unde izvo- 
răsc aceste nefericiri? Din egoismul lui Jago, care, neputând uita 
că l-a nesocotit Desdemona, sădește și ațâță în sufletul lui Othelo 
gelozia, altă formă de egoism. Nu există tragedie reală sau imagi- 
nată, nici măcar vreuna din tragediile clasice grecești, în care fata- 
litatea juca un rol atât de important, care să nu aibă la origine 
un act de egoism. 

Din cea mai îndepărtată antichitate, primii oameni conștienți, 
întemeietorii de religie, și-au dat seama de necesitatea combaterii 
egoismului. Această preocupare a lor reiese din majoritatea nor- 
melor de viață ce prescriau semenilor lor; iar din toată opera de 
legiferare de pretutindeni, cea mai trainică și rodnică parte e aceea 
care urmărește și realizează limitarea egoismului, 

Realizarea unui minus de egoism convine întregii omeniri și 
constitue deci un act de progres. 

Au contribuit și contribue la înfăptuirea ei întemeietorii de 
religii, legiuitorii înţelepţi — toți cei care prin scrierile lor biciuesc 
egoismul sau ne îngrozesc arătându-ne urmările lui — toți cei care, 
înzestrați cu un prisos de simțire, înțeleg suferințele altora şi, zu- 
grăvindu-ni-le, ne sădesc în suflet milă şi compătimire — toţi cei 
care în mod real, sincer și dezinteresat luptă pentru stingerea 
învrăjbirii dintre popoare; şi nu e fără semnificare faptul că acel 
care a fost răstignit pe cruce, după ce a adus omenirii o doctrină 

de înfrățire a tuturor, e socotit de cea mai înaintată parte a ome- 
nirii drept Fiul lui Dumnezeu. 

3. Orice om conştient își dă seama că cunoașterea legilor naturii 
ne dă posibilitatea să stăpânim forțele ei uriașe și din duşmane și 
vătămătoare să le facem auxiliare ale noastre; orice om conștient 
își dă seama că la o cât mai deplină cunoaştere a legilor naturii 
putem ajunge cu atât mai repede, cu cât mai mulți oameni vor fi 
scoşi din situația inferioară de a trăi ca animalele, cu cât mai multe 
minţi vor colabora la descoperirea acelor legi şi domesticirea forțe- 
lor naturii. 

Formula: a ști este a putea exprimând un adevăr incontestabil, 
realizarea unui plus de putere de cunoaștere convine întregii 
omeniri şi constitue un act de progres. 

Au colaborat și colaborează pentru realizarea lui toți învățații, 
toți născocitorii de aparate care intensifică puterea simțurilor 
noastre sau completează lipsurile organismului nostru, — toți năs- 
cocitorii de mijloace de radiarea cunoştinţelor pe tot globul pă- 
mântesc; toți care înfruntând mari piedici şi mari suferințe şi 
riscându-şi viața, explorează regiuni necunoscute ale pământului; 
toți cei care în laboratoare înguste, departe de farmecele vieții, 
prin experienţe migăloase şi primejdioase caută să pătrundă tai- 
nele naturii și toţi cei care și-au făcut din răspândirea învăţăm ân- 
tului un apostolat. 

Și acum, dacă cele spuse până aci sunt adevărate, definiția 
progresului trebue completată astfel: 

Progresul este partea evoluției pământeşti, dorită și înfăptuită 
de voința conștientă a omului, prin care se realizează treptat un 
minus de durere, un minus de egoism și un plus de putere de 
cunoaștere. 

t": f 

De câteva ori până acum am admirat şi am subliniat că toate 
schimbările petrecute pe pământul nostru până la ivirea omului 
conştient s'au înfăptuit în mod mecanic, fără a fi dorite de nimeni, 
numai în virtutea forțelor naturii, fără ca nimeni să intervină pentru 
stânjenirea sau reglementarea lor. 

Dar, pe măsură ce te adâncești în studierea evoluţiei vieții pă- 
mântești şi ţii seama de ordinea în care s'au succedat viețuitoarele 

pe aleea principală a vieţii, care duce dela primele vieţuitoare 
până la om, începi să te îndoeșşti de valoarea acestei afirmări. 

Și îndoiala izvorăște din constatarea că, mult înainte de ivirea 
omului conștient, evoluţia vieții urmărea realizarea unui minus 
de egoism şi unui plus de putere de cunoaștere în viețuitoare. 

In adevăr, ce erau primele vieţuitoare ivite pe pământ? Bucăți 
de materie, în care se petreceau reacțiuni fizice şi chimice. Din 
mediul în care trăiau, inhibau elemente, pe care și le asimilau. 
Când individul atingea o anumită proporție, se detașa dintr'însul 
o parte, care forma un individ separat. Acesta era la început sin- 
gurul mod de înmulţire al vieţuitoarelor. 

Mult mai târziu a venit amorul: ființe deosebite, care se caută, 
nu spre a se distruge, ci pentru a săvârși actul prin care se asigură 
continuitatea vieții. 

A te preocupa de altcineva decât de tine însuţi, a-l căuta în 
alt scop decât acela de a-l ucide şi a-l mânca, e un început de 
învingere a egoismului, de vreme ce egoismul înseamnă tocmai 
lipsă de preocupare de altcineva decât de tine însuți. Dar atât 
nu era de ajuns, și iată că viețuitoarele ce vin mai târziu sunt obli- 
gate să-şi cheltuiască o parte din activitatea lor, pentru căutarea 
unui loc, în care să-și depună ouăle, unui loc adăpostit și prielnic 
desvoltării larvelor ce vor ieși din acele ouă. 

Nici atât nu era de ajuns, şi iată că viețuitoarele ce vin mai târziu 
trebue să îngrijească ele însăşi de ouăle lor, să le ocrotească, să le 
clocească cu căldura trupului lor. Era încă prea puțin şi iată că 
vin animale vivipare, înzestrate cu dragoste pentru puii lor, pen- 
tru îngrijirea cărora îşi cheltuesc o mare parte din activitatea lor, 
şi pentru apărarea cărora își primejduesc propria lor viaţă. Şi 
constatăm în acelaşi timp că, cu cât un animal e mai sus pe scara 
zoologică, cu atât puiul său e mai târziu de sine stătător, cu atât 
mama sa e nevoită să-l apere şi să-l îngrijească mai multă vreme; 
iar puiul omului, ultima viețuitoare produsă de evoluţia vieţii, 
e cel mai neputincios dintre toți puii vieţuitoarelor. 

Ani de-a-rândul, părinţii săi sunt obligați să-şi sacrifice o parte 
din activitatea lor pentru a-i aduce o ocrotire și un sprijin, fără 
de care ar pieri. Așa încât, în desfășurarea vieții pământești până 
la ivirea omului conștient, amorul, dragostea părinților pentru 
urmași și întârzierea epocii de-sine-stării urmașului apar ca 

manifestările unei intenţii stăruitoare de a impune vieţuitoarelor 
preocupări, care depășesc interesele lor individuale, ca un fel de 
gimnastică de altruism impusă lor pentru învingerea egoismului. 


* 
%* + 


In evoluția vieţuitoarelor, intențiunea realizării unui spor de 
putere de cunoaștere este și mai evident. 

Viaţa pământească a început cu strop de materie, în care nu se 
petreceau decât reacțiuni chimice, inhibări de părticele din mediul 
înconjurător, pentru a le asimila organismului. Nimic din reali- 
tatea lumii nu se răsfrângea în primele viețuitoare. 'T'reptat-treptat 
se realizează minunea că, din jocul acelor operaţiuni chimice, ur- 
mașii lor încep să poată culege din afara lor impresii. Probabil 
cele dintâi vor fi fost cele produse de variațiile de umiditate și de 
temperatură. Dar viața nu rămâne staționară, se ivesc viețuitoare 
prevăzute cu organe de perceperea unor impresii venite nu numai 
dela realitatea imediată, dar şi dela distanță. Impresiile culese 
prin simțuri nu pier, rămân înscrise în organismul vieţuitoarelor 
şi produc în ele instinctul inconștient — subconștientul, arhiva 
impresiilor și experiențelor strămoșești, mai târziu memoria, 
arhiva impresiilor şi experiențelor proprii şi în sfârşit conştiinţa. 

Deşi instinctul era un mijloc destul de puternic pentru conser- 
varea individului și a speciei, după cum o dovedește faptul că 
şi azi continuă de a trăi mii de specii de vieţuitoare, păstrându-şi 
forma pe care au dobândit-o acum zeci şi poate sute de mii de 
ani în urmă, totuși pe aleea principală a evoluţiei vieţuitoarelor 
viața nu rămâne staţionară și ceea ce deosebește pe cele venite 
mai în urmă de cele care le-au precedat e un plus de putere de 
cunoaștere, care sporește necontenit, dela o ființă care abia putea 
percepe variațiunile imediate de umiditate sau de temperatură, 
până la omul care se frământă să cunoască ce realitate se ascunde 
sub sclipirea stelelor, care plutesc la depărtări de milioane de ani 
de rază de lumină. 

* j * 

Intenţia realizării unui minus de suferință nu apare în evoluţia 
vieţii; dimpotrivă perfecționarea simțurilor vieţuitoarelor le făcea 
mai sensibile durerii. Dar oare era necesară urmărirea acestui 

scop? Nu era evident că după ce se va fi realizat un minus de 
egoism și un plus de putere de cunoaștere, omul conștient se va 
sili şi va reuși să realizeze și un minus de durere? 


+ 
* * 


Constatarea acestei concordanțe între intenţiile urmărite de 
natură înainte de ivirea omului și postulatele conștiinței lui impun 
minţii reflecții aducătoare de o mare înseninare, 

De existenţa conștiinței noastre nu ne putem îndoi. O simțim 
în noi. Cum s'a format? Treptat-treptat, de-a lungul veacurilor, 
din impresiile venite din afara noastră, culese și adunate prin 
simţuri de toți răstrămoșii noştri. Din ce elemente suntem alcă- 
tuiți noi și creerul nostru, au stabilit cercetările oamenilor de 
ştiinţă. Dar din aceleași elemente e alcătuit întreg universul. Cine 
a dovedit şi cine poate dovedi că ele nu sunt capabile de a produce 
o conştiinţă decât când se grupează în forma unui creer omenesc? 
Cine și cum ar putea spulbera bănuiala că această conştiinţă a 
noastră s'a filtrat treptat în noi oamenii, prin simțurile tuturor 
vieţuitoarelor care ne-au precedat, ca prin spărturile unui zăgaz, 
dintr'o conştiinţă care există în afară de noi și cu mult înainte de 
ivirea noastră ? 

Nu știu unde poate duce pe alții această bănuială, Pe mine 
ştiu unde m'a dus, M'a scos din labirintul întunecos în care rătă- 
ceam. Drumul străbătut de viață dela ivirea ei pe pământ îmi 
face evidentă nemulțumirea cuva, din afara mea, cu viața incon- 
ştientă și resemnată a animalelor şi silințele cuva de a crea o ființă 
conștientă, care după ce va fi străbătut lungi perioade de bru- 
talitate, de superstiții, de bigotism, de revoltă, de tăgăduiri 
şi de agnosticism, să ridice în sfârșit ochii în sus şi să zică: te 
înţeleg şi îți mulţumesc că prin conștiința cu care m'ai înzestrat 
m'ai ridicat la rangul de colaborator al prefacerilor ce se vor urma 
pe pământul nostru. Ochii mei nu te văd, dar deslușit te vede 
mintea mea, nu numai din evoluţia vieţii dinaintea ivirii noastre 
pe pământ, dar şi din grija cu care și azi, necontenit repari gre- 
șelile noastre. 

E răstignit pe cruce Cel ce aducea omenirii o doctrină de înfră- 
ţire. Cârmuitorii vremii, în care s'a săvârșit acel negru păcat, 
îngăduesc săvârşirea lui. Tu ai făcut din compătimirea pentru 

suferințele Lui nemeritate aripile cu care doctrina Lui a sburat 
în lume. 

Pentru păstrarea avuţiilor şi puterii dobândite, cârmuitori răi 
şi egoişti întemeiază inchiziția. Sute şi mii de oameni nevinovați 
pier în chinuri, numai la auzul cărora ne cutremurăm. Tu te 
slujeşti de groaza şi de revolta ce stârneau acele prigoniri şi reali- 
zezi prin ele o și mai vie trezire a conștiinței. 

Tu, cel ce întorci spre binele omenirii cele mai ticăloase rătă- 
ciri ale conștiinței ei, imperfectă încă, ochii mei nu te pot vedea, 
dar mintea mea deslușit te vede! Și pentru că mi-ai desvăluit şi 
care sunt prefacerile folositoare semenilor în mijlocul cărora trăesc, 
mă voi sili în restul de viață ce-mi rămâne de trăit şi în marginile 
puterilor mele, să lucrez pentru realizarea unui minus de durere, 
unui minus de egoism și unui plus de putere de cunoaștere. 

Știu de aci încolo și ce trebue să acord semenilor mei: tuturor 
compătimire; iar stimă şi respect numai celor care și în măsura 
în care contribue la realizarea unui minus de durere, unui 
minus de egoism sau unui plus de putere de cunoaștere. 


I. AL. BRĂTESCU-VOINEȘTI 


ACUM 35 DE ANI 


III 
INCEPUTUL DURERILOR 


28 Februarie (Duminică) 1899. — Scumpă Domnișoară Anto- 
nino, iată câteva zile de când mă frământ şi mă chinuesc cu fel 
de fel de gânduri şi de întrebări. E întâia oară, în viața mea, când 
cunosc tristeţea şi neastâmpărul fără să mi se fi întâmplat nimic 
precis şi fără să fie în casa mea și în jurul meu nici o nevoie și 
nici o bătaie... Odăița mea nu mă mai încape. Veşnic sar la fe- 
reastră şi caut cu ochii spre Calea Griviței, doar-doar mi-o răsări 
silueta pe care ştiu s'o deosebesc dintr'o mie de siluete. Plimbarea 
mea la Șosea e jalnică şi de prisos... Știu bine că nu voi zări 
în fundul aleelor icoana stăpână pe gândurile mele. Traiul cu ai 
mei, masa dela amiază şi de seara, întâlnirile și convorbirile zilnice, 
cu mama și cu soră-mea,,,. au ajuns searbăde, apăsate de nu 
ştiu ce urit, pe care evident că eu îl răspândesc, și zorite să se des- 
facă și să înceteze. Fug de ai mei! Trec în cămăruța mea, pri- 
vesc portretele familiare, caut printre cărți, răscolesc sertarele, 
arunc după sobă o pagină începută nu ştiu când — și alerg la 
fereastră, să văd dacă nu cumva silueta unică va apărea mira- 
culoasă și dătătoare de viaţă, în dezordinea şi în veştejirea întregii 
lumi, din mine şi din afara mea. 

De câte ori sar la fereastră în fiecare zi... Cine ar putea să 
numere ?.. Pare că sunt o biată pasăre închisă în colivie și care 
se izbeşte necontenit de peretele de sârmă, ţesut între ea şi sor- 
ginţile luminoase ale ferestrei | 

Scumpă Domnişoară Antonino, sunt resignat, primesc robia şi 
ticăloşia mea, dar mi-e sete de lămurire... Lasă-mă să beau și 
să-mi răcoresc sufletul! Dă-mi voie să-ţi cer explicațiile pe care 
le doresc cu foc, dela revenirea d-tale. 

Ce s'a întâmplat, D-ră Antonino? S'a petrecut vre-un dezastru 
în capul meu şi nu mai înțeleg nimic din preajma mea şi nu te 
mai înţeleg nici pe d-ta, sau, dimpotrivă, d-ta ești pentru mine, ai 
ajuns, pentru mine, cu totul alta, de când ai revenit dela Mânăstirea 
Varaticu ?.. Imi bat capul, mă năucesc cu cercetări și cu întrebări 
şi nu ajung la nici un rezultat... Cu ce te-am supărat? Ce jignire 
ţi-am adus fără să-mi dau seama? Am fost prea familiar, sau ne- 
cuviincios, când ţi-am dat caietul de note? Am avut aerul că mă 
aştept din parte-ți la cine ştie ce mulțumiri ori recunoștință, pentru 
câteva lecții rezumate ?... Nu cred, nu-mi aduc aminte să fi fost 
atât de nătărăul.. 

Atunci, încotro să mai alerg cu gândul și cu bănuiala, scumpă 
D-ră Antonino? Cu ce ţi-am greşit? De ce nu mai ești cu mine, 
cum erai mai 'nainte de vacanță ?.. Poate că am făcut rău că ţi-am 
scris la Varaticu?.. Dă-mi voie să-ți aduc aminte că mi-ai dat 
o mică autorizație scrisă... E adevărat că era numai pentru cărți 
poştale... Fost-au citite scrisorile mele de Maica Antonina? 
A ieșit de aici pentru d-ta vre-un necaz, și pentru mine vre-o pro- 
hibiţie?. . 

Lămurește-mă, D-ră Antonino! Pentru ce atâta răceală în ati- 
tudinea d-tale de azi? Pentru ce m'ai contrazis cu atâta ironie în 
discuția pe care am avut-o asupra articolului lui Vaschide?.. 
Sunt gata să-ți jertfesc suficiența, îndrăzneala cu care am judecat 
optimismul şi aprecierile din articol. Sunt unele nume din lite- 
ratura noastră, la care d-ta se pare că ţii mai mult decât mine. 
Așa să fie! Se prea poate ca eu să mă înşel și d-ta să ai dreptate. 
Dar e acesta un cuvânt, să schimbăm această fragedă prie- 
tenie care creşte între noi de la începutul anului universitar? Fiindcă 
nu pot să-mi închipuesc cu ce altceva am meritat răceala d-tale, din 
ultimele noastre întâlniri, rămân la presupunerea că te-am in- 
dispus cu opoziția în care stau față de articolul lui Vaschide. Te 
rog ascultă-mi desvinovățirea. 

Fac parte din legiunea celor ultim sosiți, prin urmare din le- 
giunea impacienţilor și a turbulenților. Îţi acord că poate stima 

d-tale pentru unele nume literare de azi să fie mai întemeiată 
decât tăgada mea și a celor ce își așteaptă ca și mine loc la masa 
literaturii românești. .. Dar, te rog, fii înțelegătoare şi indulgentă ! 
Așa este, așa a fost de când lumea! In artă şi în literatură mai cu 
seamă, cei tineri pornesc la asaltul pozițiilor ținute de cei bătrâni 
cu nişte cugete și cu nişte zbierete de musulmani care ar asedia 
o cetate apărată de ghiauri... Adu-ţi aminte de marea năvală 
literară a romanticilor francezi împotriva clasicilor, tot francezi. 
Adu-ți aminte de canonada (încă vibrătoare sub cerurile roma- 
nului francez) susținută de naturaliști împotriva romanticilor şi 
a clasicilor în același timp... 

Deci, dragă D-ră Antonino, este o boală de familie, este un 
fenomen cunoscut şi inevitabil... Ce pot să fac! Sunt iremediabil 
încredințat că într'o zi pe care vom trăi-o, Badea Jiu, Silviu 
Bujoreanu, Lara Teobald... vor lăsa cu mult pe urmă şi vor 
face uitaţi pe mulți dintre veselii participanți români, dela balul 
nemascat al lui Vaschide. 

Mă socotesc oare și eu tovarăș drept, cu acești buni prieteni, 
la soarta şi la slava lor cea viitoare? Iți răspund fără șovăială: 
Cred puternic în constelația noastră şi văd venind zilele biruinții 
noastre colective. In momentul de față, eu unul sunt mai încre- 
dințat decât ei toți despre celebritatea care ne așteaptă! De ce 
așa ? Fiindcă sufletul meu este azi mai plin și mai înflorit decât 
sufletele lor. Fiindcă eu azi mă simt multiplicat și înălțat sufle- 
teşte mai mult decât sunt ei până acum (dar cum ar putea să fie 
şi ei mâine-poimâine...). Scumpă D-ră Antonino, eu trăesc 
zile excepționale. Tot ceea ce ştiam și credeam despre mine și 
despre amicii mei, mai "'nainte ca să ne cunoaștem, d-ta și eu, 
astăzi, ştiu şi cred cu o intensitate care începe cu fericirea și ispră- 
veşte cu timiditatea... Fiindcă uneori mă tem de toate câte pot 
să întrevăd, să plănuesc și să întreprind... de când am ajuns 
să notez, surprins şi fermecat, că exişti în viața mea! 

Cum să nu cred eu în puterea și în mulțimea operelor mele 
literare viitoare, când d-ta treci, în fiecare dimineaţă, ca zeița flo- 
rilor şi a belşugului, pe lângă răzoarele din grădina mea? Cum 
să mai păstrez vre-o nesiguranță asupra liniilor și înfățişării tem- 
plului literaturii mele, când d-ta mi-l desenezi în auroră şi tran- 
dafiri, cu o preciziune și cu o evidență care mă fac fanatic?... 


ACUM 35 DE ANI 17 


Scumpă D-ră Antonino, dacă rezerva d-tale de acum pornește 
din discuţiunea noastră asupra literaturii românești, apoi să crezi 
că prea marea încredere care te-o fi jignit vine — fără să ştii și 
fără să vrei — din faptul întâlnirii mele cu d-ta! 

Miră-te şi d-ta, după cum și eu mă mir, dar lucrul este aşa. 
Cu toată dezorientarea şi cu toată tristeța mea de azi, vreau să 
rămân clar în scrisoarea aceasta. Am ghicit ori n'am ghicit pricina 
schimbării d-tale față de mine? M'ai judecat defavorabil și mă 
laşi să-mi dau singur seama cât am fost de încrezut şi de nesu- 
ferit, 

Plec fruntea și aştept. Dacă asta e pricina, d-ta singură vei 
ajunge cu vremea să vezi lucrurile într'altfei și să înţelegi că im- 
berbul iconoclast de azi avea dreptate să nu creadă și să asvârle 
multe din icoanele, cu barbă și fără barbă, din actualul iconostas 
literar românesc. Ajuns aici, mă opresc şi mă întreb: Dacă toate 
acestea ar fi de prisos și explicaţia atitudinii d-tale este alta? 

Domnişoară Antonino, ori care ar fi ea: o aştept. Nu mă lăsa 
în această chinuitoare neclaritate! Spune-mi să înțeleg: De ce 
drăgălașa mea colegă de astă-iarnă, acum, când vine primăvara, e 
atât de rece cu mine și de prevestitoare de vreme rea? 

Admit de mai "nainte că trebue să-ți fi greșit cu ceva. Dacă 
nu te-am supărat cu îndrăsnelile și cu tupeul meu de june can- 
didat la gloria literară, te-am supărat de sigur cu altceva. Cu ce, 
D-ră Antonino? 

Mi-eşti datoare o sinceră, o categorică destăinuire|... Aştept 
din parte-ți un gest, un semn, un cuvânt șoptit ori scris. Dacă 
socotești că o plimbare la şosea, sau o întâlnire la gară nu mai 
sunt convenabile, te rog destăinueşte-mi în scris cu ce am meri- 
tat degradarea mea din buna d-tale luare aminte. 

Aci, pe această ultimă pagină a scrisorii mele, îmi cad în cap, 
ca din pod, o mulţime de grinzi şi de bănuieli... M'a calomniat 
cineva ? A apărut vre-un intrigant în preajma d-tale ? Te-ai întâlnit 
şi-ai mai vorbit ceva cu acea doamnă, rudă cu frate-meu, soția 
funcţionarului dela Cuite? 

Orice s'ar fi întâmplat, scumpă D-ră Antonino, fii colega mea 
cea ideală, fii aleasa visurilor mele de claritate platonică! Chia- 
mă-mă, Ceartă-mă, dar luminează-mă și eliberează-mă din_lan- 
ţurile incertitudinii ! 

Gândeşte-te la tortura mea ! Intre masa pe care îți scriu aceste 
pagini şi masa la care d-ta cetești ori poate scrii, în acest moment, 
nu sunt cred eu nici două sute de metri... Și mie mi-este interzis 
să trec pe sub fereastra d-tale, să stau şi să aştept pe trotuarul 
din față, sau să pășesc pragul căminului care te adăposteşte! 

Iţi voi strecura această scrisoare, cum voi putea, la ora întâi, 
sau la ora a doua, sau când vom ieşi din Universitate... Sunt 
mulțumit să-mi răspunzi numai două vorbe, dar mai curând, 
scumpă D-ră Antonino! 


IV 


TABLOUL LUI ENRIC SIEMIRADZKI 


Marţi, 9 Martie 1899. — Iar s'a înnorat, scumpă D-ră Anto- 
nino... A fost pentru mine o zi de soare şi de primăvară, deunăzi 
când mi-ai spus: « Cel ce rabdă până la urmă, acela se va mân- 
tui...», şi apoi această corabie de azur, cu catarge de palmieri, 
s'a pierdut și s'a amestecat în nori și în furtună... Unde să te 
mai caut?.. Colegii noștri au declarat greva generală... Sunt 
unii dintre ei care păzesc la colțurile Universităţii şi opresc pe cei 
ce ar vrea să intre înăuntru... Asta îmi mai trebuia! Legea gene- 
ralului Berindei și greva studenţească generală!.. Mi-a spus un 
coleg că niște mediciniști au apărut la litere și au găsit în sală 
câteva fete. 

— Domnişoarelor, ce fel de colege sunteţi?.. Unde este soli- 
daritatea noastră studenţească?. . . 

Și bietele fete au părăsit sala de cursuri, ca semn de protestare 
împotriva legii generalului Berindei !.. Fetele protestând împo- 
triva unei legi de recrutare care privește pe băieţi, sau mai bine 
zis exclusiv pe colegii noștri mediciniști !.. Nu cumva erai şi d-ta 
printre aceste fete?.. 

Spune, D-ră Antonino, ce să facem? Unde să ne regăsim? 
Cum să-ți mai strecor scrisoarea aceasta ?.. M'am întâlnit aseară 
cu Elvira Iatropol. Am schimbat cu ea câteva vorbe fără însem- 
nătate, dar mi s'a părut că mă observă cu niște ochi ciudati. Cum 
mai stai cu această fantastică creatură? 

N'am înţeles prea mult din cuvântul d-tale cu « răbdarea până 
la sfârşit »... Nu este prima oară când îmi spui atari cuvinte 
bisericești care mă surprind şi mă descumpenesc... D-ta ai o 
înțelepciune aparte, un fel de farmacie biblică, bogată în rețete 
şi în leacuri... Oricum, mi-e inima mai ușoară... Am priceput 
mult mai bine primul d-tale cuvânt, după lectura scrisorii mele. . . 
Aşa dar nu e vorba de nicio supărare şi de nici o contestaţie în 
privința... biruințelor mele literare de peste un deceniu! 

Aceste asigurări din parte-ţi mă adună acasă, mă fac mai con- 
centrat şi poate mai pătrunzător... Atunci de ce este vorba, 
scumpă D-ră Antonino?.. Nu ești supărată pe mine... Bun. 
Sunt fericit s'o știu. Dar eşti rezervată, protocolară, enigmatică. . . 
Parcă altfel a început prietenia noastră! 

Iţi spun însă drept: parcă sunt ceva mai puțin prost şi mai 
puţin opac astăzi decât acum o săptămână. Dar nu mă lăsa de 
capul meu, scumpă D-ră Antonino! Dacă nu-mi vei spune totul 
pe şleau, să știi că iar dau în gropi. Trebue să fii, încă odată, ca- 
ritabilă cu mine. Să-mi acorzi o întâlnire, să-mi scrii o scrisoare 
întreagă, să-mi faci o lecţie ca la clasele primare. 


+ 
+ * 


Iți continuu scrisoarea aceasta azi 11 Martie, Joi, dis-de-dimi- 
neață (e deabia ora cinci) și când d-ta desigur că nu te-ai deș- 
teptat. 

Scumpă D-ră Antonino, am văzut ieri, la Ateneu, un tablou 
extraordinar !.. Nu ştiu dacă ai auzit de el. Este opera pictorului 
polon Enric Siemiradzki și titlul lui este: Dircee creștină în circul 
lui Neron. De văzut cred că nu l-ai văzut până acum. Mi-a făcut 
o scormonitoare impresiune!.. Il văd mereu înaintea ochilor. 
Astă noapte s'a desfoiat, peste somnul meu, în petale de flacără, 
și m'am zbuciumat şi m'am învăluit în el, până acum, spre ziuă... 
'Trebue să mergem şi să-l privim împreună! 

Nădăjduind că te voi vedea astăzi, după amiază, la Biblioteca 
Fundaţiunii Carol, sau mâine de dimineaţă la Biblioteca Acade- 
miei, nu pot să fac altceva decât să mă încerc să-ţi descriu splen- 
dida viziune picturală care mă obsedează 

Mai întâi... trebue să-ţi aduc aminte un basm din Mitologia 
greacă... Dirceia, fiica Soarelui, se căsătorește cu Lycus, regele 


20 


20 REVISTA FUNDAȚIILOR REGALE 


Tebei, care gonise de curând pe întâia lui nevastă, numită Antiopa. 
Dirceia, băgând de seamă că Antiopa este însărcinată și crezând 
că Lycus n'a întrerupt legăturile lui cu ea, poruncește să arunce 
în închisoare pe fosta regină. Insă Dirceia este pedepsită pentru 
purtarea ei cea nemiloasă. Amphion și Zethus, feciorii Antiopei, 
pun mâna pe Dirceia, o leagă de coarnele și de spinarea unui 
taur sălbatic şi-i dau drumul în pustie... Aceasta este legenda 
Dirceii mitologice. 

Despre Neron, mai uitat că a împărățit imensul stat roman 
între anii 54 şi 68 d. Chr. A fost unul dintre cei mai smintiți, mai 
destrăbălați și mai sângeroși cezari care au stat în scaunul im- 
perial din Roma (ca să distingem, spre a evita orice gelozie, pe 
cezarii bizantini). Neron era o speță de degenerat crud şi diabolic. 
Intre multele feluri de nebunii care treceau prin capul său cu dia- 
demă era și nebunia — vai! constantă — să se creadă artist şi 
să facă pe artistul. ii minte că se credea poet mare, muzicant 
neîntrecut (flautist mi se pare), dănțuitor fără pereche... şi era 
grozav de lacom de admiraţia și de aplauzele poporului. Mai ţii 
minte că Neron a coborit demnitatea imperială, râvnind locul 
histrionilor, și s'a arătat, în rând cu ei, în circ şi pe scenă. 

Dansator, flautist, poet declamându-şi versurile... — de toate 
era Neron! El voia să fie aplaudat. Și mulțimea lingușitoare era 
încântată, era transportată să privească fantaziile adeseori sânge- 
roase (cum vei vedea imediat) ale acestui stăpân nebun, poet și 
sanguinar. 

In sfârşit, ştii probabil mai bine decât mine că Neron a fost 
unul dintre cei dintâi şi cei mai aprigi prigonitori ai creştinilor. 
(Sfinții Petru și Pavel au fost martirizați în vremea prigoanei lui). 
Dar Neron nu omora, fie pe creștini, fie pe necreștini, așa în chip 
simplu și sumar... El voia ca victimele lui să moară cu dichis. 
El voia ca înfiorătoarele şi diabolicele lui combinaţii asasine să 
respire parfumul frumosului și al artei!.. Neron voia să omoare 
după reguli estetice. 

Care este istoricul roman care ne vorbeşte de festivitățile lui 
Neron, date, noaptea, în grădinile imperiale şi iluminate cu torţe 
umane ?.. Victimele împăratului erau tăvălite în smoală şi în paie 
tocate şi apoi legate sus în copaci ca să lumineze ca nişte torţe... 
Aceste torţe vii au fost primii creștini. Și tot creştinii au avut 

onorurile circului lui Neron. In acest circ au murit mii de martiri, 
pradă fiarelor sălbatice şi gladiatorilor. 

Dar se vede că Neron s'a plictisit cu asemenea reprezentații, 
mereu la fel, de atâtea ori. El ar vrea un spectacol nou, zguduitor 
și rafinat. Printre creştinii care îşi așteaptă moartea este o tânără 
femeie de o rară frumusețe, poate cea mai frumoasă femeie din 
Roma... Neron imaginează reconstituirea legendei cu Dirceia, 
legată de coarnele taurului. Frumoasa creștină va fi Dirceia!.. 

Şi acum încep descrierea tabloului. Are niște dimensiuni neo- 
bișnuite. Poate este cel mai mare tablou pe care l-am văzut până 
acum. Dirceia creştină a fost legată de coarnele şi de spinarea 
unui taur negru, sălbatec, iar asupra taurului a fost asmuţit un 
toreador... Tabloul se deschide pe impunătoarea vedere a cir- 
cului imperial. Pe primul plan al tabloului, stau doborîţi şi morți, 
taurul purtând în coaste o lance frântă şi martira creștină, alune- 
când devale de pe spinarea lui. 

Dar ce sa întâmplat? Cezarul — Nero Achenobarbus.. — 
care a privit spectacolul din înălțimea lojei imperiale, încântat de 
spectacol și de înfiorătoarea maestate a morții martirei, a ordonat 
să i se aducă lectica și să fie transportat cu lectica, în arena cir- 
cului. Vrea să-şi ofere de aproape şi în detaliu sublima înfățișare 
a Dirceii creştine, moarte pe taur. Și iată-l pe Cezar, înfășurat 
într'o superbă togă violetă, muiată în fir, considerând cu o inde- 
finibilă expresiune de figură pe aceea care murise pentru adeve- 
rirea învierii lui lisus Christos şi pentru credința în promisiunile 
Evangheliei. Nero Achenobarbus își ţine la piept, cu o mână, 
faldurii togei, într'o poziţie de comedian și de împărat, care se 
simte sub privirile întregii Rome. Pe fruntea lui se înnoadă într'un 
smaragd o cunună de aur — cununa imperială! 

Figura lui e încruntată, satisfăcută și trufașă. In juru-i stau 
curtezanii care au descins cu el, în arena circului. Mai înapoia 
Cezarului stă un tânăr de o rară frumuseţe, între doi lictori (cu 
securile lor înfipte în mănunchiuri de vergi). Acest tânăr poartă 
pe o stofă scumpă lira Cezarului !.. Sub galeriile circului se văd 
patru negri, împlatoşați în discuri de aur. Ei duc lectica împă- 
rătească: un juvaer cu coviltir de aur și cu un fel de creastă me- 
diană de aur filigranat. Se mai văd nişte oameni înarmați cu furci 
şi cu sulițe — bestiarii arenei — și doi purtători de surle, alături 

de toreadorul învingător, care stă rezimat cu spatele de zidul de 
piatră al circului. Deasupra acestui zid, galeriile circului gem de 
mulțimea spectatorilor. 

Se vede loja imperială, un fel de cuib de marmură, umbrit de 
un baldachin de purpură și revărsând covoare peste margini. 
In lojă e împărăteasa: celebra Poppea Sabina, concubina, ori 
măcar a doua soție a lui Neron. La stânga se văd lojile patricianilor 
romani. In fund de tot se zărește masa indistinctă a vulgului din 
Roma — popor degenerat, moleșit, ahtiat de privelişti sânge- 
roase. 

Și în primul plan al tabloului, sublima martiră, dărâmată pe 
taurul mort!.. E goală pe trei sferturi. Mâinile şi picioarele îi 
sunt tăiate la încheieturi de strânsura funiilor cu care a fost și e 
legată. O mână îi stă încă prinsă în nod, de un corn al taurului. 
Picioarele îi sunt ţinute în funie, pe flancul animalului mort. 
Trupul îi alunecă devale în cutele unei pânze albe. O mână îi 
zace în nisipul din arenă și e strânsă într'o brățară de funii rupte 
şi de sânge. Pieptul îi e gol. Părul ei — frumosul ei păr blond! — 
e revărsat dela coarnele taurului, pe care se înnoadă, până jos, până 
sub umerii ei, până în nisipul mânjit cu sânge. 

Sânge e pretutindeni. Taurul a murit înnecat în sânge; nările și 
gura îi sunt însângerate. Dirceia creştină e divină în moartea ei! 
De aceeași părere este și privirea sumbră dar satisfăcută a Ceza- 
rului. 

Ah! D-ră Antonino, ce privelişte! Ochii ei sunt stinși; gura ei 
este puțin întredeschisă... De sigur că numele Mântuitorului: 
a expirat pe buzele ei! Frumusețea acestei morți îţi răsucește 
inima... Dar pictorul a menajat mult simţirea privitorilor și 
trupul martirei creştine... Fără îndoială că la căderea taurului, 
acest frumos trup era plin tot, de sânge. Pictorul a fost milos. 
Pictorul a cruțat nuditatea eroinei creştine: numai brățări de 
sânge la mâini şi la picioare, încolo carnea e neatinsă... Pe sub 
trupul cel gol al martirei, peste cutele pânzei celei albe în care 
zace, stau rupte şi împrăștiate ghirlande de micșunele şi de tran- 
dafiri. .. 

Cruzimea rafinată a călăilor a legat în ghirlande de flori pe su- 
blima copilă. Și acum iată că pe toată arena circului, printre pete 
largi de sânge, agonizează trandafiri și micşunele ! 

Un ultim detaliu: Printre bestiarii care privesc de departe spec- 
tacolul ła care priveşte Cezarul cu suita lui, e un barbar bătrân, 
cu barba albă, care-și ține mâna la gură, ca țăranii noştri în unele 
ceasuri de durere sau de reculegere. Figura lui exprimă o tristețe 
nesfârşită.., Poate că acest sărman bestiar e un creștin, sau — 
cine știe — poate că sublimitatea martiriului la care a asistat i-a 
deschis cerurile credinţei ! 


+ 
* * 


Scumpă D-ră Antonino, acest tablou al lui Enric Siemiradzki 
începe să fie un eveniment în viața mea. Am fost la Ateneu a 
doua oară şi am petrecut încă un ceas în fața Dirceii Creștine... 
Opera pictorului polon prinde să se sălășluiască aproape de fân- 
tâna întâilor mele preocupări de azi. Mă robește umanitatea 
acestui tabloul.. Mă obsedează eroismul celor ce mărturisiră 
odinioară credința lor creștină ! 

Gândurile mele, toate, fierberea și năvala clipelor mele sufle- 
teşti trec prin această rechemare picturală ca printr'o albie de 
nisip aurifer... Simt că unda cugetării mele este încărcată de în- 
țelesul marilor evenimente petrecute acum aproape două mii 
de ani. 

Acest tablou binefăcător mă ajută să înţeleg ceea ce încă nu 
înțelegeam, nu mai departe decât eri. Il văd sufletește prefăcân- 
du-se într'un templu luminat de sus, cu o lumină negrăită şi 
suprapământească. D-ră Antonino, eroina din circul lui Neron — 
sublima copilă legată cu funii de coarnele taurului — mă des- 
leagă pe mine din laţul nedomiririi și al confuziunii 

Mai "nainte ca să aud din gura d-tale acele lămuriri pe care 
ţi le ceream cu atâta insistență, lasă-mă să mă examinez pe mine 
însumi și situația mea — a doua oară... Incep să înțeleg!.. Pare 
că se luminează de ziuă! 

D-ră Antonino, un sentiment elementar și de nestăvilit trăește 
azi în mine, la umbra numelui, a făpturii și a mişcărilor d-tale... 
Culeg, cu nespus interes, cu dulce durere, cuvintele, privirile, 
paşii şi tot ceea ce privește existența d-tale... Este o boală cu- 
noscută, descrisă larg de poeţi şi de psihologi, dar este mai feri- 
cită şi mai prețioasă decât o mie de ani de sănătate nesimțitoare. 
Mi-este plină inima de d-ta. Te văd în închipuirea mea numai 

pe d-ta. Imi trebuești în fiecare clipă, îţi scriu, te aştept, plănuesc 
numai revederi și întâlniri și trăesc din farmecul amintirilor ulti- 
mei noastre convorbiri. 

Iată însă că marea viziune a pictorului polon adânceşte și 
clarifică starea mea sufletească... Lunga d-tale vacanță la Mână- 
stirea Varaticu a fost pentru mine începutul învățăturii. Dirceza 
Creştină însemnează continuarea, într'o clasă superioară. D-ră An- 
tonino, d-ta ești creştină, crescută şi disciplinată într'o mânăstire de 
călugărițe !... D-ta ești strănepoata și moștenitoarea Dirceelor Cre- 
ştine ! D-ta ești fiica mărturisirii creştine și eleva catehismului !. . 

Ce sunt eu, pe lângă d-ta?.. Un creștin cu numele, odrasla 
unei familii cu adevărat legată Bisericii și obștiei creștine, dar 
şi ai mei şi eu: creștini de suprafață și pur tradiționali. Ce sunt 
eu, sufleteşte, în comparație cu ordinea, cu seriozitatea și cu per- 
severența d-tale creștină ?.. Mă cercetez pe mine însumi, mă ascult 
şi mă judec. Dacă las la o parte convingerile, impaciențele și pre- 
tenţiile mele de scriitor... (recunoscut peste două decenii), tre- 
bue să mărturisesc că nu mai rămâne, în sufletul meu, decât un 
maidan intelectual, plin de resturi, de cutii goale și de mătură- 
tură filosofică... M'am apropiat de creştinism și de scriitorii 
creștini, ca literat și ca pescuitor de mărgăritare, nu ca un suflet 
îngrijorat care îşi caută mântuirea. Da, da... Imi recunosc si- 
tuația. M'am apropiat de Fénelon, de Verlaine, de Huysmans, de 
Dostoievschi... exact ca Nero Achenobarbus de frumoasa mar- 
tiră moartă pe taur! M'a chemat şi m'a atras această frumusețe 
nouă, severă şi turburătoare pe care o respiră arta și inima, vasale 
lui lisus Christos. 

Dar sunt eu cu adevărat creştin?... Probabil că tot atât, cât 
cel mai incapabil începător al catehismului! 

Și atunci, D-ră Antonino, se revarsă de ziuă înaintea ochilor 
mei de locuitor al cavernelor... Rezerva şi schimbarea atitudinii 
d-tale față de mine încep să aibă un înțeles... Ai simțit în mine 
pe nenorocitul om al vremii noastre, crescut în anarhie și în sen- 
sualism. "Ţi-ai dat seama că la poarta conștiinței mele veghează 
numai fantome estetice, şi nici un principiu sever şi nici o frică 
de Dumnezeu. Ai descoperit, din ultima noastră convorbire mai 
lungă, că sunt un cuget părăginit, fără cultură morală, fără ziduri 
împrejmuitoare, năpădit de bălăriile veacului şi străbătut, în 

desordine, de acești trandafiri sălbatici ai aspirațiilor şi ai țepoșeniei 
mele literare. 

Așa sunt, scumpă D-ră Antoninol.. Incet şi cu greutate, am 
pornit pe drumul înțelegerii de mine însumi, de când ne-am cu- 
noscut. Am mers înainte, ajutat de această dureroasă şi dulce 
putere pe care o reverşi astăzi în mine... In zilele sărbătorilor 
creştine dela începutul anului, privindu-te și urmărindu-te cu 
inima în atmosfera sacră a mânăstirii, am căutat să urc spre d-ta, 
cercetând bisericile din jurul meu, lăsându-mă îmbiat și înduplecat 
de graiul cântărilor liturgice și de mireasma cădelnițelor de ar- 
gint... Şi acum iată-mă pus față în față și constrâns de vraja 
lui Enric Siemiradzki, să privesc şi să asimilez această sgudui- 
toare lecţie de eroism creștin ! 

A murit pentru Acela pe care îl ştii şi îl iubeşti mult mai mult 
decât mine! A murit pentru reconfirmarea turburătoarei lui 
învieri de a treia zi! O, sublima apologetă ! a dovedit cu mai multă 
elocință decât toți apologeții creștini că mai sus decât toate splen- 
dorile pământeşti, împărătești şi artistice se ridică în slavă și 
împărățesc: dragostea și jertfa! 

Vino, D-ră Antonino, și ia în şcoala d-tale pe uimitul ucenic 
care încep să fiu! Du-mă mai departe, pe această divină cale, 
inaugurată în zilele lui Neron, printre pete largi de sânge și tran- 
dafiri zdrobiți! Vino să privim împreună — de pe această culme 
pe care o alcătuesc, în ideală întâlnire, suișul credinței cu ver- 
santul artei — perspectivele eterate ale uneia și treptele încântă- 
toare ale celeilalte... Dar mai presus de toate, vino de mă învaţă, 
în fața Dirceii Creştine, cum să încătuşez simțirea mea înfumu- 
rată și păgână în ghirlandele martiriului ei! 


V 
CUM AJUNGE DORU FILIPACHE IARĂȘI PE PĂMÂNT 


Intro dimineață — peste câteva zile — Silviu Bujoreanu veni 
şi sună la ușa familiei Filipache. Doru era gata să pornească în 
oraș. Nu-l mai văzuse pe Silviu de pe la începutul lui Martie... 
Ii ieși înainte amical și bucuros de mosafiri, ca totdeauna... 
Avea să cumpere din târg ceva, din porunca d-nei Filipache, 
dar putea să întârzie o jumătate de oră. 

Silviu se arătă îmbrăcat ca de ceremonie şi cu un aer de săr- 
bătorească gravitate. Ochii lui Doru se opriră asupra butonierei 
poetului. O cocardă tricoloră, desfoiată ca o crisantenă, se ascundea 
în jurul unui crep de doliu. Doru rămase cu brațele întinse și 
vocea i se stinse în gât... Apoi, după o clipă, întrebă, peste mă- 
sură de mirat: 

— Ce va să zică aerul ăsta și semnele astea, Silviu? 

Poetul apucă mâna rămasă în aer și o strânse asigurător și falnic: 

— Evenimente mari, dar evenimente triste, Filipache. .. Nimic 
personal, totul obștesc și naţional. 

Filipache prinse inimă și-l pofti pe Silviu în odaia lui, cu fe- 
restrele deschise și cu aerul premenit. Inchise ferestrele şi şezură 
amândoi față în față, cu biroul între ei. 

— Dacă iei o dulceaţă, mai iau și eu încă una. 

— Nu strică, în aceste zile de amărăciune națională. 

Filipache vorbi cu cineva, care trecea prin săliță şi, apoi, către 
Silviu: 

— Dragul meu, ce nenorocire amenință constituția sau naţia 
română?.. 

— Mă aşteptam la această ignoranţă!., Eşti firesc cu desăvâr- 
şire.,. Se vede bine că nu te prefaci. 

— Silviu, spune-mi de ce e vorba. 

Poetul ezită o clipă. Cum să-l ia pe acest evadat din lume şi 
din actualitate? Cu dojana pe care o merita el sau cu solemni- 
tatea pe care o merită cauza?.. Se înțepeni în fotoliu și vorbi 
ca un preot al neamului: 

— Filipache, suntem obișnuiți să iertăm mult poeților, dar 
nu în împrejurări și într'o materie ca aceasta de azi... Mă vezi 
ceremonios și simbolic... Amice, trăim zile de redresare naţio- 
nală, după câţiva ani de picoteală şi de umilințe. .. Țara întreagă 
e în picioare... S'a dovedit, în parlamentul român, în parlamentul 
maghiar, în întrunirile cetățenești dela Dacia, în publicații spe- 
ciale şi în ziare că primul ministru al țării este un Iuda redivivus. . . 
Opoziția a făcut la Cameră o declarație categorică și răsunătoare. 

Filipache, complet reasigurat şi deprins cu solemnizările și cu 
pontificările lui Silviu, voi să-i taie drumul: 

— Dragă Silviu, am auzit şi eu de toate acestea... Gâlceava 
mi se pare că a început cel puțin de astă toamnă... Dar ce vrei 

tu să scoţi dela mine, odată ce eu nici nu pot să verific faptele 
puse înainte, nici n'am competenţă, nici n'am nici un fel de 
tragere de inimă pentru asemenea subiecte. 

— Dorule, incompetenţa și inaptitudinile tale astăzi sunt obli- 
gate, măcar excepţional, să se îmbrace în destoinicie şi în capa- 
citate. 

— Bine, Silviu, să vedem... Vrei să desființezi autoritatea 
cuvântului bătrânesc că de unde nu este nici Dumnezeu nu poate 
să ia... Spune-mi ce pot să fac pentru tine? 

— Nu pentru mine, Dorule... Pentru sângerânda noastră 
demnitate națională ! 

— Așa să fie cum rectifici tu... Ce pot să fac eu pentru această 
nobilă rănită? 

— Să vii astăzi cu mine la Liga Culturală, unde este adunat 
Comitetul Naţional Studențesc și de acolo, cu toți colegii care 
se vor aduna, să mergem la marele meeting studenţesc și cetă- 
ţenesc convocat astăzi în sala Dacia. 

Filipache se uită la camaradul său cu nădejdea că-i va face 
concesiunea unui zâmbet sau că va modifica totul, printr'o glumă 
aruncată în ultimul moment... Dar poetul rămase serios şi stă- 
ruitor. Doru avu o stranie impresie de ceva venit de aiurea și 
impus atitudinii şi demersului acestui vechi prieten... Bujo- 
reanu începe să prindă mușchi, ca un copac care îmbătrânește. .. 
Din capul cui mă chiamă el, la Liga Culturală și la meetingul 
dela Dacia?.. 

— Invitația ta mă miră strașnic... Se potrivește cu firea și cu 
convingerile mele, așa precum mi le cunoști?.. Dar nu se potri- 
vește nici cu tine, cel de până mai deunăzi! 

— Amice, dacă evoluţia și progresul nu sunt prea compromise 
în ochii tăi, dă-mi voie să-ți spun că, la vârsta noastră, încep 
învățăminte şi experiențe pe care nu poți nici să le prevezi, nici 
să le disprețueşti. 

— Silviu, sustine et abstine. .. Dacă dau năvală peste tine, 
bravează-le și rămâi neclintit. Dacă te lingușesc şi te chiamă cu 
grai de sirene, astupă-ţi urechile. 

Poetul avu un fior de nerăbdare și de contrarietate. 

— Ne cunoaştem mai de mult... Suntem temperamente dife- 
rite.., Nu mă confunda cu Boruzescu. 

Filipache simţi că Silviu se închide şi se înnăsprește. 

— Ascultă Silviu... La Boruzescu ai fost? I-ai propus și lui 
ce mi-ai propus mie?.. Iată, fără supărare, să recurgem la opi- 
niunea lui... 

— Dacă Boruzescu este de părere să mergem, mergi şi tu?.. 

— Da și iar da!.. Cum o zice el, aşa să facem!.. 

— Atunci, să nu mai pierdem nici un minut... Haidem drept 
la Boruzescu... şi dela el la Liga Culturală, fiindcă Liga și Boru- 
zescu sunt pe aceeași linie dreaptă, la răsărit şi la apus de Capşa... 

Cei doi prieteni ieşiră în stradă. Tramvaiul Gara—Teatru se 
apropia... Doru își simţi picioarele de fontă și un freamăt la 
inimă... N’ar vrea să iasă cu Bujoreanu, în văzul ferestrelor 
Antoninei... Dar, spre surprinderea lui Filipache, Silviu făcu 
semn unui birjar, prietenii urcară şi trăsura porni, pe stradela 
Semicerc, spre Școala Militară. 

Deocamdată Filipache tăcu și nu luă seama cum arată străzile 
străbătute. Dar Bujoreanu îl sgâlțâi şi-i deschise ochii: 

— Vezi ce de fracțiuni militare, vezi câte cordoane de ser- 
genţi ?., Suntem ca și sub stare de asediu... Pretutindeni pază, 
gărzi și iritație publică... S'o luăm pe Brezoianu și să ne dăm 
jos la Universul... Pe Calea Victoriei circulă patrule... 

Poetul începea să se simtă stingherit de cocarda lui îndoliată. . . 
Cutezanţa lui din odaia lui Doru, scoasă acum la aerul de primă- 
vară, respira scurt și se înneca, întocmai ca plămânii unui tuber- 
culos.., Se opriră la Universul şi o luară în sus spre casa Luvru. 
In fața cofetăriei Capşa, locul era albastru de jandarmi pedeștri. 
Doru se gândea: — Dă Doamne să fie Costache acasă... Rămân 
la el şi las pe nebunul ăsta de Silviu să străbată cum o şti, și la 
Ligă și la mama Ligii! 

Urcară zecile de trepte ale casei Luvru, dar fără de răsplată. 
Boruzescu ieșise dis-de-dimineață. Silviu își exprimă părerea, dar 
fără să creadă în ea, că Boruzescu trebue să fie la Ligă, alături 
de studențimea conştientă. 

Când ieșiră din casa Luvru, Silviu, cu ochii la baricadele al- 
bastre dela Capşa, luă pe Filipache de braţ cu neglijenţă și intră, 
mascându-se cu el, în squarul Sărindar. De aci trecură în Bule- 
vardul Elisabeta și apoi, mergând în sus, pe lângă anticarii de pe 
stânga, ajunseră, prin strada Academiei, la Liga Culturală. Doru 

privea în toate părţile mirat și sfios. Işi dădea seama că lumea 
dimprejur, mai mult staționară decât circulantă, urmărește cu 
ochii pe amicul său, care nu-l mai slăbea de braț... Cocarda 
îndoliată era sedițioasă ! 

La Liga Culturală, era o fierbere şi o privelişte ca de puhoaie 
ce se întâlnesc în același cazan de văi... Afară de elementul 
militar şi polițienesc, așezat ca în fragmente de brățară, la diferite 
distanțe, clocotea elementul civil, și compoziţia lui era din cele 
mai ciudate... Aci, la colțul format de strada Academiei cu 
strada Nouă, cocardele îndoliate erau în familie numeroasă... 
Mulţi studenţi, deşi nu toți, purtau cocarde; mulți cetățeni, care 
nu mai puteau să fie studenți, aveau entusiasmul şi cocarda stu- 
dențească; dar mai era şi o mulțime de figuri echivoce, cu și fără 
cocardă. 

Silviu şi Filipache se opriră în această pastă omenească, unul 
atent și cercetător, celălalt aiurit și stăpânit de gândul pe unde 
s'o şteargă mai de grabă. 

Localul Ligii Culturale sbârnâia ca un stup, dar uneori răzbea 
până afară şi câte o toană de glasuri care discutau cu vehemență. . . 
La ferestrele deschise, în balcon, la intrare, stăteau ciucuri de ca- 
pete, de atitudini studiate şi de pretenții... Bujoreanu căuta din 
ochi pe cineva... Il găsi sus, la o fereastră... Işi ridică pălăria 
şi lăsă să se vadă, sub cerul primăvăratic, pletele sale pieptănate 
impecabil şi prin păcura lor rigidă și bi-conmasată, o linie mediană 
ca de argint. Cel din fereastră se uită la Silviu, se uită și la Fili- 
pache, cu un aer de geambaș, care cântărește un mânz, și apoi 
clipi din ochi şi ca răspuns la salut, şi ca un fel de: — Bine, am 
văzut... 

Cu glasul moale şi disolvat sufletește, Doru întrebă pe Bujoreanu: 

— Ce mai facem acum, Silviu ?.. 

Poetul răspunse cu vastitate: 

— Ne săturăm sufletele cu această privelişte neuitată a națiunii 
care umple treptele sanctuarului național, ca odinioară poporul 
din Teba treptele palatului lui Oedip! 
` De data aceasta, Filipache simţi că Bujoreanu și-a atins scopul 
şi că revine la grandilocvenţa lui inofensivă. 

— Bine, dar fiindcă m'ai târit până aici, te rog plătește-mă 
cu câteva lămuriri... 

In această clipă, un stegar impunător scoase în balconul Ligii 
o mândră flamură tricoloră și o resfiră deasupra mulțimii de jos, 
în bătaia zefirilor dimineţii... Dar și pe această flamură se înco- 
lăceau, ca niște șerpi transparenţi, undele doliului național. 

Strada se cutremură de urale și de insulte: 

— Ural.. Ura!.. Ura!.. Trăiască România!... Trăiască fetele 
din Sibiu!.. Jos trădătorul! Jos iscoadele poliției !.. 

In același timp, discuţiile din etaj pătrundeau în stradă și mai 
învierșunate... Se părea că sunt două păreri şi două fracțiuni, 
care se bat cap în cap, ca munții din poveste. 

Bujoreanu, din ce în ce mai dispus și mai aproape de felul său 
obișnuit, începu să instruiască pe Filipache: 

— Amice, admiră mai întâi steagul fetelor din Sibiu... E 
un dar simbolic şi un fulger care încalecă superb Carpaţii stră- 
moşești. . . 

— Sunt cu totul de simţirea ta... Iţi spun drept că până acum 
singurul lucru pe care vreau să-l iau cu mine, în amintirea mea, 
este acest mândru tricolor al fetelor din Sibiu... Nu te întreb 
nimic asupra acestor curioase și indispunătoare efluvii, pe care 
le simt în această atmosferă... Dar, de pildă, cine sunt ăia cu 
cocarde în piept şi cu pălăriile trase peste nasul cam roșu. 

— Dorule, dorule !.. Mă tem de viitorul tău, adică mă tem de 
inocența asta care îţi va strica tot viitorul!.. Amice, viața na- 
ţională este un fluviu care rostogolește în etern, pe albia lui miste- 
rioasă, valuri sănătoase, apă potabilă, gunoaie, mortăciuni, nisip 
de aur și ascunse comori providențiale... Ce te importă aceste 
jivine de zmârc politic, care au ieșit la suprafața mărețului nostru 
fluviu !.. Am impresia că, în aceste zile, ascunsele comori dela 
fund sunt împinse irezistibil și scoase afară, la lumina Europei 
şi a istoriei!.. Sihastru poet ce ești!.. Tu nu cetești ziare, nu 
urmărești desbaterile parlamentului, nu ştii ce clocotește în agorà !. . 
Ce-ai fi făcut tu, dacă te nășteai în Atena, acum două mii și cinci 
sute de ani?., In Atena, exista o lege care obliga pe orice cetă- 
ţean ca, în zilele de sguduituri publice, să iasă afară din casă și 
să alerge în agoră, înarmat cu sabie, cu suliță, sau (dacă nu le 
avea) cu toporul de tăiat lemne... 

Filipache se gândi înfiorat: Vorbeşte ca un adevărat profet!. . 
Nu ştiu ce să mai zic... Am pierdut eu simțul meu olfactic 

moral ?. . Sau — Bujoreanu ăsta e un păianjen care circulă prestigios 
pe o reţea multicoloră?.. 

Filipache răspunse cu necaz prefăcut: 

— Se vede că azi trebue să ai numai tu dreptate, dela început 
până la sfârșit... 

Dar Bujoreanu alunecă într'adevăr ca un păianjen, departe, 
departe, în Ecloga întâia a lui Virgiliu, tradusă de Coşbuc, schim- 
bând cuvântul libertate, cu dreptate: 

O, dreptatea, Meliboeus, mi-a surîs târziu de tot !.. 

Și declamând acest stih, poetul avea în ochi nu știu ce sclipire 
de taină şi de pehlivănie... 'Ticălosul! își bate joc de mine... 
Sunt dobitoc că mă impresionez de tiradele lui, împrumutate sau 
contrafăcute după cele dela Dacia... Cine ştie ce draci se ascund 
în conștiința acestui poet, care umblă de atâta timp să-şi închirieze 
lira... Intim supărat, Filipache făcu un gest de plecare. A uitat 
de comisionul d-nei Filipache, a pierdut timpul zadarnic şi a 
trebuit să lase o perdea de dantelă pe iconostasul său intim !.. 

Atunci, apăru sus în balcon, lângă flamura măreață, neimpli- 
cată şi suverană —ca un lotus etern, deasupra fermentărilor 
trecătoare ale apelor stăpânite — o figură, dogoritoare, ciufulită 
şi teatrală (fără talent)... Făcu semne de tăcere mulțimii din 
stradă şi începu să cuvânteze, bătându-şi cu mâna un tact impe- 
tuos şi fals: 

— Frați români!.. Comitetul național studențesc, judecând 
gravitatea ceasului istoric pe care-l trăim, vă cheamă azi la această 
sfântă manifestare cetățenească și naţională. .. Ideea noastră cea 
dintâi a fost ca să ne adunăm toți aici, la Liga Culturală, şi de 
aici, ca un singur trup și cu un singur suflet, să pornim spre Dacia 
de azi şi, mai cu seamă, spre cea de mâine... 

O explozie de urale acoperi glasul stângaci şi declamator al 
vorbitorului. 

Bujoreanu suflă în urechea lui Filipache: 

— Bravo, dobitocul!.. Ştii că a nimerit-o bine! 

Uralele conteniră. Oratorul ciufulit şi cu obrajii ca para focului 
se auzi din nou: 

— ...Dar, după ce ne-am văzut adunaţi laolaltă, în acest 
număr impunător, am primit oarecare avertismente, pe care le 
dispreţuim ca viitori soldați... 


32 REVISTA FUNDAȚIILOR REGALE 


Cineva, de lângă orator, îndreptă cu glas tare: 

— ...ca soldați ce suntem!.. 

Oratorul reluă acomodant: 

— ...le disprețuim, ca soldați ce suntem și vom fi, dar... 
trebue să le luăm în seamă, ca demni și disciplinaţi cetățeni. 

Un cetăţean din stradă izbucni, deziluzionat: 

— Ei şi atunci ce-ați hotărit?,. 

Alţii izbucniră simultan, haotic, contradictoriu: 

— Ne-am înțeles!.. Vă e frică!., Jos labele poliţiei!.. Tă- 
cere!.. Jos trădătorul!.. La Dacia, cu toţii!.. 

Oratorul din balcon, strâns între doi inşi, care aveau aerul că-i 
pompează curaj şi elocință, căsca o gură imensă și bătea văzduhul 
cu mâinele, .. Dar zadarnic... Toată strada vocifera şi se agita... 
In locul oratorului sleit de puteri, ridică pumnul şi glasul — un 
bas bubuitor — altcineva din comitetul naţional. 

— Fraţilor, toți la Dacia, la ceasul două... dar nu pe jos!.. 
Urcaţi-vă în trăsuri, pe socoteala noastră !.. 

Mulțimea de jos mugi către tunetul de sus: 

— Bravo!.. la Dacia!.. toți în trăsuri!,, 

Bujoreanu exclamă plin de admiraţie: 

— Aşa e că i-a păcălit! Cantadorul ăsta, basistul ăsta mi se 
pare cel mai subtil dintre ei... 

— O fi, dar eu n'am înțeles nimic... Care era hotărîrea 
de mai "nainte şi cum şi pentru ce a trebuit să fie modi- 
ficată ? 

Bujoreanu începu să-l degajeze pe aiuritul Doru din încolă- 
citurile mulțimii și să-l scoată spre Biserica Enei. În fiecare gang 
mai mare, la fiecare răspântie, stăteau careuri de soldați și de 
sergenţi de stradă... Dar nu aceştia erau de temut, In jurul lor 
circulau fel de fel de fantasini civili, cu ochi fosforescenți şi cu 
ciomege rău ascunse pe sub paltoane. 

Unul aruncă spre Silviu o mustață enormă şi un șir de scântei 
din ochi... Din norocire, un convoi militar, se interpuse cu 
cadenţele lui, între omul electric și cei doi prieteni... 

Filipache, simțindu-se mai la larg, zori pasul și bruftui pe Silviu: 

— Acum, destul amice!.. Pogoară în lumea acomodărilor şi 
scoate insigna dela piept... N'am chef să apar la poliţie, nici 
ca martor, nici ca soră de caritate... Hai s'o luăm pe strada 

Regală și să ocolim teatrul de operaţii... Acum poţi să mă faci 
să înțeleg ceea ce n'am înțeles până acum... 

Bujoreanu, care simţise adineauri ghiață între cei doi omoplați, 
plimbă mâna în jocuri rotunde dela butonieră până la buzunar 
și începu să cânte lui Filipache tabla lui Pitagora: 

—2 X2 =4; 2X3=6; 2X4=8... 

— Ei, foarte bine!.. Care este secretul lui Pitagora, sau al lui 
Polişinel, dacă vrei?.. 

— Amice Filipache,. . . după cum bine știi, valoroşii noștri colegi, 
studenții veterani Vasilescu Vasilion, Nae Paşoption şi Ionescu 
Inepţion. .. sunt personalități proeminente şi diriguitoare în lumea 
noastră studențeascâ. .. Dar toţi aceşti seniori (fără Heidelbergul 
de altă dată. ..) au câte-o mică sau mărişoară remuneraţie după 
buget... Unul este registrator, altul este grefier la tribunal, altul 
ajutor de șef de cabinet şi așa mai departe... Aceşti foşti, actuali 
şi viitori studenți au împănat azi intrările și ieșirile Ligii Cultu- 
rale, cum și biroul comitetului național studențesc... Tot ei și cu 
ai lor pluteau, ca ochiuri de grăsime, pe toată adunarea de care ne 
despărțirăm... Ce scop aveau, ce poruncă primiseră și dela cine 


o primiseră — e treaba lor... Ce au putut să facă, ai văzut... 
— Apoi tocmai că n'am văzut nimic... 
— Mă, dar tare ești de cap şi neoperat la urechi!.. Tu mai 


auzit cum forfoteau înăuntru şi se certau?.. Ideea comitetului 
fusese să se strângă toată lumea la Ligă şi de aici, în masă com- 
pactă, să pornească spre Dacia... Ceilalți au venit cu o idee poate 
mai înțeleaptă, poate interesată și ipocrită.., De ce să provocăm 
alarme, dezordine — și Doamne, fereşte | — inutile vărsări de sânge? 
La Dacia putem să ajungem, tot așa de bine, şi câte unul și câte 
doi... Principalul este să ne vedem la Dacia şi până acolo nimeni 
nu ne barează drumul. Ni l-am bara noi înşine, dacă ne-am încă- 
pățâna să menţinem prima dispoziție și să aruncăm pe oameni 
ca pe o avalanșă... Și pe urmă, cine își ia răspunderea acestei 
formațiuni compacte și primejdioase ?. . 

— Dar de unde ai prins tu toate aceste lucruri ?.. Pare că ai fost 
lângă mine tot timpul. Cum le-ai auzit tu şi eu n'am auzit nimic ?.. 

Bujoreanu se încercă să râdă misterios: 

— He-he-hei!.. Eu am auzul mult mai fin decât tine... Tu 
nu auzeai, de afară, decât huet și tămbălău; eu auzeam și 

urmăream toată discuțiunea. .. După ce au răgușit și au obosit, au 
căzut de acord, şi ca nimeni să nu-și atribue succesul și gloria 
comunicatului din balcon, au pus pe Juvete Juvenescu... să 
cadă în baltă ca un bolovan... 

— Bine, măi Silviu, pentru asta m'ai făcut tu să pierd o dimi- 
neață întreagă ?. . 

— Dar eu ce să mai zic, care voi pierde și după amiaza?.. 

— Să fii sănătos! Sunt socotelile tale, dar ce-ţi trebuia să mă 
vâri şi pe mine în cânepa lor?.. 

Diabolic şi plin de taină, Silviu puse degetul la gură: 

— Domol, Filipache!.. Cine ştie! Va veni poate ziua când vei 
vedea ce dobândă poate să-ți aducă o dimineață pierdută... 

— Ce tot sporojești, mă Bujorene!.. Ce-o să iasă din toată 
astă farsă în care sunt atâtea sfori și atâtea dedesubturi... Bâlci 
şi farsă !.. 

— Amice, vezi lucrurile ca un prim venit şi ca un necunoscător.. . 
Nu e farsă, ci dramă! Nu e bâlci, ci epopee! Oratorii pe care 
i-am ascultat zilele astea — și sunt maeștrii tribunei parlamen- 
tare! — îmi sunt garanți... O epopee ca Iliada lui Omer!.. 
Numai că tu ai căzut azi tocmai la episodul lui Tersite... Ce să 
facem! Așa sunt toate epopeele!.. Tersite se află totdeauna în 
treabă, lângă Ulise și lângă Ahile, dar uneori are sumbra onoare 
să plătească cu viața această vecinătate... 

— Mă amețeşti, Silviu, cu atâtea vorbe şi cu atâtea enigme... 
Vai!.. trebue să mă înapoiez și să cumpăr mamei, dela Pesky, 
mătăsurile pe care le așteaptă de trei ceasuri!.. Nu știu ce să 
mai cred despre tine şi despre comparaţiile tale... Cu amintirea 
lui 'Tersite poate că mă mai împaci... Dar în împrejurările de 
față, girezi tu pentru el?.. 

— Ha, ha... va să zică: 


« albinița, musculița, 
până acum nu au pierit...» 


— Silviu, la revedere!.. Şi iartă albinița... Dar să ştii că eu 
sunt cel ce plec subtil înveninat şi turburat... Am nevoie de 
luminile lui Boruzescu !.. 


(Va urma) 
GALA GALACTION 


PRINTRE ULUCILE CERULUI 
I 


Ingerii mei 

Alintați asemenea prinților 

S'au prins de mătasea norilor 
Poale de femei 

Și fac primii lor paşi 

Pe sub tunelul de bărbi al sfinților. 


Le tremură sub călcâie 

Guștere — fumul de tămâie — 

Și zarea cu aromă de alviță 

Le arată doar un deget de domniţă.., 


Ingerii mei 

Nu se mai tem de smei, 

Sus pe cocoașa câte-unui sfânt 

Au pornit spre pământ, 

Străbat în drumul lor, lanuri întregi de crini 
Și lasă deschise atâtea porți de lumini... 


II 


După ce Maica Domnului le-așterne 
Toţi îngerii îngenunchiaţi se roagă: 
Silabisesc o rugăciune "'ntreagă 

Și somnoroși abia se ţin în perne. 
Maica Domnului şi ea 

Stă în genunche pe podea. 

Și după rugăciune, îngerii cu buzele pline 
Parcă de turtă dulce, 
Dau buzna să se culce. 


Atunci măicuţa lor bună 

Ii întoarce de mână, 

In sufletul lor se ascunde 

Și abia atunci mânuţele rotunde 
Brodesc o cruce de începător, 
Gingașă ca un mărţișor... 


III 


Adormiră îngerii de mult, 

Pe hornul Cerului zadarnic ascult. 
Stelele nu mai tremură licurici, 

Prinși în pumnii lor de pitici; 

Norii fugăriți miei de lumină 

S'au strâns într'un colț de cer la taină. 


Luna farfurie ciobită 

A rămas pe un colț de masă răsturnată, 

De când i-au chemat pe îngeri la judecată, 

La fereastra cerului trece câte-o umbră grăbită. 
S'au potolit îngerii; nu se mai aude 

Nici un pas în pridvoare, pe scări, 

S'au potolit cu genele ude 

De lacrimi și de sărutări. 


IV 


Trei îngeri se jucau cu luna 

O dau de-a dura 

Şi luna se rostogolea într'una... 
Dintr'un pridvor 

De nor, 

Un sfânt tocmit păstor 

Striga la ei, cât îl lua gura. 

Dumnezeu predică spaţiilor dintr'un amvoa de vată 
Nevăzut ca un nimic de plumb, dintr'un ou de șocolată 
Și cuvintele Lui — furnici flămânde și stranii 

Ne umblă prin cranii. 


Din vitrina cerului, Dumnezeu — jucărie 
Servește pe o tipsie 

Lumilor înfometate: trupul lui Isus; 

Și peste lumi, se abate de sus: 

Abur viu de pâine rumenită, 

Nevolnică ispită... 


Dumnezeu vorbește 

Și cuvântul lui scormoneşte 

Ca o nuielușă 

Lumile, mormane de cenușă... 


AMULETE DE PE INSULĂ 


Iriși albi 

Iriși mulți, 

Iriși albi îngemănați 
Adormirăţi legănaţi, 
De-o rază... 


Iriși albi 

Irişi mulți 

Vor veni copii desculți, 
Să vă rupă, să vă ia: 
O fetiță cu nuia 

Stă de pază... 

II 


Clopotnița cu scări de putregai, 
Cu treptele în ceară ţintuite, 
Alături de pustiuri zămislite 
'Toiagul clopotarului mai ai? 


„„„Il văd domol urcând treaptă cu treaptă 
De-o grea suflare-adâncă, apăsată, 

De un toiag pe margini însemnată, 

Cu buchile din strana lui cea dreaptă. 


La denie, acum un an era 
Biserica prea plină de creștini, 

Iar sus, se 'mpreunară plâns de crini, 
Cu lutul, ce frânghiile trăgea. 


III 


Orașul trist 

Are copii desculți prin mahalale, 
Care se bat pe coji de portocale; 
Și ’n fiecare casă o bunică 

Cu suflet de furnică. 


Orașul trist mai are case dese 
Și pâinea prea puţină pentru ele 
Și mamele, sărmane preotese 

Se roagă 'mbătrânite către stele. 


MATEI ALEXANDRESCU 


DIN <COLOCVIILE DOCTO.- 
RULUI MARTIN LUTHER» 


DESPRE SFÂNTA BIBLIE 


Odată se rosti prea cinstitul doctor Martin Luther către 
meşterul Philipp Melanchton, către doctorul Justus Jonas și 
către alții, vorbind despre Biblie sau Sfânta Scriptură, «că e 
această carte ca un codru cuprinzător în care fel și chip de 
pomi se află, din care multă roadă se poate culege. Căci într'a- 
devăr Biblia ne aduce belşug de mângâere, de învățătură, de 
pilduire, de imbold, de prevenire, de făgăduințe și de învese- 
liri. Şi nu se găseşte în toată pădurea aceasta nici un pom pe 
care să nu-l fi scuturat și din care să nu fi izbutit să culeg măcar 
câteva mere sau pere. 

«Şi totuşi, chiar eu, oricât de vechi doctor în tălmăcirea 
Sfintei Scripturi aș fi, n'am depășit încă în înţelegerea ei pe 
copiii de şcoală şi nu mi-am lămurit încă nici cele zece po- 
runci, nici Crezul, nici Tatăl nostru. Nici odată nu voi putea 
spune că ştiu tot ce se poate ști și că am pătruns până la 
fund. Zilnic mai am ceva de învățat, când rostesc catehismul 
împreună cu fiul meu Hansen și cu fetița mea Magdalena. Se 
poate oare spune că am înțeles noi bine şi pe de-a întregul fie 
numai cel dintâi cuvânt din Tatăl nostru, atunci când rostim: 
carele ești în ceruri? » Adică cum: Dumnezeu care a făcut cerul 
şi pământul și toate fiinţele, şi le ține sub mâna sa, și le are în 
puterea sa, ar fi tatăl meu. Atunci înțeleg și eu, pentru mine, 
cum Că și eu aș fi stăpân al cerului și pământului. La fel cred 
atunci că Christos e fratele meu şi că toate ale mele sunt. Și 

iarăși că arhanghelul Gabriel ar trebui să-mi fie vechil, iar Ra- 
fael trepăduș, şi îngerii toți slugi la mine, să mă ajute la vreme 
de nevoie. Căci toți îmi vor fi dați de tatăl meu ceresc să se 
îngrijească de mine de-a-lungul drumului meu, ca nu cumva 
să-mi scrântesc piciorul lovindu-mă de un bolovan. 

Dar pentru ca să-mi încerc credinţa şi să n'o lase să adoarmă, 
Tatăl meu din ceruri, fie că mă aruncă într'o temniţă, fie în 
apă pentru ca să mă lupt cu înnecul. Și numai atunci ne dăm 
seama cât de bine am putea înţelege cuvintele acestea, cât de 
şovăelnică ne e credinţa și cât de mare, slăbiciunea noastră. 
Căci furat de gânduri stai chiar şi-ţi spui câteodată: cine ştie 
dacă sunt adevărate, toate câte sunt scrise în Sfânta Scriptură ? 

De aceea acest biet cuvințel «al meu» sau «al nostru» e 
dintre cele mai grele din întreaga Scriptură. Și din prima po- 
runcă se poate vedea lucrul acesta, când spune: « Eu sunt Dom- 
nul Dumnezeul tău ». 


DESPRE CEI CARE DISPREŢUESC CUVÂNTUL DOMNULUI ȘI 
CUM RODEȘTE ACEST CUVÂNT ÎN LUME 


Doctorul Luther spuse: «Rodește astăzi cuvântul lui 
Dumnezeu în lume, ca şi acum două mii de ani. Căci ori unde, 
cuvântul Domnului se îndreaptă spre vremuri ce se aseamănă 
între ele. Și lumea tot lume rămâne, adică logodnica diavo- 
lului. Ea se poartă astăzi şi se rosteşte ca acei Farisei despre 
care ne vorbeşte Ioan în al şaptelea al său capitol (47, 48, 49) 
care au spus servitorilor lor, trimeși de ei să le aducă pe Christos 
legat: « Ce, și pe voi va momit? Există oare vre-o căpetenie sau 
vre-un fariseu care să creadă în el? Ci numai mulțimea bleste- 
mată ce nu cunoaște legea». La fel se spune și astăzi: « Există 
oare vre-un prinț sau vre-un episcop să creadă în învățătura 
luterană?» 

« Câtă aghiazmă și cât mir s'a stricat cu lumea aceasta, ce nu 
poate fi întoarsă către Dumnezeu în nici un fel! Odinioară, mai 
înainte ca Evanghelia să ne fi fost vestită, s'a cheltuit multă 
trudă și bani, şi până și trupul și viaţa erau aruncate în pri- 
mejdie, numai să se afle un Dumnezeu îndurător. Se mergea 
cu toți închinătorii la sfântul Iacob, se chinuia până aproape 

de lepădarea duhului, şi se dobândea în schimb numai po- 
vara unor întunecimi miraculoase. In vreme ce Dumnezeu pe 
degeaba ne dă iertarea păcatelor, din milostenia lui, în vorba 
lui rostită și făgăduită, prin sfintele taine întărită, şi de straş- 
nică amenințare păzită, atunci când ne spune: « Dacă nu veţi 
crede, veţi pieri». Dar noi cum nu vrem să pierim nici unul, 
fie că alegem o cale și ajungem cei mai mari ticăloși, fie că ale- 
gem o alta și intrăm în ceata acelor îngrozitori smeriţi care nu 
cred decât în răsplătirea faptelor lor». 

Altă dată, îi vorbi prea cinstitului doctor Martin Luther, 
doctorul Justus Jonas despre un fruntaş al nobilimii din Meis- 
sen, care de nimic nu se îngrijea mai mult decât să adune bani 
şi bunuri și multe comori, și care era atât de aprig în orbirea 
sa, încât n'ar fi dat nimic pe toate cele cinci cărți ale lui Moise. 
Și că același om i-ar fi răspuns Electorului de Saxa, ducelui 
Johann Friederich (odată când înălțimea Sa a vorbit mult cu 
el despre învățătura Evangheliei) în felul următor: « N'are nici 
un rost ca Înălțimea Voastră să cerceteze atât de mult Evan- 
ghelia ». Și doctorul Martin Luther a zis: « Nu se găseau și ceva 
tărâțe pe acolo?» Și apoi povesti fabula următoare: «că odată 
leul a poftit toate animalele la un ospăț, și că a pregătit o masă 
scumpă și aleasă. Și că scroafa fusese și ea chemată. Și când 
au fost aduse și servite musafirilor mâncările cele scumpe, 
scroafa zise: « Nu se găsesc şi ceva tărâțe pe aici?» La fel sunt 
şi epicurienii noștri de azi. Noi, predicatorii, în bisericile noastre, 
le aşezăm înainte cele mai bune şi alese mâncări ca: fericirea 
veșnică, iertarea păcatelor și îndurarea lui Dumnezeu. Iar ei, adul- 
mecă din rât şi rânesc apoi, doar vor găsi o lețcaie. Ce să înțeleagă 
de stafide o vacă, obișnuită să mănânce numai paie de ovăz. 

Cam la fel i s'a întâmplat odată unui paroh, Ambrosius R., 
cu enoriașii săi. In vreme ce el îi îndemna să vină să asculte 
cât mai mult cuvântul lui Dumnezeu, ei i-au răspuns: « Venim 
bucuroşi, prea cinstite Părinte, dacă destupi un butoi cu bere 
în mijlocul bisericii şi ne chemi și pe noi». 

Evanghelia, la Wittenberg, e ca ploaia ce cade în apă, ce nu 
aduce nici un folos. Dar dacă ploaia aceasta cade chiar pe un 
ogor nisipos, oricât de veștedă și de arsă ar fi de soare firava 
sămânță, ploaia aceasta tot înviorează pământul și îl sporește în rod. 

DUMNEZEU ÎNSUȘI SE ROSTEȘTE PRIN SFÂNTA SCRIPTURĂ 
CĂTRE NOI ŞI CUVÂNTUL SĂU E PUTERNIC 


Doctorul Luther spunea odată că Dumnezeu însuși vorbeşte 
cu noi prin cuvântul său şi a mai adăugat: «Dacă este ade- 
vărat, că Dumnezeu vorbește cu noi prin Sfânta Scriptură, şi 
dacă te mai îndoiești de lucrul acesta, lămureşte-te în adâncul 
sufletului tău şi află că e un mincinos acela care făgăduește și 
apoi nu se ţine de cuvânt. Dar nu uitaţi că el e însăşi maje- 
statea dumnezeiască cea mai înaltă dintre toate majestăţile 
pământului. De aceea numai faptul că el a mișcat buzele 
pentru ca să vorbească prețueşte mai mult decât trei lumi 
la un loc, şi că i-ar fi deajuns să nărue întreaga lume numai 
cu un singur cuvânt. Căci în Geneza 1 și în Psalmul 33,9 
stă scris: «De cum rosteşte s'a și făcut şi ce poruncește se 
îndeplineşte ». 

De aceea, încă dela început și întru toate lucrurile, trebue 
deosebit cuvântul omenesc de cuvântul dumnezeesc. Cuvântul 
omului e un biet sunet, care se topeşte în văzduh, pe câtă vreme 
cuvântul lui Dumnezeu e mai mare decât cerul, pământul, 
moartea și iadul la un loc. El e puterea însăși a lui Dumnezeu 
şi e veşnic. Și dacă cuvântul lui Dumnezeu e al lui Dumnezeu, 
ca într'al lui noi trebue să credem în el, şi să fim siguri că 
Dumnezeu însuși prin el ne vorbeşte. Şi atunci bucuroşi noi 
îi vom da ascultare. David a simțit şi a crezut lucrul acesta, 
căci o spune în Psalmi: « Dumnezeu s'a rostit în sfânta și ne- 
măsurata lui putere şi m'am înveselit» (Psalm 6o, 8). Și noi 
trebue să ne înveselim, dar bucuria de multe ori ne e stricată. 
Suferim întocmai cum David a fost încercat, de ispita omo- 
rului, a adulterului, după cum el și-a îndurat izgonirea, pentru 
ca în urmă să se alipească și să rămână în frica lui Dumnezeu. 
De aceea și spune el într'un alt Psalm (11): « Slujiți cu teamă 
pe Stăpânul vostru și bucurați-vă cutremurându-vă». M'aş 
înveseli mult să văd pe cineva legând aceste două lucruri la 
un loc, bucuria şi frica. Fiul meu Hänschen, față de mine e 
în stare să facă ceea ce eu însă față de Dumnezeu nu pot. Căci 
atunci când stau şi scriu, sau robotesc cine știe ce, şi el cântă 
un cântec pe lângă mine, și de-l cântă prea tare, atunci eu îl 

chem şi îl mustrez puțin. De cântat el tot cântă mai departe, 
dar mai cu sfială, cu teamă şi cu grije. Așa vrea și Dumnezeu 
să fim: veseli, dar cu sfială, respectuoşi şi grijulii. 


CEI CE ASCULTĂ DE CUVÂNTUL LUI DUMNEZEU SUNT ÎNDA- 
TORAȚI SĂ HRĂNEASCĂ PE PASTORII LOR 

Sunt mult mai mult îndatorați cei ce ascultă cuvântul lui 
Dumnezeu să hrănească și să întrețină pe slujitorii lui, decât 
au fost cu strășnicie îndatorați prin cele ro porunci, să nu 
curvească, să nu-şi înșele pe tovarășul său de căsnicie, să nu 
omoare și să nu fure. Căci sarcina sacerdoțiului e înscrisă în 
prima tablă a Legii şi anume în a treia poruncă. La fel s'a ro- 
stit şi Sfântul Paul către Corintieni (1.9,9) despre aceasta spu- 
nând: « Că cel ce slujeşte Altarul, din Altar trebue să se hră- 
nească, şi că boului care treeră, nu trebue să-i legi botul». 

Dar în ce fel înțelege lumea să întrețină pe slujitorii lui Dum- 
nezeu? Puţină vreme înaintea morții, doctorul Martin Luther 
sa rostit despre aceasta la Eisleben spunând: « Ciudat sunt 
răsplătiți astăzi acești bieți propovăduitori! De îndată ce au 
şi ei, pe lângă Parobhiile lor, o pădurice, vre-o livadă, vre-un petec 
de pământ, sau vre-o întindere de vie, din toate acestea li se 
ciupeşte câte ceva. Se împarte cu ei toate bunurile, după pilda 
aceluia care a încheiat o învoială, cu Mercur, din fabula lui 
Esop şi anume: să-i dea lui Mercur jumătate din tot ce el va 
primi. Și când a găsit odată un sac cu migdale şi curmale, se 
puse omul nostru pe lucru, de curăță migdalele şi strânse la 
o parte toate cojile lor, împreună cu sâmburii curmalelor, iar 
de altă parte, inima migdalelor și carnea curmalelor. Și apoi, 
dădu jumătatea din coji şi din sâmburi lui Mercur, iar jumă- 
tatea de inimi şi carne și-o păstră pentru el. Cam așa e şi partea 
care o fac țăranii, bieților predicatori şi pastori. Nu le dau nimic 
altceva decât coji, uruială, pleavă şi alte lucruri de felul acesta». 


TÂNGUIREA DOCTORULUI MARTIN LUTHER DESPRE BEL- 
ŞUGUL DE CĂRȚI ȘI ÎNDEMNUL SĂU CA BIBLIA SĂ FIE TOT 
MAI MULT CETITĂ 

Odată se plângea doctorul Martin Luther despre belșugul 
de cărți, spunând că nu vede unde o să sfârșească tot zelul 
acesta scriitoricesc, de vreme ce fiecare vrea să scrie o carte. 

« Unii, spunea el, scriu din orgoliu, pentru că vor să se ştie de 
ei și să-și facă un nume. Iar alţii scriu din bucuria de a scrie, 
sau din dorinţa de a câștiga parale, şi aceştia ne aduc pacostea. 
Din cauza atâtor comentarii și cărți, scumpa noastră Biblie se 
pierde și se îngroapă şi nimeni nu mai vrea să ia seama la cu- 
prinsul ei. Și totuşi în toate artele și în toate facultățile, aceia 
sunt mai buni care sunt mai cunoscători ai textelor și care le-au 
pătruns mai mult. Căci în drept, bunul jurist este acela care 
s'a exercitat și s'a familiarizat mai mult cu textul. Dar acum 
şi ei se îndreaptă mai mult înspre comentatori și adnotatori, 
In tinerețea mea, m'am învățat să mă apropiu şi să mă obișnuesc 
cu Biblia. Am cetit-o de mai multe ori şi într'atât, încât mă 
făceam una cu textul însuși. Eram atât de familiarizat cu ea, 
încât ştiam locul fiecărui citat și unde putea fi găsit când se 
vorbea despre el. Eram ceea ce se numește un bun cunoscător 
al textului. Numai după aceea m'am îndreptat spre comenta- 
tori. Dar în cele din urmă a trebuit să-i părăsesc pe toți, de 
vreme ce ei nu-mi puteau mulțumi conștiința și a trebuit ia- 
răși să mă reîntorc și să mă frământ în preajma Bibliei însăși. 
Căci e mult mai bine să privești cu ochii tăi decât cu ochii al- 
tora. De aceea, aş dori ca toate cărțile mele să fie îngropate 
la nouă stânjeni sub pământ, numai din cauza pildei celei rele 
pe care aș putea s'o dau. Căci mulți vor voi să se ia după mine, 
să scrie și ei cărți, numai și numai să se facă cunoscuți. Nu, 
Christos n'a murit de dragul orgoliului nostru, pentru ca să do- 
bândim noi cinstire și prețuire, ci a murit numai pentru ca 
numele său să fie îndumnezeit». 


CUVÂNTUL LUI DUMNEZEU 'TREBUE ASCULTAT, IAR MAJE 
STATEA DUMNEZEEASCĂ NU TREBUE CÂNTĂRITĂ 
ŞI CERCETATĂ 


« Niciodată nu vom putea înțelege, ști, nici cunoaște, nebunii 
de noi, cu puterea rațiunii noastre, cum se face și de unde vine 
întregul meșteșug că putem vorbi cu buzele noastre și nici nu 
vom putea afla de unde vin toate cuvintele, și cum glasul și 
vorba unui singur om poate răsuna în mii de urechi. Și la fel 
nu vom şti niciodată, nici cum văd ochii noștrii, nici cum se 
schimbă pâinea, mâncarea și băutura, în stomacul nostru, cum 

se mistue şi cum se prefac în sânge şi în necurăţenii. Și totuși 
vrem neapărat să ne întrecem pe noi, să ieșim din noi și să cer- 
cetăm, ce e cu înalta majestate Dumnezeească, când noi nu 
putem nici măcar şti, ce se petrece în fiecare zi cu noi şi în noi. 
De aceea şi treburile sufleteşti și dumnezești, se cuvine să as- 
culți numai şi să crezi, toate cele pe care ţi le învață cuvântul 
lui Dumnezeu ». 


OARBA RAȚIUNE NU POATE VEDEA ȘI NICI NU POATE RECU- 
NOAȘTE MINUNATELE SĂVÂRȘIRI ALE LUI DUMNEZEU CE 
MIȘUNĂ PRIN LUMEA ÎNTREAGĂ 


Mintea noastră nu poate nici cuprinde, nici înțelege cum se 
face că un om din carne, din sânge, cu mâinile și mădularele 
sale, cu simțurile şi cu mintea sa, a putut avea ca izvor o tică- 
loasă sămânță omenească. Și cum se face că dintr'un sâmbure 
poate răsări un copac mare, iar dintr'un bob de grâu ce pu- 
trezeşte și se topește în pământ, cresc douăzecictreizeci de 
boabe pline. E plină lumea pretutindeni numai cu minunile 
lui Dumnezeu, ce se trec şi se petrec fără încetare. Și tocmai 
pentru că nenumărat e numărul lor, am ajuns să ne obișnuim 
cu ele, după cum se rostește Sfântul Augustin, și nici nu le mai 
vedem şi nici cu gândul spre ele nu ne mai întoarcem. 

Odinioară, Christos a hrănit cu cinci pâini, cinci mii de oa- 
meni, în afară de femei și copii. Și, după ce cu toții s'au înde- 
stulat, tot au mai rămas douăsprezece coșuri cu pâini ce s'au 
pus la păstrare. Astăzi de s'ar mai întâmpla o asemenea mi- 
nune, lumea întreagă mult s'ar mai mira. Intocmai ca acei care 
astfel s'au purtat şi s'au rostit, din Capitolul 6 al lui Ioan versul 
14: «cu adevărat acesta este profetul care în lume va să vie». 

Atunci. Dar acum zilnic Dumnezeu, fără încetare, săvâr- 
şește marile sale minuni. Inimile noastre de carne, nici nu mai 
simt, nici nu mai văd. Și nici cu gândul asupra lor nu se mai 
opresc, fără să mai spun că nici mirarea nici recunoştinţa nu 
le mai străbat. Dumnezeu a-tot-stăpânitorul desleagă apa de 
stâncă, din nisip ne scoate pâinea, vinul, berea, untul, brânza, 
iar din pământ tot rodul și pometul, aurul, argintul și arama 
şi tot ce cu gândul poți cuprinde. Dar de vreme ce pe toate 
ni le dă şi nu încetează o clipă să nu ni le dea, nimeni nu 

se mai gândește, că oricare din acestea ar putea fi şi e o 
minune. 

El l-a făcut la început pe Adam dintr'un bulgăre de lut, iar 
pe Eva dintr'o coastă a lui Adam și apoi i-a binecuvântat şi 
le-a zis: « creşteți şi vă înmulțiţi » (Geneza 1, 28); vorba asta va 
rămânea plină de putere până la sfârșitul lumii. Căci deşi în 
fiecare zi mulți oameni mor, alții se nasc neîncetat, după cum 
Moise spune în psalmul său: « oamenii mor sub mâna ta și se 
trec ca o apă, iar tu le spui: veniţi din nou copii ai pământului » 
(Psalm go, 3), pe toate acestea şi câte altele încă, pe care zilnic 
Dumnezeu le săvârşeşte, lumea cea oarbă și necredincioasă 
nu le mai priveşte ca pe adevăratele minuni ale lui Dumnezeu, 
ci le socoate căzute așa la întâmplare. Dimpotrivă, toţi cei cu 
dragostea lui Dumnezeu oriunde își îndreaptă privirea, fie că 
ar fi în cer, fie că ar fi pe pământ, în văzduh sau în ape, nu văd 
pretutindeni decât nobilele minuni ale lui Dumnezeu, de care 
se pătrund și nu se mai satură să le admire îndeajuns. Bucuria 
şi înveselirea lor izvorăsc din săvârșirile lui Dumnezeu şi ei 
laudă şi preamăresc pe Creator și știu că el însuși, în toate ale 
sale, cu bucurie s'a plăsmuit. 


In românește de ION MARIN SADOVEANU 


RĂZBUNAREA 


— Uite și cavalerul meu, prezentase proprietăreasa zâmbind 
matern către noua și tânăra chiriaşă. 

Matei se înclinase sobru și după câteva cuvinte convențional 
schimbate cu doamna Mina Săndulescu (așa se prezentase), 
trecu latul curţii, spre ieșire, pentru că nu-l prea interesau astfel 
de închirieri. 

Femeia fu neplăcut impresionată de această netă indiferență a 
tânărului care, dela întâia ochire, îi pricinuise necesitatea de a-și 
aranja, cu un gest de acută feminitate, cârlionțul părului blond 
pe frunte, — de mult neglijat, — ca și cum cineva ascuns din ea 
i-ar fi impus cochetăria, Cu jumătatea privirilor, din urmă, Mina 
îi cercetase chiar, ca dintr'un instinct, talia virilă și o căldură 
i se înveninase subit prin vine, făcând-o să-și schimbe, cu o ca- 
racteristică precipitare nervoasă, poziția piciorului drept, înapoi. .. 

— Uite ce e, madam Georgescu — spuse ea, cu o hotărire 
spontană, către proprietăreasă — îţi dau şi acei ultimi cincizeci 
de lei pentru care nu ne înţelegem, și să facem odată târgul ! Nu de 
altceva, adăogă oarecum înfrigurată, dar mi-ai devenit tare simpatică 
şi cred că, fiind o proprietăreasă bună, o să ne împăcăm de minune. . . 

— Vasăzică îmi încântași nevasta, cucoană! — zise în același 
moment, cu un râs molâu, neplăcut, bărbatul ei, Mişu Săndu- 
lescu, care până atunci se plimbase fără rost prin odăile goale. 
Era înalt, slab și cu toate astea fără nici o elasticitate în ţinuta lui 
greoae, de om îmbătrânit prea devreme, de lene parcă. Fără să-l 
bage în seamă, Mina se căsni să deschidă poșeta care ceda greu. 

O stăpânea o ciudată nervozitate și fără să vrea scăpă, pe sub 
sprâncenele încruntate, o privire de ură spre bărbatul care părea 
că o ironizează, cu acelaşi zâmbet de condescendență cretină de 
totdeauna. In fine reuși să scoată banii și casa fu arvunită... 


Il 


Peste trei zile erau instalați. Mina, cuprinsă de o neostoită 
poftă de muncă, de curățenie, nu mai contenea cu deretecatul; 
mereu i se părea că pe ici pe colo câte un obiect mărunt nu e la 
locul său, și agitația îi creştea în unison cu o stranie veselie 
lăuntrică (pe care pe cât putea căuta s'o ascundă, ca pe un bun 
numai al său) ca și cum prin mutarea această și-ar fi presimțit 
pur şi simplu o schimbare de destin. 

Firesc ar fi fost să o întristeze casa nouă, pentru că era mult 
mai neîncăpătoare decât cea părăsită şi fiindcă adevăratul motiv 
al mutării era împuţinarea câştigului său de pe urma acelei pseudo- 
croitorii cu care întreținea, de ani, menajul. Plana însă în toată 
atmosfera această, o prospețime nemai simțită de mult de ea, 
care îi dădea senzația fizică a unei eliberări — și îi venea mereu 
să cânte, numai să cânte (orice lucrușor mutat părea un obiect 
al bucuriei sale, un pretext)... dar trebuia să respecte somnul 
bărbatului trântor de alături... și fiecare început de melodie se 
prefăcea în suspin. 

Era o tinerețe în ea care își refăcea fibrele crude, în aerul acesta 
nou, ca într'o uimitoare convalescență în care clipă cu clipă urmă- 
rești creşterea vieţii în sânge și gândurile devin puternice și se 
prefac în senzaţii. De fapt i se păruse numai — din cauza vieții 
de robie spirituală pe care o dusese în acești cinci ani de după 
întâmplare, că a îmbătrânit. Avea acum 28 de ani—și atunci 
avuse 23. Fragmentul de timp i se părea deodată insignifiant; 
avea acum ca și atunci 23 de ani, uitase totul, era liberă, liberă... 

I se părea, în fine, că trăeşte una din acele zile care încununează 
o lentă și ascunsă metamorfoză sufletească. 

Dar trebuind să treacă în bucătărie îl găsi din nou pe el și Mina 
avu iarăşi acel rictus al repulsiei adânci pe care îndrăsnea să nu-l 
ascundă numai când bărbatul nu o putea vedea. 

«El» era acolo, trântit nesimțitor, ca de ani, pe divanul alăturat 
sobei, dormind la căldură ca un parazit în mediul prielnic, plin 
de satisfacția oarbă a lenei sale, suflând și chiar hârâind din 
când în când cu tot trupul parcă, desgustând-o. 

Dezordinea fizică a corpului acela trântit astfel îi producea și 
o panică nefirească — de parcă numai prezența lui dezordona 
totul în casa ei curată. Somnul acesta al lui o umilise până azi; 
acum însă, numai acum, Mina simţea crescând în ea şi o răzvrătire 
a cărei dârzenie o îmbucura secret. Putea în sfârșit privi trupul 
acela fără frică, fără umilire... 

Și fără să-i mai pese de somnul leneșului despot, începu să 
fredoneze un cântec, cu vocea ei plină de ezitări, nemai încercată 
de cinci ani. 


III 


Crima se înfăptuise astfel. 

Mișu, mai mare ca ea doar cu şapte ani, o luase de soție dela 
mama ei pentru că o iubise. Era atunci un tânăr vânjos la suflet, 
care îi impusese dela întâia cunoștință cu un fel de teamă respec- 
toasă, şi nu putea spune chiar că în primul an de căsnicie nu-l 
iubise oarecum. 

Mișu avea post bun, la poștă, aşa că trăiau în belșug. Trecerea 
dela sărăcia din casa mamei la acest belșug născuse în Mina 
totuși o curioasă nostalgie și la doi ani, pentru că încă nu avuse 
vreun copil, nostalgia crescuse până la o neliniște stranie în care 
orice clipă o plictisea, ca întârzierea unui nedefinit eveniment 
care sta să pice, cine ştie de unde. Prea o iubea Mișu mult, deși 
sever, deși reținut în toate elanurile sale, și prea era monotonă 
bucuria lor. In orele de intimitate Mina simţea, cu o stridență 
parcă pornită din cauza sa, nemulțumirea devenind obsesie, dar 
Mișu nu putea înțelege și chiar ea însăși, mai puțin. Până într'o 
zi când a descins în casa lor Carol, un văr al lui Mişu, cu care 
numaidecât se împrieteni. Apoi se întâmplase totul ca de obicei. 
Mina a căzut. Carol poseda o altă vigoare, mai clară și mai pro- 
fundă în care Mina își regăsea parcă toate obscurităţile adoles- 
cenței. Fusese un joc nevinovat şi cu atât mai dulce cu cât păcatul 
era elementul său. Intr'o zi, Mişu i-a găsit în pat și l-a împușcat 

pe el, pe Carol. Ei nu-i făcuse nimic, ca şi cum nu ar fi meritat 
nici glontele. Cu toate astea, din ziua aceea, Mina încetase să 
trăiască. Nu pentru că l-ar fi iubit, cu acea pasiune a cărei rupere 
bruscă pricinuește în supraviețuitor moartea sufletească, nu... 
fiindcă amantul fusese doar un pretext. Murise pentru că din ziua 
aceea începuse viața ei de umilire câinească alături de Mişu. 

El fusese închis și Minei i se păruse că trebue să-și ispăşească 
greşeala, îngrijindu-l, susținându-l. Șocul pricinuit de întâmplare 
o schimbase dintr'odată. Spectacolul suferințelor pe care el trebui 
să le îndure, o prefăcuse într'o femeie a cărei sensibilitate şi ra- 
ţiune de a fi nu erau decât remușcarea. Era, de altfel, una din acele 
femei care trec cu ușurință dela o extremă la altă, dela infidelitate 
la totală devoțiune, pentru că jocul însuși al extremelor era o ne- 
cesitate a psihicului său, a sensualității poate. 

Urmase judecata, după un an de prevenţie, care prin avocatul 
bun de gură, renumit, le storsese toți banii și în fine, eliberarea lui 
Mișu şi aşa zisa € împăcare » dintre ei, adică iertarea ei de către 
el — mărinimosul. 

Reluaseră viața împreună, mai din îndemnul rudelor (Ale ei 
îi spuneau: « Tu cu păcatul şi tu cu refuzul? In loc să-i săruți 
picioarele că nu te-a împușcat și pe tine, după cum meritai, mai 
faci nazuri când el te iartă?» — Ai lui îi spuneau: « Ce-a fost 
a fost, că așa e viața. Dar acum, așa cum ești tu fără serviciu și 
bolnav de nervi, ce te faci fără femeie? Să te apuci iar de însură- 
toare? Ia-o din nou şi tot tu ai să fii cel bun, cel mare. Și ea o să 
trebuiască să-ți fie recunoscătoare. . . »), mai din slăbiciunea amân- 
dorura. 

A-și reface viața, fiecare pe cont propriu, le cerea un efort 
prea mare. Accidentul îi apropiase în altfel. Mişu pierduse ser- 
viciul şi altul se găsea greu în aceste vremi de criză. 

Câtva timp trăiseră ca și cum s’ar fi regăsit într'o dragoste mai 
castă, mai umană, care prin accident devenise un fel de compli- 
citate intimă între ei. Umilită de bunătatea lui, Mina nu mai ştia 
cum să-i intre în voie. 'Toată ziua îl urmărea cu ochi credincioși, 
devotată într'o voluptoasă pierdere a egoismului, mergând chiar 
până la a-i cerşi mângâlieri altădată scârbite. Nenorocirea, sărăcia 
devenită groaznică a casei lor o apăsa ca o rană mereu sângerândă. 
Când se sfârşiseră ultimii bani de hrană, ea se grăbise să caute 

câte ceva de lucru, pe la prietenele batjocoritoare, numai ca să 
nu-l mai vadă suferind. El primise munca ei întâi jignit, apoi 
în tăcere și la sfârşit cu oarecare aprobare. Dela un timp însă, 
Mişu începu să se arate într'o nouă ipostază. Nu se mai sbătea 
să găsească serviciu şi îi cerea bani de țigări, de buzunar. Prelungea 
până seara târziu lenevirile pe sofa şi glasul său devenea răutăcios, 
pus pe sfadă, ba chiar îi poruncea aspru, cu o evidentă nuanță 
de învinuire în orice cuvânt, cu un subînțeles iritant în care îi 
prezenta mereu « fapta » ca vie şi jignitoare între ei. La început 
Mina tăcuse, zicându-și că merită orice, căutând să se îmbete 
și mai mult în voluptatea amară a oricărei umiliri. Găsise, până 
atunci, în devoțiunea ei, aceeași voluptate ca în păcatul dintâi; 
era ca și cum sensualitatea sa se satisfăcea în alt fel, prin această 
decădere a conştiinţei ce mergea până la a-l idolatriza pe el. 

Dar o putea mulțumi numai întru atât cât se menținea ascuns, 
subințeles. Mișu se schimba din ce în ce, semnificația materială 
a adulterului se pierdea în timp, rămânându-i numai ceea ce era 
convenabil egoismului său. Lenea îi deveni organică și umilința 
Minei începu să-l ridice în proprii săi ochi, până la a-i impune 
nevoia de a se realiza ca despot. 

Dacă în momentul crimei numai marea iubire pentru ea îl făcuse 
s'o cruţe, acum acest sentiment se ştersese şi pedepsirea i se cerea 
din nou, dar pe căi lăturalnice, inconștient meschine. Și, para- 
doxal, necesitatea această de a-și răzbuna demnitatea de mascul 
se ivise din chiar momentul în care el nu se mai putea numi astfel. 

Intr'o zi — după trei ani dela întâmplare — în urma unei mici 
neînțelegeri, ea căutase să-şi explice dreptatea şi atunci Mișu 
izbucnise ca înnebunit, zbierând: 

— Taci târfă ! Crezi că am uitat? Să taci, că mai niciodată drep- 
tate, altfel... 

Mina se ridicase până la ochii lui, palidă ca de ceară, fixându-l 
cu o încordare după care avea impresia că, recăzând, se va sparge 
în bucăți. 

— Să tac?... 

Și a recăzut, mută, deși nu-i fusese frică de pumnul lui. 

De atunci a tăcut mereu şi a început să-l urască. Tot ce înainte 
voia să vadă minunat, măreț, în el, se prefăcuse. în obiect. de 
ură. Desgustul îi creștea la fiece gest, la fiecare cuvânt.al său. 


qe 

Demascat, Mișu a început s'o tortureze pe față, din ce în ce mai 
exasperat de tăcerea ei, cu un demonism dus până la absurd, care 
de multe ori îl făcea caraghios. Il exaspera faptul că în timp ce 
totul din ea i se supunea, numai ochii îi erau calmi, batjocoritori 
chiar. Reînvia insultele și recădea obosit pe sofa, ca ros de o boală 
nevăzută, făcându-și cinic, un merit din parazitismul său. 

Iar Mina începu din nou să-și aibă viața ei aparte, înăbușită, 
care fi separa existența de orice bucurie sau mizerie exterioară. 
Despotismul lui Mișu îi devenise ridicol pentru că nu mai pro- 
ducea reacţii nici în spiritul ei, nici în trup. Pe la prieteni şi rude 
el era mereu «cel ce a iertat ), eroul moralei care se sacrificase 
în numele ei. Fiind în fața tuturor o obidită, un gunoi al societății 
din care făceau parte, Mina își crea din sine satisfacţii, prin urmă- 
rirea și întărâtarea atentă a urii sale. Cu toate acestea nu făcea 
nici un plan de răzbunare. Se putea întâmpla să și îmbătrânească 
într'o astfel de așteptare neprecisă. 

Acum un an însă, se surprinsese trăind. Ii vizitase un prieten 
din copilărie, Marcu, bine clădit, plin de sevă, ale cărui mișcări 
brusce dădeau impresia unei necontenite stări de atac bătăios. 

Când se ridicase Mișu din pat, în cot, — galben şi sfrijit de 
lene, păruse alături de el o sperietoare caraghioasă, un ofticos. 

Ea, simțindu-și mâna mică rotunjindu-se în strânsoarea mâinii 
lui Marcu, păru cuprinsă de un scurt leşin, după care urmase o 
stare de înaltă forță fizică. In același moment poziția picioarelor 
nu i se păruse suficient de sigură și cel drept fu dat înapoi, ca 
pentru recăpătarea unui echilibru interior. 

Dar după aceea, Marcu nu mai revenise, deși îl așteptase. Feno- 
menul însă i se repetă cu alte ocazii și în cele din urmă îi inundă 
conștiința, ca o bucurie. Era un tic plăcut această frecare lăuntrică 
a unor ţesături vii, care o făcea să renască. Părea că prin repetarea 
lui să răzbune pe Mişu. 


IV 


Cu tot sentimentul de înnoire, de mai bine, pe care îl inspirase 
casa această în prima zi, viața lor își reluă cursul în același fel. 
Iarna grea îl silea şi mai mult pe Mișu să stea ghemuit lângă sobă, 
şi pe ea să-l contemple dela mașina de cusut, la care lucra ziua 

întreagă, muncind pentru a-și hrăni trântorul. Plutea o liniște 
des întreruptă de țăcănitul mașinii; Mişu dormita fumând, iar 
Mina, printre cusături, gândea, mereu gândea, ca de obicei. O 
intriga mai ales fiul proprietăresei. Era student și părea că nu-l 
interesează nimeni, nici chiar femeile. Matei ieșea rar, cetea mult 
și saluta 'scurt, ca plictisit. Mina se simțea atât de inferioară în 
fața lui, încât nu avea curajul să-și pună planul în aplicare de a-i 
cere o carte. Se simțea încă frumoasă, cel puțin atrăgătoare. Și 
totuşi, după două zile, s'au ciocnit în curte, fără voie, din mers, 
în timp ce ea ieşea repede din casă, iar el trecea în odaia sa. S'au 
privit: el distrat, ea fixată. 

— Pardon... 

Cu toată repeziciunea despărțirii, Mina văzuse în tânăr, o cu- 
riozitate brusc încolțită. Părul ei blond contrasta cu vioiciunea 
expresiei privirilor. Avea o nervozitate și o elasticitate a taliei, a 
gambelor cabrate şi a şoldurilor rotunde, care putea da de gândit 
asupra marelui ferment de viață pe care îl conțineau. Viaţa mizeră 
pe care o suportase cădea de pe trupul ei ca o pojghiță prea subțire 
pentru tinerețea sa sufletească. 

Chipul i se împurpurase în acel moment al ciocnirii, cu o lu- 
mină atât de evident feminină, încât Matei nu se putuse opri să 
vadă că în sufletul acestei femei trebue să zacă lucruri și pa- 
siuni ciudate. Era în lumina aceea de o clipă toată ura ei, devenită 
instinctivă, nutrită contra bărbatului care o robise cinci ani 
de zile. 

Și totuși, intrând în casă, tânărul îşi diminuă impresia turbu- 
rătoare printr'un gând: e nostimă chiriașa!... 

A doua zi, lipsind Mişu, Mina îndrăzni să vină la Matei pentru 
a-i cere cartea... 

I se părea, tot jocul acesta al adulterului repetat, ceva sortit, 
ca o consecință firească a celui dintâi. 

Iar prin feminitatea regăsită îşi recăpătase stăpânirea asupra 
egoismului său. Din această pricină nici nu se mai gândea la o 
răzbunare directă. Faptul că reușise să se recâștige față de sine, 
de carnea şi spiritul său, o recompensa într'atât, încât i se părea 
ridicolă şi inutilă o altă răzbunare. Puterea egoismului său crescuse 
din chiar mândria de a-l poseda... 

vV 


. . „+ Bănuise ceva anormal în Mina, de mult. După o lună dela 
mutarea în această curte, îndărătnicia ei, până atunci ferecată 
dincolo de ochii aceia batjocoritori, devenise exterioară, mani- 
festată cu un curaj care-l uluia, pentrucă izbucnea tocmai într'un 
timp în care i se păruse că o supusese, o chircise cu totul și definitiv. 

“Ultimele zile agitația din el devenise extremă, între bănuiala 
precisă a faptului şi lașitatea de a nu da piept cu el, din mândria 
de a nu voi să creadă că totuși așa ceva ar mai putea fi posibil... 
după cele întâmplate. 

Și acum, certitudinea! 

Din gelozia nouă, Mișu se opintise în ușa odăii fiului proprie- 
tăresei. Și când ea cedase, în faţa ochilor unui Mişu puternic şi 
mohoriît ca altădată, imaginea perechii se înfățișă ca o halucinație 
a celeia de acum cinci ani, încremenindu-l. 

Din fund, de pe patul răvășit ca și atunci, Mina îl priveşte cu 
ochii măriți, aproape goală, rezemată nervos de Matei care o 
protejează cu brațul peste umeri şi în a cărui palmă stă cuprins, 
ca într'un tipar, sânul ei drept, atent și plin. Carnaţia, ca niciodată 
de atrăgătoare, se vădeşte până la țipăt lângă cea extrem de brună 
a tânărului. 

Incremenirea, de o parte şi de alta, suspendă o lungă clipă de 
așteptare, ca și cum între ei ar sta să se prăbușească o lume. 

Din ce în ce mai puternic, mai sângeros, Mişu a crispat pumnii 
în lemnul ușii, pentru a nu-l dobori imaginea. Simte în străfundul 
sufletului ciudate retreziri de masculinitate, de parcă fiece lovitură 
a sângelui în tâmple l-ar întineri. Și totuși, își frământă încă în- 
cremenirea. Cum! lar? Oare nu e numai coşmarul celei dintâi? 
Nu au trecut cinci ani?.., nu a omorît ieri?.,, 

Vede gestul, sângele... 

Și face, în sfârşit, un pas spre ei, înăuntru. Dar ce-i asta? 

Distonant până la ridicul, ca o palmă ireală dată faptului grav 
— stării de tensiune a scenei — se aude un râs strident, ascuțit 
până la isteric, care-i înţeapă timpanele cu pumnale mici, îl uluiește 
şi-l pătrunde. 

Mina, trezită din încremenirea întâii surprinderi, şi-a ridicat 
bustul ca într'o sfidare şi sânii, şi carnea toată de pe el tremură 

în accesul nervos, de prea intensă bucurie, a râsului. Se simțise 
dintr'odată nespus de bine, nespus de puternică acolo, așa goală 
alături de bărbatul gol, și râsul izbucnise fără frâu, ilogic, cu o 
necesitate de totală eliberare a ceea ce ascunsese de ani, obidită. 

Ce caraghios era el acolo, neputinciosul, jucând pentru a 
doua oară un rol «mare», devenind paiață prin atitudinea aceea 
de furie demnă a geloziei, gata să repete un gest « de răzbunare ». . . 

Ce să răzbune? ha, hal... Hotărît, marile scene nu pot fi luate 
în serios decât odată în viață. 

Ha! ha! ha!... 

Mina râde? 

Toate puterile acumulate spontan în Mişu se distramă la repe- 
tarea întrebării, și persistența înnebunitoare a râsului, tonul de 
indiferență cu care e îmbuibat, gestul și neobrăzarea sfruntată a 
femeii aceleia, devenită parcă străină, îl zăpăceşte, pasul îi șovăe 
şi un înnec de slăbiciune i se opreşte în piept, înnăbușindu-l. Se 
simte bolnav pe tot trupul, buimac, îi vine să scâncească și ar 
vrea ca râsul să se oprească odată pentru că nu-l mai poate suferi, 
nu mai poate... Expresia feței lungite spre ea (ce mare, ce ne- 
închipuit de stăpânitoare, de regească, i se pare!) devine, incon- 
ştient, rugătoare. 

Dar Mina parcă e beată de voluptatea acută a râsului. Ridică 
un braț rotund spre el (ce orbitor de albă e pielea) și Mişu e silit 
să facă un instinctiv pas înapoi, cu impresia că degetele mâinii 
îi intră în ochi. 

Acum e iarăși pe prag. 

— Ce vrei! Ce vrei! Idiot! Idiot! Vrei să mă omori, hai? Ha! 
ha! ha!... 

— Cum? 

Dar râsul nu-i dă pas să-și revină în fire și-l îmbrânceşte mereu. 
Mina o fi asta? Fricoasa, tăcuta, inofensiva? Nu trebue ei să-i 
fie frică ? 

Și vrea din nou să reacționeze. Dar raționând a pierdut şi ultima 
picătură a puterii care-l susținea. O moleşeală ciudată îi înmoaie 
genunchii și i se urcă spre creeri. Parcă ar vrea să doarmă. Mai 
încearcă totuși, ca beat, un început de pas spre ei. Și bâigue: 

— Mina... tu... ce... ce... faci aici? 


— Ce? Ha, ha, haal!... 

De astădată a început şi Matei să râdă, iritat de caraghioslâcul 
întrebării. Odaia e plină de râsete și-l turtește. A înţeles și el, 
chiar în clipa pronunțării lor, ridicolul extrem al cuvintelor sale. 

E pierdut cu totul. 

— leşi afară, ieși! 

Porunca i se pare inexorabilă, pecetluind o viaţă viitoare de 
robie masculină. Moale ca o cârpă, Mișu dă înapoi, se reazimă 
de ușa cu clanţa stricată, ezită o clipă, dar un nou strigăt îl repede 
afară, ca un brânci. 

Inăuntru se mai aude râsul plin de biruință al Minei și un 
tremur de jenă îi scutură umerii, curbați umil. 

Apoi, cu totul abrutizat, ca și cum lenea celor cinci ani l-ar fi 
copleşit deodată, înmuindu-i orice fibră vie, Mișu se târăşte spre 
patul său, de lângă sobă, şi cade pe el într'un somn greu, de rob 
obosit. . 


DAN PETRAŞINCU 


AMINTIRILE COLONELULUI 
GRIGORE LĂCUSTEANU 


(Urmare) 


COPIII NOȘTRI 


Elisa, născută la anul 1841, Martie 10, cu temperament sanguin, 
botezată de soacră-mea. La vârsta de un an și zece luni bolnăvin- 
du-se de apă în cap au decedat, înmormântând-o la biserica Bradu, 
mahalaoa Boteanului. 

Miţa, născută la anul 1842, Februarie 28, cu temperament 
sanguin-choleric, botezată de mumă-mea Elenca Lăcusteanca. 

Lina, născută la anul 1843, Apriil 12, cu temperament limfatic, 
botezată de clucerul Mihalache Bâţcoveanu. 

Mișu, născut la anul 1845 1) Mai 17, cu temperament limfatic, 
botezat de cumnatu-meu clucerul Mihalache Bâțcoveanu. Voi 
vorbi pentru dânsul deosebit. 

Alexandru, născut la anul 1847, August 22, botezat de colonelul 
Ioan Solomon, cu temperament sanguin. La vârsta de trei ani s'au 
declarat boala scrofulelor și tot într'o vreme osul de la mijlocul şirei 
spinărei creştea în sus (poate că din vre-o căzătură din leagăn din 
neîngrijirea doicei și necunoscută părinţilor), din care pricină au de- 
venit cocoșat. Il căutau toţi doctorii din capitală, dar nu numai că nu 
i-au făcut nici-un ajutor, dar în cele din urmă orânduindu-i înmueri 
în bae cu apă rece, dela întâia înmuere i s'au paralizat picioarele. 

Am plecat cu Marita și cu dânsul la Viena, am consultat somităţile 
medicilor și m'au trimis cu dânsul la băile cu apă caldă dela Toeplitz. 


1) De sigur eroare de dată: trebue cetit 1844. 

După o cură de 40 de zile i-au trecut paralizia cu desăvârșire. 
De acolo ne-am dus cu dânsul la Berlin ca să consultăm pe renu- 
mitul doctor Șânlain, pe care nu l-am găsit în Berlin (fiind chemat 
la Petersburg pentru împărăteasa lui Niculae). L-am aşteptat două 
săptămâni şi fiind timpul toamnei înaintat am fost siliți să ne 
întoarcem în țară. La întoarcerea noastră dela băi, băiatul (afară 
din cocoașa care nu-l supăra) era foarte sănătos, nu suferea de 
nimic și creștea îngrăşându-se. Dar, oh! fatalitate, într'o noapte de 
iarnă a anului aceluia se pomenește cu o gâlcă, sau bubon, în mă- 
rimea unui ou în vântra piciorului. A doua zi chemând medicii, 
au decis să nu deschidă gâlca nici să nu o silească să coacă, ci numai 
să o urmărească, mai vârtos că nu-l supăra cât de puțin la umblat. 
Au mers așa cu gâlca, fără a mai crește sau scădea, până în toamna 
anului viitor când, aflându-ne cu toată familia la culesul viilor, 
într'una din zile, jucându-se cu copii prin vie, se coboară alergând 
şi strigând că au spart gâlca, şi din care curgea multă materie cu 
sânge, ba încă câte-odată și oscioare mititele. Ne-am întors în 
București, l-am pus în cură doctoricească, dar toate în zadar căci l-au 
aruncat la o mică (sic) lentă ; toată boala lui au făcut-o pe picioare, 
topindu-se din zi în zi. Nu voi uita în toată viaţa mea paharul cel 
amar ce l-am gustat şi cuvintele lui din cea de pe urmă neagră 
noapte și sinistră. In acea fatală seară, l-am lăsat jucându-se cu 
copii prin casă și m'am dus la vecinul meu boerul Gligore Grădi- 
şteanu unde am făcut o partidă de vist. Această petrecere m'au 
ocupat ca niciodată maipân'aproapedeziuă. ......... 

Alexandru al meu deşteaptă pe Mişu şi îi zice : « Mișule, când se 
va scula tătița să-i zici să mă ierte că l-am supărat». Aceste dulci 
şi ultime cuvinte sunt și vor fi gravate în inima mea până la cea din 
urmă răsuflare. Peste două ore intră dădaca lui în camera mea și 
mă deşteaptă zicându-mi că lui Alexandru îi este rău. Am trecut 
la moment la dânsul dar era murind. Crudă și dureroasă au fost 
lovitura inimelor noastre și amar au fost paharul care l-am gustat. 

A treia zi l-am înmormântat în cimitirul părinţilor mei la Sf. 
Gheorghe cel Vechi, în vârstă de şase ani și jumătate. 

Eufrosina, născută la 1848, Septembrie 23, au murit în vârstă 
de 4 luni, înmormântând-o alături cu Alexandru în cimitirul 
părinților mei la biserica Sf. Gheorghe Vechi. 

Ștefan, născut la anul 1852, Iulie 22, cu temperament sanguin. 
Bolnăvindu-se de termolinicen şi necunoscându-i boala un păcătos 
de doctor, au murit în vârstă de un an și l-am înmormântat la biserica 
Sf. Niculae de pe podul Mogoșoaei, biserică alături cu casele mele. 

Titi 1), născută la anul 1856, Februarie în 8, cu temperament 
sanguin-choleric. Botezată de cumnata Tinca Bâțcoveanca. 

Tanţi sau Constanţa 2), născută la anul 1859, Aprilie în 9, cu 
temperament limfatic. Botezată de soră-mea, Miţa. 


CREȘTEREA COPIILOR 


Creștere, sau educaţie, am dat copiilor noștri cea mai perfectă, 
fără a cruța nici un sacrificiu, nici acela al banilor, nici acela al 
obositoarei îngrijiri și osteneli a mumei lor, şi întrun cuvânt 
aceasta au fost singura ţintă a menajului nostru. 

Dela vârsta Miţei de patru ani, guvernantele germane nu au 
lipsit o zi din casa noastră într'un curs de treizeci de ani și care 
continuă și astăzi. Profesori au avut cei mai eminenți ai capitalei: 
pentru limba germană, pe pastorul luterian Neumeister, pentru 
limba franceză pe profesorele Durot și pentru clavir pe faimosul 
artist Gebauer. Miţa şi Lina au urmat cu dânșii învățăturile până 
când profesorii au declarat că au trecut literatura și nu se mai văd 
capabili a mai preda lecţii. 


MIŢA, FIICA NOASTRĂ 


Pe Miţa 3) am măritat-o la anul 1863 April 7, luând în căsătorie 
pe căpitanul Costacopulo din cavaleria română (fiul clucerului loan 
Costacopulo) cununându-se de mine și de Marița consoarta mea. 

Din această căsătorie au născut pe Frosa 4). 


1) Ecaterina, căsătorită cu generalul Arnold Beller, Incetată din viață 
în 1893 fără copii. 

) Din căsătoria ei cu căpitanul Gheorghe Crutzescu (1860—97) a avut 
doi fii: Gheorghe, n, 1890, necăsătorit şi Radu, n. 1892, căsătorit cu Laura 
D. Lecca, 

3) Recăsătorită în 1876, după moartea primului ei bărbat, cu generalul 
Ştefan Fălcoianu, Din această a doua căsătorie nu a avut copii. Incetată din 
viaţă în 1919. 

4) Eufrosina, căsătorită în 1898 cu căpitanul Gheorghe O. Soutzo, rămasă 
văduvă în 19ro, 

LINA, FIICA NOASTRĂ 


Pe Lina t) am măritat-o la anul 1866, Decembrie 4, luând în 
căsătorie pe maiorul din artileria oastei române Niculae Greceanu, 
fiul maiorului Niculae Greceanu (familie veche și istorică) 2), I-au 
cununat colonelul Haralambie și doamna Anica Engeloaia, con- 
soarta răposatului colonelul Engel. Zestre i-am dat 8000 de galbeni 
împărătești k. und k. şi scule. Fericita viață în menajul ambilor 
soți este exemplară, iar bucuria părinților la culme. 

Copii până acum n'au făcut. 


Am lăsat loc ca să se treacă copiii cari îi va da Dumnezeu. 

(Adăogat ulterior) Noembrie 1, 1873. Lina noastră au născut 
doi copii, să-i trăească. Pe cel dintâi la anul 1871, Iulie în 11, și l-au 
botezat cuscrul meu maiorul Nicolae Greceanu, puindu-i numele 
Sf. Nicolae ca să-i fie spre ajutor 2). Cel de al doilea născut la anul 
1872, Septemvrie în 26, şi l-au botezat cuscră-mea cucoana Antiţa 
Greceanca, puindu-i numele Sf. Grigore ca să-i fie spre ajutor & 5). 


MIȘU, FIUL NOSTRU CEL IUBIT, ÎNTRU CARE BINE 
AM NĂDĂJDUIT 


Mișulică, dela vârsta de trei ani când au lăsat sânul doicei, peptul 
meu au fost leagănul său €). Pe lângă îngrijirea ce neadormită a 
părinților, avea privegherea și aţintirea ochilor asupra-i a guver- 
nantei, a dădacei şi a unui unter-ofițer neschimbat (Marin unter- 
ofiţerul din regimentul No. 2 pe care îl comandam). Toate plăcerile, 
toate dorinţele copilăreşti nu i-au lipsit. La vârsta de trei ani avea 
doi cai de călărie dresați la grajd (ponei). Nici odată însă nu ieșea 


1) Incetată din viaţă în 1922. 

2) Din ramura de Buzău a familiei Grecenilor din Muntenia. 

3) Mort în 1922. 

1) Inginer, căsătorit cu Eliza I. Câmpineanu. Incetat din viaţă în 1927, 
fără urmaşi. 

5) Din această căsătorie s'au născut mai pe urmă Constanţa, n. 1875, 
căsătorită cu N, Cincu, rămasă văduvă în 1930 și Lucia Elena, n. 1885, că- 
sătorită cu I. S. Băicoianu. 

8) Să nu-și închipuiască cetitorul că numai în Mişu era concentrat amorul 
părintesc; el era revărsat deopotrivă asupra tuturor copiilor noștri, dar fata- 
lele împrejurări mau făcut să exprim numai amorul lui (nota autorului). 

Lă 
din casă fără părinţi sau fără să fie însoțit de unterofițer. Uniforme 


avea de toate armele oștirii. Ah, frumos era Doamne și cuminte! 
Era un obiect de admiraţie și de dragoste la vederea fiecăruia. 

Cu toate răsfățările cari erau presărate în calea creșterii lui, nu 
îl făcea nici odată să iasă din cercul bunei cuviinţe, nici să neglijeze 
datoriile care datora părinților, preceptorilor și societății. Cu cre- 
şterea vârstei creștea și seriozitatea într'însul, mai presus decât a 
copilăriei. 

Când apropia vârsta de 14 ani, mă turmenta grija despre cariera 
care trebue să-i dau. Mă cutremuram la ideea de a-l trimete în 
străinătate să studieze, credeam că a-l depărta dela sânul părintesc 
ar fi fost supliciul cel mai barbar pentru mine. 

In preocupaţia acestei idei observam tinerimea română aristo- 
cratică care se întorcea din străinătate cu titluri de doctori în diferite 
ştiinţe, şi din o sută de tineri abia câte unul aducea societăţii învă- 
țături solide şi fundamentale, iar nouăzeci și nouă se întorceau 
nătărăi şi doctori în viciuri şi imoralitate, în disprețul societăţei. Și 
aceasta era una din cauzele principale care mă împiedeca de a-l 
trimete în străinătate. Adesea îmi aduceam aminte de proverbul 
unui autor grec care zicea: « Jumătatea învățăturei este mai rea 
decât neînvățătura ». (7 uuuddera eioov âuddea ). 

Pe de altă parte iarăși, țara noastră aflându-se atunci în stare de 
tranziție politică prin care se desfiinţase toate drepturile şi privi- 
legiurile tutulor claselor, oștirea numai singură mai conservase 
oare-cari privilegiuri, precum inamovibilitatea, pensiunea, care asi- 
gurau existența ostaşului, conservarea rangurilor, care aveau o 
însemnătate în Europa și altele. 

Convins apoi și de constanta și de declarata aplecare a Mișului 
meu pentru arta militară, căci oștirea era visul lui de aur, 
aceste considerate m'au făcut să iau deciziunea a-i da cariera ostă- 
șească. 

Prin urmare, destinându-l pentru cariera ostășească, am avut 
de scop nu numai să fac dintr'însul un simplu ostaş de rând, dar 
toată silința și dorința mea era ca mai întâi să-l înzestrez cu învă- 
ţături și ştiinţe teoretice şi practice. Voiam ca alături cu ostașul să 
fie și virtutea. Voiam ca Mișul meu, unicul fiu și moștenitor al 
familiei mele, să se facă demn de numele ce purta, ca să fiu răs- 
plătit și mângâiat pentru muncile și strădaniile mele cu care am 

luptat în lume din copilăria mea, căci şi eu și mumă-sa am trăit 
numai pentru copii. 

Și nu m'am înșelat în speranțele mele, căci Mişul meu avea 
destule mijloace și ștofă într'însul spre realizarea dorințelor noastre. 
Dar ce folos de toate sacrificiile şi silințele lui și ale noastre, neno- 
rocita noastră soartă au voit numai ca să ne agraveze mai cumplit 
chinurile şi suferințele noastre cari le-am gustat mai târziu cu 
pierderea lui. 

In anii 1855—1856 Prinţul Știrbey în domnia sa, pe lângă alte 
multe faceri de bine și instituții cu care dotase țara, au organizat 
şi binefăcătorul institut al Şcoalei militare, legiuind ca să se pri- 
mească numai fiii militarilor în număr limitat de 30, care să ali- 
menteze oștirea cu ofițeri demni de a purta numele de ofițer. Şi 
în adevăr era să fie fala țării și înălțarea prestigiului oștirei, care 
începuse a merge în decadenţă. Nici un asemenea institut al statelor 
celor mari nu era aşa bine organizat ca şcoala noastră militară. 
Profesori avea bărbații cei mai luminaţi:: este destul să arăt că în 
rândul profesorilor se enumăra beizadea Iorgu Știrbey, fiul Domni- 
torului, generalul Iancu Florescu, nepotul Domnitorului şi ginerele 
lui Vodă Bibescu. Ambii acești bărbați luminaţi cari săvârşiseră 
studiile în Franța şi cu specialitate ostăşească aveau catedră de 
predare în şcoală de trei ori pe săptămână. 

Catedra de matematică o avea eruditul Pavlidi 1); voi cita aici 
un act de zel și de patriotism din partea acestui filozof. In ziua 
morței consoartei sale, au venit la catedră să facă predare ; unul din 
şcolari îi zice : « Domnule profesor, aflând de nenorocirea care vi s'a 
întâmplat, nu ne aşteptam astăzi să vă avem între noi ». El răspunse : 
« Domnilor, datoria către patrie înainte de toate >. 

Voi enumera aici numele erudiților profesori şi catedrele ce 
ocupa fiecare: 


Dimitrie Pavlidi, algebra şi trigonometria. 
Paharnicul I. Pop, aritmetica şi geografia. 
Paharnicul A. Orăscu 2), arhitectura, poduri şi șosele. 


1) Vestit profesor la Școala dela Sf, Sava, poreclit ¢ Pitagora », 

3) Alexandru Orăscu, arhitect, profesor la Facultatea de Științe din Bu- 
cureşti, ministru de Culte în 1876, rectorul Universităţii și preşedinte al 
Ligii Culturale, După planurile lui sa clădit, în 1857, Palatul Universităţii 
(1817—34). 

Emanuil Constantin, geometria analitică și geodezia, 

Gr. loranu, geometria descriptivă. 

Petre Cernătescu 1), geografia. 

George Nichifor, limba română. 

Ulysse Marsillac, limba franceză. 

Iosif Limburg, limba germană. 

Sifil (sic), escrima. 

Părintele Iustin, religia şi duhovnic, 

Prințul G. Știrbey, istoria. 

Generalul I. Florescu, arta militară. 

Colonelul Voinescu, istoria militară. 

Colonel Costaforu (şi alți doi ofițeri), instrucția de infanterie. 

Colonel Niculescu (și alți doi ofițeri subalterni), instrucția de 
cavalerie, 

Davila, Lempart, doctori. 


Intreținerea în interiorul școalei nu lăsa nimic de dorit. Locuința 
era casele lui baron Meitani de pe podul Mogoșoaei, cumpărate 
de stat pe seama școalei şi confirmată cu chrisov domnesc al lui 
Vodă Știrbey. Situată pe un loc înalt și igienic, cu aerul cel mai 
curat al capitalei, casa era spațioasă şi luminată de soare în toate 
părțile. Fieșcare elev cu patul său de fer numerotat şi așternut cu 
saltea de lână şi plapomă, tot așternutul acoperit cu pânză de 
olandă. Aşternutul, rufele de primenit — toate de olandă — și 
două tacâmuri de argint pentru masă le aducea fieșcare elev de 
acasă la intrarea în școală, afară din bursierii a căror părinți nu 
aveau stare constatată, le înființa şcoala. 

Hrana era confortabilă, igienică, pot zice și luxoasă. Bucătarul 
școalei era plătit cu 15 ducați pe lună. Tratamentul consista, dimi- 
neaţa la dejun, de o cafea cu lapte și o friptură; prânzul, la 5 ore 
(sau după sezon), li se da o supă, două feluri de bucate, o friptură 
şi poame, şi odată pe săptămână câte o prăjitură. La 4—5 elevi 
câte un soldat servitor. Toate saloanele și camerile lustrate cu ceară. 
In ceasurile de recreaţie se coborau elevii în frumoasa și spaţioasa 
grădină a școalei unde erau aranjate tot felul de jocuri de gimnastică 
şi cu profesorul de această artă în mijlocul lor. In sezonul verei de 


1) Profesor de istorie universală la Universitatea din Bucureşti (1825—92). 

trei ori pe săptămână se trimeteau elevii cu câte un ofițer şi mai 
mulți soldați la școala de natatie. 

"Toate aceste de mai sus considerente și după o matură și profundă 
gândire mau făcut să iau deciziunea a-l consacra la arta militară, 
pornind cu pași repezi spre realizarea dorințelor mele și mult 
iubitului meu Mișu. 

Eram în anul 1857 luna Septembrie, când Mișu împlinise vârsta 
de 13 ani și jumătate, m'am dus și am rugat pe eruditul profesor 
al școalei militare Ioranu şi pe căpitanul din regimentul de geniu 
Slăniceanu ca să pregătească pe Mișul meu cu învățăturile cerute 
de regulamentul școalei militare dela elevii care intrau în școala 
militară, condiţionând cu numiții ca în timp de șase luni, adică 
până în primăvara anului 1858, când se făcea examenul anului 
scolastic, să-l pue în stare de a obține examenul cerut. Lectiile 
să le predea acasă la mine de trei ori pe săptămână (împreună cu 
Mișu meditau și pe Vache 1) fiul amicului meu Nicu Lahovary, 
care asemenea îl pregătea pentru aceeași carieră) și drept recom- 
pensă să dăm ambii părinți celui dintâi două sute galbeni, iar celui 
de-al doilea o sută cinci zeci galbeni. 

Mișul meu în acest timp au obţinut cu succes nu numai științele 
cari necesarmente îi cerea la examen, dar încă și acelea care au fost 
predate elevilor din clasa I-a, cu speranţa că prin favoare și consi- 
derația de care mă bucuram eu voi putea dobândi dela guvern 
exclusivamente mijlocirea de a intra Mișul meu deadreptul în 
clasa II-a, sărind pe cea dintâi, chiar contra regulamentului 
școlar. 

Pe lângă aceste pregătiri, elevul urma să fie învestit şi cu forma- 
lităţile administrative de înrolare în oştire. Prin urmare la anul 
1858, August în 13 (ziuă fatală), făcând o petiție după forma cerută 
m'am dus cu Mișul meu la Vodă Ghika, caimacamul țărei (era în 
timpul caimacamiei), și după ce am recomandat pe unicul și iubitul 
meu fiu, i-am adăugat că voesc a-l consacra oștirei, puindu-l sub 
scutul şi drapelul Măriei Sale. Domnitorul, după un discurs 
povățuitor care au ținut Mișului meu, şi măgulitor pentru mine, 
zicându-i «Să imitezi pe tatăl tău în virtuțile militare, să fii cre- 
dincios şi apărător al ţării şi al tronului etc.. . .», apoi i-am prezentat 


1) Iacob Lahovary, viitorul general şi om politic. 

petiția. Domnitorul, fără a-i mai da citire și crezând că voesc a-l 
înrola de-a dreptul în rândurile oştirei, au pus următoarea rezo- 
luţie: 


« Ministerului Ostăşesc. 


« Ordonăm ca Mihail Lăcusteanu, fiul colonelului Lăcusteanu, 
să se însumeze în controalele oştirei cu gradul de iuncar (cadet), 
la arma care își va alege, în consideraţia serviciilor părintelui său. 


Alexandru Ghika ». 


Apoi înmânuind petiția ministrului secretar de stat la externe 
A. Dumitrescu, i-au ordonat să o trimită îndată ministerului de 
rezbel, iar eu cu Mișu, sărutând mâna bătrânului Domnitor, ne-am 
retras. 

In marea mea nerăbdare m'am dus în cancelaria secretarului, 
așteptând pe ministru cu petiția ca să citesc rezoluția Domnitorului, 
care nu au zăbovit a veni cu dânsa. Citind-o am reintrat îndată 
la Domnitor și i-am zis: « Măria ta, rezoluția Măriei Voastre este 
contrarie scopului și dorințelor mele exprimate în petiție, căci 
doresc ca fiul meu să treacă prin școala militară spre a avea un 
ofițer înzestrat nu numai cu virtuți militare practice dar și teoretice, 
fără care nu poate ajunge la scopul dorit ». 

Domnitorul îmi zise că: «în şcoala militară numărul elevilor 
este complect dar lasă-l la linie și îți promit că peste șase luni să-l 
înalț la rangul de ofițer, căci tu știi cât ţiu la tine. Și apoi, ca militar 
judecând, gândește că mă pui în alternativă de a răsturna toată 
procedura reglementului școalei ». 

Eu indignându-mă de aceste cuvinte m'am înfuriat și i-am 
răspuns cu un ton de puţină convenienţă și respect: « Măria Ta, 
amintindu-vă considerantele exprimate de Măria Voastră pe 
petiție, insist şi sper cu orice preț ca fiul meu să nu întâmpine 
niciun obstacol de a se prenumăra în rândul elevilor şcoalei 
militare ». 

Domnitorul, după o gândire de câteva minute, îmi zice: « Te 
rog, scutește-mă de un rău precedent de a acorda privilegiuri și 
primeşte să-l întreții în școală pe cheltueala ta până la întâia vacanță 
care nu va întârzia ». 

Am primit deciziunea Domnitorului mulțumindu-i de acest 
favor. Măria Sa m'a pus de am scris o altă petiție dictându-mi 
însuşi textul şi la care au pus următoarea rezoluţie: 


« Departamentului Ostăşesc. 


« Se recomandă Mihail Lăcusteanu, fiul colonelului Lăcusteanu, 
a se prenumăra printre elevii şcoalei militare, în urma examenului 
cerut de regulamentul școalei, socotindu-se peste complet până 
la întâia vacanţie. Alexandru Ghika. 

Ofisul No. 2875, 1858, August în 13, petiția înregistrată la 
No. 5039». 


In camera Domnitorului se aflau prezenți amicii şi fost colegii 
mei de arme, Colonelul Stoica, directorul ministerului de rezbel 
şi Nicu Lahovary, directorul ministerului de externe, cari, auzind 
cele petrecute, au rugat pe Domnitor să primească şi pe fiii lor Nicu 
Stoica și Vache Lahovari în aceleaşi condiţii, la care rugăciune 
Domnitorul au consimţit, recomandându-ne secretul acestei pro- 
cedări. 

Anul 1858, luna Octomvrie, timp fixat pentru examenul seme- 
strial al școalei, Mişul meu la acest examen au obținut eminența 
nu numai la învățăturile cari se cereau dela elevii cari intrau în 
şcoală, dar și la acelea cari se cereau dela clasa I-a. 

Examenul au fost public. Profesorii examinatori, prin raport 
către comitetul şcoalei, au notificat că Mișu este pasiv a trece de-a 
dreptul în clasa II-a. 

La examinarea sănătății şi a construcției corpului de către co- 
misia doctoricească, au constatat prin «visum repertum » că să- 
nătatea Mișului nu lasă nimic de dorit şi construcția corporală este 
primitoare de a fi ostaş. Imi aduc aminte de vorbele arhimedicului 
Davila 1) pe care-l conjuram să-mi spue în conștiință cum l-au 


1) Carol Davila, născut la Parma în 1830. Urmează studiile secundare 
la Limoges şi deţine apoi titlul de doctor în medicină în 1852. Trimis în ace- 
laşi an de guvernul francez în Muntenia spre a organiza, la cererea Domni- 
torului Barbu Știrbei, serviciul sanitar al ţării. Medic şef al Armatei în 1853, 
înființează Şcoala de medicină în 1855 şi apoi serviciul ambulanțelor, şcoala 
veterinară şi şcoala de farmacie. Inaintat general de Vodă-Cuza, este naturalizat 

găsit; îmi răspunse în limba franceză: «Pe onoare că este mai 
curat decât aurul şi mai vânos decât Hercules ». 

A treia zi după examen, întrunindu-se comitetul școalei spre 
revizuirea notelor examinatoare, au decis primirea în școală a 
câtor trei elevi Lăcusteanu, Lahovary şi Stoica în clasa I-a. 

Eu, socotindu-mă în drept a pretinde a se trece Mişul meu în 
clasa II-a, în urma atâtor silințe la învățătură din parte-i și constatări 
din partea profesorilor examinatori, am intrat în camera de desba- 
tere a comitetului spre a susține justa mea pretenţie. 

După o discuţie, violentă din parte-mi, care a şi provocat demisia 
unuia din membrii comitetului și anume a eruditului domn Pavlidis, 
demisie motivată că i-am atacat onorabilitatea şi imparţialitatea, 
ceilalți membri — sub pretext că ceilalți doi eleyi nu au putut 
obţine examenul clasei I-a precum şi pentru considerația părinților 
lor ca să nu-i bleseze — au stăruit de mine cu multă rugăciune și 
curtuazie ca să primesc a intra şi Mișul meu în clasa I-a, fiind o 
diferență numai de șase luni până la examenul anului școlar, când 
atunci va intra în clasa II-a, fiind chiar pentru Mişu o măgulire şi 
o mulțumire a avea preponderența şi întâietatea colegilor lui din 
clasa I-a. Apoi, în urma atâtor desbateri şi stăruințe din partea 
comitetului, m'am înduplecat şi eu. 


INTRAREA ÎN ŞCOALĂ A MIŞULUI 


După săvârșirea tutulor formalităţilor, echipând şi aprovizionând 
pe Mişu cu toate cele trebuincioase, l-am dus la școală, recoman- 
dându-l directorului școalei colonelului Costaforu — unul din 
amicii și colegii mei de arme, — ca să aibă îngrijire părintească 
pentru dânsul, care după o sacră promisiune l-au primit atât 
dânsul şi personalul școalei pe cât şi colegii lui cu multă afecție. 


în 1868 pentru serviciile excepţionale aduse ţării. Ia parte la războiul din 
1870 ca voluntar în Crucea Roșie franceză. Reîntors apoi în ţară conduce 
cu deosebită pricepere serviciul sanitar în timpul războiului din 1877—1878. 
Membru al Eforiei Spitalelor Civile şi al Consiliului Instrucțiunii Publice, 
vicepreşedinte al Consiliului sanitar superior, etc. Căsătorit cu Ana, fiica lui 
Alexandru Mihail Racoviţă şi al Anicăi Golescu. Mort în 1884. 


5t 

In noaptea aceia nu am închis un minut ochii, făcându-mi planuri 
noui pentru o nouă carieră care i-aş putea da şi să-l iau din școala 
militară. Mă consultam cu nevastă-mea și îi ziceam că ar fi mai 
bine să-i dau învăţăturile şi să-l pregătesc în casă până la vârsta de 
18 ani, şi apoi să mă duc cu dânsul la Paris să săvârşească studiile 
de doctor în drept. 

Cu aceste idei a doua zi ducându-mă la școală, i-am zis să-și 
împacheteze calabalâcul să mergem acasă fiindcă m'am hotărît 
să-i dau o altă carieră cu mult mai presus decât aceea de a fi soldat. 
Mișul meu, supuindu-se la ordinele mele, îngălbenise și își exprima 
mâhnirea de a se despărți de colegii săi și de uniformă prin picături 
de lăcrămi cari curgeau din ochii lui. Directorul iarăşi stăruea de 
mine și mă ruga să nu-l scot din școală. « Inţeleg », îmi zice între 
altele, «că toți părinții sunt nebuni mai mult sau mai puțin, dar 
la dumneata nu văz un rezon ca să mergi până la acces. Directorul, 
zicea el, este la dispoziţia și voința dumitale, de Mișu puteți dispune 
după plăcere. Voiţi să fie în școală ca extern, să vie dimineața numai 
la predare și seara, sau chiar la prânz să-l luați acasă, sau voiţi 
numai ca în ajunul unei sărbători și duminicelor să-l luaţi acasă 
să-l trimeteți a treia zi şi în sfârşit ori care concesie socotiți, expri- 
maţi-o, și voi fi zelos de a o executa şi nu-i briza cariera băiatului 
pentru numele lui Dumnezeu!» 

In fine am primit ca să fie extern până mă voi obicinui cu 
absența lui, și așa am urmat mai multe săptămâni, dându-i voe din 
vreme în vreme a dormi câte o noapte la școală până m'am obicinuit, 
apoi îl luam numai în ajunul unei sărbători și Sâmbetele, trime- 
țându-l a treia zi. l 

Mişul meu prospera în sănătate și progresa la învățătură. Cât 
despre sănătate se poate vedea colorația de pe obrajii săi din por- 
tretul de atunci îmbrăcat în mantaua rusească a școalei. Frumos 
era Doamne | Eram fericit. 

Este în sufletul omului un instinct, nişte presimţiri, cari deduce 
pe om a deveni superstițios sau fatalist. Nu voi trece sub tăcere 
o prezicere fatală a Mișului meu. 

In toamna anului 1858, când au intrat Mișu în școală, eram cu 
toată familia la vie. In ajunul plecărei de acolo, Mișu ne zise oftând: 
«Adio vie, eu nu o să te mai văz niciodată!» Şi în adevăr că nu au mai 
văzut-o. Aceste vorbe au fost pentru inima mea o lovitură de cuţit. 

In anul 1859 colonelul Cuza moldoveanu au venit pe tronul 
României cu guvernul roşilor de tristă memorie 1), fiindcă el însuși 
fusese un câine roșu (voi vorbi despre dânsul în partea politică). 
Acest blestemat guvern, izbind și răsturnând toate instituțiile 
ţărei și toate clasele societăței, am fost și eu unul care am suferit 
grelele consecinţe ale acestor lovituri, și iată una din aceste con- 
secințe, 

Frumosul institut al școalei militare, găsindu-l după cum am 
descris mai sus, hidra cu nouă capete au vărsat veninul ei asupra 
acestui institut; ca să arate acces de liberalism şi de egalitate, au 
zis că ciocoii şi-au păstrat privilegiuri pentru puii lor de șerpi și 
astfel au părăsit-o nu numai în desăvârșită neglijență, dar au făcut 
să se consume ea însăși. Localul care era cumpărat și destinat 
acestui institut cu chrisov domnesc al organizatorului Știrbey 
Vodă, l-au transformat în minister ostășesc, iar școala au mutat-o 
în unele din apartamentele spitalului ostășesc, un spital ruinat la 
Mihai Vodă, spital care au consumat mii de ciumaţi, de holerici, de 
ofticoşi și tot felul de boale contagioase ; zidurile umede și infective ; 
în unele încăperi din etajul de jos se ţinea cadavrele morţilor, câte 
3—4 zile; în altele se ținea tocitorile cu varză acră pentru hrana 
uvrierilor oastei, căci și aceștia erau așezați în unele din aparta- 
mentele spitalului. Astfel încât locuința criminalilor din statele 
civilizate ar fi fost cu mult mai preferabilă. 

Pe directorul şcoalei l-au schimbat înlocuindu-l cu un ofiţer 
subaltern Costescu, fiul lui Costea Cavafu, de puţină importanță, 
ba pot zice şi imoral, căci abuza chiar de hrana copiilor reducându-i 
la hrana soldaţilor ; până și așternuturile înlăturând pe ale lor le-au 
dat saltele de pae și pături de învelit, luând de pretext că trebue să se 
deprinză copiii cu viaţa soldățească, și alte multe nuizibile sănătăţii 


1) Primul minister al lui Cuza în Muntenia a fost prezidat de I. Filipescu 
şi compus din Barbu Catargi, Ion Cantacuzino, Gr. Filipescu şi generalul 
Vlădoianu din partida de dreapta, şi numai Nic. Golescu și Dim. Brătianu 
din partida de stânga. Este deci probabil că autorul face aluzie la Ministerul 
ultra-liberal (28 Mai—s Iulie 1860) al lui Nic. Golescu, din care făceau parte 
Brătienii şi C. A. Rosetti. (V. Xenopol: « Istoria lui Cuza-Vodă », vol. I, pag. 
76 şi 152). 

şi creșterii lor la părinți. Intr'un cuvânt, tot sistemul școlar au 
fost schimbat. 

In asemenea condiții şi cu un astfel de tratament, sănătatea cru- 
delor ființe au început a se altera, trei-patru copii neputând rezista 
la o schimbare de viețuire așa de aspră au și căzut victime. 

Eu, din parte-mi, şi cu alți părinți de o oarecare influență, 
zbieram în toate părțile că o să pierdem copilaşii cu un asemenea 
sistem. Blamam pe de o parte, mă rugam pe de alta, cu toată con- 
siderația și influența guvernului de care mă bucuram atunci, 
fiindcă mă aflam în funcţie de președinte al consiliului suprem 
ostăşesc. Guvernul și chiar Domnitorul ne consola și ne promitea 
că se clădeşte un nou local care va fi destinat pentru școală și în 
curând va strămuta copiii din spital. In adevăr că în timp de un an 
au strămutat copiii în școala cea nouă din ulița "Târgoviștei 1), dar 
ce folos? 'Târziu, căci sângele copiilor s'au infectat! Cază sângele 
nevinovat al copiilor asupra capetelor guvernului de atunci! 

Mișul meu, cu toate că era de o natură tare și rezistibilă, dar 
tot i s'au infectat curatul său sânge, introducându-se și declarân- 
du-se boala scrofulelor. 

Am prevăzut nenorocitul că o să fie țara izbită de asemenea ca- 
tastrofe şi calamități, dar ce puteam face? Căci nu mai găseam 
echo, nu numai în amicii mei politici, dar nici chiar în rudele mele, 
tratându-mă de staționar sau de ultra-conservator. 

Bine am prezis și bine am prevăzut despre această instituţie a 
şcoalei și frumoasă pepinieră a ostașilor români, căci la anul 1868 
au transportat-o la Iași 2) și în timp de un an ajunsese școala în 
starea cea mai mizerabilă. Copii umblau mai desculți, căci părinții 
cu o poziţie, cu o greutate în societate și cu o avere oarecare, nu-i 
mai înrola în şcoală, ba și acei cari erau, îi scoaseră. 

Astfel încât la anul 1869 au și desființat-o 3). 

Presimțind urmările guvernului destructor, am vrut să scot pe 
Mișul meu din școala militară, dar nu au mai fost putință, căci mă 


1) Actuala Calea Griviței, Acelaşi local a servit drept şcoală militară până 
în 1930, când Comandamentul Corpului II de Armată s'a strămutat într'însul. 

>) Școala a fost strămutată la Iaşi încă din 1866 (v. N. Bogdan: + Oraşul 
laşi +, pag. 262). 

3) In urma înființării, în 1871, a Şcoalei de infanterie şi cavalerie din 
Bucureşti, Școala din Iaşi a devenit e Şcoala fiilor de militari », 


AMINTIRILE COLONELULUI GRIGORE LĂCUSTEANU 71 


ruga și insista să nu-i brizez cariera ostășească cu care s'au fami- 
liarizat și în care au înaintat așa de mult încât devenise unul din cei 
mai distinși școlari. 

Guvernul român (mai mult ca chestie politică) rugase pe gu- 
vernul francez să trimeată o misie franceză pentru învățarea co- 
piilor. Comandantul acestei misii şi director al școalei, maiorul 
Lamy, înaintase pe Mișul meu la gradul de sergent cu numirea 
distinsă de «sergent d'€lite ». 

In iarna anului 1860, Mișul meu lovindu-se la fluerul piciorului 
drept urcându-se pe scara școalei, au crăpat pielea. Această lovitură 
bagatelă au devenit boală serioasă. L-am luat îndată acasă, am 
chemat pe doctorii Mayer 1) şi Draş?); l-au găsit cu piciorul 
umflat și cu căldură intermitentă. 

Doctorii mi-au zis că această boală se arată numai în orașele 
cele mari și populate, precum Parisul și Londra, iar aici la noi încă 
nu au văzut-o. Am înțeles că este o stricare a sângelui introdusă 
din infecția aerului școalei. În fine, după o operaţie făcută unui 
abces ce se formase la picior și o căutare serioasă, Mișul meu s'a 
însănătoşit. 

In iarna anului 1861 au apărut două glande scrofuloase la gâtul 
Mişului meu. L'au tratat toată iarna doctorii cu unt de morun și cu 
iodură de fer. In primăvară i-au făcut doctorul Fotino 3) mai multe 
operaţii la acele glande. Vara am plecat cu Mișul meu la Viena. 
Am consultat somităţile profesorilor din Viena precum Skoda şi 
Opoltzer, care au declarat că Mișu este scrofulos, fie această boală 
hereditară sau adoptată, şi să merg cu dânsul la băile dela Spa din 
Belgia, şi după o cură de două săptămâni să-l duc la băile de mare 
la Ostanda. 

Prescripția doctoricească am urmat-o. Ajungând la Spa, după 
un consult cu doctorul local, Mișu au început cura. 


. . » o è è è è è o è » o è o o o o o o . o o o o . . o o 


1) Ignatz Mayer, doctor în medicină dela Viena, chemat în ţară de Ale- 
xandru-Vodă Ghica în 1834 (1800—1870). 

3) Alois Drasch, medic, sau mai bine zis empiric german, stabilit în Bu- 
cureşti, unde a lăsat amintirea unui filantrop şi a unui original. M. în 1894. 

3) Andronache Fotino, cunoscut medic militar, ajuns general, inspector 
şi apoi director general al Serviciului sanitar, efor al spitalelor civile, senator, 
etc. (1834—1907). 

Sosind la Ostanda şi consultând doctorul, au prescris Mișului să 
facă băi de mare de două ori pe zi câte cinci minute; seara să pue 
compresă de apă de mare la gât şi să bea apă de Spa care o aduceam 
proaspătă prin drumul de fer dela Spa ; și băile să le facă la Paradis 
(loc depărtat ca la 2—3 minute de diga mărei, unde fac paţienții 
băi în pielea goală). 

In acest voiaj eram întovărășiți de bătrânul nenea Pană Buescu 
cu fiul său Vasile. 

După o cură de cincizeci de băi, Mișul meu iar au devenit gras 
şi frumos. Săvârşind cura băilor de mare la 15 August am plecat 
la Paris, consultând şi acolo celebrităţile doctorilor în medicină, 
precum Andral, Trousseau și alții, cari după o examinare minu- 
ţioasă a corpului au găsit pieptul și toate organele în stare normală 
şi perfectă, că scrofurile dela gât nu au nici o comunicaţie cu plă- 
mânii (de care mult mă temeam) şi că trecând vârsta de 19—20 
ani, scrofulele vor dispărea cu desăvârşire. Aceste încredințări mi 
s'au făcut prin jurământ de onoare. In fine i-au prescris să facă o 
cură de iodură de fer și chinină roșie în iarna următoare, ca pre- 
zervativ. 

In luna lui Septembrie m'am întors cu Mișul meu în țară în 
deplină sănătate. Iarna au urmat cura mai sus prescrisă. Angajasem 
şi pe doctorul Fotino să meargă de trei ori pe săptămână la şcoală 
să-l vadă. 

A propos de şcoală. Școala se mutase într'un local nou pe ulița 
Târgoviștei, clădit din nou și destinat pentru școală. Acest local 
nou era construit în condițiuni higienice. 

In primăvara anului 1862, iarăşi s'au ivit la gât două glande 
scrofuloase care le-au operat în mai multe rânduri doctorul 
Fotino ca să nu se comunice cu organele pectorale pe din- 
lăuntru. Vara l-am trimes cu Marița în Germania la băile dela 
Rreutznach. 

După săvârşirea curei, s'au întors cu mumă-sa gras și frumos. 

In vara anului 1863 au plecat Marița cu Mișul nostru tot la 
Kreutznach. După săvârşirea curei s'au întors cu mai multă viață 
și forță într'însul. M'am socotit fericit și scăpat de toată grija 
boalei lui. 

In anul 1864, primăvara, au început să-l prinză frigurile din 
vreme în vreme. Sănătatea începuse a se altera, 

In luna lui Mai s'au înălțat la gradul de ofițer, însumându-l la 
cavalerie în regimentul al II-lea de lăncieri (deși dorința mea era 
ca să fie în artilerie). 

In luna lui Iunie am plecat cu Mișul meu la Viena să consultăm 
doctorii la care băi să-l duc. Companioni în voiaj aveam pe doamna 
Ritoridis cu doi fii 1) (cel de al doilea era coleg şi frate de arme al 
Mișului, din acelaş regiment), d-l Gligore Moscu și alți români. 
Imi dam toate silințele ca să fac drumul lui Mişu agreabil, însă 
Mişul meu era foarte trist și suferind. Il tortura o căldură intermi- 
tentă și o slăbiciune încât abea se ţinea pe picioare. 

Ajungând la Viena a doua zi, am chemat la consult somitățile 
profesorilor în medicină, pe Skoda și Opoltzer, cari examinându-i 
corpul am auzit deodată pe Skoda cu o voce sălbatecă zicând în 
limba germană: «Molch!» (cură de zer). Acest cuvânt ca un 
trăsnet de moarte mi-a trăsnit toate fibrele nervilor; am început să 
tremur şi mi s'au umplut ochii de lăcrămi. Mă încurajam cât 
puteam ca să nu descurajez pe Mișul, 

Săvârşind o minuțioasă examinare a corpului, mi-au zis apoi să 
merg cu Mişu la băile dela Ischl, în Styria, care băi conțin otel, 
fer și sare, şi să bea zer de capră. Au dresat un « visum repertum » 
cu recomandație către doctorul Guttenberg dela Ischl. In «visum 
repertum » descria că Mişu pătimește de tubercule scrofuloase. 

După ce s'au retras doctorii am trecut în camera doamnei 
Ritoridis și am plâns cu amar, căci aveam mare trebuință să-mi 
vărs focul să nu mă vază Mișu. 

Mișul meu avea trebuință de un cal de călărie pentru front şi 
promisesem să-i cumpăr un cal aşa de frumos încât alt ofiţer să 
nu aibă ca al lui. Trecând pe la Pesta (în Ungaria), am aflat că un 
stahlmaister are cai frumoși. M'am dus cu Mișu la dânsul însoțiți 
şi de alți români, între cari și beizadea Suţu dela Moldova, Ritoridis 
şi alții. Au plăcut la toți un armăsar negru, bine dresat și care 
trecuse școala mare (haute école). Am intrat în tocmeală cu pro- 
prietarul calului care mi-a cerut trei sute de galbeni. Mişu îmi 
zise : « Lasă, tată, să căutăm şi la Viena, poate găsim mai frumos și 
mai eftin ». Am încuviințat toți ideea Mişului și am plecat. 


1) Zoe Retoridis, născută Formac, mama lui Ion şi a lui Petre Retoridis, 
fost maior de cavalerie. 

La Viena, a treia zi după consult, am vizitat mai multe grajduri, 
am văzut ca la două sute cai, nici unul nu i-au plăcut. Seara au 
venit un samsar și ne-a zis că un căpitan de artilerie are un cal 
dresat de vânzare şi îl putem vedea mâine în manejul artileriei. 
Ne-am dus mai mulţi români, l-am văzut, Mișului nu i-au plăcut 
zicând că ține capul strâmb. Ca copil iubit și răsfățat era dificil la 
alegerea calului. In fine au dat preferință armăsarului dela Pesta 
şi au rămas ca la întoarcerea noastră dela băi să-l cumpăr. 

La Viena căldura intermitentă a Mișului se tăiase și forțele 
începuseră a reveni. 

A patra zi am plecat din Viena şi seara am ajuns la Ischl și am 
tras la hotelul Reginei Elisabeta. Inainte de a ne culca am zis slugei 
hotelului (în prezența Mișului) ca să invite a doua zi la 9 ceasuri 
pe doctorul Guttenberg. A doua zi m'am sculat prea de dimineaţă, 
înaintea Mișului ; căutând prin haine, am găsit o legătură cu tutun 
românesc, zis turcesc (căci nu trăgea tutun în prezența mea) ; l-am 
luat și l-am aruncat pe fereastră şi i-am pus în loc cheița lacătului 
dela tinicheaua mea cu țigări de tutun turcesc şi apoi mai târziu 
l-am conjurat să tragă tutun d'al meu, şi în prezența mea, zicându-i 
pe lângă alte că dorința mea cea mai mare este să vază în mine nu 
numai un părinte, dar şi cel mai bun amic. 

Așa dar a doua zi, după cum am zis, sculându-mă prea de dimi- 
neață — lăsând pe Mișu să doarmă — m'am dus să preîntâmpin pe 
doctorul Guttenberg, pe care găsindu-l acasă i-am descris toată 
boala Mișului, i-am arătat părerea profesorilor dela Viena şi l-am 
rugat să vie să-l vază prefăcându-se (doctorul) că nu mă cunoaște, 
ca să nu înțeleagă Mișu că am iniţiat eu pe doctor. Aceasta am 
făcut-o ca să-i relevez moralul precât se putea, căci mă temeam că 
prin surprindere cetise părerea doctorilor dela Viena. 

Pe la orele ro doctorul viind la hotel și prefăcându-se că nu ne 
cunoaștem, ne-am recomandat unul altuia, apoi făcându-i descrierea 
boalei scrofulelor de care pătimise, i-am arătat « visum repertum » 
al consultului doctoricesc din Viena. 

Doctorul, după ce l-au citit și au examinat corpul Mișului cu 
multă seriozitate și scrupulozitate, îmi zise: « Domnul meu, este 
în obiceiul doctorilor celor mari să agraveze boalele paţienților 
mai mult decât sânt, și aceasta numai în profitul doctorilor celor 
mici, de exemplu ca mine. Fiul dumitale, domn lieutenantul și 

viitorul meu amic, nu are decât o mică rămăşiţă a boalei scrofulelor, 
este puțin anemic şi nervele slăbite. Sper și sânt convins că în 
puţine zile voi satisface cu desăvârşire dorințele domniilor voastre. 
Așa dar mai înainte de toate mă duc să vă procur o casă mai salubră, 
mai igienică și cu mult soare, și după ce vă veţi strămuta, diseară 
viu şi orânduesc cura care are să înceapă de mâine ». 

Doctorul avea vârsta ca de 5o ani, de un caracter afabil şi delicat ; 
în urma relaţiilor amicale, am găsit într'însul multă învățătură şi 
experiență și mai cu osebire în specialitatea sa pentru boalele 
pieptului. Mișu îi atrăsese simpatia cu deosebire. 

In aceeași zi peste două ore ne-am strămutat dela hotel la o casă 
cu chirie. Seara viind doctorul au orânduit Mişului să bea o can- 
titate măsurată de zer în aşternut, pe la 9 ore să facă un mic dejun 
şi la 11 ore să ia o bae; peste 2—3 zile să bea și câte un pahar de 
lapte de capră roşie. 

Mişul meu înflorise în zece zile încât nu-l mai cunoşteam. 

Când au început cura abea putea să facă o mie de pași, iar după 
zece zile urca şi cobora munții ca căprioarele. Bucuria mea era la 
culme. 

Ischl este domeniul coroanei Austriei, a familiei Habsburgilor. 
Un mic orăşel cu un palat şi o grădină împărătească (locuința 
demisionatului Împărat Ferdinand care locuia acolo cu familia sa), 
un kursal spațios şi frumos, încăperile băilor distinse iar apele 
renumite, un cazino elegant, un mic teatru cu un vodevil nemţesc, 
o muzică ostăşească în permanență, hoteluri mari și frumoase și în 
sfârşit diferite plimbări şi petreceri. 

Pe timpul şederii noastre acolo mă sileam în toate chipurile să 
procur Mișului meu tot felul de distracții. De exemplu până la 
prânz era ocupat cu cura; după prânz mergeam împreună sau cu 
mai mulți prieteni cu trăsurile sau pe jos pe la grădini, pe munţi 
sau prin satele de prin prejur; doctorul la fieşcare două-trei zile 
angaja pe Mişu şi mergea cu birja de-l lua să meargă împreună pe la 
plimbări mai depărtate, atunci eu luam câte un amic şi îi surprin- 
deam la o cafenea a vre-unei comune, Mișu bând laptele de capră 
și doctorul paharul de bere. Seara ne întorceam şi mergeam la 
teatru unde aveam loja cu luna, şi astfel petreceam ziua mulțumiți. 
In serile care nu era teatru, se adunau la mine amicii noștri şi 
jucam conţina pe o firfirică ca să petreacă Mişu. Amicii noștri 

aflați acolo erau d-nii Cernovodeanu bătrânu, Iancu Alexandrescu, 
Iancu Porumbaru şi Vuros, un grec banchier dela Galaţi. 

Mișul meu reluându-și forțele şi sănătatea sa ne mai lăsând 
nimic de dorit, începuse a-l preocupa datoriile carierei sale. Imi 
zicea adesea : « Tată, ce o să fac eu la escadron fără cal mergând la 
București ? » (Mișul meu se temea să nu se vânză armăsarul care-l 
văzuse la Pesta și care-i plăcuse așa de mult). In fine văzând multa 
şi modesta sa stăruinţă că voeşte să plec cu un ceas mai înainte să-i 
cumpăr calul, m'am hotărît să plec. Mişu urma să mai şează vre-o 
zece zile acolo ca să săvârșească cura. 

In ajunul plecării mele l-am recomandat doctorului, recompen- 
sându-l de vizitele și îngrijirea dată Mișului cu multă generozitate, 
apoi am rugat pe amicii mei să-l antureze cu amiciţia lor, cari m'au 
încredinţat că nu vor petrece o singură zi fără dânsul. 

In ziua plecării, îmbrățișând pe Mișul meu, l-am rugat să 
urmeze cura până la sfârşit şi să se păzească de răceală. Apoi 
luându-mi bagajul m'am dus la diligență. 

Seara am ajuns la Viena. 'Trăgeam obicinuit la hotelul Wilde- 
mann (omul sălbatec). M'am oprit vreo trei zile acolo, întâi ca să 
zoresc nişte fireturi de uniformă și o manta albă care le comandase 
Mișu în trecerea sa la băi, al doilea să-mi iau niște haine cari le 
comandasem şi să fac oarecari târgueli pentru cei deacasă. La 
Viena am găsit și pe amicul meu d-nul Tache Leţu cu care am 
petrecut acele puține zile. 

Săvârşindu-mi trebuințele am plecat din Viena și către seară am 
fost la Pesta. Unica mea preocupaţie au fost calul Mișului. M’am 
dus la proprietarul armăsarului care plăcuse Mișului și după o 
desbatere de două zile despre preț l-am cumpărat cu 1200 fiorini 
argint sau 200 galbeni. Apoi am găsit și un vizitiu cu multă speciali- 
tate de cai și l-am tocmit câte un galben pe zi câte zile va face până 
la Giurgiu și înapoi, plus hrana lui și plata vaporului înapoi. Apoi 
m'am dus la agenția vapoarelor și am rugat-o să pue o baracă pe 
vaporul accelere ca să iau calul împreună; am plătit îndoit pe cât 
se plătește o persoană la clasa I-a. Apoi am cumpărat valtrapuri 
de lână și de pânză cu pieptare și acoperișuri de cap, apoi frâne, 
căpestre, țăsăli, perii, ghebrele, chingi și altele. M’au costat armă- 
sarul aproape trei sute de galbeni adus la Giurgiu. 

Corespondența între mine și Mişul meu urma regulat, căruia la 
sfârșit i-am scris că armăsarul l-am cumpărat și plec în ţară ne- 
putând a mă mai întoarce căci am isprăvit banii, şi mai vârtos că 
mai rămăsese vreo cinci-șase zile să plece și dânsul și să vie sănătos 
la moșie. 

Pe vaporul care m'am îmbarcat erau doi fii a Imperatorului (sic) 
Franţei Louis Philippe, duca de Montpensier şi duca d'Aumale, 
cu nevestele și copiii lor: treceau din America la Constantinopol. 
Era și generalul Steganoff, guvernatorul Odesei, cu o familie şi o 
suită numeroasă. 

Calul Mișului devenise obiectul petrecerei damelor. Când se scula 
dela masă, lua fieş-care câte o felie de pâine şi îi da mângâindu-l. 

Intr'o zi două dame tinere din familia generalului Streganoff 
mângâind calul, zicea una celei-lalte în limba rusească : « Oare fi-va 
şi călăreţul frumos ca calul? » Eu puind mâna în buzunar, am scos 
o scrisoare a Mișului cu portretul său în miniatură și le-am pre- 
zentat-o (Mişu la Ischl fotografiase mai multe hârtii de scrisori cu 
portretul său). «Iată doamnelor » le zisei în limba rusească, «vă 
satisfac curiozitatea ». Luând scrisoarea şi observând portretul îmi 
zise : « Frumos ofițer de ulani! » Le-am mulțumit zicându-le că mă 
flatează, şi altele. 

In fine am ajuns la moșie cu calul fără nici-un accident. Peste 
vre-o zece zile au sosit și Mișu la moşie de unde am plecat cu toată 
familia la Bucureşti. 


INTRAREA MIȘULUI ÎN LUME 


Mișu împlinea vârsta de 20 ani. 

Intra în lume cu o educaţie perfectă. Vorbea cu multă agilitate 
limbile franceză și germană. Desemna binișor (îi păstrez mai multe 
eșantioane de peisajuri și planuri topografice de când era în școală). 
Avea un spirit pătrunzător. Fără să înveţe claviru punea cântece 
româneşti pe clavir, între altele lamentabilul cântec «brr, oiță, 
brr...» care îl cânta în perfecție şi cu multă duioșie şi care l-au 
lăsat suvenir în familia lui. 

Mişu era un ofițer căutat (en vogue, recherche). Nu era serată 
la palat sau în societăţile cele bune ca să nu fie invitat. Juca bine 
şi îi plăcea. 

Incăleca bine şi frumos, cu o « nonchalensă » admirabilă, ca cel 
mai bătrân «écuyer » sau călăreț și pe orice cal, chiar pe unul 
furios, fiindcă încăleca din cea mai fragedă copilărie (dela vârsta 
de 4—5 ani avea doi cai « poney » la grajd). Adesea ori trecea cu 
escadronul în escorta domnească sau promenadă militară pe di- 
naintea casei părinteşti, cu sabia scoasă, șako la o parte, cu armăsarul 
piafând, cu bucuria pe obraji, surâsul pe buze. Zicea într'însul: 
« Sânt mulțumit, nu am nimic de dorit ». Privitorii îl admirau, iar 
părinţilor şi surorilor le sălta sufletul de bucurie. Eu ziceam în 
adâncul inimei mele : « Iți mulțumesc, Doamne, că sânt fericit!» 

Mișu, deşi nevârstnic, dar avea maturitate complectă. Era mai 
mult gânditor decât bârfitor, 

Singurul băiat şi moștenitor al familiei, răsfățat de părinți, 
surori și rude, iubit de toți aceia cari îl cunoșteau, primea laudele 
și binefacerile în recompensa nobilelor şi frumoaselor sale purtări. 

O singură puerilitate avea, aceea a pasionului birjei, adică a 
avea birjarul lui (Ivan birjarul) cu ziua sau cu săptâmâna, şi această 
plăcere eu i-o toleram căci provenea din două podoabe firești care-l 
însușeau și după mine îmi plăcea să văz un tânăr elegant, şi mândru 
mai vârtos. Așa dar cum ar fi corespuns la aceste podoabe dacă l-ar 
fi văzut cinevaș într'o hodoroagă de birjă ? Şi când isprăvea paralele, 
prefera mai bine a umbla pe jos, călare sau cu trăsura părintească, 
care procedare mă făcea să înțeleg că au isprăvit paralele..... 
Mişu avea dela mine destinați 15 galbeni pe lună, deosebit de 
salariul de ofițer, dar adesea treceam peste suma fixată cu mare 
mulțumire, fiind această sumă numai pentru frivolități precum 
tutun, teatru, birje şi altele, iar cât pentru haine sau tot felul de 
obiecte trebuincioase, acelea mă priveau pe mine. 

Principiile politice ale Mişului (pe cât îi permitea experiența 
vârstei) erau aristocratice. Născut în aristocrație, era aristocrat la 
culme, însă totodată și liberal progresist. Tocmai în anul acela, 
roșii 1), acea sectă destrăbălată şi perturbătoare de meserie, arun- 
caseră sămânța falșei politici a nedisciplinei și a demoralizării în 
oştire. Mișul meu nu se ralia cu asemenea ofițeri şi pe când 
vre-unul din camarazii lui propaga idei revoluționare, Mișul meu 


1) Ministerul Kogălniceanu care a urmat loviturii de Stat. 

îi apostrofa zicându-le : « Disciplina ostășească cu politica nu se 
combină şi să lăsăm politica oamenilor politici! » 

Mişul meu era însumat în escadronul al doilea din regimentul 
II de lăncieri. Comandantul escadronului era Nicu Grădișteanu 1), 
rudă şi amic intim al Mișului. Îndată după sosirea Mișului dela 
Ischl i-au pus sub comandă un ploton. 

Mişu îşi împlinea datoriile slujbei cu cea mai strictă exactitate, 
astfel că atrăsese admiraţia și dragostea atât a camarazilor cât şi a 
şefilor. Comandirul regimentului trata pe Mişu ca amic iar nu ca 
ofițer subaltern de rând. Mişu era angajat și nelipsit la toate seratele 
colonelului. Mișu era un ofițer «accompli », cum zice francezul, 

Mişu era mulțumit cu desăvârșire, Peste două luni comandantul 
regimentului au numit pe Mișu director al şcoalei regimentului, 
dispensându-l de a mai face serviciul regimentului, însă Mișu au 
rugat pe colonelul ca să îndeplinească amândouă însărcinările, 
spre a nu se pune în suspiciune de camarazii lui. 

Când am văzut pe Mişul meu intrat în lume, împodobit cu atâtea 
podoabe, am zis ca Sf. Simeon: « Acum slobozeşte, Doamne, pe 
robul tău, căci ochii mei au văzut mântuirea Ta!» 

Atunci am zis că am trecut nenorocirile, atunci am zis că sânt 
fericit | 


EȘIREA MIŞULUI DIN LUME 


Pe la începutul anului fatal 1865, într'o seară viind acasă cu 
Marița ne pusesem să cinăm. Auzind sunetul săbiei lui Mişu care 
venise acasă, m'am dus în cameră la dânsul zicându-i: « Vino, 
Mișule, dacă vrei să cinăm împreună ». — Vin îndată, să-mi 
scot sabia » îmi răspunse el. Acestea zicând au tuşit, şi deodată cu 
tusea îl văd alergând la scuipătoare şi vărsând sânge. Am strigat 
pe Marița care i-au dat apă cu sare şi i s'au oprit sângele. Am trimes 
trăsura îndată la doctorul Fotino care examinând sângele, ne-a 
încredințat că au fost o adunătură de sânge — fiind sânge în- 
chegat — şi nici decum din plămâni. Cu cât disperaţia mea era de 
mare, cu atât mă prefăceam de liniștit, ca să nu se sperie Mișul 
meu. In fine după 2—3 zile de repaos în casă şi o cură de apă de 


1) Viitor colonel și apoi general de rezervă în 1906 (1839—1909). 

păcură care i-au dat-o doctorul, Mișu simțindu-se bine au reînceput 
slujba și petrecerile. 

In primăvară eu, care purtam spaima în inimă a acestei nopți 
sinistre în care au vărsat sânge, consultam adesea pe medici dacă 
nu ar fi bine să se mai ducă odată la băi. Medicii erau de acord cu 
părerea mea şi îl îndemnau să mai meargă odată la băi. Mișu ezita, 
vrând să meargă la Iași cu regimentul (care se disloca) ; eu insistam 
şi-l rugam, până ’n fine s'au hotărît, însă fără să fie acompaniat 
nici de mine nici de mumă-sa (aceasta o spunea confidenţial suro- 
rilor, zicând că este emancipat şi până când o să fie sub tutela 
părinților !). 

Doctorul Fotino, în care avea multă confiență și amiciție strânsă, 
l-au orânduit să meargă mai întâi la apele dela Gleichenberg în 
Styria, unde să facă cura trei săptămâni. De acolo la Ischl să facă 
cura trei săptămâni și apoi la băile de mare la Ostanda în Belgia. 
Eu stărueam ca după ce va săvârşi cura la Ostanda să meargă la 
Londra ca să facă trajeul mărei. 

I-am mijlocit un congediu de patru luni și la 1 Iunie am trimis 
poștalionul la București de au venit Mişu pe la moșie (fiindcă mă 
aflam acolo cu familia). L-am pregătit de voiaj dându-i și două sute 
galbeni și am plecat împreună la Giurgiu. Seara la hotel am găsit 
pe generalul Vlădăianu care asemenea petrecea pe fiul său la Viena. 

A doua zi l-am condus la vapor. Când vedeam că se apropie 
momentul de a mă despărţi, îmi venea ideea de a nu-l lăsa singur 
şi a-l însoți, cu toate că nu eram pregătit. In marginea Dunării 
venise un bancher evreu Blumen, carele în toată vremea mă acredita 
cu polițe la Viena. L-am rugat să-mi dea o poliţă de 300 galbeni la 
Viena şi m'au refuzat, jidovul nelegiuit |! 

Am rugat un neguțător grec, căpitan Chiriac Riga, cu care 
aveam afaceri comerciale de producte de mai mulți ani (cari se afla 
şi dânsul acolo) să-mi dea 300 galbeni, şi asemenea mi-a zis că 
nu i se întâmplă. Greca fides non est fides. Penuria aceasta pro- 
venea din diseta anotimpului, căci nu se făcuse bucate. 

Dar cine putea să prevază o fatalitate care mă urmărea, căci 
Mişu se bucura de o perfectă sănătate, după cum se constată din 
chiar scrisorile lui care se vor vedea mai la vale. 

Apoi sărutând pe Mișu în mai multe rânduri și rugându-l să-mi 
scrie în toate zilele, au plecat. Iar eu am rămas cu inima sfâșiată! 

Depărtându-se vaporul generalul Vlădăianu îmi observă zicând: 
« Uite-te copilul dumitale te iubeşte mai mult decât al meu pe mine, 
căci s'au urcat pe corvata căpitanului şi nu își mai ia ochii dela 
dumneata ! » 

Acum, reproducând scrisorile Mișului care le păstrez, las pe 
dânsul să spue despre voiajul lui (urmează textul a opt scrisori). 


Din această corespondență a Mișului meu şi mai cu osebire din 
scrisoarea dela 7/19 Iulie prin care zice: «şi pe urmă mă întorc 
gras şi roşu » rezultă şi se constată că era afară din ori-ce bănueală 
funestă ce i-ar fi putut pricinui patima lui principală, adică scro- 
fulele. 

Dar amar mie, fatalitate! Ce faci fatalităței? Românul are o 
zicătoare: « Ce este omului scris în frunte trebue să sufere» și 
iarăși : « dacă nenorocirea este înainte, alergi ca s’o ajungi, dacă este 
înapoi, o aștepți să vie». 

Mișul meu nu au plecat la 17 Iulie la Paris cum se hotărise și au 
mai zăbovit vreo două zile, în care interval s'au aprins Ischlu. 
Incendiul au fost îngrozitor: s'au început noaptea pe la orele ro 
dela casa doctorului care era situată în apropiere de casa unde 
locuea Mişu. Aşa dar ori spaima acelui teribil incendiu (care au 
consumat mai mult de jumătate oraşul), sau că au răcit noaptea 
sculându-se din somn, căci îmi spune mătușă-sa Aristiţa Brătă- 
şanca cu Lința Bălăceanca că în noaptea aceea l-au găsit rezemat 
de un zid, galben ca ceara, tremurând și foarte spăimântat. L-au 
întrebat de ce s'au speriat, că nu arde casa tată-său, şi le-au răspuns: 
« Malgré moi, sânt foarte spăimântat ». Apoi l-au rugat doamna 
Linţa Bălăceanca şi cu Aristița să doarmă în acea noapte la dum- 
nealor, ceea ce au și făcut. 

A doua zi când s'au sculat spune Aristița că Mișul au transpirat 
aşa de mult în acea noapte încât nădușeala trecuse prin saltele și se 
făcuse lac de apă pe scânduri. 

Vai! emoția au fost aşa de mare încât i-au bulversat toată circu- 
lația sângelui, prefăcându-se într'o boală netămăduită şi mortală. 
Această cumplită boală se numește albuminurie sau boala lui 
Bright, prefăcându-se albumina sângelui în apă. 

Văzând că răul îl dominează, au plecat la Viena unde făcând 
consult cu profesorii în medicină, i-au zis să se întoarcă în ţară și 
să facă cură de poame. Eu aflându-mă cu familia la moşie, în mo- 
mentul când scriam Mișului că îi trimit o poliţă a lui Halfon 
bancherul !) ca să primească la Paris dela Rotschild 50 de napoleoni 
ca să se ducă la Londra după cum îmi scrisese, mă pomenesc cu o 
scrisoare a Mișului care-mi scria să-i trimit la 20 Iulie droșca cu 
poșştalionul la Giurgiu fiindcă vine în ţară. 

Am trimis trăsura și au venit la moșie. Era într'o slăbiciune care 
m'au spăimântat. L-am întrebat ce are, și unde este grăsimea şi 
roșeața de care îmi scrie ? Imi răspunse că de vre-o două săptămâni 
îl prind niște friguri cu mplite și consultând medicii dinăuntru, unii 
ai zis că suferă de « dorul țărei » (mal du pays), alții i-au zis să se 
întoarcă în țară să facă cură de poame. Doctorul lui Fotino, în- 
tâlnindu-l pe vapor, i-au zis că are friguri și i-au dat o rețetă să o 
facă la Giurgiu (erau hapuri de chinină) și i-au zis să şează la moşie 
şi să nu bea la masă alt vin decât bordeaux. 

Am trimis îndată la Bucureşti și am adus o căruță cu poame și 
o ladă de bordeaux. Nu era nici-un obstacol, nu cruțam nimic spre 
a îndeplini dorințele Mișului. 

Minuţioasa îngrijire care se da Mișului vreo câteva zile mi se 
părea că ar fi prosperând în sănătate. 

Intr'o zi examinând limba o văz neagră ca catranul. Atunci am 
văzut că boala se agravează și am hotărît să plecăm la Bucureşti 
să cerem ajutorul medicilor. 

La 1 August am plecat cu Mişu la Bucureşti (capitala era agitată 
și amenințată de un rezbel civil 2), voi vorbi pentru aceasta în 
altă parte). 

Indată ce am sosit am trimis la doctorul Marcovitz?) care, 
examinându-l și cercându-i udul cu acid nitric, deodată am văzut 


1) Habeday Halfon, bancher evreu din Bucureşti. A lăsat o mare parte 
a averii sale Azilului « Elena Doamna» (1827—80). 

2) 'Turburările puse la cale de opoziţie şi care au izbucnit în Bucureşti 
la 3 August 1865 în lipsa Domnitorului din ţară (v. Xenopol: « Domnia lui 
Cuza- Vodă », vol. II, pag. 32 şi urm.). 

2) Alexandru Marcovici, doctor în medicină dela Paris, medic primar al 
Spitalului Colțea şi profesor de clinică medicală și terapeutică (1835—86). 

o metamorfoză involuntară în figura medicului care devenise 
palidă ca turta de ceară. Au scris un medicament și i-au zis să nu 
iasă din casă ferindu-se de răceală. Apoi trecând cu doctorul în 
camera mea, l-am rugat cu multă stăruință să-mi mărturisească 
adevărul, care este patima Mișului. 

Atunci doctorul îmi zise: « Boala este foarte gravă, dar nu este 
de dezesperat. Această boală se numește albuminurie sau boala lui 
Bright, se schimbă albumina sângelui în apă sau, pe româneşte, 
boală de rinichi, care provine dintr’o răceală mare sau o spaimă mare, 
dar tot ce mă pune în mirare este că patima este veche de două sau 
trei luni și cum doctorul lui Fotino nu au prevenit-o mai înainte? » 

A doua zi am chemat și pe doctorul Ziţeu 1) rugându-l să urmeze 
vizitele împreună cu doctorul Marcovitz. Am scris îndată Mariţei 
la moşie ca să vie cu toată familia la Bucureşti fiindcă gravitatea 
boalei Mișului reclamă o deaproape căutare, care au și sosit a doua zi. 

Cu toată căutarea şi silința a trei medici, Marcovitz, Ziţeu și 
Fotino, în curs de trei săptămâni Mișului meu i se slăbeau puterile 
şi se topea ca lumânarea. Intr'o zi, fiind doctorii la consultație, 
doctorul Marcovitz examinând udul exclamă de odată cuvântul 
« Eureka! » Il întreb ce, îmi răspunde plin de bucurie : « I-am găsit 
calibrul boalei, domnule, și este în afară de orice temere ». 

Doctorii i-au dat voie Mișului să iasă în toate zilele la plimbare 
pentru aer. In ziua aceea eu trebuea să mă duc la Giurgiu pentru 
afaceri casnice și să mă întorc a doua zi. Luându-mi ziua bună dela 
Mișu şi sărutându-l de mai multe ori i-am zis: « Mișule, doresc ca 
mâine când mă voi întoarce la 4 ceasuri » (diligența făcea trajeul 
Giurgiului la ore fixate) « să găsesc pe Ivan birjarul tău la scară cu 
birja, căci aceasta va fi un balsam pentru suferințele mele de @ lună 
de zile ». 

In adevăr că a doua zi când m'am întors dela Giurgiu, Ivan 
birjarul era la scară cu birja și mantaua cea albă a Mișului aruncată 
pe capră (aceasta era şicu lionilor). Am sărutat pe Mișu adresându-i 
câte-va vorbe de bucurie și mulțumire şi apoi s'au aruncat în birjă 
ducându-se să se plimbe la șosea. 


23) Dumitru Papastavru, zis Zitzeas, după comuna sa natală Zitza din 
Epir. Doctor în medicină dela Paris în 1852; subinspector general al servi- 
ciului sanitar în 1865, colonel şi medic al Spitalului Militar din Bucureşti 
în timpul războiului pentru independenţă, 


9» 

+" A două zi au prânzit la soră-sa Miţa. A treia z s'au dus cu Canu și 
eu soră-sa în plimbare la Herăstrău unde au șezut până seara 
înoptat. . . 

In ziua următoare către seară, Mişu era în cameră la mine, 
privea la fereastră. L-am lăsat în odae și m'am dus pentru câteva 
minute la spițărie ; când m'am întors, Mişu dispăruse... 
` Peste două ore s'au întors acasă și întrebându-l unde au fost 
mi-a zis că s'au dus puţin de s'au plimbat pe jos... Ori şi cum, a 
doua zi Mișul meu au căzut la aşternut, şi nu s'au mai sculat! 

Desperaţia noastră era la culme! Pe lângă cei trei doctori curenţi 
de mai sus am chemat şi pe arhimedicul Davila şi la consulturi 
rugasem și venea și doctorul Arsache 1). 

- Boala mergea spre rău din zi în zi. Au început să-l prinză frigurile, 
începuse să se umfle picioarele, pofta mâncării i se tăiase. Nu știam 
ce să mai facem! Am rugat medicii şi au transcris prin telegraf la 
Paris toate simptomele boalei profesorului Andral rugându-l să 
ţie acolo un consult. Consultul s'au făcut, răspunsul au venit, cura 
au urmat-o, dar vai! nici o speranță de preschimbare în bine a 
boalei, răul ampira. Boala ingrata ! In desperaţia noastră am alergat 
şi la știința babelor, ştiinţa veche (ante Hipocrat). Unele îmi ziceau 
că este deochiat (jettatura), altele că are uscătură, altele iarăşi că 
s'au speriat. În sfârşit nimic şi cu dânsele răul predomina. 

* Am alergat apoi la cele bisericești, unica și ultima nădejde a 
omului. Ne duceam la toţi sfinții şi ne rugam cu lăcrămi şi eu şi 
sărmana mumă-sa. Făceam priveghieri la mănăstiri, dam banii cu 
profuziune, dar vai, sărmanii! nu am avut destulă credinţă, nici cât 
un bob de muştar, după cum zice Sf. Evanghelie. 

-La 23 Septemvrie au apucat pe Mișu sughițu. Atunci şi numai 
atunci am văzut că nu mai este nădejde de a scăpa Mișul meu. 

- Am trimis pe Canu la doctorul Gliik 2) să-l cheme şi pe dânsul, 
Şi cu promisiunea să-i dau două mii galbeni dacă îmi va scula pe 


1) Apostol Arsache (1789—1869), originar din Albania. Doctor în me- 
dicină dela Halle, vine în ţară unde este numit medic al Spitalului Panteli- 
mon în 1820. Intrând apoi în viaţa politică ajunge deputat, ministru în 1861 
şi' 1862 şi prim-ministru pentru câteva zile, după asasinarea lui Katargi (8— 
23 Iunie 1862). 

1) Teofil Glück, medic austriac stabilit mai întâi în Iaşi şi apoi la Bucureşti, 
unde ajunge efor al spitalelor civile şi director al Serviciului sanitar (1824—84). 

Mişu. La 23 seara, în urma consultației ce au făcut cu cei-l-alți 
doctori, au prescris o vezicatorie la buricul pântecelui, care au: și 
pus-o în seara aceea doctorul Fotino, zicând că a doua zi vine. 
să o tae. si 

A. doua zi îmi zise Mișu: « Tată, chiamă pe Ion soldatu să.mă 
duceți în odaia cu sofa căci este mai multă lumină ». Am chemat 
pe Ion și împreună cu mine l-am pus pe un fauteuil (căci slăbise 
sufletul meu de nu se mai putea să se ţie pe picioare) și l-am mutat. 
Când l-am sculat în sus au căzut vezicătoarea, nu se prinsese. Dar 
vai când omul este destinat la o fatalitate, aleargă după dânsa să 
o aducă mai curând. 

Am trimis la doctor de au venit şi au prescris altă vezicatoare, 
i-au şi pus-o şi s'au prins... Aceasta au fost cel din urmă medi- 
cament! 

Seara au venit să o tae. Eu țineam lumânarea, dar văzând pe 
Mişu că face mișcări de suferință am dat Mariței lumânarea să o 
ție, fiindcă durerea lui comunica cu sufletul meu. Am trecut în 
salon şi am lipit urechea la ușa care corespundea cu camera în care 
trecusem pe Mișu. Doctorul, după ce i-au tăiat-o, au aruncat un 
praf de gândăcei asupra rănei făcută de vezicatoare... Deodată 
am auzit un țipăt din inimă! Alerg în odae strigând : « Mi-a omorât 
copilaşu! »... Mişu era fără cunoștință! Acest praf i-au dat atacul 
în nervi, paralizându-l cu desăvârșire. Strig pe Mişu,.. nu-mi 
răspunde. Intreb pe doctor ce i-au făcut, îmi zice că doarme și: 
să nu-i stric somnul... 

Atât îmi aduc aminte că am chemat fetele cele mai mari, pe Miţa 
şi Lina, şi închizând ușa despre salon unde erau multe rude și 
amici, le-am sărutat vărsând şiroae de lăcrămi și zicându-le că au 
perdut pe Mișu. .. au perdut pe cel din urmă moştenitor al familiei 
Lăcusteanu... au perdut pe Mişu, frăţiorul și protectorul lor. +.. 
sfătuindu-le să se console, ca să se poată consola şi muma lor şi 
altele multe care nu-mi aduc aminte. Era un adio care luam dela 
copiii mei, era o binecuvântare și o blagoslovenie părintească, cea 
din urmă care le dam... 

Eu mă hotărâsem să mor înaintea Mișului... Durerea era 
mare... Când deodată auz pe nevastă-mea bătând la ușă să deschiz 
cu atâta furie încât voia să spargă ușile, iar alții intrau pe cea-l-altă 
uşă, încât m'am pomenit deodată înconjurat de atâta lume. Eu 

m'am înspăimântat, crezând că am perdut pe Mişu... Am aruncat 
ochii la arme. . . armele toate dispăruse! Atunci m'am văzut învins, 
nenorocitul! Atunci am trecut în odaea lui Mişu: el era încă în 
viață, dar fără cunoştinţă; se uita mult la mine până să mă cu- 
noască. 

Pe mine mă urmărea și mă priveghea, încât am văzut că este 
peste putință a-mi realiza dorința şi a pune capăt unei vieți amare 
care mă aștepta. Paharul morței pentru mine ar fi fost un balsam 
alinător suferințelor mele. 

In ziua fatală şi de tristă memorie de 26 Septembrie a anului 
1865, seara la 8 ore şi 30 minute, Mișul meu au întrebat pe fratele 
meu Iancu: «Unde este tata?» și strângându-l de mână, au... 
au eșit din lume... 

Lăsând în memoria familiei, a amicilor și camarazilor săi dra- 
gostea care le-au purtat, bunătatea, simpatia, înțelepciunea şi 
exemplara bună cuviință... iar mie nenorocitul tată şi nenorocitei 
mame, vecinică tânguire și durere în sufletul nostru . . . . . . . 


SEPULCHRU 


Sepulchru este cel vechi unde se odihneşte mumă-mea şi ceilalți 
copii ai noștri, despre care am vorbit mai sus. Este situat la dreapta 
zidului bisericei Sf. Gheorghe Vechi, împotriva paraclisului. 
Cimitirul este împrejmuit cu grilaj de fer aurit, acoperit cu o piatră 
de marmură. Pe piatra sepulchrală este gravată următoarea in- 
scripție (versetul este de d-l Ioan Eliad Rădulescu, renumitul 
autor şi poet român). La capul pietrei este o cruce tot de marmură 
şi la spatele crucei sânt trei lăncii de cavalerie cu stegulețele lor, 
împlântate și plumbuite în piatră, amblema oștirei. 

La mijlocul crucei este un cadran de fer cu geam, legat 
cu lanț de cruce și în care cadran este portretul Mişului meu 
în uniformă de cavalerie. Din josul crucei este o candelă mare 
tot de fer care arde necurmat de cinci ani ziua și noaptea... și 
va arde... 

In zilele de sărbători se acoperă mormântul cu un covor cusut 
de Marița cu mătase și fir galben, care reprezintă credința şi sta- 
tocnicia și din jos inscripția care este pe piatră. 

Inalt creştea ca pinul 

Și-a înflorit ca crinul, 

Purtat-a ca martyrul şi gladiul și stâlparea, 

Sufla ca gerul moartea şi-a îngheţat ca floarea. 

Lutoasa-i despuere aci 'n repaos zace... 

In sus, herou din ceruri,. .. dormi, Lăcustene, 'n pace! 
Mihail Lăcusteanu, născut la anul 18411) Mai în 17. 
Repauzat la anul 1865, Septemvrie 26. 


Singura nădejde și mângâere care îmi rămâne este simbolul 
credinței noastre a blagoslovnicilor creştini care zice: « Aştept 
învierea morţilor şi viața veacului ce va să vie, amin ». 


CAMERA MIŞULUI 


Sânt în al șaselea an dela eşirea Mişului din lume şi camera lui 
este intactă. Mobilierul, uniforma, equipamentul sânt așezate așa 
după cum le-a lăsat Mișul meu. Deasupra patului de fer unde 
dormea sânt sfinte icoane ; mai la vale este portretul în plină uni- 
formă de cavalerie, scos în chromolitografie și pus în cadran de 
bronz (adus dela Paris). O candelă arde ziua şi noaptea. 

O mică bibliotecă a Mișului am dăruit-o la biblioteca oștirei, 
trimeţând-o cu adresa mea Ministerului de Rezbel în anul 
1866. 

Un ceasornic deșteptător de masă l-am dăruit senatului ca să 
slujească stenografilor în zilele de ședință (trimes cu adresa mea, 
fiind eu questor al senatului în anul 1870). Un ceasornic de aur 
chronometru i s'au furat în momentele fatale. O pereche pistoale 
pentru cobururi dăruite de mine Mișului și o pușcă cu două țevi 
dăruită de unchiul său Nae Bâţcoveanu i s'au furat peste doi ani. 
Sabia de purtare și chipiul sânt așezate în cue de Mișu, iar sabia lui 
de paradă, gravată cu numele lui, este între armele mele, care se va 
păstra în vecinicie (îmi exprim dorința). 

In camera Mișului nu intră nimeni afară de nenorocita lui 
mamă și eu din când în când ca să-mi plâng dorul; şi femeia 


1) Curioasă eroare: data exactă este 17 Mai 1844, 

din casă care aprinde candela, ce arde ziua și noaptea, și scutură 
hainele. In toată cealaltă vreme este închisă, respectând-o ca 
un sanctuar. 


In anul 1865, Septembrie 26, după ce am pierdut pe Mișul meu, 
după cum se descrie în volumul I, devenisem aproape mizantrop. 
Am pierdut plăcerea muncei câmpului și am dat-o în arendă, 
căutând să intru iarăși în politică și în valurile lumei, la care nu 
am întârziat și m'au ales districtul Vlașca senator la senatul Ro- 
mâniei. De aceea descriu în câte rânduri am fost ales la această 
instituţie : 

Anul 1866, Octombrie 3 1), act prin care colonelul Lăcusteanu 
se alege senator. Legalizarea actului de urba Giurgiu cu 
No. 5684. Preşedintele comisiei de verificere a senatului : Canta- 
cuzino. 

Anul 1867, Decembrie 19 2), act prin care colonelul Lăcusteanu 
se alege senator al colegiului I. Legalizarea actului de urba Giurgiu 
cu No. 5909. Preşedintele comisiei senatului de verificare: gene- 
ralul Constantin Năsturel Herăscu. 

Anul 1868, Iulie 9 3), act prin care colonelul Lăcusteanu se alege 
senator al colegiului I. Legalizarea actului de primăria Giurgiu 
cu No. 3001. Preşedintele comisiei senatului de verificare : Grigore 
Bengescu 4). 

Anul 1869, August 5 5), act prin care colonelul Lăcusteanu se 
alege senator al colegiului I. Legalizarea actului de primăria 
Giurgiu cu No. 4245. Președintele comisiei verificatoare a sena- 
tului: N. Creţulescu 8). 


1) Sub guvernul prezidat de Ion Ghica. 

2) Sub ministerul liberal al lui loan Brătianu. 

3) Prim-ministru fiind generalul Golescu, 

4) Ministru de Culte sub Vodă Ştirbei, ministru de Justiţie şi de Culte 
în 1865 în cabinetul Kogălniceanu (1824—81). 

5) Sub ministerul liberal-moderat prezidat de Dimitrie Ghica. 

¢) Nicolae Creţulescu, fost în mai multe rânduri ministru şi preşedinte 
al Consiliului (1859, 1862—63 şi 1865—66), preşedinte al Senatului, al Aca- 
demiei române, al Ateneului, ministru plenipotenţiar la Roma, Petersburg 
şi Paris, etc. (1812—1900). 

Anul 1870, Iunie 31), act prin care colonelul Lăcusteanu se 
alege senator al colegiului I de Vlașca. Legalizarea primăriei 
Giurgiu cu No. 1255. Preşedintele comisiei verificatoare a senatului : 
Alexandru Plagino. 

* , * 

Se vor mira cititorii după vremi când vor vedea în fieșcare an 
alegere de senatori, deşi constituția noastră zice că senatorii sânt 
pentru opt ani aleși, însă reaua credință a guvernelor către țară și 
intrigile partidelor, făceau pe Domn să disolve corpurile legiuitoare. 
Insă dela 1870 până la 1874 corpurile nu s'au disolvat 2) și în 1874 
au urmat în senat tragere la sorți după constituţie, la care tragere 
am eşit și eu (cu toate că eu demisionasem, dar m'au rugat senatul 
prin preşedintele său cu adresa No. (oc alb) ca să-mi retrag demisia, 
după cum au și urmat până la tragerea la sorți, când am dat mul- 
țumită lui Dumnezeu că am scăpat). 

Piu 

Adresa ministrului de interne Manolache Costache Epureanu din 
1870 Noembrie 11, No. 15.424, prin care îmi face cunoscut alegerea 
mea la sfatul orășenesc al capitalei și mă întărește de membru al 
municipalităţii. (Ales cu una mie una sută de voturi). 


(Sfârşit) 


1) Guvernul de jună dreapta al lui Manolache Costache Epureanu (cu 
Gh. Manu, G. Cantacuzino, Al. Lahovary, P. Carp, etc.). 

3) Inexact. Lascar Catargi, venit la putere după un minister Ion Ghica 
de scurtă durată, disolvă Camera care l-a pus în minoritate, la 16 Martie 1871. 


REFLECŢII 
ASUPRA INCONSECVENȚEID 


N'am găsit, poate din cauza unei erudiţii imperfecte — cu toate 
cercetările făcute — un singur eseu care să aibă fie ca titlu, fie în 
cuprins, examinarea și analiza inconsecvenţei. Și doar această 
noțiune circulă din belșug în discursuri și în discuții, iar cuvântul 
care o exprimă are o destul de deasă întrebuințare. 

Noţiunea aceasta se opune în mod natural noțiunii contrarii, 
care e consecvența — şi antiteza aceasta nu e numai logică, ci și 
morală în același timp, fiindcă, de obicei, pentru omul conse- 
cvent se păstrează toate elogiile, pe când pentru o conduită in- 
consecventă lumea e, în genere, fără indulgență. 

'Trebue să adaog că admiraţia profesată pentru atitudinea care 
rămâne consecventă, obișnuește adesea să neglijeze cu totul va- 
loarea sa din punct de vedere calitativ. 

Afară de cazurile extreme, de criminali, sau de rău făcători, 
care poate ar fi de dorit să-i vedem schimbându-se într'o zi, 
cu toate că, după școala lui Nietzsche, aceștia ar rămânea mai 
demni de admirat dacă nu s'ar schimba de loc, — pentru cazurile 
mijlocii sau, dacă preferați, pentru cazurile normale, se laudă de 
obicei, frumusețea liniei neșovăitoare, fără să se examineze caz 
cu caz principiile dela care pleacă. E ca și într'un silogism, când 
judecăm numai consecința unui raționament, neglijând chestiu- 
nea premiselor, a valorii la care au dreptul ele să pretindă. 

Această predilecție care există în lumea civilizată pentru con- 
secvență, — în vorbe şi în fapte, — poate să pară curioasă la prima 


1) Conferinţă ţinută la Bruxelles, în seara de 16 Decemvrie 1933. 

vedere, mai ales când ne gândim că schimbarea și evoluția sunt 
legea fundamentală a vieții. 

Pentru ce să considerăm, atunci, stabilitatea ca o exigență și 
ca o normă pentru individul antrenat poate fără voia sa în vâr- 
tejul schimbător al mobilității ? In orice caz, pentru ce să judecăm 
atât de aspru inconsistența părerilor și zigzagurile purtării? 

Iată problema de care ne vom ocupa, încercând să deschidem 
un drum și să descurcăm puțin firele sale încâlcite. 

Fără îndoială că trebue să fie motive adânci pentru a găsi atâta 
preț consecvenţei și pentru a o prezenta în așa grad ca o datorie, 
că chiar oamenii care au poate multe inconsecvențe în sarcina 
lor întrebuințează consecvența ca un criteriu nedesmințit când 
e vorba să judece pe alții. 

Socotesc, mai întâi, că inconsecvența pare legată mai ales de 
acea parte din ființa noastră care e domeniul clasic al schimbării 
continue, anume interesul : « Interesul nu are norme fixe, — spunea 
Bossuet într'o predică, —el urmează inclinaţiile, se schimbă cu 
timpul, se acomodează cu afacerile >. Cu tot locul considerabil 
ocupat de acest resort puternic în viața omenească, el e judecat 
adeseori cu asprime. E numit «josnicul interes » și se spune de- 
spre el că e « cheia acțiunilor vulgare », iar epocile care l-au ales drept 
călăuză sunt blestemate. E adevărat că o întreagă ramură a filoso- 
fiei engleze, — utilitarismul lui Bentham și al lui Stuat Mill, — făcea 
din interes baza moralei și motorului ascuns al așa numitei vir- 
tuți. Dar nici în această împrejurare, nu era interesul personal 
acel care funda viața morală; ci interesul colectiv, interesul în 
sens larg și —cum am spune — purificat, ridicat din sfera sa 
inferioară, într'o regiune mai înaltă a vieții spiritului. Totuşi, cu 
toate aceste concesiuni și purificări relative, s'a protestat cu vio- 
lență contra unei astfel de concepții și tot un Englez celebru, 
“Thomas Carlyle, a fost cel care a strigat disprețul său în cuvinte 
arzătoare, spunând că utilitarismul ar fi o teorie la nivelul anima- 
lelor şi potrivită doar «să disciplineze porcii ». 

Interesul fiind aşa dar partea cea mai puțin nobilă a sufletului 
nostru şi cea mai puțin cruțată de către intransigenți, el atrage în 
disgrația sa inconsecvența, legată — pare-se — de paşii celui 
dintâi, prin lipsa de constanță, prin compromis, prin mo- 
bilitate. 

Cu totul alta e situația morală a atitudinii contrarii, care e con- 
secvenţa. Aceasta ne apare ca ruda apropiată a părţilor celor mai 
înalte ale spiritului nostru, pe lângă avantajele de ordin practic 
pe care le aduce cu dânsa şi pe care le vom arăta fără în- 
târziere. 

In timp ce sfera interesului egoist se lasă pradă schimbării fără 
scrupule, există în sufletul nostru o altă regiune, mult mai deta- 
şată şi mai stabilă, o regiune aproape fixă; aceea a principiilor 
raționale în primul rând, şi apoi, aceea a altor principii dirigui- 
toare, cum sunt de exemplu, normele esteticii, dreptului, etc. 

Consecvenţa aminteşte, prin unitatea sa rectilinie și prin or- 
dinea pe care o introduce în haosul vieții omenești, această 
parte mai nobilă a sufletului nostru, de care se pare că ar depinde 
în mod nemijlocit. 

De altfel, cuvântul consecvență are punctul său de plecare în 
însuși domeniul logicei, însemnând conformitatea perfectă cu 
legile raţiunii, în timp ce înconsecvența ar fi o abatere dela ele 
sau chiar o contrazicere a lor. Valoarea pe care o atribuim consec- 
venţei în țesătura complicată a vieţii este, întrun fel, transferul 
prestigiului de care se bucură această noțiune în domeniul logicei, 
unde e suverană, fiind necontestată și fără rival. 

Se recunoaște, de obicei, că principiile logice sunt extrase ale 
vieţii, şi deci prea simple ca s'o cuprindă în rețeaua lor. Dar ele 
rămân cu toate acestea un ideal care atrage, oferindu-ne o normă, 
austeră de sigur, pentru a stăpâni valurile activității omeneşti și 
pentru a-i desena o linie înțeleaptă. 

O activitate consecventă în mod strict nu are de altfel afini- 
tăți incontestabile numai cu înlănţuirile logicei; ea se înrudeşte 
de asemenea cu domeniul frumosului, de unde câștigă și alte 
raze, de farmec şi de lumină. 

Consecvenţa înseamnă ordine, și aceasta e un element esențial 
al frumuseții. Linia dreaptă, când ea poate într'adevăr să exprime 
o conduită individuală, implică înăbuşirea curagioasă a tuturor 
deviațiilor iminente, legate de libertatea care ne este dată. Putem 
crea astfel, grație consecvenţei, în dedalul vieţii omenești o ordine 
asemănătoare aceleia din lumea mecanică, care nu cunoaște anar- 
hie şi pe care am putea-o numi o lume consecventă, în deter- 
minismul legilor sale. 

Mi se pare că ar fi de asemenea vorba şi de un triumf al con- 
templaţiei estetice, care disprețuește desordinea și mișcările inco- 
herente. 

Dar cred că nu am epuizat cauzele care țes nimbul omului con- 
secvent, căci mai există și altele. Când e condus de consecvență, 
omul e mai calculabil în ce privește atitudinea şi acțiunea sa, — 
ceea ce reprezintă un avantaj enorm pentru viața socială, care 
nu se poate lipsi de unele previziuni. Apoi el trage uneori, — e vorba 
tot de omul consecvent, — unele avantaje pentru dânsul, prin 
faptul că evită înconjurul și schimbările. 

Imi amintesc cu această ocazie o frumoasă imagine întrebuin- 
tată de Descartes. Un om s'a rătăcit în mijlocul unei păduri. El 
nu știe de ce parte se găsește direcția cea bună, pentru a ieși mai 
repede la lumină, și atunci se orientează la noroc, alegând o linie 
la întâmplare și urmând-o pe aceea înainte. 

Ei bine, cu riscul de a nu fi ales-o pe cea mai bună dintre toate, 
ele are însă mai multe șanse de a-și atinge mai repede scopul, 
persistând în aceeași direcţie, decât schimbând-o tot timpul sub 
pretext de rectificare. 

Altfel ar putea rătăci fără sfârşit în împărăţia întunecoasă a ar- 
borilor.. . = 

E drept că schimbarea de direcţie ar fi poate de această dată, pro- 
testul rațiunii care nu vrea să se supună capriciilor hazardului. 
Dar pe lângă faptul că hazardul nu e totdeauna ostil omului,— 
Théophile Gautier spunea odată că «hazardul e probabil pseu- 
donimul lui Dumnezeu, când El nu vrea să iscălească », — avan- 
tajul de a păstra, în cazul de mai sus, linia inițială, e un lucru care 
se impune în mod intuitiv. 

E limpede de asemenea, sper, modul în care această imagine 
plină de înțeles, ne furnisează un alt argument în favoarea con- 
secvenței, 

De ajuns cu motivele care pledează pentru consecvență și care 
aruncă blamul pe contrara ei, inconsecvența, așa de hulită de 
obicei! 

Acum trebue să punem în evidență două lucruri. Mai întâi că 
valul vieţii e prea nuanțat şi prea bogat ca să-l putem închide în 
formule simpliste şi să-l despărțim în diviziuni simetrice, punând 
tot binele într'o parte și tot răul de alta. 

Și apoi, când examinăm viaţa socială mai cu atenţie, vedem 
că judecăţile ce le facem asupra inconsecvenţei sunt în fond mai 
puţin nestrămutate, că facem fără a ne da socoteală câteva di- 
stincții bine definite, tolerând unele cazuri, chiar extreme, pe când 
continuăm să acoperim cu oprobriu alte cazuri, ce nu găsesc îna- 
intea noastră nici iertare, nici îngăduință, Și poate nu e destul să 
constatăm toate aceste distincții; trebue să le cercetăm cauzele 
şi să le judecăm. 

Prima observaţie pe care o vom face e următoarea: cu toate 
că inconsecvența e condamnată mai ales din cauza legăturii sale 
presupuse cu interesele egoiste, ea e blamată fără cruţare, exact 
când loveşte în viața socială, interese personale sau colective. 

Iată pentru ce inconsecvența în acțiune e judecată altfel, şi tot- 
deauna mai sever, decât inconsecvenţa eventuală în domeniul teoretic. 

Oare un savant care își schimbă părerea asupra unor puncte 
importante de doctrină e condamnat pentru aceasta? Din contră, 
i se aduc omagii pentrucă s'a ţinut la curent, fiindcă a ştiut să 
accepte fapte noi şi a recunoscut deschis erorile sale. 

Nu i se reproșează de fel inconstanța și faptul de a fi deschis 
ochii la adevărurile ştiinţifice, totdeauna în evoluție. Oare îi dău- 
nează cu ceva lui Kant faptul că şi-a schimbat încă de două ori 
doctrina, înainte de a fi ajuns la cea de-a treia, care l-a făcut, cu 
dreptate, celebru? 

Și oare nu-l iertăm pe Nietzsche, pentru a se fi oprit rând pe rând 
la trei doctrine filosofice diferite în cursul carierei sale zbuciumate ? 

Pentru un gânditor care posedă conştiinţa vie a adevărului, e 
de sigur o suferință să profeseze o doctrină de care nu mai este 
convins. Și dacă uneori îi lipsește curajul să declare că s'a înșelat, 
aderând fățiș la altă concepțiune, e poate din cauza supărătoarei 
tendinţe de a se arăta consecvent, căci consecvența e prin tradiție 
frumoasă, oricare ar fi, de altfel, cauza pe care ar îmbrățișa-o. 

Fostul meu profesor, Titu Maiorescu, îmi povestea într'o zi, 
că atunci când era pe cale să părăsească Berlinul, unde își făcuse 
studiile, profesorul său Karl Werder, discipol al lui Hegel şi he- 
gelian ca mai toţi profesorii de atunci, i-a spus ca o ultimă reco- 
mandaţie, și cu toată discreția: «E prea târziu ca s'o mai mărtu- 
risesc în public, dar nu mai cred în Hegel. In ce mă privește voi 
continua să profesez, de formă, hegelianismul, dar d-ta care ești 

tânăr și fără obligații față de trecut, caută să studiezi pe Scho- 
penhauer, căci acolo e adevărul filosofic ». 

Iată o victimă a consecvenței, sau mai bine zis, a dorinței de a 
fi consecvent; dar mărturisirea acestei conversiuni, anunțată 
sfielnic unui elev apreciat, nu aduce de sigur nici o știrbire acelui 
care, renunțând să desvolte el însuși noile sale convingeri, a voit 
cel puțin să le facă să încolțească în spiritul altora, care puteau 
să lucreze fără prejudecăți. 

In general, nu se fac reproșuri inconsecvenței, dacă ea rămâne 
în domeniul speculativ. Aici e larg tolerată și nu numai când e 
vorba de schimbări de opinie, despărțite de intervale de timp, 
dar chiar când idei contradictorii, sau care cel puţin nu se înlăn- 
țuesc după regulile logicei, sunt profesate de același om, în același 
moment. Marele gânditor francez Henri Poincaré ne-a arătat 
într'o frumoasă pagină subtilă că nu poate exista o morală fundată 
realmente pe ştiinţă, fiindcă normele celei dintâi sunt imperative, 
pe când adevărurile acesteia de a doua sunt doar afirmative. 

Imperativul depăşeşte afirmativul, astfel că niciodată nu am 
putea deduce pe primul din cestălalt. Aceeași situație se va re- 
peta firește când cineva ar pretinde să derive în mod necesar 
credința religioasă, din propoziţiile unei metafizici, oricât de favo- 
rabilă ar fi aceasta existenței lui Dumnezeu. O asemenea metafi- 
zică nu poate să stabilească altceva decât probabilitatea existen- 
tei lui Dumnezeu (ceea ce nu exclude complet îndoiala), în timp 
ce, pentru conștiința religioasă, Dumnezeu nu mai e o problemă. 
Și totuşi adeseori străbatem prăpastia care separă probabilul de 
real și, înconjurând consecvența logică, ajungem arbitrar la cer- 
titudini, fără să putem evita totuși o stare psihică mai mult sau 
mai puțin hibridă, pe care poetul Fernand Gregh, a exprimat-o 
atât de bine în strofa următoare adresată bunului Dumnezeu: 


Comme on t'adore d'un coeur simple 
Comme on te retrouve ici-bas 

Partout, dans la vie ample et sainte, 
Mon Dieu, qui n’es peut-être pas! !) 


1) Cât ești de iubit, cu credință, 
Cum te regăsim pretutindeni 
In vieaţa asta largă şi sfântă, 
Doamne, care poate nici nu exişti! 

Pentru aceste soluţii de continuitate logică, pentru aceste li- 
cenţe ale rațiunii, ne mulțumim cu câteva obiecțiuni de formă, 
dar suntem, în general, foarte indulgenți, tot așa cum nu se gân- 
dește nimeni să taie capul cuiva, când constată la un moment o 
schimbare în ideile lui, ceea ce atrage părăsirea unor păreri altă- 
dată susținute de dânsul cu căldură și convingere. 

Această indulgență ţine atât timp cât nu trecem pragul vieții prac- 
tice. Atunci apare, într'o armură de fier, severitatea intransigentă. 

Dacă, de exemplu, cineva părăseşte un partid politic pentru 
a se afilia altuia, ce torent de injurii! 

Nu se caută niciodată motivele acestei schimbări, care pot fi 
adesea foarte onorabile. Se blamează inconsecvența, ca un păcat 
în sine, fiindcă acel care și-a schimbat partidul loveşte în interesele 
foștilor săi amici, turburând în același timp, prin o concurență 
eventuală, și calmul egoist al noilor săi tovarăși. 

In viața practică ți se iartă mai ușor dacă părăseşti o credință 
intimă, dar rămâi într'un partid, decât dacă părăseşti un partid 
pentru a conserva şi a sluji o opinie. Lumea îți laudă consecvența 
chiar cu riscul de a te vedea vepetând, și lasă cu totul la o parte 
chestiunea credințelor personale, dacă rămâi legat de un același grup. 

Ca şi în comunitatea religioasă, unde cineva e blamat mai pu- 
țin aspru pentru abateri dela morala privată, decât pentru negli- 
jarea practicelor rituale și mai ales pentru părăsirea formală a 
unei confesiuni. 

Inconsecvența cuiva e cu atât mai criticată cu cât atinge mai 
mult viața practică, lezând mai ales interesele colective. 

Eminescu a scris frumoase poeme filosofice, exprimând în 
versuri scânteietoare doctrina budistă, care era și aceea a lui Scho- 
penhauer, autorul său favorit. El condamna viața, sub toate for- 
mele imaginabile, căutând deliciile Nirvanei, ale neființei, 

In alte bucăţi, e adevărat, el laudă farmecul trecutului patriar- 
hal, — ceea ce era de sigur o concesie făcută vieţii, sub unele 
din aspectele ei. Dar a fost cruțat de critici pentru inconsecvența 
sa, mai ales că, în domeniul poeziei, inconsecvența e larg permisă, 
bine înțeles în fragmente poetice diferite. Cu toate acestea, într'un 
moment dat poetul nostru începu activitatea sa de jurnalist, ata- 
când partidul liberal pentru concepția sa politică, opunându-i o 
alta pe care o găsea mai bună. 

Abia atunci, când el atinse interesele unui grup puternic, s'a 
descoperit o contradicţie între teoriile sale politice și poeziile 
sale budiste, iar articolele sale acum erau combătute nu numai 
discutându-le fondul, dar acuzând autorul de inconsecvență față 
de vechile lui opiniuni. Se cerea, de astă dată, o unitate perfectă 
Chiar între două activităţi omeneşti care se mișcă pe planuri cu 
totul diferite. 

După distincția pe care am făcut-o între modul cum se judecă 
inconsecvenţa în domeniul practic și felul cum e privită în dome- 
niul teoriei pure, vom semnala acum o altă diferență, anume că 
se judecă mai aspru inconsecvența unui individ, decât a unui 
grup. 

Când un partid politic, de exemplu, își schimbă programul și 
direcţia, chiar dacă o face fără tranziţii îndreptățite şi pentru mo- 
tivul neîndoielnic de a salva anumite interese, el e judecat cu o bună 
voință care lipsește când se apreciază apostasia unui om izolat, 

Un individ care-și schimbă partidul e vinovat; dar dacă parti- 
dul întreg se înglobează în altul, mai înainte rival, atunci trăsne- 
tele răuvoitorilor își pierd puterea şi sgomotul. Nu trebue să ră- 
mâi singur, când îți schimbi atitudinea, dacă vrei să astâmperi 
furiile. 

De altfel, felul diferit cum sunt judecate acțiunile omenești, 
după cum emană dela un individ sau dela o colectivitate, depă- 
şeşte problema inconsecvenței, îmbrățişând un cerc mult mai 
vast. 

Gânditorul englez, Bertrand Russel, ne vorbește în unul din 
eseurile sale de «nebuniile colective care urmează legi foarte 
apropiate de cele ale nebuniei individuale », şi totuşi pe când in- 
dividul alienat e respins de societate şi închis într’o casă de sănă- 
tate, nebuniile colective se bucură de o toleranță mult mai mare, 
trezind uneori chiar şi sentimente de admiraţie. 


+ 
+ + 


Să analizăm acum valoarea tuturor acestor distincţii, produse 
spontan prin reacţiile opiniei publice şi să ne dăm seama dacă, 
mai presus de toate, inconsecvența unui om în domeniul vieții 
exterioare, mai ales în raport cu alte categorii de inconsecvență 
mai favorizate, merită atâta blam despreţuitor. 

E adevărat că — în afară de motivele estetice — sunt și alte 
rațiuni valabile care ar justifica o astfel de atitudine. 

Mai întâi, fără îndoială există oameni, a căror schimbare de 
conduită e cu totul determinată de interese meschine, cum e ca- 
zul destul de des la noi, unde mulțime de partizani părăsesc par- 
tidul, când acesta a căzut dela putere. 

Iată, de sigur, o inconsecvență care merită să inspire desgustul. 
Admiraţia pentru consecvență este în fața acestui spectacol, o 
reacție normală, perfect explicabilă. 

De asemenea există cazul, mai puţin respingător fără îndoială, 
dar golit de asemeni de orice idee morală, când cineva îşi schimbă 
opiniile și susține cu aceeași putere teze opuse, pentru a dovedi 
puterea talentului său și bogatele sale resurse. E caricatura ve- 
chilor sofişti, care procedau și dânșii astfel, având totuși pentru 
aceasta motive mai profunde. 

In fața unei astfel de versatilități orgolioase, înrudită de aproape 
cu acrobația, lumea are în general ceva mai multă indulgență, 
făcând uneori concesiuni foarte largi, mai ales când schimbările 
apar ca legate mai mult sau mai puțin de natura unei meserii, a 
unei meserii utile, care nu poate dispărea, cum e cea de avocat. 
Am recunoscut deci fățiș, că există inconsecvenţe condamnabile, 
care justifică aversiunea publică, dar când cineva vrea să genera- 
lizeze cu orice preț și să trateze în același mod orice fapt omenesc, 
care nu se înlănțue în linie dreaptă cu tot trecutul unui individ, 
atunci se prezintă multe obiecţii și discuția devine necesară. 

Am spus deja că în domeniul cercetărilor științifice, savanții 
pot să-și schimbe opiniile şi chiar concepţiile generale, fără să 
li se facă vreo vină din aceasta. 

Dar se poate oare izola în întregime domeniul practic de do- 
meniul teoriei și goli acela de orice element intelectual? In mod 
normal acțiunea trebue să fie călăuzită de idei, de directive ideale, 
care sunt considerate ca bune şi adevărate. 

Cu toate acestea, adevărul nu e niciodată definitiv, el e dinamic, e 
în mers, şi după cum omului de doctrină îi e permis să se schimbe cu 
timpul, același lucru ar trebui să fie îngăduit și omului de acțiune. 

'Teoreticianului îi este permis să rupă cu opiniile curente, 
chiar dacă ele sunt acceptate de toți confrații săi, şi chiar dacă 
această abatere nu e încă împărtăşită de nimeni. 

De ce o altă normă pentru omul de acțiune, cerându-i-se de 
obicei, dacă vrea să-și schimbe drumul, să fie urmat dela în- 
ceput de alți tovarăși? 

Pe lângă aceste observaţii, ne putem întreba dacă consecvenţa, 
totdeauna neşovăitoare, ne dovedeşte necondiționat tărie de ca- 
racter și decurge în mod absolut din motive superioare. 

Înclin a spune că nu! 

Intr'adevăr, consecvența derivă câteodată din mobile mai puţin 
nobile și mai puţin transcendente. 

Consecvenţa e uneori comodă, pentru că schimbarea de atitu- 
dine reclamă oarecare eroism. Ea e pentru viața individuală, ceea 
ce e tradiția pentru viața unui popor. Persistenţa conservatoare 
ne obosește mai puțin, ne dă mai puţine griji. 

Și aș putea invoca drept sprijin, o declaraţie atribuită lordului 
Balfour, care spunea: « Cred că există mai mari avantaje în a face 
un lucru stupid care a fost făcut odată, decât un lucru cuminte 
care n'a mai fost făcut niciodată ». 

Consecvenţa are de multe ori ca adevărat suport vanitatea. 
Vanitatea de a putea spune că ai găsit adevărul din primul mo- 
ment, şi că nu mai e nimic de schimbat. 

Consecvenţa se leagă uneori cu fanatismul strâmt, incapabil 
de vreo concesie tezei opuse, dușman al relativismului compre- 
hensiv, care ezită și care se îndoește; așa dar orbirea o susține și 
îi împrumută frumoasa sa linie inflexibilă, 

In sfârşit, sunt oameni care rămân toată viața pe aceeași poziție, 
fiindcă nimeni nu-i chiamă, după cum unele femei rămân cinstite 
fiindcă nimeni nu le face curte. 

E adevărat că există caractere ferme care nu se clintese din 
linia lor constantă. Dar punctul slab al oricărei consecvenţe e că, 
de obicei, e admirată pentru ea însăși, izolând-o de ideea pe care 
o reprezintă, idee a cărei adevărată valoare adesea nu-i exami- 
nată. Şi-i destul de curios faptul că se cere unui om să rămână 
consecvent, chiar când convingerile sale erau nedemonstrabile și 
credinţele sale iraționale, Căci dacă am introduce examinarea valorii, 
poate că am face multora cele mai călduroase urări de inconsecvență. 

'Trebue să adăugăm de asemenea că o consecvență implacabilă 
sărăcește uneori viața sufletească, căci bogăţia acesteia se com- 
pune mai ales din virtualități latente, care surprind în momentul 

apariţiei lor. Când evadează din închisoarea lor întunecoasă, 
ele sfarmă ordinea existentă fiindcă, după formula atât de justă 
a lui Jules Lachelier, «orice ordine nu poate fi compusă decât 
din elemente actuale ». 

schimbe uneori coloarea vieţii, exemplul avarului care, strângând 
comori, duce o viaţă fericită, nu pentru că trăeşte confortabil, ci 
fiindcă ar avea posibilitatea s'o facă, atunci ne dăm seama că, cu 
atât mai mult, virtualități efective, ascunse în fundul conştiinţei 
noastre, pot modifica în momentul izbucnirii lor, cursul vieții 
noastre, chiar în ce priveşte direcțiunile. 

Pentru a continua observaţiile noastre, putem constata că omul 
care urmează încăpățânat aceeaşi linie, fără să devieze niciodată, 
are toate şansele să rămână inadaptabil, micșorându-și astfel pu- 
terea de acţiune. Viața fiind întortochiată, suntem siliți să în- 
trebuințăm serpentinele, ca mijloace provizorii, ca abateri tem- 
porare, — după cum așa de sugestiv arată Bergson în opera /'Evo- 
lution créatrice — fără să părăsim totuși scopul iniţial. Există 
ocoliri obligatorii, retrageri impuse, și din această cauză, cu toate 
că urmărește tot timpul același ideal, cineva poate lăsa impresia 
desagreabilă că l-a schimbat în mod meschin, în timp ce nu erau, 
în realitate, decât manevre, făcute tocmai pentru a-l atinge. Ți- 
nând seama de caracterul sinuos al vieții, trebue să ne adaptăm 
cu elasticitate, şi putem să ne credem fericiți dacă concesiunile 
impuse principiilor noastre sunt numai momentane. 

Ce exemplu e mai elocvent decât biserica creştină, care cu 
toate ideile sale umanitare, care depăşesc frontierele popoarelor, 
a ştiut să se adapteze vieții reale, îmbrăcând forme naționale după 
diversele țări unde îşi îndeplineşte misiunea. A renunțat ea oare 
la doctrina sa? 

Dar uitasem observaţia pe care am făcut-o, că lumea e mult 
mai indulgentă pentru comunități, decât pentru bieții indivizi 
izolați. 

De altfel, e interesant de constatat că judecăţile istoriei asupra 
valorii unui om de acțiune diferă, în ce priveşte criteriul, de ju- 
decàta contemporanilor săi. 

Istoria apreciază totdeauna viața unui om de acțiune, după 
ceea ce a putut realiza, după faptele sale. 

Ii este indiferent dacă acest om a făcut opera sa totdeauna cu 
același grup de prieteni sau dacă și-a schimbat tovarășii; dacă a 
păstrat totdeauna aceleaşi principii sau dacă a adoptat principii 
variate. 

Oare istoria admiră mai puțin pe Henri IV fiindcă şi-a schim- 
bat — pentru a se adapta împrejurărilor — de trei ori, confesiu- 
nea? Și când judecăm opera lui Disraeli, ne oprim oare la faptul, 
fără nici o importanță mai târziu, că a început viața politică 
ca radical, pentru a-și isprăvi cariera ca şef al partidului con- 
servator ? 

Toate aceste inconsecvențe, atât de criticate pe timpul lor, 
dispar în fața ochilor imparțiali ai istoricului, ceea ce dovedește 
încă odată că inconsecvența e insuportabilă numai când lovește 
în interese actuale. Așa că raportul ei cu interesele egoiste, care 
era defectul său cel mai criticat, constă mai puţin în structura 
sa, cât în efectele ei eventuale. 

De altfel, chiar omul consecvent poate stingheri prin atitudi- 
nea sa interesele adversarilor. Dar cel puţin la dânsul nu există 
surprize, nu există neprevăzut. Jar lucrurile pe care le prevedem 
dela distanță sunt mai puțin dureroase și le suportăm mai uşor. 
Totuşi, când acțiunea unui om consecvent, — din cauza tocmai a 
acestei calități, — constitue un obstacol pentru mari interese națio- 
nale, acesta e atacat tocmai pentru această consecvență, care e 
numită atunci încăpățânare. Un exemplu de consecvență impe- 
cabilă a fost, în tara noastră, omul politic Petre Carp, supranumit 
omul de bronz. El era foarte respectat, atât pentru capacitatea 
sa, cât și pentru caracterul său. Dar când, în timpul marelui răz- 
boi, a încearcat să împingă ţara sa alături de puterile centrale, 
de care eram legaţi prin tratat, de multă vreme, deși se ştia că 
această idee se încadra în felul său constant de a gândi, ela 
devenit foarte impopular şi, — afară de câțiva partizani devo- 
taţi, — lumea l-a acuzat cu violență, spunând că dădea dovadă 
de astădată de o consecvență criminală, închizând ochii la îm- 
prejurările noi și la frumoasele perspective de viitor, care ne îm- 
pingeau spre partea cealaltă a baricadei. 

Am dat acest exemplu și pentru un alt motiv. 

Fiindcă el ne arată într'un mod luminos, tot ceea ce-i relativ 
în judecata noastră asupra consecvenței și inconsecvenței, și. că 

cei doi termeni ai acestei antiteze nu au — orice s'ar spune — 
nici unul nici altul, vre-o valoare fixă și absolută. 


Intrucât mi-am expus punctul de vedere, mă simt obligat să revin 
un moment asupra unei chestiuni ridicate câteva minute mai 
înainte. E vorba tot de felul, cu totul diferit, în care se judecă con- 
duita unui individ sau aceea a unei colectivități, chiar dacă acțiu- 
nile respective ar fi în întregime analoage. 

Pentru a rămânea hotărît imparțial, trebue totuși să recunoaș- 
ștem, că nu e singurul domeniu în care putem găsi asemenea 
diferențe, lucru care nu e inexplicabil de altfel, ținând seama că 
rolul individului nu se suprapune în mod exact pe acel al grupelor 
sau al colectivităților. 

Când am examinat odată poziţiile filosofice contrastante ale 
lui Charles Renouvier şi ale lui Ernest Renan, aceea a celui dintâi 
care susținea, că, chiar dacă ne lipsesc motivele complete pentru 
a adopta o concepţie filosofică, trebue totuși să alegem una 
determinată, printre doctrinele posibile, și să îmbrățișăm în mod 
hotărît cauza sa; şi poziţia celui de al doilea gânditor care spunea, 
din contra, că, în nesiguranța de a găsi adevărul,e mai bine să 
rămânem neutri, lăsând diversele doctrine să se reflecteze simultan 
pe ecranul conștiinței noastre, — când am examinat aceste puncte 
de vedere opuse, am fost de părere că s'ar putea aplana această 
controversă, adoptând teoria lui Renouvier, pentru capul indi- 
vidual și teoria lui Renan pentru spiritul universal. 

Căci spiritul universal în evoluţia sa infinită trebue să îmbră- 
ţișeze totdeauna cea mai largă varietate de concepții şi de pers- 
pective, după cum trebue să cuprindă cele mai diferite nuanțe 
şi puncte de vedere, remarcând totodată că spiritul omenesc 
universal nu ar putea juca acest rol, dacă diversele capete 
individuale nu ar aduce nota lor determinată și contribuția lor 
distinctă. 

In acest caz, regula spiritului universal ar fi bogăția, în timp 
ce aceea a spiritului individual ar fi coherenţa şi precizia. 

S'ar putea face, în anumite limite, o remarcă analoagă relativ 
la subiectul care ne-a ocupat aci. 

E adevărat că legea universală e schimbarea și evoluţia. Dar 
totuşi e oportun ca în mobilitatea generală, pentru ca ea să nu capete 

caracterul de vârtej, să se găsească şi elemente mai stabile, spre 
a modera cursa mișcării eterne. 

Iată ce ar justifica, într'o anumită măsură, pretenţia că indivizi 
izolaţi, celule al vieţii sociale, să fie consecvenţi şi credincioşi 
ideilor lor. Şi ținând seama că aceste idei nu sunt la toţi aceleași, 
nu S'ar putea spune că, în acest fel, lumea ar rămânea încremenită 
şi că nu ar exista nici un progres posibil. 

Căci putem să recunoaștem că imboldul spre noutate va găsi 
totdeauna instrumente noi, încă neangajate în vechile făgașuri, 
în timp ce tradiția conservatoare, de mult folos pentru viaţă, 
trebue să aibă și ea organele sale, mai ales printre indivizii care 
au opinii stabilite de multă vreme. 

Acestea fiind spuse, după ce am examinat fără părtinire toate 
argumentele, nu rezultă de loc că orice inconsecvenţă, în viața 
individului, ar fi ceva inferior şi nesănătos, despărțit de morală 
şi de rațiune. 

Aș putea chiar să adaog că o conduită rațională trebue să evite 
cu înțelepciune orice fel de poziție extremă, chiar și consecvența 
îndărătnică. Aceasta mai ales în lumea mijloacelor, dar uneori 
chiar în domeniul scopurilor, lăsând la o parte doar pe acelea 
care sunt legate de natura și de demnitatea omenească. 

Şi fiindcă am condamnat la fel extremele, trebue totuși să măr- 
turisesc că la forme excesive în orice caz prefer consecvenţa, con- 
trariului său. 

E rațiunea și scuza acestui aforism cu care voi încheia: 

Consecvenţa desăvârșită e poezia încâpățânării ; inconsecvența 
neîncetată e caricatura evoluției. 


I. PETROVICI 


GUVERNELE UNGUREȘTI ȘI 
MIȘCAREA MEMORANDISTĂ 
A ROMÂNILOR DIN ARDEAL 


VI 
URMĂRIREA « AGITATORILOR » 


La 25 Mai 1894, după 18 zile de desbateri agitate şi de incidente 
furtunoase, procesul de presă intentat autorilor memorandului s’a 
încheiat. Au fost condamnaţi: 

. Ioan Rațiu la doi ani temniță. 

. Gheorghe Pop de Băseşti la un an temniță. 

. Vasile Lucaci la cinci ani temniță. 

. Dumitru Comşa la trei ani temniță. 

. Daniil P. Bărcianu la doi ani și jumătate temniță. 
. Septimiu Albini la doi ani şi jumătate temniță 1). 
. Nicolae Cristea la opt luni temniță. 

. Iuliu Coroianu la doi ani şi opt luni temniță. 

. Teodor Mihali la doi ani şi jumătate temniță. 

. Aurel Suciu la un an și jumătate temniță. 

. Mihail Veliciu la doi ani temniță. 

. Rubin Patiția la doi ani și jumătate temniță, 

. Gherasim Domide la doi ani și jumătate temniță. 
. Dionisie Roman la opt luni temniță. 

. Patriciu Barbu la două luni temniță. 


1) Septimiu Albini fiind bolnav în Mai a fost judecat la 9 Octomvrie 1894. 

'Treizeci şi unu de ani şi două luni temniță pentru cinci fraze 
e prea mult, chiar şi în istoria justiției maghiare! 

La 27 Mai, Alexandru Vita, primul procuror din Cluj, comu- 
nica Ministerului de Înterne cu adresa Nr. 2420 tabloul condam- 
naților. Având în vedere că toți osândiții au făcut recurs și prin 
urmare pedeapsa poate fi executată numai după ce se va pronunța 
Curtea de Casaţie, osândiții au fost lăsaţi liberi. Fiindcă — spune 
primul procuror — sunt între ei unii, care pentru a fugi de pe- 
deapsă se vor refugia în străinătate «de exemplu în Valachia » 
(sic!) propune luarea următoarelor măsuri: 1. Să nu li se elibe- 
reze paspoarte; 2. Dacă vreunul ar avea pasport, să i se revoace; 
3. Să se dea ordin organelor polițienești dela frontieră ca, dacă 
vreunul din ei ar încerca să fugă în străinătate, să fie împiedicat; 
4. Cu toţii să fie puși sub supraveghere poliţienească şi orice de- 
plasare a lor din localitatea de domiciliu să fie comunicată tele- 
grafic parchetului din Cluj. 

La 27 Mai, ministerul cu ordinul confidenţial Nr. 698 s'a gră- 
bit să ia măsurile cerute de primul procuror. 

'Terminându-se procesul dela Cluj, guvernul a voit să sfâr- 
şească repede și cu agitația din ţară. 

Știind că inițiatorul şi îndrumătorul tuturor mișcărilor politice 
naționaliste este partidul național, atenția guvernului a fost în- 
dreptată în rândul întâi contra acestuia. Cu câteva zile înainte 
de termenul fixat pentru procesul memorandului — la 19 Aprilie 
1894 — primarul Sibiului, la ordinul confidențial Nr. 276 din 
17 Aprilie al ministerului de interne, trimite lui I. Raţiu o adresă 
cerându-i următoarele informațiuni: 1. Pe ce bază s'a constituit 
partidul național român și comitetul său executiv ? 2. Care îi 
sunt statutele ? 3. Cine a aprobat aceste statute și când? 4. Con- 
stituirea partidului a fost anunțată organelor în drept? 

I. Raţiu răspunde la 23 Aprilie că partidul național român s'a 
constituit pe baza legii electorale al cărei art. 104 recunoaşte 
partidelor politice dreptul de organizare și funcționare. Partidul 
naţional funcționează dela 1869 şi la sfârşitul fiecărei perioade 
electorale, în preajma alegerilor și, după trebuință, şi la alt termen, 
s'a întrunit în conferințe generale publice, la care au participat 
delegații aleşi ai tuturor cercurilor electorale cu populație româ- 
nească, Dela 1881 încoace aceste conferințe s'au ținut regulat la 

Sibiu şi anume la 1881, 1884, 1887, 1890, 1892 și 1893. La ṣe- 
dințele lor au luat parte totdeauna și reprezentanţii autorităților 
publice. Partidul nu are Statute aprobate, pentru că nu are nevoie 
de ele. 

Rostul acestei intervenţii a primarului s'a văzut abia după termi- 
narea procesului. La 16 Iunie ministrul de interne trimite pre- 
fectului Sibiului adresa confidențială No. 321 prin care desfiin- 
ţează partidul național al Românilor din Transilvania și Ungaria. 
La 20 Iunie, ordinul ministrului este comunicat de prefectul Gustav 
Thalmann lui Jon Raţiu cu adresă oficială No. 71, pe care, 
pentru importanţa ei istorică, o reproducem în întregime în tra- 
ducerea românească publicată de ziarele de atunci: 

« Onoratului presidiu al conducătorilor partidului naţional ro- 
mân, la mâna domnului I. Raţiu, în loc. Având în vedere ordinul 
prezidențial numărul 321 dela 16 c. trimis mie de Excelenţa 
Sa domnul ministru regal ungar de interne cu privire la consti- 
tuirea partidului național român, — fiindcă, conform articolului 
104 din legea electorală, adunări și partide etc. se pot organiza 
numai pe durata alegerilor, pe când reuniuni: formate pentru o 
acțiune mai largă, nu exclusiv pentru alegeri, ci cu tendințe poli- 
tice, reuniuni a căror acţiune este continuă nu se pot sub- 
strage controlului autorităților, iar autoritățile exercită apro- 
barea şi controlul acțiunii reuniunilor: existența partidului na- 
tional român nu poate fi bazată pe legea electorală existentă și 
activitatea lui nu are bază legală. De aceea, Excelența Sa Domnul 
ministru regal ungar de interne a binevoit a interzice funcționarea 
mai departe a reuniunii ce există sub numele de partid național 
român. De altfel, conducătorii partidului sunt liberi a continua 
activitatea reuniunii lor întrucât urmăresc vreun scop care nu e 
contrar legilor. In acest caz însă, scopul şi mijloacele care servesc 
spre realizarea scopului trebuesc arătate lămurit şi amănuțit și 
având în vedere ordinul ministerului de interne Nr. 1508 din 
1875 şi conformându-se condițiunilor stabilite de el, vor face 
statute cerând dela ministerul de interne aprobarea lor prin inter- 
mediul municipiului respectiv ». 

« Comunicând onoratului prezidiu această hotărîre ministerială, 
pentru a se conforma și a o aduce la cunoștință tuturor membrilor 
conducători ai partidului, observ că, pe baza ordinului amintit, 

dacă nu veți înceta orice activitate pe acest teren, adică dacă veți 
continua a lucra în această direcție, se vor lua contra d-voastră cele 
mai severe măsuri legale. 


Sibiu la 20 Iunie 1894 Gustav Thalmann, prefect. 


Peste câteva săptămâni, membrii comitetului național intrând 
în închisoare, cu conducerea naţiei a fost însărcinat un comitet 
provizor sub preşedinţia lui Vasile Mangra. Acest comitet, nere- 
cunoscând ordinul de desființare al guvernului unguresc, a con- 
vocat pentru 28 Noemvrie 1894 o mare adunare populară la 
Sibiu. Scopul adunării era, cum a afirmat-o președintele în dis- 
cursul de deschidere, «ca însăși obștea alegătorilor români din 
Transilvania și Ungaria direct să ne pronunţăm asupra acestei 
noi situaţii create partidului național, să-i dăm sprijin și putere 
spre a se manifesta ca expresiune a voinței naționale a poporului 
român ». 

Cum această adunare a avut urmări deosebit de importante, 
este necesar să ne oprim puțin asupra ei. Deşi s'a ţinut la 28 Noem- 
vrie, « Convocarea » a fost publicată abia cu o zi înainte, în Nr. 
243 al «'Tribunei», având următorul text interesant: 

« Către alegătorii români din Transilvania și Ungaria ». 


« Prin ordinul presidial No. 321 dela 16 Iunie a. c. adresat comitelui su- 
prem (prefect) al comitatului Sibiu și comunicat de acesta presidentului 
partidului nostru naţional la 20 Iunie a, c., Ministrul de Interne a declarat 
de nelegală existenţa şi activitatea partidului naţional român și a interzis 
funcţionarea mai departe a acestuia. Totodată ministrul a pus în vedere 
că partidul își poate continua activitatea în formă de reuniune, dacă sco- 
purile sale nu lovesc în legi şi dacă, conformându-se ordonanţei ministeriale 
No. 1508/1875, își va face statute şi va solicita aprobarea lor dela ministrul 
de interne. 

« În această situaţie, subscrișii ne-am însărcinat în comună înţelegere, 
să cerem avizul poporului nostru asupra paşilor de făcut în urma stărilor de 
lucruri actuale! Spre acest sfârșit convocăm pe alegătorii români la o adu- 
nare generală, care se va ţine în Sibiu în ziua de Miercuri 16/28 Noemvrie 
1894, la orele 10 a. m, în sala dela « Geselischaftshaus » şi va delibera asupra 
organizării partidului naţional din incidentul ordinaţiunii ministeriale men- 
ţionate. Facem apel la toţi alegătorii români să se prezinte în număr cât se 
poate de mare», 


4 Sibiu, 19 Noemvrie 1894». 

Cum vedem, nu era vorba de conferința națională obişnuită 
convocată de comitetul central și la care erau invitați delegaţii 
alegătorilor români, ci de o «adunare generală» a alegătorilor 
înșiși. Convocarea nu era semnată de preşedintele comitetului 
central provizor, ci de un număr de alegători din toate părțile 
Transilvaniei şi ale Banatului printre care găsim pe Ștefan C. Pop, 
fostul președinte al Camerei române, Vasile Mangra, Gavrilă 
'Tripon, Dionisie Vaida (tatăl d-lui dr. Alexandru Vaida-Voevod), 
Valeriu Braniște, Onoriu Tilea, Ion Rusu-Șirianu, Axente Sever 
(fostul tribun din 1848—49), Constantin Lucaci, Iosif Vulcan, etc. 

« Convocarea » nu trăda nimic din cele ce aveau să se întâmple 
în ziua următoare. Și nu trăda nimic nici despre adresa trimisă 
în 26 Noemvrie primarului din Sibiu, prin care i se anunţa ținerea 
adunării. Adresa, semnată de Zacharie Boiu, Petru Cioran și 
Demetriu Cunţan, spunea numai că «în calitate de alegători ro- 
mâni și aderenţi ai partidului național român am convocat o con- 
ferință generală a alegătorilor români... Obiectul conferinței 
va fi deliberarea asupra organizării partidului. . .». In ziua urmă- 
toare Zacharie Boiu a prezentat primarului, la cererea acestuia, 
programul amănunţit al adunării care cuprindea următoarele 
puncte: «1. Deschiderea din partea unui alegător și convocator a 
adunării; 2. Alegerea biroului; 3. Alegerea unei comisiuni ad-hoc; 
4. Discuţiunea ordinului ministerial prin care se cere facerea unui 
statut și eventual discuțiunea raportului comisiunii ad-hoc, ce se va 
aduce în pleniu ». 

Primarul a luat act de comunicarea făcută, iar ministerul de in- 
terne a trimis în ajunul adunării prefectului din Sibiu telegrama 
confidențială cifrată No. 1442, dându-i ordin să ia măsurile cuve- 
nite — pe răspundere personală — ca să fie respectate cu stric- 
tețe dispoziţiile legale, atât privitor la anunțarea adunării, cât şi 
la comunicarea ordinei de zi a ei. Adunarea va putea discuta 
numai lucruri care nu contravin legilor, și dacă se discută alte 
chestiuni să fie împiedecată. 

Astfel, atât prefectul județului cât și ajutorul de primar Drot- 
leff, care conducea atunci afacerile primăriei, erau convinși din 
cetirea ordinei de zi că adunarea va discuta înființarea « reuniunii » 
de care vorbea ordinul lui Hieronymi şi « statutele » ei. Lucrurile 
s'au petrecut însă cu totul altfel: în loc de reuniune» și de 

« statute », conferința a ascultat un frumos raport al comisiei de şo 
întocmit de Ion Russu-Șirianul și a votat o moţiune energică 
și plină de demnitate, protestând contra ordinului de desființare 
a partidului și declarându-l neconstituţional. Punctul întâi al 
acestei moţiuni e următorul: 

« Adunarea alegătorilor români din Transilvania și Ungaria, 
convocată la Sibiu pe ziua de 28 Noemvrie 1894 pentru a se pro- 
nunţa asupra ordinului ministrului de interne din 16 Iunie a. c. 
No. 321, prin care se sistează activitatea partidului național român 
şi i se impune acestuia a se constitui în reuniune cu statute apro- 
bate de guvern, declară această ordonanță de neconstituţională 
şi nebazată pe nici o lege pozitivă a patriei. Şi de vreme ce această 
procedură arbitrară nu s'a aplicat față de nici un partid politic 
din patrie, ea suprimă și un drept cardinal al cetățenilor. 

« Adunarea protestează solemn contra ei şi declară hotărît, că 
națiunea română, conştientă de drepturile ei politice naţionale 
inalienabile, respinge dela sine presupunerea că ea se va pleca 
pentru a-și face existența și activitatea politică pendentă dela 
arbitrul guvernului ». 

Atitudinea demnă a adunării alegătorilor români, moţiunea 
votată şi raportul comisiei de şo întocmit de Ion Russu-Șirianul 
au produs o profundă impresie, atât în opinia publică maghiară 
cât şi în cercurile oficiale. După ce a primit informațiuni amă- 
nuţite despre hotăririle conferinței, ministrul de interne a trimis 
la 7 Decemvrie 1894 subprefecţilor județelor Arad, Bistriţa-Nă- 
săud, Bihor, Brașov, Făgăraş, Hunedoara, Cluj, Caraş-Severin, Si- 
biu, Alba, Solnoc-Dobâca, Turda-Arieş, 'Trei-Scaune, Mureş- 
Turda, Maramureş, Târnava-Mică, 'Târnava- Mare, Sălaj, Satmar, 
Timiş şi Odorhei, ordinul confidențial Nr. 1488. «La 16 Iunie 
a. c. cu ordinul meu confidențial No. 321 — spune ministrul — 
am interzis activitatea așa numitului partid național român, pen- 
tru că nu avea bază legală. Cu toate acestea, adunarea românească 
din 28 Noemvrie a hotărît, împotriva ordinului meu, continuarea 
activității partidului. Fiindcă această hotărîre este nelegală, ancheta 
contra organelor care nu au împiedecat luarea ei este în curs și de 
rezultatul ei depind măsurile ce voi lua. Având aceasta în vedere, 
vă invit să aduceți la cunoștința publică, în felul obişnuit, că am 
interzis activitatea așa numitului partid național român şi că pe 

baza dreptului ce mi-l dă art. 1 al legii XL din 1879 declar drept 
infracțiune nerespectarea acestui ordin, și oricine va participa la 
astfel de adunări sau va colabora la convocarea lor se va pedepsi 
cu închisoarea până la 15 zile și amendă până la roo florini, con- 
form art. 16 al legii XL din 1879; apoi veţi da ordin tuturor func- 
ţionarilor, atât celor dela centru cât și prim-pretorilor şi funcțio- 
narilor dela preturi, primarilor şi funcţionarilor dela primării, 
fiecăruia individual, să urmărească cu cea mai mare atențiune 
orice mișcare în această direcție și fiecare funcționar să ia, în sfera 
sa de competenţă, imediat toate măsurile necesare în interesul 
succesului ». 

In aceeași zi, ordinul a fost trimis în copie și prefecților jude- 
telor amintite rugându-i să atragă atenţia fostului preşedinte al 
adunării din 28 Noemvrie, organizatorilor şi conducătorilor ei, 
asupra caracterului ilegal al hotărîrilor aduse şi asupra urmări- 
lor pe care le va avea continuarea acestei acțiuni. Și fiindcă la 2 
Ianuarie 1695 subprefectul judeţului Solnoc-Dobâca (azi: Someș) 
l-a făcut atent pe ministru cu adresa Nr. 21.377, că în conformi- 
tate cu art. 9 al legii XL din 1879 calificarea de infracțiune a parti- 
cipării la adunările partidului național român trebue publicată 
în Monitorul Oficial, căci altfel legalitatea ei poate fi contestată, 
acesta a făcut să apară în « Budapesti Közlöny » (Monitorul Ofi- 
cial) dela 6 Ianuarie următoarea ordonanţă: «Prin ordinul Nr. 
321 din 16 Iunie 1894 am interzis activitatea așa numitului partid 
naţional român. Prin ordinul Nr. 1488 dela 7 Decembrie 1894 
am calificat, pe baza art. 1 al legii XL din 1879, ca infracţiune căl- 
carea acestei opreliști. Prin urmare, oricine ia parte la întrunirile 
ori la convocarea întrunirilor numitului partid, va fi pedepsit 
conform prevederilor art. 16 al legii XL din 1879 și, în temeiul 
acestei ordonanţe, cu închisoare până la 15 zile şi cu amendă 
până la roo florini». 

Lămuriri asupra motivelor desființării partidului național ro- 
mân a dat primul ministru Wekerle în discursul rostit la ş August 
1894 în fața alegătorilor săi din Baia-Mare. « Am desființat — a 
spus Wekerle — comitetul român dela Sibiu, fiindcă lucra fără 
a avea statute și mai ales că avea legături cu elemente din străină- 
tate. Am făcut aceasta, pentru că noi vrem să respectăm princi- 
piul că dreptul de asociare și întrunire e și trebue să rămână una 

din instituţiile liberale ale statului ungar; acest drept nu poate fi 
exercitat pe teritoriul țării noastre de cetățeni nemaghiari, Intruniri 
de felul acesta nu putem îngădui ci, conform necesităţii, vom 
lua toate măsurile pentru a le opri, ca nu cumva indivizii singu- 
ratici să poată cere ajutorul străinătății împotriva unor rele, care 
dacă sunt reale, suntem noi datori a le îndrepta ». 

Știind apoi din nenumăratele informaţiuni și rapoarte primite 
dela organele administrative și polițienești din ţară, că fermentul 
agitațiilor românești în masele mari populare îl formează preo- 
țţimea, după întemnițarea osândiţilor, a învitat la Budapesta pe 
toţi arhiereii celor două biserici române. Scopul acestei confe- 
rințe era de o parte ca membrii guvernului să afle din gura căpe- 
teniilor, a căror calitate de conducători oficiali ai naţiei nu putea 
fi contestată, plângerile şi dorințele Românilor, iar de altă parte, 
să-i câştige pentru opera de pacificare a maselor. Arhiereii s'au 
prezentat la conferință ; au făcut cunoscut guvernului tot ce cre- 
deau ei că formează esenţa plângerilor și nemulțumirilor și au 
primit asigurări de îndreptare, mai ales din partea lui Alexandru 
Wekerle, șeful guvernului, şi a ministrului cultelor, contele Csaki. 
In acelaşi timp însă, guvernul le-a cerut să dea pastorale arhie- 
rești prin care să îndemne poporul la liniște. Episcopii, după o 
atentă examinare a situației, au comunicat primului ministru că 
nu pot da astfel de pastorale, fiindcă poporul întreg s'ar ridica 
împotriva lor. Primul ministru a răspuns scurt: dacă nu luați 
voi măsuri de pacificare, le va lua guvernul. 

Măsurile erau deja luate, La 15 Iunie ministrul de interne tri- 
misese prefecților din județele Arad, Bistriţa Năsăud, Bihor, 
Braşov, Făgăraş, Hunedoara, Cluj, Caraș-Severin, Sibiu, Alba, 
Solnoc-Dobâca, 'Turda-Arieş, 'Trei-Scaune, Mureș-Turda, Ma- 
ramureș, 'Târnava-Mare, 'Târnava-Mică, Sălaj, Timiş, Odorhei 
şi Satu-Mare, un lung ordin circular Nr. 752. Ordinul im- 
pută organelor administrative că nu au urmărit dela început 
mișcările românești cu atențiunea cuvenită şi nu au luat, încă 
în timpul când aceste mișcări erau în faşe, măsuri energice 
pentru înăbușirea lor. De aceea agitația a putut lua proporţiile pe 
care le-a luat. Această stare de lucruri, continuă ministrul, în 
interesul ordinei publice al siguranței personale și materiale a 
populației nu poate fi tolerată. Autorităţile administrative sunt 

datoare, sub răspunderea personală, să facă tot ce le stă în pu- 
tință nu numai pentru stânjenirea agitațiilor, ci pentru completa 
lor suprimare. 

Pentru atingerea acestui scop, înainte de toate e necesar ca 
prim-pretorii să fie exact informaţi cu privire la lealitatea nota- 
rilor şi primarilor. Acei notari şi primari care nu au urmărit cu 
atențiunea cuvenită mișcările româneşti şi nu le-au denunţat, să 
fie înlocuiţi prin persoane de absolută încredere. Notarii și pri- 
marii sunt datori să comunice îndată prim-pretorilor orice miş- 
care s'ar ivi în comunele lor, iar aceştia sunt datori să atragă aten- 
țiunea populației asupra caracterului primejdios al agitațiilor şi 
asupra urmărilor lor. Nu se poate imagina ca prim-pretorii să 
nu aibă în prealabil cunoștință de agitații, dacă primarii își fac 
datoria. Prim-pretorii trebue apoi să se convingă la fața locului, 
în comunele suspecte, de felul cum îşi împlinesc notarii și pri- 
marii datoria de informatori şi cu acest prilej să invite pe preoți şi 
pe învățători să sprijinească inițiativele autorităților administrative. 

Preoţii și învățătorii care se dedau la acțiuni antipatriotice tre- 
buesc denunțați imediat, şi dacă acțiunile lor contravin legilor să 
fie arestaţi și dați pe mâna justiției. Cu efectivul sporit de jandarmi 
care stă la dispoziţia organelor administrative ori ce mişcare 
poate fi înăbușită. La ajutorul armatei să se recurgă numai când 
manifestațiile sunt atât de mari încât forțele jandarmeriei și ale 
poliţiei nu sunt suficiente pentru împiedicarea lor. 'Trebue scoasă 
din opinia publică convingerea greșită că soldații români nu-şi 
vor împlini datoria față de manifestațiile românești. 

Ordinul energic al Ministerului era tardiv. Mișcările româ- 
nești au început a se potoli înainte de trimiterea lui. La 16 Iunie 
prefectul județului Alba raportează cu adresa confidențială Nr. 
155 că mișcarea românească iscată în urma procesului memoran- 
dului este în scădere. « Asprimea sentinței judecătoreşti a conster- 
nat pe agitatori. Nu sunt încă atât de speriați încât să renunţe la 
activitatea lor atât de primejdioasă pentru liniştea internă a ţării, 
dar totuși sunt mai prudenți și nu activează atât de fățiş ca până 
acum». Același lucru îl spune în raportul său confidențial Nr. 41 
dela 12 Ianuarie şi prefectul județului Bistriţa-Năsăud şi câteva 
zile mai târziu prefectul județului 'Târnava-Mică, în raportul con- 
fidenţial Nr. 84. 

Rapoartele tuturor prefecților precum şi rapoartele generalului 
Török, căruia i s'a dat delegația de inspector general al jandarme- 
riei, înfățişau pe preoți şi, în parte, și pe învățătorii dela școalele 
confesionale românești, ca pe adevărații autori ai mişcărilor iscate 
în jurul procesului memorandului. De aceea, la 17 Mai 1894, mi- 
nisterul de interne a trimis prefecților ordinul confidenţial Nr. 
2043, invitându-l să-i trimită tabloul exact al preoţilor și învăţă- 
torilor care au îndemnat poporul să ia parte la manifestările na- 
ţionaliste, să întâmpine la gări pe acuzaţii care călătoreau la Cluj, 
să meargă la procesul memorandului din acel oraş, care au răs- 
pândit manifeste, au făcut slujbe bisericești pentru triumful cau- 
zei românești și biruința acuzaților, etc. Asupra acestui ordin 
Ministerul a revenit de mai multe ori şi astfel a început exaspe- 
ranta operă de spionaj, denunţuri, percheziţii domiciliare și con- 
tinue urmăriri, supravegheri și șicane, la care au fost supuși, din 
partea autorităților administrative și din partea jandarmeriei, 
preoții și învățătorii români în tot cursul procesului şi mult 
timp după terminarea lui. Pe baza datelor adunate au fost 
întocmite rapoartele de care ne ocupăm în rândurile de mai 
jos. 

Raportul prefectului Alba e din 16 Iunie (Nr. 155 confidenţial). 
Agitaţia e în scădere. Conducerea mișcărilor naționaliste românești 
se pare că a trecut dela membrii comitetului, condamnați şi puși 
sub supravegherea polițienească, în alte mâini. «Am informa- 
ţiuni — spune prefectul — că I. M. Moldovanu, vicarul dela Blaj, 
începe a deveni tot mai mult centrul mișcărilor, nu numai din 
județ, ci din toate regiunile locuite de români. Aceasta o dove- 
deşte şi faptul că secretarul mitropoliei, Augustin Bunea și Vasile 
Hossu directorul liceului (aci prefectul face o confuzie: director 
al liceului nu era Vasile Hossu, ci Iosif Hossu. Vasile Hossu e 
episcopul de mai târziu al Lugojului, apoi al Gherlei, răposat la 
începutul anului 1917), deci persoane din cel mai intim anturaj 
al vicarului, călătoresc foarte mult şi iau contact, în conferințe 
secrete, cu conducătorii românilor din părţile sudice ale ţării. 
In aceste călătorii nu fac economii cu banii». 

Rolul de căpetenie în aducerea banilor din străinătate îl au 
băncile româneşti, al căror număr crește considerabil. Impresie 
deosebită asupra poporului simplu, ignorant și fanatizat a făcut 

prezența armatei. De aceea trupele trimise la Ighiu, Uioara (Oc- 
nele Mureșului), Blaj şi Zlatna trebuesc lăsate încă acolo. 

Prefectul dă, în continuare, tabloul preoților şi învăţătorilor 
cunoscuți ca agitatori și care au luat parte activă la mișcările me- 
morandiste. Sunt 22 preoți, toți din plasa Blaj (3 ortodocși, 19 
uniți) și 9 învățători, toți uniţi. Se atrage, în special, atenția asu- 
pra studentului din anul al treilea al Academiei teologice din 
Blaj, Vasile Morar, care, singur, a mobilizat poporul din patru 
Sate. «Aceste date — comentează prefectul — dovedesc că mi- 
tropolia Blajului desfăşoară o activitate primejdioasă și conduce- 
cerea ei actuală nu e leală; dovedeşte apoi, ceea ce am accentuat 
în repeţite rânduri, că unul din centrele mișcării românești e 
Blajul ». 

Foarte interesant şi amănunțit, ca totdeauna, raportul confi- 
denţial Nr. 84 dela 2 Iunie 1894 al prefectului de 'Târnava-Mică, 
județ în care mișcarea memorandistă a fost mai vie și mai sim- 
țită. Raportul începe cu constatarea, făcută de atâtea ori de au- 
torul lui, că preoții și învățătorii nu numai că participă la opera 
de agitație a poporului, dar au în această mișcare rolul principal. 
Nu pot fi însă trimiși în judecată, pentru că lucrează în ascuns, 
prudent, încât rareori se poate dovedi în sarcina lor ceva precis 
şi concret. Trece apoi la comentarea câtorva cazuri, care i se par 
mai caracteristice. Astfel Aron Ambrosie din Jidvei a recunoscut 
că a făcut la 7 Mai o liturghie pentru comitetul naţional, aseme- 
nea și preoții uniți Atanasie Barbolovici din Veseuș, Pamfilie 
Valean din Căpâlna,— care, în biserică, a vestit poporul să iasă la 
gară şi să manifesteze la trecerea acuzaților spre Cluj, — Ioan 
Popescu din Feisa, Vasile Călugăr din Crăciunel, Vasile Bacilă 
din Valea Lungă, Vasile Smigelschi (fratele pictorului) din Săncel, 
şi alții. Studenţii dela academia teologică din Blaj, Mihail Ho- 
dărnau (actualul protopop unit din Braşov) și Veniamin Trif au 
agitat credincioşii din Feisa îndemnându-i să iasă la gară în calea 
« apărătorilor poporului ». i 

După înșirarea tuturor «agitatorilor » și mai ales a tuturor 
faptelor de care s'au făcut vinovați raportul continuă: «nu pot 
lăsa neaccentuat aci şi totdeauna faptul că preoții ortodocşi sunt 
cu mult mai liniștiți, dovedesc o purtare mai bună și între ei sunt 
mai puţini agitatori ». Incheie apoi cu constatarea că, deşi datele 

trimise nu pot constitui temeiul unei proceduri judecătoreşti 
împotriva autorilor lor, ele însă dovedesc că, mai ales, preoții şi 
învățătorii uniți au avut şi au în agitațiile și mişcările naționaliste 
roluri, care reclamă energice măsuri preventive ». 

Prefectul județului Bistrița Năsăud trimite tablourile preoților 
și învăţătorilor la 12 Iunie cu adresa confidențială Nr. 41. Şi dânsul 
constată, ca și cei amintiți mai sus, că « mişcarea se desfăşoară după 
un plan şi un sistem precis stabilit, sub conducerea preoților 
ortodocși, dar mai ales a celor uniți». Mulţi din ei au mărturisit 
deschis, că au primit ordin dela autorităţile bisericeşti superioare 
să organizeze manifestațiuni de solidarizare cu fruntașii dați în 
judecată, să țină în biserici vorbiri ațâțătoare şi să cetească mani- 
festele din ușa altarului. De aceea e necesar ca Ministerul să in- 
tervină energic, atât pe lângă episcopia unită dela Gherla cât şi pe 
lângă mitropolia ortodoxă din Sibiu, impunându-le luarea unor 
măsuri grabnice pentru potolirea preoțimii. Episcopul dela Gherla 
— timidul Joan Sabo —a dat câteva ordine în acest sens, însă 
preoții nu numai nu s'au supus, ci au trimis o delegaţie la dânsul, 
să-i ceară socoteală pentru ele. 

Prefectul de Arad raportează (adresa confidențială Nr. 106 din 
19 Iunie) că în județul lui nu s'au ivit, cu prilejul procesului me- 
morandului, mişcări de natură a primejdui ordinea publică. Cu 
toate acestea a luat măsurile de prevenire a agitaţiilor, întărind 
posturile de jandarmi. Mișcări mai vii au fost numai în plasa Boro- 
şineului. Și aci mişcările s'au manifestat prin trimiterea de tele- 
grame acuzaților din Cluj — din acestea multe au fost confiscate — 
și ici-colo, ca de pildă la Otlaca, prin slujbe bisericeşti pentru 
izbânda lor. Trimite și el un tablou de preoți şi învățători — aproape 
toți ortodocşi — care s'au remarcat prin activitatea lor. "Ține însă 
să constate că nu are dovezi pozitive că aceştia ar fi agitat într'adevăr 
poporul sau ar fi săvârşit fapte care ar fi reclamat o intervenție 
a autorităților. Cu toate acestea, după părerea lui, în întreg județul 
sunt puțini preoți și învățători români care ar putea fi consideraţi 
adevărați prieteni ai ideii Statului național maghiar. Populaţia 
românească în județul Arad, ca și pretutindeni, a organizat comitete 
secrete ale căror acțiuni se desfășoară în cea mai mare taină, încât 
nici Românii nu au cunoștință de ele, cu excepţia unui mic număr 
de inițiați. Aceste comitete stau în cele mai strânse legături, atât 

“cu Sibiul cât şi unele cu celelalte. Adunările se ţin în locuințe 
"particulare sub titlul de adunări bisericeşti, corale, școlare, etc. 
in 'general, mișcările politice ale Românilor sunt legate organic 
de viața bisericească a lor. 

O' deosebită primejdie prezintă pentru populația română a ju- 
“dețului ziarele românești şi mai ales «Tribuna». Aproape nu 
există preot, învățător și țăran mai cu stare, care să nu o aboneze. 
Mulţi țărani o primesc gratuit, iar acelora care nu ştiu ceti le-o 
cetește preotul și învățătorul. Prefectul crede că mișcările românești 
au fost susținute cu banii băncii « Albina » din Sibiu și a celorlalte 
bănci românești. 

Raportul confidenţial al prefectului de Hunedoara, Nr. 108 
din g Iunie, e scurt. In schimb, tabloul pe care-l trimite cuprinde 
47 de preoţi și învățători români, dintre care unii au fost la Cluj 
la procesul memorandului, alții au trimis telegrame acuzaților, 
au îndemnat poporul să meargă la Cluj, au colectat bani pentru 
'mișcătile naționaliste; alții, iarăși, au răspândit manifeste și, în 
fine, unii din ei au slujit liturghii pentru acuzați. 

Prefectul de Solnoc-Dobâca spune în raportul său (Nr. 28 
confidenţial din 26 Mai 1894) că, înainte de a da tabloul care i se 
cere, ţine să declare că abia zece la sută din preoţii și învățătorii 
români nu agită contra Statului maghiar, iar cea mai mare parte 
a lor sunt dușmani hotărîți ai Statului; cu toate că își desfășură 
agitația foarte discret, totuși, cu prilejul procesului memorandului, 
nouăzeci la sută din ei au făcut tot posibilul ca să ațâțe poporul, 
ceea ce au și reuşit. Ține de datorie să mai declare că tabloul pe 
care-l înaintează cuprinde numele celor mai cunoscuți agitatori, 
împotriva cărora nu se poate dovedi nimic ilegal. Numărul acestor 
« agitatori » se urcă la 53, care, cu rare excepțiuni, sunt preoți şi 
învățători uniţi. Acest fapt e important de reținut, fiindcă el ne do- 
vedește cât de puţin a putut influența episcopul I. Sabo dela 
Gherla atitudinea politică a preoțimii sale. 

Prefectul nu indică cu ce s'a făcut vinovat fiecare din cei de pe 
lista trimisă ci, la sfârşit, amintește, fără precizări, că unii au fost 
ia Cluj la proces, alţii au condus poporul la gară ca să întâmpine 
pe acuzații Gavrilă 'Tripon din Bistriţa şi pe preotul unit Gherasim 
Domide din Rodna veche, iar alții — reîmprospătând amintirea 
evenimentelor din 1848-1849—au răspândit în popor idei anarhice. 

Rapoartele celorlalți prefecți cuprind și ele aceleași lucruri, de 
aceea nu mai stăruim asupra lor. 

Pe baza acestor rapoarte, ministerul de interne a întocmit 
tablourile generale ale preoților care aparțineau celor două biserici, 
românești, pe care le-a comunicat episcopilor respectivi invitându-i, 
ca pe unii care şi-au luat angajamentul de a interzice acţiunile 
ilegale ale subalternilor, să ia împotriva lor măsurile cuvenite, 
care urmează a-i fi comunicate. Astfel, mitropolitului dela Sibiu 
i-a trimis cu adresa confidențială Nr. 670, dela 1 Iunie 1894, 
tablouri cu numele preoților și învăţătorilor din județele Făgăraş 
(7 preoți și 2 învățători), Târnava Mare (16 preoți și 1 învățător), 
Alba (9 preoți și 2 învățători), Brașov (11 preoți şi un învățător); 
cu adresa confidențială Nr. 779, dela 18 Iunie, tabloul celor din. 
județul Hunedoara (13 preoți, 6 învățători şi un cântăreț) şi Cluj 
(5 preoți). Mitropoliei din Blaj îi trimite un tablou la 1 Iunie cu 
adresa confidențială Nr. 670, altul la 18 Iunie cu adresa Nr. 779, 
iar la 21 Iunie intervine cu adresa confidențială Nr. 792, ca să 
interzică desele călătorii ale lui Augustin Bunea și Vasile Hossu, 
de care i-a amintit prefectul județului Alba, în raportul Nr. 155 
din 16 Iunie. 

La episcopia din Gherla a intervenit cu adresa confidențială 
Nr. 2514 din 15 Iunie, la cea din Arad cu adresa confidențială Nr. 
813 din 26 Iunie, iar la cea din Caransebeș cu adresa confidențială 
Nr. 823 din 29 Iunie. 

Cunoaştem unele din răspunsurile date de episcopii români la 
aceste intervenții ministeriale. Vicarul I. M. Moldovanu dela Blaj, 
intimul colaborator al lui 'Timotei Cipariu şi unul din cei mai 
străluciți reprezentanţi ai tradiției cărturărești și naționaliste blă- 
jene, a restituit pur și simplu tablourile trimise, cu răspunsul 
scurt şi tăios, că cea mai mare parte a preoților uniți cuprinși în 
ele nu sunt din eparhia Blajului, « ceea ce dovedește că acuzaţiile 
Excelenței Sale sunt întemeiate pe informaţii greșite ». (Răspunsul 
e din 11 Iunie). Foarte judicios e răspunsul confidențial Nr. 126 
dela 8 Iulie al lui I. Meţianu, episcopul Aradului (ajuns mai târziu 
mitropolit la Sibiu). Comunicânudu-i ministrul că preoții Nicolae 
Julan și Alexiu Popovici din Otlaca au făcut la ọ Mai slujbă pentru. 
izbânda acuzaților în procesul Memorandului, iar după slujbă au 
dus poporul în cârciuma lui Ion Franko unde s'au rostit cuvântări 

de agitaţie împotriva Ungurilor, răspunde: « Astfel de slujbe fac 
parte întregitoare din ritualul bisericii ortodoxe şi preoţii sunt 
datori să le săvârșească de câte ori credincioşii le cer. Din cerce- 
tările făcute nu s'a putut constata că preoții ar fi condus poporul 
în cârciuma lui Ion Franko și că ar fi rostit acolo cuvântările care 
li se atribue », 


+ 
* * 


Cu prilejul procesului memorandului, studenții români au 
lansat două manifeste entuziaste. Le reproducem, fiind amân- 
două preţioase documente ale vremii și pentru că şi ele au 
format obiectul preocupărilor autorităților ungurești. Textul, 
încadrat în chenar tricolor românesc, al întâiului manifest, este 
următorul : 


«Popor român! 


Acum ori niciodată! 

Marea zi de probă a conștiinței se apropie. Să ne pregătim a ieşi curaţi 
din focul acestei probe, 

E aproape ziua procesului Memorandului, care pe veci înscrisă va ră- 
mânea în istoria luptelor pentru drepturile noastre sfinte, Să ne-o înscriem 
ca pe o zi falnică, 

Memorandul este expresiunea inimii poporului nostru, credeul mărtu- 
risit al politicei noastre, apelul loial al credincioşilor cetăţeni către factorul 
suprem al statului, 

Expresiunea aceasta, poporul a făcut-o prin reprezentanţii săi firești, 
legitimi, 

Mărturisirea noastră a fost publică şi loială, 

Apelul nostru a fost descoperirea stărilor periculoase din țară, o desco- 
perire făcută solemn, cu demnitate şi pe baza dreptului firesc. 

Comitetul partidului naţional ducând memorandul la Viena a împlinit 
voinţa poporului, 

Stăpânirea duşmană vieţii noastre naţionale s'a pus însă între popor şi 
domnitor, ne-a oprit exercitarea celui mai firesc drept. Nu s'a îndestulat 
însă cu atâta. După ce zi de zi a dat noi atacuri vieţii noastre naţionale; 
după ce cu o nebună şi păgână furie a năvălit în domeniul sacru al bisericii 
noastre şi încearcă a silui conștiința noastră religioasă —a hotărît tragerea 
în judecată a poporului nostru. Căci membrii comitetului partidului sunt re- 
prezentanţii poporului, prin şi din popor aleşi. De aceea poporului i se im- 
pune datoria sfântă de a se manifesta la acest proces. 

Să se vadă că procesul acesta e procesul poporului. 

Când se calcă dreptul, să se vadă că dreptul unui popor se calcă. 

Când la viaţa poporului se atentează, să arate poporul aceasta, că are 
viaţă şi că viaţa lui e dreptul lui. 

Dreptul nostru nu-i numai o ideie, —e o putere vie, Să dăm dovezi de 
această putere de vitalitate! Să dovedim că suntem conștienți despre dreptul 
nostru, ce vreau să ni-l calce în picioare, pentrucă numai atunci suntem 
vrednici de drepturi. Cel ce ca un vierme fără conștiință se târâie, ca un 
vierme va fi călcat, 

Să manifestăm conștiința vieţii și dreptului nostru, căci altcum nu am fi 
vrednici de libertăţi, altcum ne-am arăta lași! 

Procesul Memorandului este o columnă, pe care se va înscrie una din 
două : energie sau lașitate, conștiință sau nepăsare, viață sau moarte, Să 
alegem. 

In faţa acestor istorice momente, noi propunem poporului român urmă- 
torul plan de acţiune: 

1. Poporul român din comunele mai apropiate de Cluj să vină în mase 
la pertractare pe 7 Mai a. c. — ca să dovedească că poporul una este cu con- 
ducătorii. 

2, Poporul din comunele depărtate să trimită delegaţi, dacă nu altcum, 
pe spesele comune, ce vor aduna între sine, 

3. La tot cazul şi din toate comunele să se trimită la Cluj adrese de ade- 
renţă şi încurajare iscălite chiar şi de femei, Acestea să se trimită prin delegaţi, 
prin postă sau telegraf, adresate d-lui Iuliu Coroianu în Cluj (Kolozsvar); 
în același timp o copie a aderenţii cu toate iscăliturile să se trimită și redac- 
ţiunii € Tribunei din Sibiu ». 

4, Preoţii români de ambele confesiuni sunt rugaţi prin aceasta, ca con- 
ştienţi de chemarea lor să vestească poporului în Dumineca 'Tomii însem- 
nătatea procesului intentat, iar în ziua următoare (7 Maiu) să ţină slujbe în 
toate bisericile ca Dumnezeu să ajute dreptăţii. 

5. Ziua de 3/15 Maiu, acum mai mult ca ori şi când trebue sărbătorită 
cu demnitate. În ziua aceasta să se facă pretutindeni manifestaţiuni naţio- 
nale cu serbări bisericești şi sociale. 

Preoți români, părinți ai poporului, acum ori niciodată sd se împlinească 
apelul poetului nostru: 


Preoţi cu crucea'n frunte |! 
Căci oastea e creștină, 
Devisa-i: libertate! 


Părinţi ai noștri, mame iubite, fraţi şi surori, pentru numele lui Dumnezeu 
vă rugăm și vă conjurăm, ridicaţi inimile voastre, ca toţi să ne arătăm vred- 
nici urmași ai străbunilor noștri și că purtăm cu toţii în piept dorul libertăţii 
sfinte, 

La Cluj, pe câmpul judecății să ne vedem cu toții!!! 


Tinerimea română » 

Manifestul al doilea are titlul: « manifestul junimei academice 
române din Transilvania, Ungaria şi Banat pentru comitetul 
executiv al partidului naţional român ». 

Textul e următorul: 


« Frați Români! 


Şovinismul sistemului maghiar de guvernare cere noi victime dela na- 
ţiunea română: Comitetul executiv al partidului nostru naţional este târît 
înaintea barei justiţiei maghiare. 

Două zeci şi șapte bravi conducători ai neamului nostru sunt estrădaţi 
furiei juraţilor din Cluj. 

Şi ce crimă au comis aceşti neînfricaţi anteluptători? 

Ei n'au apelat la forul din Budapesta, nu s'au adresat la guvernul un- 
guresc, care-şi vede cea mai sublimă chemare în stârpirea a tot ce nu este 
maghiar. 

Au dus la Viena Memorandul, în care sunt depuse plângerile națiunei 
noastre. Au voit să depună Memorandul la 'Tronul supremului factor con- 
stituţional din Stat, să ceară ajutor dela acela care e chemat de soartă să facă 
dreptate celor asupriţi. 

Guvernul maghiar a ştiut esopera să nu fie primită deputaţiunea Ro- 
mânilor în acel Hofburg, pe frontispiciul căruia e scris: justitia regnorum 
fundamentum. Fiilor celui mai loial popor din monarchie nu le-a fost dat 
să fie lăsaţi înaintea supremului factor din Stat. 

Guvernul maghiar a voit să ne arate că e zadarnic a mai spera ajutor de 
aiurea decât dela propriile noastre puteri întrunite, organizate. 

Dar toate acestea au potenţat numai energia conducătorilor noștri. 

Devastatu-le-au casele, aruncat-au cu pietre după ei, persecutatu-i-au, 
batjocoritu-i-au inamicii neamului nostru, iar acuma vor fi aruncaţi în în- 
tunericul pușcăriilor maghiare pentrucă au răspândit memorandul. 

Şi oare nu la mandatul poporului român au făcut ei aceasta? N'a par- 
ticipat oare întreaga noastră naţiune la răspândirea memorandului? 

Acuzat fiind comitetul, acuzat este poporul român! 


Frați Români! 


Guvernul maghiar voeşte să ne răpească, să ne nimicească conducătorii 
spre a putea nimici apoi poporul. 

Atentatele la existenţa noastră, până aici sporadice, şi în parte ascunse, 
astăzi în mod fățiș agresiv se îndreaptă deodată spre inima naţiunii noastre. 

In faţa acestor acte fără pereche în istoria omenirii noi, tinerimea acade- 
mică română din Transilvania şi Ungaria, ne ţinem de supremă datorie a 
striga un puternic veto și a declara că, până va mai curge sânge în vinele noa- 
stre, suntem gata să jertfim totul pentru revendicarea drepturilor naţiunii 
noastre. 

Părinţii și strămoșii noştri au luptat veacuri de-arândul pentru drepturile 
naturale ale naţiunii române. 

Desconsiderând interesele lor personale, înfruntând necazuri, insulte, 
pericole și vijelii, membrii comitetului partidului nostru naţional cu fruntea 
ridicată au mers tot înainte spre ţinta libertăţii noastre naționale. 

Demni urmași ai lor vrem să trăim și dacă va pretinde soarta să şi murim 
în serviciul cauzei poporului nostru. 

Prin osânde grele, persecutări, asupriri nu ne vor înfrica puternicii zilei | 
Dar ne vor învăţa că numai urmând ilustrul exemplu al comitetului par- 
tidului național, că numai prin fapte, organizaţie și persistenţă va putea în- 
vinge cauza românismului. 

Din temniță s'a născut libertatea tuturor popoarelor. 

Din pușcăriile ungurești se va ridica aurora independenții și libertăţii 
noastre naţionale. 

Trăiască comitetul executiv al partidului nostru naţional! 

Cu el este toată suflarea românească. 

Cu el întreaga junime academică română! 


Sus inimile ! 
Prin jertfe la izbândă! 
Prin luptă la victorie! 


Junimea academică română din 
Transilvania şi Ungaria » 


Tot cu prilejul procesului « Memorandului » a fost răspândit 
şi un al treilea manifest « Către poporul român! », care nu are nici o 
semnătură și care a fost distribuit poporului adunat la Cluj. Din 
acest manifest reproducem numai sfârșitul : 


4 De-aceea în aceste zile grele noi poporul român, cari suntem adunaţi 
în Cluj la această pertractare și cei ce împiedicaţi fiind n'am putut lua parte 
la ea, cu toţii, într'un singur simțământ şi un singur glas, să declarăm în au- 
zul lumii întregi următoarele: 

1. « Memorandul ? este al nostru, al poporului românesc şi comitetul 
naţional din încredințarea noastră l-a redactat şi l-a așternut la Majestatea 
Sa şi l-a împărţit la popor. 

2, Poporul român aprobând pe deplin toţi pașii făcuţi de Comitetul 
naţional cere sus şi tare autonomie pentru Transilvania, ca noi poporul român 
să fim stăpâni pe soarta noastră, 

3. Hotărim în unanimitate, ca numai decât să meargă din mijlocul no- 
stru o deputăţie la Majestatea Sa în Viena și să-i spună Majestății Sale 
că nu mai putem trăi de necazurile multe ce ni le face această ocârmuire vi- 
tregă și nu mai voim să suferim starea înjositoare ce ni o au creat dușmanii 
Majestății Sale și ai împărăției lui, 

4. Şi dacă duşmanii Majestății Sale şi ai noştri vor împiedica iară, ca du- 
rerile şi cererile noastre să nu le putem descoperi înaintea Majestății Sale, 
tot poporul român din orașe şi sate să stăm gata ca un singur om şi să ne În- 
ţelegem noi între noi și să aşteptăm momentul apropiat când Majestatea Sa 
ne va chema, ca să ne consfătuim în numele lui Dumnezeu, al drepturilor 
noastre şi al Majestății Sale, ce avem a face ca să scăpăm tronul şi țara de re- 
relele şi primejdiile ce le ameninţă. 

Să trăiască Majestatea Sa Impăratul şi Regele nostru Francisc Iosif I. 

Să trăiască Comitetul naţional. 

Jos asupritorii noştrii, 

Jos cu vrăjmaşii Majestății Sale!» 


In afară de goana pornită de autoritățile administrative și de 
jandarmerie pentru a împiedeca răspândirea manifestelor amin- 
tite, ministerul de interne a intervenit, cu adresa confidențială 
No. 1902 din 6 Mai 1894, pe lângă primul procuror din Cluj 
pentru urmărirea și trimiterea în judecată a autorilor lor. Cum 
studenții români dela universitățile din Ungaria precum și cei 
dela Gratz şi Berlin s'au declarat solidar responsabili pentru ma- 
nifestele redactate şi răspândite în numele lor, ar fi urmat un 
nou și răsunător proces. 

Prefectul județului Cluj, care şi-a dat seama ce a însemnat 
pentru județul său procesul memorandului, a intervenit cu adresa 
confidențială No. 65 dela 12 Iunie la ministerul de interne, ca 
procesul să aibă loc nu la Cluj, ci la Budapesta. Procesul n'a mai 
avut însă loc, întru cât guvernul, presimțind noile agitații şi fră- 
mântări care se vor ivi în urma trimiterii în judecată a mai multor 
sute de studenţi, a dat ordin primului procuror din Cluj să în- 
ceteze orice urmărire, mulțumindu-se cu măsurile disciplinare 
luate de universităţile respective, împotriva studenţilor români. 


> 
> > 


Nu putem încheia acest capitol, fără a aminti și o altă măsură 
luată de guvernul maghiar pentru domolirea « Valahilor », Mi- 
tropolitul din Sibiu, Miron Roman, cu adresa No. 65 din 13 Aprilie 
1894, a solicitat ministerul cultelor să intervină la rege, pentru 
încuviințarea convocării congresului bisericesc, prevăzut de Sta- 
tutul organic al mitropoliei ortodoxe, pentru ziua de 13 Octom- 
vrie. La 2 Mai, ministerul cultelor trimite adresa mitropolitului 
ministerului de interne, cerându-i avizul. Acesta răspunde la 8 Mai 

cu No. 419 confidenţial, că «având în vedere agitația populației 
românești care crește mereu, şi care, dându-i-se prilejul potrivit, 
poate deveni primejdioasă », roagă pe colegul său dela culte să 
nu îngădue ţinerea congresului. 

In urma acestui aviz, ministerul cultelor comunică mitropoli- 
tului dela Sibiu la 30 Mai cu adresa No. 26260 că nu socotește 
oportun a interveni acum la Majestatea Sa pentru aprobarea con- 
gresului bisericesc. Cauza — spune ministrul — e mișcarea iscată 
cu prilejul procesului recent al memorandului. Aprobarea din 
partea regelui, a congresului, în mijlocul unei agitaţii atât de 
mari, ar putea fi interpretată greșit. Va avea însă în vedere cererea 
mitropolitului, și dacă împrejurările se vor schimba, va faca inter- 
venţia solicitată. 

Cu toată făgăduiala făcută şi deși mișcările românești s'au 
potolit, ministerul cultelor a propus totuși regelui, tocmai târziu 
la 25 Octomvrie 1894, amânarea congresului. A fost al doilea 
refuz, dela 1868 încoace, de a încuviința convocarea congresului 
bisericii ortodoxe. Întâiul a fost la 1884, când guvernul se temea că 
congresul va sărbători centenarul frângerii pe roată a lui Horia 
şi Cloșca! 


EPILOG 


Curia maghiară (Curtea de Casaţie) respingând cu deciziunea 
No. 6416 din 13 Iulie 1894 recursul condamnaților în procesul 
« Memorandului », aceştia au trebuit să intre la sfârşitul aceleiași 
luni, unii în temnița din Seghedin, alții în cea din Vaț. În ţară 
agitația se potolise. Guvernul unguresc începuse însă a fi « foarte 
precaut ». Fiind informat, nu știu de cine și pe ce cale, că în satele 
româneşti din Ardeal s'ar aduna bani pentru pornirea unei miş- 
cări, a trimis la 28 Noemvrie prefecților județelor Alba, Arad, 
Bistrița-Năsăud, Bihor, Brașov, Făgăraş, 'Trei-Scaune, Hune- 
doara, 'Târnava-Mare și 'Târnava-Mică, Cluj, Caraș-Severin, 
Maramureş, Mureş-Turda, Satu-Mare, Sibiu, Solnoc-Dobâca, 
“Timiș, Turda-Arieș și Odorhei, apoi primarilor din Arad şi Cluj 
ordinul circular confidențial No. 1547, invitându-i să ia mă- 
surile cuvenite pentru urmărirea severă şi energică şi pentru împie- 
dicarea oricărei colecte și a oricăror mișcări noi naţionale 

românești. Banii strânşi urmau să fie confiscați. De măsurile luate 
şi de rezultatul lor, prefecții şi primarii amintiţi sunt datori să 
raporteze urgent. 

Svonul nu era întemeiat. Cercetările prefecților au descoperit 
ici-colo, câteva exemplare din « Coala de subscripţie » lansată de 
« Foaia poporului » din Sibiu, care începuse a strânge fonduri 
pentru ridicarea unei statui lui Avram Iancu. 

Prefectul din Alba descoperise totuși ceva. Anume, făcând prim- 
pretorul din Blaj o percheziție la locuința învățătorului unit Gheor- 
ghe Făgărășanu din comuna Tiur, a găsit acolo o ladă plină cu 
obiecte de industrie casnică națională, colectate pentru ca din 
prețul lor să fie ajutată familia lui Vasile Lucaciu, osândit în 
procesul memorandului. Cazul a fost comunicat ministerului, 
care alarmat de primejdia ce amenința țara, dacă familiile celor 
închiși la Vaţ și Seghedin vor avea pâinea de toate zilele, a trimis 
la 7 Ianuarie 1895 un nou ordin circular (No. 22 confidential) 
prefecților județelor şi primarilor orașelor amintite mai sus. Ordinul, 
după ce aminteşte că în ținuturile românești se fac colecte pentru 
ajutorarea familiilor condamnaților în procesul « Memorandului », 
că ideea acestei colecte publice este a « Ligii Culturale », care or- 
ganizează în favoarea lor o tombolă, că centrul unde se expediează 
toate obiectele strânse e București, îi invită să urmărească și să 
pedepsească sever pe toți care colectează obiecte în scopul amintit, 
să confiște lucrurile colectate şi să le restitue proprietarilor. Pentru 
a fi mai precis, ordinul ministerial aminteşte că strângerea obiec- 
telor constituite recurs la mila pubhcă, la care nu se poate 
aviza fără aprobarea ministrului, Contravenienţilor trebue să 
li se aplice pedepsele prevăzute în ordonanța No. 18613 din 
16 Aprilie 1882. 

Deci noi cercetări din partea organelor administrative și jan- 
darmerești, noi percheziții şi noi șicane. 

Prefectul Brașovului raportează, prin adresa confidențială cu 
Nr. 22 dela 20 Februarie 1895, că s'au mai făcut și în anii trecuți 
colectele de care vorbeşte ordinul ministerial; după informaţiile 
ulterioare ale poliției, obiectele adunate au fost duse de soţia 
profesorului bucureștean Sihleanu, la București. Colecta s'a făcut 
în forme care nu contravin normelor în vigoare, ceea ce dovedeşte 
că ea a fost organizată de juriști încercați, care cunosc exact 

dispoziţiile legilor ungurești. Prefectul 'Târnavei Mici scrie mini- 
strului (No. 17 dela 25 Februarie) că această colectă nu se face pu- 
blic, ci în cercuri restrânse, de persoane de încredere, încât e foarte 
greu a descoperi ceva. Cel de Hunedoara raportează (adresa con- 
fidenţială No. ro din 12 Februarie) că învăţătoarea Elisabeta 
Herlea dela şcoala ortodoxă din Jibot a trimis prin poştă, la 26 
Noemvrie 1894, un colet cu 4 vestminte » doamnei Mariana Tulea 
Stănescu din Brașov. Nefiind aceste două persoane rude, obiectele 
au fost desigur trimise pentru tombola din Bucureşti. În județul 
Sibiului au făcut colectă (mai înainte de primirea ordinului) 
Maria Maier, soţia protopopului ortodox din Sălişte, Nicolae 
Maier, care a fost pedepsită cu o amendă de 10 florini (raportul 
confidenţial No. 38 dela 1 Martie). 

In judeţul 'Târnava-Mare au fost pedepsite pentru aceeași 
crimă Ioana Moldovanu, soția protopopului din Sighişoara, Ioana 
Racoţia din Şeica-Mare şi Emilia Deac din Hidegviz ; cea dintâi 
cu 30 florini, iar acestea două din urmă cu câte 5o florini (raportul 
confidenţial Nr. 7 dela ọ August). Prefectul de Bistriţa-Năsăud 
spune că, înainte de primirea ordinului, colectele erau publice 
şi se făceau pretutindeni, numele donatorilor se publicau în ziare 
(ca dovadă anexează Nr. dela 7 Februarie al 4 'Tribunei ») şi astfel 
dânsul credea că ele sunt îngăduite. Acum nu se mai poate lua 
nici o măsură, obiectele ajungând de mult la destinație. Au fost 
totuși pedepsiți cu câte 5 zile închisoare preoții Ieronim Slavoacă 
din Ilva Mare, Lazăr Avram şi soția sa din Maier şi învățătorul 
Ioan Marcu din Sângeorz (raportul confidențial Nr. 3 din 23 Fe- 
bruarie). În județul Făgărașului au colectat soțiile învăţătorilor 
Dumitru Bulecrea și Dionisie Schiopu din Porumbacul de jos, 
care au fost pedepsite cu câte 3 zile închisoare şi câte 1 florin 74 
cruceri (creițari) cheltueli de judecată (rapoartele confidențiale 
Nr. 23 și ad 23 din 20 Aprilie și 1 Mai). In judeţul Ciuc s'au făcut 
colecte în comunele 'Tulgheș şi Corbu, adunându-se 13 florini, 
în bani, şi mai multe obiecte (năframe, traiste, etc), care au fost 
trimise «'Tribunei » din Sibiu. Făptuitorii au fost Miltiade Nico- 
lescu şi Simion Reteşan (raportul Nr. 161 din ş Martie al prefec- 
tului). La Arad se afirmă, raportează prefectul (Nr. 121 din 5 
Agust), că ar fi colectat diverse obiecte, soția lui Nicolae Oncu, 
însă înainte de sosirea ordinului ministerial. Asemenea, înaintea 

ordinului, s'au făcut colecte în Orşova şi Lugoj (raportul 
confidenţial al prefectului Caraș-Severin Nr. 7 din 15 Martie). 

Atât a putut descoperi vigilența administraţiei şi jandarmeriei 
maghiare ! 

“n 

Preocupările patriotice ale guvernului maghiar față de mişca- 
rea memorandistă se apropiau de sfârşit. La 15 Septemvrie 1895, 
ministerul de justiție comunică ministerului de interne cu adresa 
Nr. 39.330 ca Majestatea Sa chesaro-crăiască apostolică s'a mi- 
lostivit a graţia de restul pedepsei pe cei închiși în temnițele din 
Seghedin și Vaţ pentru agitația săvârșită prin răspândirea tipări- 
turii cunoscute sub numele de « Memorandul românesc », și anume 
Vasile Lucaciu, Iuliu Coroianu, Ioan Raţiu, Dumitru Comşa, Daniil 
P. Bărcianu, Rubin Patiţia, Gerasim Domide, Teodor Mihali, Mi- 
hail Veliciu şi Aurel Suciu. Conform hotărârii consiliului de mi- 
niștri, ministrul de interne e invitat să ia măsurile necesare pentru 
ca odată cu eliberarea lor să se împiedice orice fel de manifestaţie. 

In urma acestei adrese, ministerul de interne trimite prefec- 
ţilor din județele românești la 16 Septemvrie ordinul confidențial 
telegrafic cifrat Nr. 1438, comunicându-le grațierea osândiților 
şi rugându-i ca «cu tact, dar în caz de nevoe cu energia necesară » 
să împiedice manifestațiile, care s'ar face cu prilejul întoarcerii 
lor acasă. La 25 Septemvrie, prefectul Sibiului raportează cu adresa 
confidențială cu Nr. 174, că Daniil P. Bărcianu s'a întors acasă 
la 20, Dumitru Comșa la 21, iar Ioan Raţiu și familia la 24 Sep- 
temvrie și cu acel prilej nu li s'a organizat nici o primire mai deo- 
sebită și nici o manifestaţie. La fel s'a petrecut și la întoarcerea 
celorlalți. Numai prefectul Sălajului ținea să informeze pe mini- 
stru (raportul confidenţial Nr. 113 din 17 Octomvrie) că elibera- 
rea lui Vasile Lucaciu a produs multă bucurie în județ și urmă- 
rile graţierei vor fi considerabile, întrucât noi încercări de agitație 
împotriva ideii statului naţional maghiar şi guvernului abia vor 
mai avea răsunet în popor. Faptul graţierii a fost vestit de preoți, 
în unele locuri în biserică, de pe amvon, poporului, care a luat 
cunoștință de el cu multă satisfacție. 

Poporul era obosit! 

Z. PÂCLIȘANU 


NOTE 
ASUPRA NEOCLASICISMULUI 


Neoclasicismul înseamnă o nouă ordine, în jurul unei alte axe, 
care nu mai e o convențiune, ci o certitudine, 

Din această cauză, neoclasicismul nu mai are caracterul colectiv 
al clasicismului, care se baza pe convențiunea întărită prin ade- 
ziunea socială, 

Certitudinea e un element pur individual. 

La ea nu poți ajunge decât prin proprie trăire, prin experiență 
autentică și personală. 

Certitudinea e o culme de pe care se întrevede orizontul absolutului, 

Și în jurul acestei certitudini se rândueşte și se organizează, 
sistematic şi înlănțuit într'o logică proprie, neoclasicismul, 

Iată cum avântul romantic, confundarea obiectului cu subiectul 
prin trăire, prin transpunere, prin + Einfuihlung » se îmbină organic 
cu exigența sistematică a clasicismului, în această nouă atitudine 
de echilibru bazat pe certitudine, care se numeşte neoclasicism, 

* ui * 

Perspectiva veșniciei, a absolutului, caracterizează atitudinea de 
viață a oamenilor din vremea noastră, 

Prezența morţii — și mai ales conștiința acestei prezențe — a 
adâncit sensul vieții. 

De aci necesitatea certitudinii, aflată prin proprie trăire și mai 
ales tendința de subliniere a esențialității în examinarea lucrurilor 
exterioare. 

E caracteristic pentru vremea noastră succesul teoriei fenomeno- 
logice a lui Husserl, care propune ca obiect al filosofiei studiul 
ideii unei idei, adică esența ei, 

Ceea ce preocupă pe discipolii lui Husserl în estetică de exemplu, 
nu e ideea de frumos ca mijloc de înțelegere a acestuia, ci ideea 
ideii de frumos, adică esența acestei idei. 

Ei vor să vadă în fiecare fapt particular elementul veşnic, absolut, 
esențial. 

Privirea le este îndreptată nu spre aparența înșelătoare și mereu 
variabilă a formei trecătoare, ci spre ceea ce e stabil, permanent 
şi etern. 

Această atitudine e neoclasică și ea explică posibilitatea sintezei 
romantismului şi clasicismului într'o atitudine, care, folosindu-se 
de calităţile celor două antiteze, le cuprinde în partea lor variabilă 
şi deschide astfel un nou orizont. 

+ 
E + 

Certitudinea de viață care stă la baza neoclasicismului presu- 
pune o trăire autentică, pentrucă ea înseamnă sfârșitul unui lung 
proces, al unui drum greu de străbătut, asemănător încercărilor 
ce precedau odinioară inițierea neofiților în misterele antice. 

Această certitudine determină — prin echilibrul pe care-l pre- 
supune — o nouă ordonare a oricărei expresii, o integrare a acesteia 
într'un sistem căruia îi servește de axă și sprijin. 

Ordinea formală nu va mai fi însă canonizată, adică întărită prin 
adeziunea colectivă, ci îşi va găsi propriile resurse şi justificări 
în echilibrul raporturilor cu certitudinea ce-i serveşte de bază. 

Și astfel, această nouă ordine — încălcând principiile ordinei 
colective, pentrucă nu răspunde unor cerințe exterioare, ci se 
conformează numai unor necesități interioare — va putea fi con- 
siderată ca o desordine prin prisma prejudecăţilor sociale. 

Trebue subliniat însă că desordinea e numai o altă ordine decât 
cea comun acceptată. Desordinea nu există decât atunci când 
lipseşte mijlocul de raportare la axa interioară. 

Neconformarea unei expresii la cerințele canoanelor impuse de 
colectivitate nu înseamnă numaidecât o desordine, ci poate fi o 
altă ordine, ce corespunde unui alt echilibru. 

In acest sens, unele din operele moderniştilor se pot integra în 
neoclasicism. 

Particularist ca bază, neoclasicismul e dificil în comuni- 
care, pentrucă e o atitudine de culmi, pentrucă e exclusi- 
vist, pur. 

De pildă, în plastică, neoclasicismul înlătură anecdota, subiectul, 
pentrucă acestea sunt elemente variabile, prilejuri trecătoare, și se 
opreşte numai asupra raportului cromatic ce constitue forma cea 
mai pură a expresiei plastice. 

Dar tocmai anecdota și subiectul sunt elementele cele mai 
comunicabile, vehiculele prin care înțelegerea spectatorului comun 
ajunge să cuprindă o operă. 

Neoclasicismul nu se oprește asupra acestor mijloace de comu- 
nicare, pentrucă nu tinde să împărtășească ceva, ci îşi găseşte 
propria finalitate în sine. E o expresie a unui echilibru, care se 
realizează în jocul propriilor sale elemente. Are o disciplină, care 
e însă interioară. Are un sistem care nu se raportează la exterior 
ci consistă în ordonarea intimă a elementelor ce-l compun. E un 
joc închis în sine, care nu cunoaște și nici nu vrea să cunoască 
exteriorul, ci se desăvârșește în propria limitare. 


+ 
* * 

Imaginea infinitului ne-o dă un corp finit: sfera. Pentrucă sfera 
nu are nici un punct de unde începe şi nici unul unde se sfârşeşte. 
Ea se cuprinde în sine, fără limitări, delimitându-se totuşi față de 
exterior. 

Opera de artă neoclasică e în aceeași situație. 


* y + 

Un filosof contemporan, Martin Heidegger, a definit viața ca 
4o goană către moarte » și a clădit un întreg sistem de explicare a 
lumii pe această definiţie. 

Un lucru e semnificativ: oamenii din vremea noastră au con- 
știința unei intimități a morţii, care îi însoţeşte în fiecare clipă, la 
fiecare pas, cu fiecare gest. 

Această continuă prezență a morții i-a făcut pe oameni să-și 
îndrepte privirea spre absolut, spre veşnic, pentru a găsi acolo 
o certitudine. 

Astfel s'a născut neoclasicismul. 

Căci certitudinea e un adevăr interior, aflat prin intuiție, prin 
trăire proprie, și nu e valabilă decât în măsura în care a fost găsită 
prin vieţuire autentică, 

Certitudinea e individuală şi sentimentală, dar ea echilibrează, 
adică introduce o ordine, o armonie în viaţa lăuntrică. 

Astfel considerat, neoclasicismul e o sinteză a romantismului 
și a clasicismului, cuprinzând aceste două poziţii într'o nouă 
atitudine, ce exprimă cerințele lăuntrice ale epocii actuale. 

Neoclasicismul e o atitudine radicală, în sensul că tinde spre 
esenţialitate. Nu forma, în îmbinarea ei armonică, e preţuită, ci 
caracterul esenţial al unei expresii. 

Conţinutul, fondul îşi regăseşte primatul. 

Deosebirea fondului unei creaţii estetice de forma ei e însă 
extrem de dificilă. Pentrucă fondul se exprimă prin formă. E o 
virtualitate, o potenţă a acesteia din urmă. E o forță invizibilă, 
care determină şi conduce itinerariul liniilor sau conturul imagi- 
nilor. 

Fondul e cauza eficientă a formei. E acel imponderabil care dă 
viață imaginii şi o conduce în domeniul creaţiei. Dar, precum su- 
fletul nu e localizat într'o anumită parte a trupului, ci participă în 
fiecare element al lui, tot astfel fondul unei opere de artă nu se 
poate situa într'o anumită parte a operei, ci emană din întregul ei, 
ca un suflu, ca o atmosferă. 

Pentru înțelegerea formei, e necesară sezisarea fondului, pă- 
trunderea sufletului ce animează forma. 

Neoclasicismul nu se mulțumește cu desăvârșirea formală, ci 
afirmă primatul fondului, în exprimarea sa din adâncuri. 


* 
* * 


Istoria artei e strâns legată de istoria filosofiei. Pentrucă orice 
operă de artă exprimă poziţia artistului față de viață şi de moarte. 
In orice creație se rezolvă sensul vieții într'un anumit fel. 

Şi ceea ce e valabil, e exprimarea poziției artistului față de pro- 
blemele esențiale ale vieţii, nu numai prin vehiculul gândului, ci 
şi prin mijlocul culorilor, al formelor, al imaginilor sau al eurit- 
miei. 

Neoclasicismul ridică astfel noțiunea de artă deasupra jocului, 
dându-i o funcțiune solemnă, de sacralitate. 

Opera de artă e o țâşnire spre absolut. 

O depăşire a omului, prin creaţie. O trecere peste, deasupra 
limitelor celor create, prin proprie creare. 

Opera de artă participă astfel, prin procesul de formare, la divi- 
nitate. Ingădue o apropiere de Dumnezeu. Nu ca o revoltă, ci ca 
o ascensiune. Nu prin semeţie, ci prin avânt, prin iubire, prin 
depăşire. 

Singurele căi pe care omul poate să se depășească și să se apropie 
de Dumnezeu sunt acestea: de o parte iubirea, de cealaltă 
creaţia. 

Opera de artă e produsul acestor două căi, e imaginea smulsă 
din cer într'o clipă de extaz. 

* E = 

Neoclasicismul consideră diferitele genuri de artă în accepțiunea 
lor pură. 

Astfel desenul nu e decât traiectoria gândului în spațiu. E 
dinamic. Înseamnă mişcare şi nu conturare de forme. Înseamnă 
acțiune, gest și nu o situare a unui corp. 

Căci linia nu are o existenţă reală. Ea nu e decât o convenţiune, 
o modalitate a vederii noastre. De aceea, desenul trebue să aibă 
o aparenţă de imaterialitate, de efemer. Şi aceasta nu se poate obține 
decât prin mișcare, prin avânt. 

Astfel, desenul înseamnă itinerariul fugar al unui gând, urmele 
avântului pe calea visului. 

El sugerează — prin prinderea unui moment — continuarea în 
nesfârșit a unei porniri. 

Desenul pur! 

Alături, celelalte forme ale desenului nu sunt decât schiţe, 
lucrări preparatorii, studii pentru alte arte: gravura, pictura, 
sculptura. 

Ci iată acum noțiunea picturii pure: 

Pictura e arta statică. E o așteptare, o rugă în cântec de culoare. 
E joc de culoare, de lumină şi de soare. E notarea subtilelor dife- 
rențieri de tonuri şi împreunarea lor în acorduri cromatice. E 
compoziţie. E orchestrație simfonică de culoare și lumină. 

Şi toate aceste caracteristice sunt esențiale, pentrucă sunt deter- 
minate de natura acestei arte. 

Intr'adevăr, esenţialul în pictură e materia: e sensibilizarea ei, 
prin procedeele tehnice de îmbinare a culorilor chimice. Invingerea 
materialului — prin adaptarea la exigenţele lui şi integrarea lui 
astfel în simfonia cromatică — e problema fundamentală a picturii. 

Această artă înseamnă o minunată stăpânire şi transformare a 
naturii, în elementele sale materiale. 

Iar creaţia picturală — strâns legată de pământ — înseamnă 
închiderea unei raze de soare într'o bucată de pânză, cuprinderea 
unei luciri de viață într'o pată de ulei. 


* 
* * 


Neoclasicismul e radical, pentrucă axa sa e credinţa. 

Și în această privinţă e caracteristic pentru epoca noastră. 

Pentrucă oamenii au trecut azi prin perioada îndoielii şi au 
ajuns în faza pozitivă în care necesitatea credinţei se impune. 

Indoiala a fost necesară. Ea a servit la înlăturarea vechilor valori 
bazate pe sisteme alcătuite prin jocul raţiunii. A curăţat terenul, 
pregătindu-l pentru noua clădire a unei opere la temelia căreia e 
credința. 

Indoiala nu e sterilă. Are un rol creator. La capătul îndoielii 
stă credinţa. Indoiala ne dă cea dintâi certitudine. Amintiţi-vă 
de metoda lui Descartes, cel mai profund gânditor de câteva secole 
încoace. Prin îndoială, Descartes a ajuns la acea certitudine ini- 
țială — dubito, ergo sum — din care, prin implicaţii, a dedus cu 
stringență elementele unei întregi concepţii cosmogonice. 

Descartes a întrebuințat o metodă radicală pentru a ajunge la 
esența gândului. 

Metoda carteziană e mereu actuală. Ea stă la baza fenomenologiei 
şi, desigur, la rădăcina neoclasicismului, un ochi atent ar putea 
distinge câteva seminţe aruncate de Descartes. 


x 
* + 


De fapt, pe acest drum am purces cu toții, inconştient. 

La început, am primit prin educație un întreg bagaj de preju- 
decăți care ne încadrau, prin soluțiile oferite de convențiunile 
sociale, într’o colectivitate. A urmat apoi revolta — cea dintâi 
manifestare a personalității noastre, în faza ei adolescentă. Am 
înlăturat religia în care am fost crescuți, am lepădat prejudecățile 

pe care orgoliul nostru nu le putea păstra și — ispitiţi de mirajul 
raţiunii — am încercat să ne alcătuim o vedere proprie asupra 
lumii și a vieții. 

Și atunci, îndoiala a început să-şi arate roadele. 

Nu mai aveam sprijinul prejudecăților. Eram singuri — și trebuia 
să înfruntăm vârtejul vieţii, să aflăm un răspuns, să luăm o hotărire. 

Am început astfel să ne măsurăm puterile. 

Și a venit clipa în care am simţit întreaga noastră slăbiciune. 
Rațiunea nu mai era de ajuns. Prezenţa misterului arunca neliniști 
în suflet. Am căutat atunci un sprijin. Golul din adânc era prea 
mare, puterile minţii noastre prea mici. Orgoliul a dispărut. Am 
cerut ajutor. Întunericul dinăuntru purta valurile desnădejdii 

Și atunci am simţit necesitatea credinței — singur vehicul spre 
absolut. 

Dezamăgirile ne-au arătat că nu ne putem lega sufletul de 
oameni — nestatornici ca vântul — sau de lucrurile înșelătoare sub 
mirajul aparenţelor. 

Indoiala ne-a dus pe drumul credinţei. 

Și astfel, inconştient, am parcurs cu toții, sentimental, dar prin 
trăire efectivă, itinerariul pe care Descartes îl descria transpunându-l 
în domeniul dialecticei. 

Acest itinerariu are o actualitate de autentică viețuire. 

Jar neoclasicismul nu înseamnă decât o etapă, în acest drum. 


% 
* * 


Fenomenul artistic — ca și cel religios — depăşeşte raţiunea. 

Bergson explică formarea artei şi a religiei prin puterea de 
fabulațiune, care nu e altceva decât o reacțiune împotriva acțiunii 
disociative a rațiunii. 

Omul, dacă ar urma deducțiile logice în ultimele lor consecințe, 
ar fi deseori în situația de a nu găsi altă soluție decât auto-supri- 
marea. 

De câte ori nu se ivesc în viață situațiuni inextricabile, ce nu 
pot fi deslegate prin acțiunea inteligenţei ! 

De câte ori nu trebue să recunoști că nu există o soluție logică 
pentru a ieşi din haosul înlănțuirilor de fapte! 

Și atunci intervine — de pe trambulina instinctului de conser- 
vare — diversiunea estetică sau remediul credinței. 

Acest paralelism originar între fenomenul artistic şi cel religios 
e plin de semnificaţie. 

Arta — ca şi religia — presupune o viziune cosmică, ce se ex- 
primă prin puterea simbolului transpus în elemente singulare. 

Amândouă depăşesc realitatea prin transfigurare, prin mirajul 
absolutului pe care îl proiectează asupra ei. 

Amândouă tind spre absolut — prin mijloace neraționale — prin 
avânt, prin procese sentimentale care amplifică posibilitățile umane. 

Creaţia corespunde în domeniul religios, revelaţiei. 

Și atât creaţia cât şi revelaţia sunt culmi pe care omul găseşte 
absolutul, momente de depășire, de atingere a divinității. Creația 
se obiectivează însă în operă, pe când revelația rămâne o sărbătoare, 
un triumf, o exaltare interioară. 

Și aci apare diferenţa dintre fenomenul artistic — care e ex- 
presie — şi cel religios — care înseamnă numai trăire. 

Efervescența interioară se exteriorizează în planul estetic, se 
descarcă în opera de artă, pe când în planul religios ea rămâne o 
pură ardere în alb. 


IONEL JLANU 


INSTITUȚIA CABINETULUI 
IN ANGLIA 


1. Se ştie că Revoluţia din 1688 instaura regimul constituțional 
de guvernare în Anglia. Prerogativele Coroanei și drepturile Parla- 
mentului erau definitiv stabilite prin așa numitul « Bill of Rights ». 
“Triumful puterii legislative nu aducea însă cu sine și o metodă 
practică de lucru. Consiliul Regelui 1), care funcționase ca un 
sfat personal al monarhului încă din timpul Normanzilor, pierduse 
din importanţa lui, fără ca în locul lui să fi apărut un alt organ al 
puterii executive. Pe de altă parte, suveranitatea Parlamentului, 
tradusă în practică, ar fi adus haos în guvernarea țării. Era evident 
că o adunare de câteva sute de persoane nu putea să îndeplinească 
funcțiunea de organ legislativ și organ executiv în același timp. De 
aici se năștea necesitatea de a crea din sânul Parlamentului un 
instrument, care să facă față în mod expeditiv afacerilor Statului. 

Incă dinainte de Revoluție se desemnau elementele, care aveau 
să constitue mai târziu noul sistem de guvernare. Așa, Regele 
Carol I Stuart alegea câțiva membri din Consiliul său privat pentru 
a-i întrebuința în executarea ordinelor lui. Sub Restauraţie întâlnim 
aceeași procedare, determinată de necesitățile unei guvernări adap- 
tate împrejurărilor. In 1667 Carol al II-lea Stuart, în urma morții 
sfetnicului său, Lordul Southampton, refuza să numească un nou 
ministru de finanțe (Lord Treasurer), punând departamentul în 
mâinile unei comisiuni, formată din patru persoane, din care trei 
erau parlamentari, politiciani cunoscuţi prin abilitatea lor de a 


1) King's Council sau Privy Council sau, în terminologia mai veche, Curia 
Regis, 

mânui intrigile în Camera Comunelor. In acelaşi timp, Regele 
înlătura pe credinciosul său ministru Clarendon, lăsând libertate 
de acţiune temuțţilor politiciani. Noii săi sfetnici înțelegeau însă 
să-şi rezerve toată inițiativa în afacerile Statului. Astfel trecea 
acum pentru întâia oară iniţiativa din mâinile Coroanei în acelea 
ale miniștrilor. Se inaugura, de fapt, un nou sistem de guvernare 
în puterea executivă. Vechiul sistem medieval reapărea apoi numai 
de două ori și pentru scurt timp, sub ministerele lui Danby și 
North, fără ca Sfatul Regelui (Privy Council) să-şi recâștige atri- 
buţiile de organ executiv. 

Cu toate acestea, nu trebue să ne închipuim că metoda noului 
tip de minister se asemăna dela început cu ceea ce se înţelege azi 
prin Cabinet sau Consiliul de Miniştri. Mai întâi, noul minister 
era un fel de sfat secret, ale cărui decizii se luau fără cunoştinţa 
Parlamentului. De aici spiritul lui furtiv, numele lui de « Minister 
de Cabală ». In rândul al doilea, un asemenea minister nu avea nici o 
politică de vederi identice cu majoritatea Camerei Comunelor, a 
cărei autoritate o călca de fapt, deși nu pe faţă. In al treilea rând, 
ministerul de tip nou nu avea încă un șef recunoscut, un prim- 
ministru. 

Adevărul este că sistemul de guvernare prin Cabinet rămânea 
să se afirme în mod distinct după Revoluţie 1). Totuşi, originea 
Cabinetului se pune de obicei în anul 1679, când Regele Carol 
al II-lea își lua rămas bun dela vechiul Consiliu Privat, declarând 
că pentru motive de guvernare expeditivă se vedea silit să între- 
buințeze un număr restrâns din membrii lui. La desvoltarea noului 
sistem contribuiau însă și cele două partide (Whig şi Tory), 
diferenţiate încă de pe vremea Parlamentului Lung 2). După Re- 
voluţie, partidele începeau să se afirme într'o formă mai pronunţată, 
determinând în Camera Comunelor curente de opinie, care erau 
hotăritoare la votarea legilor. Influența lor nu mai putea fi neso- 
cotită de factorul constituțional. In 1695 Sunderland propunea 


1) Termenul « Cabinet » apărea pentru întâia oară în Essays-urile lui Fr. 
Bacon, dar în înţeles mai precis la Clarendon (History of the Rebellion, vol. 
I, Bk. II). Cf. J. A. R. Marriott, English Political Institutions (third ed. Ox- 
ford, 1925), pag. 70. 

2) H. Hallam, The Constitutional History of England (seventh ed. Lon- 
don, 1854), vol. II, pag. 436. 

Regelui William al III-lea să încredințeze afacerile Statului parti- 
dului Whig, care avea atunci cei mai mulți reprezentanți în Camera 
Comunelor. Astfel se constituia primul minister omogen, adică 
din același partid, care oglindea voința majorităţii din Parlament. 

Dar nici prin această măsură sistemul Cabinetului nu era cu 
desăvârșire cristalizat. Intrunirile Consiliului de Miniștri erau 
prezidate tot de Rege, care se considera nu numai în teorie, dar și 
de fapt, șeful Guvernului. Ceva mai mult, desvoltarea sistemului 
încerca o stânjenire prin legea din 1701 (Act of Settlement), prin 
care se încerca să se reînvieze atribuţiile vechiului Consiliu Privat. 
Legea rămânea însă în vigoare numai puţin timp. Sub Regina Ana, 
Cabinetul funcţiona încă fără un șef propriu zis, fără un «Prim- 
Ministru ». Regina ţinea să-l prezideze, deși se stabilise definitiv 
prin statut iresponsabilitatea Coroanei în exercitarea puterii exe- 
cutive. 

Faptele menţionate până acum nu sunt decât preludiul instituției 
care avea să se afirme în cursul secolului al XVIII-lea. Unii istorici 
refuză să vadă în aceste începuturi existența Cabinetului, pentru 
motivul că cele două puncte esenţiale acestui sistem nu apăruseră 
încă, anume: 1) alcătuirea lui exclusivă din persoane care ocupă 
înaltele funcțiuni politice, şi 2) suprema şi efectiva lui conducere 
în administraţia Statului 1). "Totuși este caracteristic pentru modul 
cum se nasc și se desvoltă instituţiile în Anglia, că noul sistem de 
guvernare evolua treptat din însăși necesitățile realității. Căci 
spiritul poporului englez, aplecat spre compromis în fața împre- 
jurărilor neprevăzute, reflectă totdeauna grija de a lega trecutul 
cu prezentul printr'o adaptare continuă la condiţiile societății. 


2. De fapt, un compromis dădea avânt sistemului de guvernare 
prin Cabinet. Anul 1705 pare să reprezinte încetăţenirea acestui 
sistem în practica constituţională a Angliei. Parlamentul vota atunci 
desființarea clauzei legii din 1701, reducând Consiliul Privat la o 
simplă instituție formală şi făcând astfel posibile întrunirile Con- 
siliului de Miniştri, alcătuit acum din membri ai Parlamentului. 
Punctul câștigat era nu numai excluderea vechiului organ al puterii 


1) Vezi Edward Jenks, Parliamentary England — The Evolution of the 
Cabinet System. London, 1903), pag. 93—96. 

executive, dar mai ales legătura strânsă ce se stabilea între această 
putere și Adunarea legislativă. Compromisul era de a se fi găsit 
un mijloc de fuziune între cele două puteri, prin care să se asigure 
o guvernare expeditivă sub noul regim constituțional. Intr'un 
cuvânt, Cabinetul începea să apară ca un comitet executiv al puterii 
legislative. 

Sub domnia primului rege al Casei de Hanovra, George I, 
Cabinetul lua definitiv forma pe care o are astăzi. Această desă- 
vârșire a instituției era determinată de două împrejurări, cu ca- 
racter accidental, dar care aveau să stabilizeze normele noului 
sistem de guvernare. Intâi era faptul că Regele, german de origine, 
nestăpânind bine limba engleză și fiind puţin inițiat în politica 
internă a țării, nu ţinea să prezideze Consiliul de Miniștri. In al 
doilea rând era faptul că primul minister al noului Rege era condus 
de o mare personalitate 1). De altfel, atitudinea Regelui era în acord 
cu noua teorie constituțională. Regele se mulțumea să domnească, 
lăsând miniștrilor săi grija să guverneze. Personalitatea lui Walpole 
era de sigur motivul hotărîtor în consolidarea noului sistem. Acest 
om de Stat a fost cel dintâi «Prim-Ministru » în înţelesul modern 
al termenului. El insista pentru întâia oară ca membri Guvernului 
să facă parte din Parlament, înțelegând să guverneze cu concursul 
Camerei Comunelor. Sub administrația lui prestigiul și puterea 
acestei Adunări, ca suprem organ legislativ în materie financiară, 
se afirmau în mod definitiv față de Camera Lorzilor. Tot Walpole 
dădea exemplul, care avea să se încetățenească printre regulile 
constituționale, de a părăsi Guvernul în momentul când nu va mai 
avea asentimentul Camerei. In sfârșit, tot lui Walpole se datorește 
afirmarea principiului că sistemul Cabinetului trebue să întru- 
nească la un loc, unitatea, inițiativa şi fermitatea în exercitarea 
puterii executive. 

Walpole era de fapt un om care rupea cu tradiția. Până la el, 
miniștrii Coroanei fuseseră recrutaţi din rândul marii aristocrații 
şi al favoriților Curţii. Deşi de origine onorabilă (un country gen- 
tlem an ) şi dispunând de o avere suficientă, Walpole nu avea niciuna 


1) Cf. Jenks, op. cit., pag. 144 şi 390; W. R. Anson, The Law and Cus- 
tom of the Constitution (fifth ed. Oxford, 1922), vol. I, pag. ro şi vol. II (third 
d. 1907), pag. 112 115. 

din însuşirile, care se cereau vechiului tip de ministru. In schimb 
el era dotat cu excepționale calități de om practic. Era încarnarea 
bunului simţ, o trăsătură aparținând prin excelență poporului 
englez. Prin voința şi caracterul lui, Walpole exercita o puternică 
influență asupra contemporanilor. In faptele şi gesturile lui se 
răsfrângea preocuparea de a întări spiritul democraţiei. A fost 
singurul ministru după Restauraţie care, pe tot timpul guvernării 
lui îndelungate (22 ani), a refuzat să fie făcut membru al Camerei 
Lorzilor, voind să rămână credincios Camerei Comunelor. Inaugura 
şi în această privință o regulă, respectată de urmaşii lui din partidul 
Whig, devenit mai târziu partidul liberal. 


3. Principiile care se statorniceau sub ministeriatul lui Walpole, 
cu privire la sistemul de guvernare prin Cabinet, erau următoarele : 
1. Absența Suveranului dela deliberările Consiliului de Miniştri ; 
2. Legătura strânsă între Consiliu şi majoritatea din Parlament 
prin regula încetățenită, că toți miniștrii trebue să facă parte din 
una din cele două Camere legislative ; 3. Unitatea politică a Cabi- 
netului, adică toți membrii acestui organ executiv trebue să apar- 
țină aceluiași partid politic; 4. Responsabilitatea colectivă a mi- 
niștrilor ; și ş. Ascendența Primului Ministru. 

Primul principiu este astăzi admis ca cel mai esențial pentru 
funcționarea normală a Cabinetului. 'Totuşi Suveranul Angliei 
participă la Consiliile de Miniştri în cazuri excepționale, ca pe 
timp de război sau de mari crize. Prezența Regelui în asemenea 
împrejurări nu invalidează însă principiul, căci practica și teoria 
constituțională cer pentru funcționarea efectivă a Cabinetului o 
deplină libertate de inițiativă şi acțiune. 

In ceea ce priveşte al doilea principiu, care stabilește legătura 
între Cabinet și Parlament, el a fost uneori violat. Așa, în cursul 
secolului trecut şi, mai recent, pe timpul războiului mondial, au 
fost miniștri titulari ai unor importante departamente, fără să facă 
parte din Parlament. Dar asemenea cazuri rare probează numai 
regula. De altfel, într'o țară cu o constituție nescrisă și cu un 
Parlament cu caracter de permanentă adunare constituantă, cum 
este Anglia, excepţiile sunt uşor de admis. 

"Al treilea principiu, unitatea politică a miniştrilor, este de 
asemenea uneori nerespectat, ca atunci când împrejurările cer un 


140 REVISTA FUNDAȚIILOR REGALE 


« minister de coaliție » sau un « minister național », adică aparţinând 
mai multor partide politice. Acesta a fost cazul cu ministerul lui 
Lloyd George pe timpul războiului mondial, sau cu actualul 
minister național prezidat de MacDonald, în care sunt reprezentate 
trei partide 1). 

Responsabilitatea colectivă a miniștrilor este un principiu, care 
se statornicea definitiv abia în cursul secolului al XIX-lea. Mult 
timp după apariția Cabinetului, miniştrii erau responsabili numai în 
mod individual. Responsabilitatea colectivă reflectă de fapt uni- 
tatea indivizibilă a Cabinetului, atât față de Coroană cât şi față de 
Parlament. Căci tăria Cabinetului şi eficacitatea lui ca organ exe- 
cutiv rezidă în caracterul lui unitar 2). 

In sfârșit, ascendenţa Primului Ministru este un principiu nu 
mai puțin caracteristic şi esențial în instituția Cabinetului. Se 
cuvine a insista puțin asupra acestui punct. Curioasă, aproape pa- 
radoxală, este poziția Primului Ministru în Constituţia Angliei 2). 
O funcţiune care se încetățenea și se afirma prin uz, iar nu prin 
statut sau vreo recunoaştere oficială. Se poate spune că personali- 
tatea puternică a lui Walpole crea titlul, dacă nu postul. Până în 
preajma secolului nostru, titlul de « Prim-Ministru » nici nu figura 
măcar pe actele oficiale, deşi era unanim recunoscut a reprezenta 
cel mai important loc în ierarhia Guvernului. Ceva mai mult, nici 
un salariu special nu este atașat de acest titlu. Din punctul de vedere 
al precedenţei sociale, locul i-a fost recunoscut abia în zilele 
noastre, venind după Primatul Angliei, Arhiepiscopul de Canter- 
bury şi după Arhiepiscopul de York. Dar faptul rămâne că o 
funcțiune propriu zisă a Primului Ministru nu există. Titlul e 


1) Conservator, reprezentând majoritatea din Camera Comunelor, Labu- 
rist, nuanţa dizidentă a lui Mac Donald, şi Liberal, nuanţa independentă a 
lui John Simon şi grupul Herbert Samuel. 

3) Cf. W. E. Gladstone, Gleanings of Past Years (London, 1879), vol. 
I, pag. 242. 

3) Termenul de + Premier è sau Prime Minister e, bine înţeles, de origine 
franceză şi se încetățenea înaintea titlului și funcţiunii propriu zise. Așa, 
cu mult înainte de Walpole, au fost miniştri, cărora li se dădea un asemenea 
nume printre ceilalți sfetnici ai Regelui. Clarendon povesteşte cum i se ofe- 
rise, sub Restauraţie, să ia după modelul francez titlul de prim-ministru, 
pe care însă îl declina. Apud Jenks, op. cit., pag. 25 şi Marriott, op. cit., 
pag. 87. 

purtat numai dacă se leagă de o funcțiune reală, adică de un de- 
partament recunoscut de lege. Astfel, obiceiul a încetățenit regula 
ca Primul Ministru să dețină postul de Prim Lord al 'Tezaurului 
(First Lord of the Treasury). Uneori, pe lângă acest post el poate 
ocupa şi un alt minister. Aşa Gladstone era în același timp Ministru 
de Finanţe (Chancellor of the Exchequer ). Lordul Salisbury deținea 
pe timpul când era Prim Ministru şi Departamentul Externelor. 

Cu toată această aparență de neoficială recunoaștere, poziția 
Primului Ministru englez reprezintă cea mai substanţială parte a 
Cabinetului. Morley o considera drept « cheia de boltă » a Cabine- 
tului. Gladstone a descris în mod sugestiv atribuțiile Primului 
Ministru 1). Fostul Prim Ministru al Angliei caracterizează în 
următoarele cuvinte situaţia unică a acestei funcțiuni: « Capul 
Guvernului Britanic nu e un Mare Vizir. El nu are nici o putere 
propriu zisă asupra colegilor lui: la ocazii rare, când un Cabinet 
determină mersul prin voturile membrilor, votul lui nu contează 
decât ca unul al lor. Dar ei sunt numiţi şi concediați de Suveran 
după sfatul lui». Mai departe: «Primul Ministru nu are nici un 
titlu de a hărțui pe vreunul din colegii lui în vreunul din departa- 
mente. Atât cât îi guvernează, dacă nu o face prin şiretenie, 
ceea ce nu e de presupus, el îi guvernează numai prin influența lui. 
Dar în tot, nicăeri în întreaga lume o așa de mare substanță nu aruncă 
o aşa de mică umbră; nicăeri nu este un om care să aibă așa de 
multă putere cu atât de puțin de arătat pentru ea în ce privește 
titlul formal sau prerogativa » 2). 

Din aceste cuvinte se vede cât de elusivă este poziţia de Prim 
Ministru în Constituţia Angliei: mai mult un primus inter pares 
decât un « Mare Vizir », și totuşi dispunând de o putere şi o in- 
fluență hotărîtoare asupra colegilor lui din Guvern. Prin majori- 
tatea de care dispune în Parlament şi prin contactul direct cu 
Regele, Primul Ministru este factorul decisiv în guvernarea Statului. 
El este de fapt Preşedintele Consiliului de Miniștri, leaderul 
majorității în Parlament şi sfătuitorul confidențial al Coroanei, 
servind în același timp de legătură între Rege, Cabinet şi Parlament. 


1) Într'un studiu cunoscut, Kin Beyond Sea, apărut în revista ameri- 
cană The North American Review (Sept. 1878) şi republicat în Gleanings of 
Past Years, vol. I. 

1) Op. cit., pag. 243—244; Cf. Anson, op. cit., vol. II. pag. 127, 

Cu alte cuvinte, puterea efectivă a Primului Ministru în Anglia 
decurge din faptul că el este oarecum alesul nu numai al Regelui, 
dar și al Camerei Comunelor, nu însă în înțelesul obişnuit al cuvân- 
tului : El este ales de aleşii poporului, adică de deputați, reprezen- 
tând un exemplu de « dublă alegere » 1). Aceasta înseamnă că depu- 
taţii îl urmează, sau că persoana chemată de Rege să guverneze 
inspiră dela început încrederea majorităților, garantând astfel co- 
laborarea cu Parlamentul. Iar dreptul lui de a oferi Regelui disol- 
varea Camerei îi înlesnește și mai ușor această colaborare, căci, în 
caz de obstrucții din partea deputaţilor, el poate oricând să lase 
să se înţeleagă că va face uz de un asemenea drept: o amenințare 
care, bine înțeles, își are mai totdeauna efectul dorit. De aceea 
s'a susținut în ultimii ani că Parlamentul tinde să devină din ce în 
ce mai mult un organ de înregistrare a legilor propuse de Cabinet 2). 


4. Odată cristalizat, noul sistem de guvernare urma să se desvolte 
mai departe. Istoria Angliei după retragerea lui Walpole în 1742 
a fost cu drept cuvânt privită din punctul de vedere al guvernării 
prin Cabinet. De acum încolo istoricul își concentrează atenția 
asupra Guvernului şi a Primului Ministru, pentru a desprinde 
ideile și faptele importante în politica țării 3). Totuşi noul sistem 
avea să mai întâmpine obstacole până să se stabilizeze în Consti- 
tuţia țării. 

Am văzut că Walpole demisionase în momentul când nu mai 
dispunea de o majoritate în Camera Comunelor. Condiţiile sociale 
şi politice ale țării nu erau însă atât de înaintate ca un asemenea 
gest să fie apreciat. Semnificația exemplului dat rămânea să se 
impună mai târziu, după ce principiile sistemului pătrundeau în 
opinia publică și deveneau o parte integrantă din Constituţia 
Angliei. Aşa se explică pentru ce urmașul lui Walpole, Wilmington, 
un lord ales de Rege după criterii personale, nu-şi făcea niciun 


1) W. Bagehot, The English Constitution (new ed. London, 1872), pag. 12. 

3) Cf. A. L. Lowell, The Government of England (new ed. New-York, 
1920), vol. I, pag. 71 şi Nicolae Petrescu, Parlamentul Englez și înfățișarea 
lui actuală, în Revista de Drept Public (1929, anul IV, Nr. 3—4), pag. 520 
și urm. | 

3) Macaulay, History of England from the Ascession of James the second 
(London, 1858), vol. I, pag. 212. 

scrupul din faptul că nu se bucura de încrederea Camerei Comu- 
nelor. Dar după un an Wilmington moare şi urmașii lui reiau firul 
guvernării în spiritul lui Walpole, adică în acord cu majoritatea 
Camerei reprezentative. Ce însemna un asemenea acord în condi- 
tiile electorale de atunci, ne putem uşor închipui. Camera Comu- 
nelor era departe de a reprezenta voința adevărată a poporului, 
fiind alcătuită din aristocrați şi membri ai marii burghezii, care 
cumpărau cu bani locurile de deputaţi. Dar oricare era de fapt 
realitatea Camerii, asentimentul ei devenise necesar în desvoltarea 
noului sistem. Căci în teorie Camera Comunelor reprezenta prin- 
cipiul democraţiei și al guvernării constituționale, pe baza căruia 
se ridicase Cabinetul. 

Cu venirea la putere a lui Pitt (Lordul Chatham) în 1756, auto- 
ritatea Cabinetului creștea în mod simțitor. Pitt introducea o notă 
nouă în prestigiul Cabinetului, care acum se bucura de asenti- 
mentul nu numai al Parlamentului, dar și al opiniei publice. Pitt 
voia să fie aprobat de ţară, chiar cu riscul de a pierde din populari- 
tatea sa în Camera Comunelor. Această notă de lărgire în asenti- 
mentul de care are nevoie un Prim Ministru, pentru a-și menține 
autoritatea şi influența în guvernare, apărea și mai accentuată în 
fiul său, William Pitt, ajuns şef de guvern la vârsta de 25 ani. 

Dar un obstacol mai serios îl constituia faptul că noul sistem 
fusese acceptat numai de un singur partid (Whig). Celălalt partid 
(Tory) refuza să-l recunoască, considerând Cabinetul mai mult 
ca un patronaj ministerial pentru aventurierii avizi de funcţii și 
influență politică. Cunoscutul jurisconsult Blackstone furniza un 
puternic argument partidului opoziționist. In celebra sa operă 
despre Legile Angliei (Commentaries on the Laws of England, 
1765), el ignora cu desăvârșire noile principii de guvernare, 
pentru motivul că ele nu formează obiectul legilor țării. După 
Blackstone, Regele era «nu numai șeful, dar propriu zis singurul 
magistrat al naţiunii », implicând că întregul sistem al guvernării 
prin Cabinet este o uzurpare a drepturilor monarhului. El argu- 
menta în modul următor asupra «perfecției absolute » a Regelui 
în capacitatea lui politică: « Întâi, orice este discutabil în condu- 
cerea afacerilor publice nu trebue imputat Regelui, nici nu este el 
responsabil personal pentru aceasta față de poporul lui; căci 
această doctrină ar distruge total acea independență constituțională 

a Coroanei, care este necesară pentru balanța puterii... şi al doilea, 
înseamnă că prerogativa Coroanei nu se extinde pentru a face vreo 
injurie ; ea este creată pentru beneficiul poporului și prin urmare 
nu poate fi exercitată în prejudiciul lui » 1). 

Se ştie că opera lui Blackstone, înainte de a fi publicată, servise 
drept iniţiere în teoria constituțională pentru Principele moştenitor. 
Tânărul Rege George al III-lea, când se suia pe tron, era influențat 
de interpretarea preceptorului său, încercând să restaureze mo- 
narhia în drepturile ei medievale. Lupta era deschisă nu numai 
în contra principiilor constituționale câștigate prin Revoluţia din 
1688, dar și în contra Cabinetului ca sistem de guvernare 2), 

In Pitt cel tânăr, sistemul Cabinetului găsea însă un sprijin real. 
Prin personalitatea lui şi prin influența pe care o exercita în Par- 
lament și asupra ţării pe un timp de mari prefaceri în Europa 
(Revoluţia franceză și începutul războaelor napoleoniene), Pitt 
izbutea să realizeze două lucruri salutare pentru întărirea Cabi- 
netului. Întâi, el înlătura definitiv posibilitatea de revenire al 
vechiului sistem de guvernare, prin eliminarea favoriților Regelui. 
Alegându-și colaboratori printre membrii influenți ai Camerei 
Comunelor sau oameni cunoscuți opiniei publice prin serviciile 
aduse țării, Pitt oferea pe vremuri de mare criză o echipă de lucru 
mai eficientă decât fusese cazul cu înaintaşii lui. In al doilea rând, 
Pitt reuşea să reconstitue partidul Tory ca element activ în politică, 
deși el se considera a fi un Whig. Făcând unele concesiuni, numind 
pe unii din partidul opoziţionist în funcțiuni publice și mai ales 
dându-le posibilitatea să se organizeze în vederea unei guvernări, 
el contribuia nu numai la împrăștierea bănuelilor față de noul 
sistem, dar stabilea raporturi normale de control între cele două 
partide de guvernământ. De fapt, cu aceste două puncte câștigate, 
Pitt înlesnea sistemului de guvernare prin Cabinet să lucreze în 
conformitate cu principiile pe care se bazează. Căci odată liber de 
intervențiile Regelui şi de acuzaţiile partidului de opoziţie, Cabinetul 


1) Commentaries on the Laws of England (ninth ed. London, 1783), vol. 
I, pag. 246. Cf. J. L. De Lolme, The Constitution of England (new ed. Lon- 
don, 1817), pag. 68—73. 

3) O descriere amănunţită a acestei crize se găseşte la Ed. Burke, Thoughts 
on the Cause of the Present Discontents, 1770. Cf. Jenks, op. cit., pag. 181—183 
şi pag. 398. 

se impunea definitiv în opinia publică a țării ca singurul mijloc 
expeditiv de guvernare. 

In secolul al XIX-lea Cabinetul nu mai era contestat de nimeni. 
Ambele partide de guvernământ, devenite acum partidul liberal şi 
partidul conservator, se organizau în jurul aceloraşi principii, care 
dela începutul secolului al XVIII-lea se afirmaseră ca cele mai 
utile în exercitarea puterii executive, Iar prin afirmarea diferitelor 
personalități, care îl ilustrau, Cabinetul era acum privit ca pivotul 
guvernării constituționale. 


5. Alcătuirea lăuntrică a Cabinetului trecea de asemenea prin 
unele schimbări, determinate de necesitatea împrejurărilor şi de 
voinţa de a guverna cât mai bine și mai expeditiv. Diferitele de- 
partamente sau ministere, care funcţionaseră în decursul secolelor 
în administrația țării, cereau o reorganizare continuă, adaptată la 
noile condiţii ale guvernării. De aici îmmulţirea departamentelor 
şi cu ea a membrilor Cabinetului şi a Guvernului, precum și 
dispariţia unor vechi atribuții guvernamentale, devenite acum 
numai formale. Descrierea acestor modificări ar fi interesantă de 
urmărit. In ele se reflectă clar procesul evolutiv caracteristic vieţii 
instituțiilor politice din Anglia. Ne mulțumim să indicăm pe scurt 
înfăţişarea Cabinetului în condiţiile actuale de guvernare, aşa cum 
se prezintă astăzi în Anglia. 

Membrii Guvernului în Anglia sunt de două categorii: miniștri 
membri ai Cabinetului și miniștri care nu fac parte din Cabinet. 
Numai titularii departamentelor mai importante și personalitățile 
marcante, chiar fără a fi titularii unor asemenea departamente, 
participă la consiliile de Cabinet. Astfel a fi un membru al Cabi- 
netului înseamnă mai mult decât un ministru, chiar atunci când 
un asemenea membru nu deţine decât o funcţie formală, cum este 
de ex. aceea de Lord al Sigilului Privat (Lord of the Private Seal) 1). 
Prin această deosebire se menţine spiritul în care a fost conceput 
încă dela primele lui manifestări Cabinetul, ca un organ restrâns 
al puterii executive, 

Numărul miniştrilor, atât membri ai Cabinetului cât şi al între- 
gului Guvern, variază după împrejurări. În vremuri excepţionale, 


1) W. R. Anson, The Law and Custom of the Constitution, vol. III (third 
ed. Oxford, 1908), pag. XII. 

un Guvern poate avea mai mulți membri decât în vremuri normale. 
Aşa, în Guvernul lui Lloyd George din timpul războiului, nu numai 
se creaseră noi departamente, dar se introduseseră persoane fără 
portofoliu chiar în sânul Cabinetului. Această variațiune atârnă 
de împrejurări, dar şi de voința Primului Ministru, care singur 
îşi alege colaboratorii. Criteriul poate fi obiectiv și subiectiv în 
acelaşi timp. Căci şeful Guvernului trebue să țină seama nu numai 
de capacitatea colaboratorilor, dar şi de posibilitatea de a lucra 
cu ei. 

In timpuri normale, formaţia Guvernului și a Cabinetului englez 
păstrează un număr limitat de membri. La început, adică de când 
se vorbeşte de un Cabinet în sensul modern al cuvântului, numărul 
membrilor nu era decât opt. In decursul secolului al XIX-lea și 
în timpul secolului nostru se adăogau alte ministere şi alți membri 
ai Cabinetului. Astăzi Guvernul englez numără cinci zeci şi nouă 
de membri, miniștri şi subsecretari de stat (Parlamentary Under- 
Secretaries) , dintre care însă numai douăzeci fac parte din Cabinet!). 

Nu trebue să trecem cu vederea rolul pe care-l joacă în sistemul 
Cabinetului așa numiții «subsecretari parlamentari », atașați pe 
lângă miniştri membri în Cabinet. Aceşti membri ai Guvernului 
au sarcina de a reprezenta pe miniştrii respectivi în Parlament, la 
a cărui dispoziție trebue să stea cu orice informaţie necesară. 
Intr'un cuvânt, subsecretarii înlesnesc miniștrilor din Cabinet să 
dispună de mai mult timp, scutindu-i de munca atât de obositoare 
de a fi prezenţi totdeauna la desbaterile Parlamentului și de a 
răspunde la numeroasele interpelări. 

In sfârşit, nu există reguli rigide pentru activitatea Cabinetului 
şi a întregului Guvern. Modul de a lucra atârnă de împrejurări 
şi de personalitatea Primului Ministru, care prin influenţa lui poate 


1) Membrii Cabinetului în actualul guvern MacDonald sunt: primul-mi- 
nistru, care este în același timp prim lord al Tezaurului, Lordul preşedinte - 
al Cansiliului, Lordul cancelar, care este ex officio preşedintele Camerei Lor- 
zilor, Lordul sigilului privat, ministrul de Interne, al Afacerilor Străine, al 
Dominioanelor, al Coloniilor, al Războiului, al Aerului, al Indiilor, al Marinei, 
al Comerţului, al Sănătăţii, al Instrucțiunii (Board of Education), al Muncii, 
al Agriculturii, al Pescăriilor, al Lucrărilor Publice, al Finanţelor (Chan- 
cellor of the Exchequer) şi al Secretariatului de Stat pentru Scoţia. In schimb 
ministrul Transporturilor, al Pensiunilor, al Poștelor şi ai altor departamente, 
precum și numeroșii subsecretari de Stat, nu fac parte din Cabinet, 


INSTITUȚIA CABINETULUI IN ANGLIA 147 


merge atât de departe încât să creeze precedente, Dar în această 
libertate de acțiune, nu se săvârşeşte nici o faptă care să sfideze 
tradiţia, legile și opinia publică a țării. Inovaţiile sunt totdeauna 
puse de acord cu stările existente în așa fel ca ele să reprezinte 
mai mult un compromis, care împacă ceea ce este nou cu ceea ce 
este vechi. De altfel această preocupare de a nu violenta realitatea 
se întâlnește în toate modurile de gândire şi acțiune ale poporului 
englez. Cabinetul trebue să fie pătruns de un asemenea scrupul 
într'o măsură mai mare, căci însăși existența lui este legată de tactul 
şi înțelepciunea cu care ştie să întâmpine multiplele împrejurări 
neprevăzute ale guvernării, 


6. S'ar părea că odată cu introducerea și stabilizarea definitivă 
a Cabinetului ca organ al puterii executive, Coroana şi-a pierdut 
cu desăvârşire dreptul de a participa la o asemenea putere. Totuși, 
nu numai în teorie Suveranul Angliei şi-a păstrat toate drepturile, 
dar și în practică el nu a renunțat de a le mai exercita. In mod 
exact nu se poate spune însă până unde merg drepturile Regelui 
de a interveni în puterea executivă. Într'o ţară unde constituția 
este atât de flexibilă, posibilitățile de interpretare sunt nelimitate. 
Totul merge văzând și făcând. Bagehot, în cunoscuta sa lucrare 
asupra Constituţiei Angliei, a încercat să lămurească acest punct 
într'un mod mai precis. După acest autor, sunt două erori care se 
strecoară încă în teoria Constituţiei engleze, în ceea ce privește rolul 
Suveranului : întâi, că ar mai fi «o stare a Regatului» (Estate of 
the Realm), adică autoritate coordonată Camerii Lorzilor și Camerii 
Comunelor ; al doilea, că Suveranul ar participa efectiv la puterea 
executivă. Această concepție era valabilă înainte de Revoluţie, 
susține Bagehot, când Regele putea să dispună de un veto legislativ 
(așa cum îl are încă astăzi Camera Lorzilor), exercitând direct 
puterea executivă. Astăzi însă Regele Angliei nu mai dispune de 
acest drept 1). Bagehot rezuma drepturile Suveranului sub regimul 
monarhiei constituționale la trei : « dreptul de a fi consultat, dreptul 
de a încuraja, dreptul de a-aviza », adăogând că un Rege înțelept nici 
nu trebue să dorească să aibă alte drepturi ?). 


2) The English Constitution (new ed. London, 1872), pag. 57—58. 
1) ]bid., pag. 75. 

Cu toate acestea, Regele Angliei dispune încă de unele drepturi 
efective, care îl fac de fapt factorul decisiv în puterea executivă. 
In primul rând este dreptul de a face apel direct la popor, disolvând 
Parlamentul. In practică un asemenea drept nu este însă exercitat 
decât după sfatul Guvernului şi numai în vremuri de criză. Pe de 
altă parte, sunt cazuri când Regele poate refuza disolvarea Parla- 
mentului în contra dorinței unui Minister, care demisionează. În 
sfârșit, un alt drept al Regelui este acela de a-și alege Primul 
Ministru. În această privință dreptul Suveranului nu este limitat 
decât de conștiința lui. Dar toate aceste drepturi sunt exercitate 
de Coroană cu multă discreţie și totdeauna în acord cu opinia 
publică a țării 1). 

Pe lângă aceste drepturi formale, Regele dispune de ceea ce 
numesc Englezii «drepturi informale », pe care le exercită prin 
forţa autorităţii și poziţiei lui supreme în Stat. Astfel Regele poate 
interveni cu o vorbă sau cu un sfat pe lângă Guvern, el poate cere 
oricând să fie ţinut în curent cu afacerile Statului. E cunoscut cazul 
Lordului Palmerston, care era concediat de Regina Victoria în 1851 
pentrucă neglijase, ca Ministru de Externe, să o ţină în curent 
cu anumite acte ale Departamentului său. De altfel, Regele, în 
domeniul politicei externe, are cea mai mare activitate, fiind singurul 
în măsură să cunoască toate actele și reprezentând, sub regimul 
partidelor politice, singura continuitate în acest domeniu. Se ştie 
rolul activ şi predominant pe care l-a jucat Regele Eduard al VII-lea 
în politica externă a Angliei, cu toate desminţirile miniștrilor săi. 

Adevărul este că, deși neprecizate, drepturile unui monarh 
constituțional în Anglia sunt reale în exercitarea puterii executive. 
Cu toată desvoltarea sistemului de guvernare prin Cabinet şi cu 
toată iresponsabilitatea Coroanei și responsabilitatea miniștrilor, 
Regelui Angliei îi rămâne încă o sferă largă de activitate politică. 
Totul atârnă în această privință de caracterul și capacitatea perso- 
nală a monarhului. Englezii sunt oameni prea practici ca să refuze 
a primi beneficiile ce decurg din serviciile unui monarh dotat dela 
natură, uitând bucuros în asemenea caz formele şi convențiile con- 
sacrate de tradiție, dar totdeauna adaptabile la împrejurări. 


1) Cf. Anson, op. cit., vol. I, pag. 325 şi A. V. Dicey, Introduction to the 
Study of the Law of the Constitution (eighth ed. London, 1905), pag. 421. 

7. Ceea ce face dificultatea pentru un străin de a înţelege insti- 
tuțiile Angliei este tocmai caracterul lor evolutiv. Un asemenea 
caracter, deşi implică totdeauna continuitate, este fără preciziunea 
lucrului elaborat în mod conştient şi cu un scop dinainte plănuit. 
Din contra, el este dominat de mersul viu al realității, nelogic în 
aparență, dar totdeauna destinat să servească un anumit scop, 
într'un anumit timp. Acest element inconștient se observă de fapt 
în procesul de evoluție al Cabinetului. Lipsit de un plan precon- 
ceput, Cabinetul se desvolta din însuși jocul liber al împrejurărilor : 
era nu consecința unei scheme ticluită de reformator, ci opera 
colectivă a geniului englez, practic prin excelenţă. 

Cu alte cuvinte, sistemul Cabinetului evolua dintr'o serie de 
adaptări, ca un organism viu, integrându-se în spiritul realității. 
În evoluţia lui se oglindește acea însușire a Constituţiei engleze, pe 
care o releva Bryce: capacitatea de a preveni sau de a atenua revo- 
luţiile 1). Cabinetul devenea, la un moment decisiv în istoria Angliei, 
mijlocul eficace de a restabili echilibrul, care amenința să dispară 
între puterea executivă şi puterea legislativă. Din acest punct de 
vedere, apariția şi desvoltarea lui coincid cu întărirea regimului 
constituţional de guvernare. 

De sigur că un fapt caracteristic ne-a izbit în evoluția Cabinetului, 
anume lipsa de simetrie şi de claritate în desvoltarea şi termino- 
logia lui. Așa am văzut naşterea Cabinetului dintr'o serie de îm- 
prejurări accidentale, care se încetățeneau treptat în practica și 
teoria Constituţiei engleze. Atotputernicia Primului Ministru se 
afirma, fără ca atribuțiile să fie stabilite de vreo lege. Nici măcar 
numele acestei funcțiuni nu era recunoscut în mod oficial până 
acum douăzeci și ceva de ani. Mai departe am văzut că sunt mi- 
niștri cu nume seculare, dar fără atribuţii reale în guvernare, şi care 
totuși fac parte din Cabinet, iar miniștri titulari ai unor importante 
departamente, care nu participă la consiliile Cabinetului. In sfârşit, 
am mai văzut lipsa totală de formulare scrisă în ceea ce priveşte 
funcţionarea Cabinetului. 

Toate aceste aparenţe nelogice au însă un fond mai consistent 
în realitate decât orice lege scrisă și orice diviziune simetrică a 


1) Studies in History and Jurisprudence (Oxford, 1901), vol. I, pag. 172 
și urm. 

diverselor atribuții în exercitarea guvernării. Un asemenea fenomen 
reflectă un proces specific societății engleze. Instituţiile în Anglia 
se nasc și se desvoltă din necesitățile realității însăşi, rămânând ca 
experiența să le verifice și să le exprime în forme scrise. Dacă o 
inovaţie s'a dovedit bună în practică, societatea engleză o primeşte 
cu aceeași încredere ca şi pe o lege scrisă. Inovația devine astfel 
obicei şi pătrunde adânc în conștiința poporului. De aici încolo 
inovaţia este recunoscută ca o instituţie, făcând parte integrantă 
din viața socială şi politică a țării. 

Cabinetul, ca oricare altă instituţie în Anglia, a luat naștere din 
astfel de împrejurări și s'a desvoltat în aceleaşi condiții. Prin cre- 
şterea complicată a obiceiului verificat de experiență, instituția 
căpăta acel caracter lipsit de simetrie, pe care l-am relevat, dar plin 
de mobilitate, făcând adaptarea ei continuă la realitățile societății. 
De aceea, a fi descris-o numai în forma ei actuală ar fi însemnat 
a nu o înțelege. Căci o privire istorică asupra evoluției Cabinetului 
se impunea prin însăși natura acestei instituții, consfințită mai 
mult prin uz decât prin lege. 

In Cabinet culmina spiritul practic al poporului englez în arta 
guvernării. Cine reflectează asupra semnificației acestui sistem 
nu poate să nu recunoască în el secretul eficienței acelui « maldăr 
de absurdități » (heap of absurdities), care alcătuește, după vorba 
cunoscută a lui Gladstone, Constituţia Angliei. In Cabinet eficiența 
se reflectă mai bine decât în oricare din organele acestei Constituţii 
nescrise. Prin strânsa uniune, aproape completa fuziune a puterii 
executive cu puterea legislativă, Cabinetul reuşeşte să exercite 
funcțional atributele Coroanei în Parlament. Vechea expresie con- 
sacrată de practica vieţii constituționale: « Regele în Parlament » 
(The King in Parliament) își găsește astfel înțelesul. Căci în jurul 
Cabinetului gravitează întregul mecanism al Statului, deşi resursele 
lui reale rămân de-o parte Coroana, de altă parte Parlamentul. 

Rezultatele practice ale sistemului de guvernare prin Cabinet 
se pot rezuma la următoarele puncte. In primul rând este de relevat 
creşterea popularității și prestigiului Coroanei prin punerea la 
adăpost a acestei instituții de orice responsabilitate şi de orice atac. 
In adevăr, Cabinetul nu numai îngădue posibilitatea unui bun și 
înţelept monarh de a-și afirma calitățile, dar el limitează pe un 
monarh incapabil sau rău de a vătăma Statului. Aceasta este de o 

importanță capitală în cazul unei monarhii ereditare, unde nu 
există niciodată o garanție că cel care ocupă tronul este un om 
înzestrat cu inteligență și virtuți. In asemenea condiții, sistemul 
Cabinetului cere puțin dela un monarh, care are puțin de oferit, 
şi primește mult dela unul, care poate da mult. Și chiar dacă nu 
scoate atât de bine în relief calitățile şi contribuţiile unui bun 
monarh, în schimb Cabinetul servește de paravan slăbiciunilor 
unui monarh rău. In al doilea rând, Cabinetul a făcut posibilă des- 
voltarea liberă a criticei, care controlează acțiunile Guvernului, 
într'o măsură mai mare decât era permis înainte. Critica se exercită 
acum liber, fără a implica persoana monarhului ca odinioară. In 
al treilea rând, meritul Cabinetului este de a fi introdus spiritul 
democratic în guvernarea țării. Datorită sistemului, oamenii ca- 
pabili au o mai mare şansă de a ajunge la conducerea ţării. Selec- 
ţiunea se face acum în deplină libertate și la lumina zilei, nefiind 
stânjenită decât de judecata Parlamentului. 

Evident că, alături de aceste merite, Cabinetul are și unele de- 
fecte, dintre care poate cel mai izbitor este întreținerea spiritului 
politicianist de partid. In această privință oamenii produşi de sis- 
temul Cabinetului sunt mai mult oportuniști, care ştiu să se stre- 
coare cu dibăcie în Parlament pentru a se afirma. Dar politicianismul 
a devenit în Anglia din ce în ce mai puțin ofensiv, odată cu creşterea 
educației cetățenești şi a culturii în mase. Tipul ministrului englez 
de astăzi este incontestabil superior din punctul de vedere moral 
tipului de ministru de acum două sute de ani. Aceeaşi constatare 
se aplică şi în ceea ce priveşte membrii Parlamentului, cu toată 
lărgirea dreptului de vot și răspândirea spiritului democratic. În 
sfârșit, se mai impută sistemului Cabinetului de a prefera oameni 
mediocri, care singuri sunt dispuși să treacă prin toate compromi- 
surile inerente vieții politice într'un regim democratic. Dar aceasta 
se datorește mai de grabă condițiilor acestui regim, în care se 
desfășoară astăzi viaţa politică, în Anglia ca și în alte țări. Un 
ministru bun nu are nevoie de calități extraordinare în actualul 
mecanism de funcționare al Statului. E suficient dacă el posedă 
putere de muncă, simțământ adânc al datoriei şi puţină abilitate 
pentru a face față întâmplărilor neprevăzute. 


NICOLAE PETRESCU 

Conţinutul noțiunii de element a suferit, în cursul vremii, 
fluctuațiuni însemnate. Istoria ei este străveche, coborîndu-se în 
straturile cele mai adânci, care se găsesc la temelia începuturilor 
de cultură omenească. E chiar de crezut că, scormonind în cenușa 
rece de dincolo de fruntariile istoriei, încă să o găsim așternută 
între foi de papirus, 

De totdeauna, omul, uimit de diversitatea lucrurilor şi fiin- 
telor dimprejur, s'a gândit să adune acest univers prolix, să-l 
rezume, să-l înțeleagă, să-l simplifice la câteva principii, la câteva 
elemente. 

Să ne fie îngăduit a cita un nume propriu, al ilustrului filosof 
și magician Empedocle, care cu cinci sute de ani înaintea lui 
Christos reducea totul la patru elemente: pământul, apa, aerul 
şi focul. Sbuciumat de probleme, originalul Empedocle s'a arun- 
cat în craterul vulcanului Etna, probabil cu gândul ascuns să 
scoată din rărunchii pământului adevăruri noi. 

Vulcanul l-a înghițit pentru totdeauna, aruncând totuşi afară 
sandalele sărmanului chinuit. 

Cele patru elemente combinate între ele în felurite chi- 
puri trebuiau să explice varietatea nesfârşită a lucrurilor și 
a fiinţelor. N'ar fi o eroare dacă am afirma că Empedocle 
vedea în aceste elemente și starea sub care se pot prezenta 
corpurile în natură. 

Pământul reprezenta starea solidă, apa starea lichidă, aerul 
starea gazoasă, iar focul o a patra categorie deosebită de celelalte. 

Mult mai târziu, a apărut necesitatea de a înmulți numărul ele- 
mentelor și de a explica fenomenul cristalizării, al volatilizării, al 


IDEEA DE ELEMENT 153 


arderii. Lista mai cuprindea, mult mai târziu, în secolul al XVII-lea, 
sulful, mercurul, sarea, spirtul, iar de atunci a crescut necontenit. 

Perfecționarea metodelor de investigație au condus cu timpul 
la adunarea unui material extrem de bogat, care a avut de rezultat 
crearea unei situaţiuni haotice. 

Explicaţiunile cele mai curioase şi-au făcut loc. Este interesant 
de observat cum mari învățați ai timpului credeau de pildă că 
proprietatea de a înțepa limba a substanțelor din categoria acizi- 
zilor se datoreşte unor cristale invizibile de formă aciculară, Fe- 
nomenul arderii era explicat prin teoria flogisticului, dărâmată 
cu multă greutate de intemeietorul chimiei, Lavoisier. 

Se credea, în vremea aceea, cu o nestrămutată convingere, că 
toate corpurile sunt îmbibate cu o materie numită flogistic, care 
dispărea în momentul arderii. 

Era o erezie să se interpreteze în alt mod fenomenul arderii. 
In adevăr, foarte multe corpuri arzând pierd din greutatea lor și 
rămân mai uşoare. 

Spre surprinderea generală, s'a observat la un moment dat 
faptul extraordinar de curios, că alte corpuri arzând își sporesc 
greutatea, Un fior de panică a străbătut lumea învățaților. 

Teoria flogisticului însă era aşa profund ancorată în spiritul 
cercetătorilor, încât s'a preferat o absurditate unei oneste decla- 
rațiuni de nepricepere. 

Flogisticul a fost imediat înzestrat cu o nouă și absurdă pro- 
prietate: masa negativă. 

Se recunoaşte lesne, din tabloul înfățișat mai sus, starea hao- 
tică creată de fecunda activitate cercetătoare, care scotea la iveală 
corpuri noi, la care .să adăogăm completa anarhie, în ceea ce 
privește explicațiunea faptelor. 

Trebuia să apară un spirit superior organizat, cu o remarcabilă 
putere de sinteză, cu o genială intuiție a adevărului, dublat de cu- 
rajul pe care îl reclama lupta crâncenă între prejudecată şi adevăr. 

In acest moment apare Lavoisier. 

Lavoisier inaugurează cercetarea metodică şi în măsura în care 
știința se confundă cu metoda, savantul francez aruncă temeliile 
ştiinţelor chimice. Descoperirile, până la el, fuseseră fructul în- 
tâmplării, de aceea şi explicațiunea creştea din domeniul arbi- 
trarului. Atâtea fapte, atâtea explicațiuni. 

Lavoisier înţelege să arunce întreg balastul de ipoteze nefun- 
date, pentru a pune într'o lumină evidentă fenomenul, singurul 
în stare să clădească o explicațiune. In felul acesta inaugurează 
cultul faptului experimental, pe care s'a fundat de atunci o știință, 
știința chimiei, 

Prin natura preocupărilor sale, chimia și-a însuşit de drept pro- 
blema elementelor, iar IL avoistei este primul care a formulat-o 
într'un chip magistral. O sută de ani, punctul de vedere al cele- 
brului cercetător a dominat desvoltarea chimiei. 

« Je me contenterai donc de dire que si, par le nom d'element, 
nous entendons designer les molécules simples et indivisibles qui 
composent les corps, il est probable que nous ne les connaissons 
pas; que si, au contraire, nous attachons au nom d'element ou de 
principe des corps, l’idée du dernier terme auquel parvient lana- 
lyse, toutes les substances que nous n'avons encore pu decom- 
poser par aucun moyen sont pour nous des éléments, non pas 
que nous puissions assurer que ces corps que nous regardons 
comme simples ne soient pas eux-mêmes composés de deux ou 
mâme d'un plus grand nombre de principes, mais puisque ces 
principes ne se séparent jamais, ou plutôt puisque nous n'avons 
aucun moyen de les séparer, ils agissent à notre égard à la ma- 
nière des corps simples, et nous ne devons les supposer composés 
qu’au moment où lexpérience et l'observation nous en auront 
fourni la preuve ». 

Comentând pasajul de mai sus, putem afirma fără reticențe 
că Lavoisier a trecut dincolo de marginile unei definițiuni, ridi- 
cându-se la un punct de vedere filosofic. Și este interesant de 
observat că într'o vreme când știința era înnecată în ipoteze, când 
aproape fiecare fapt năștea o ipoteză, Lavoisier se smulge com- 
plet din ghiarele supoziţiunilor şi se menţine în modul cel mai 
riguros în cadrul strict al experienţei. Pozitivismul cel mai intran- 
sigent domină rândurile celebrului cercetător. In adevăr, rămâ- 
nând pe acest teren ferm, nimic nu se putea afirma mai mult de- 
cât că numărul elementelor se vor înmulți pe măsură ce metodele 
de investigaţiune se vor perfecționa şi vor arăta că unele corpuri 
considerate ireductibile erau de fapt corpuri compuse. 

Rezultă de asemeni imposibilitatea de a fixa o limită numărului 
de elemente, atâta vreme cât se recunoaște puterea de pătrundere 

crescândă a analizei. In desvoltarea ştiinţei vom înregistra 
noi categorii de elemente și fireşte noi definiţiuni, după cum 
vom avea prilejul să stabilim în cursul acestui studiu, 

Este totuşi un gând supărător în definițiunea lui Lavoisier, şi 
anume aşezarea problemei într'un cadru strict experimental, mai 
ales pentru situațiunea de azi a științei, care se găseşte așa de de- 
parte de limitele perfecțiunii. Experienţa n'ar putea fi ascultată 
fără şovăire decât într'un singur caz, anume dacă, ajungând 
la ultimul grad de perfecțiune și de întindere, ar face inutilă orice 
combinațiune a spiritului. 

Deocamdată aceste condițiuni nefiind realizate şi spiritul no- 
stru manifestând încă o activă necesitate de combinaţiuni ab- 
stracte, o definiție a elementului se va resimţi multă vreme de 
sugestiile ipotezelor încă în ființă în toate domeniile de cercetare 
ştiinţifică, 

In această ordine de idei, ne apare semnificativă şi particular 
de interesantă subtila disociație operată de G. Urbain, un cap 
remarcabil al chimiei zilelor noastre. Urbain transpune problema 
întrun plan absolut ideologic, insistând asupra caracterului de 
idee pură pe care se fundează noțiunea de element. 

El stabileşte o justificată deosebire, e o nuanţă între corp simplu 
şi elemente, noțiuni care de obicei exprimă unul şi același lucru, 

Spre pildă să luăm cazul oxigenului O, şi al ozonului O. Două 
corpuri simple, cu proprietăți deosebite, aspecte diferite ale ace- 
leiaşi materii, 

E greu să spunem, în fața acestui exemplu, că un corp simplu 
se numeşte corpul din care nu se poate scoate decât el însuși. 
Oxigenul trece în ozon şi invers ozonul se desface în oxigen. To- 
tuși cele două corpuri sunt corpi simpli. Putem însă depăşi difi- 
cultatea, dacă raportăm definițiunea corpului simplu la substanța 
comună oxigenului şi ozonului. Spiritul concepe în adevăr aici 
o substanță comună, dar atunci am trecut într'o regiune a ideilor 
pure, pentru că eforturile noastre nu pot cunoaște în mod obiec- 
tiv această substanță comună celor doi corpi simpli. 

Gr. Urbain închee raționamentul său, pe care ne-am îngrijit 
a-l reda în forma cea mai fidelă, cu următoarele rânduri: 

«C’est ce quelque chose que j'appellerai provisoirement un 
élément. D’après cela, l'eltment échappe au contrôle immediat 

de la sensation. Cette notion, dont l'origine experimentale est 
hors de discussion, présente néanmoins — et jinsiste sur ce 
point — un caractere idéologique ». 

In vremea lui Lavoisier o asemenea disecție ar fi fost cu ne- 
putință, pentru rațiunea simplă că se considera molecula alcă- 
tuită dintr'un singur atom, ceea ce, am văzut, nu mai corespunde 
adevărului. 

Iată însă că laboratorul se însărcinează să alimenteze discuțiu- 
nea prin introducerea a noi date experimentale de prim ordin. 

Cunoscutul savant Rutherford reuşeşte prin metode fizice să 
scoată hidrogen din atomi de azot, fosfor, etc. Este inutil să pu- 
nem mai mult în evidență complicațiunea ridicată de acest nou 
fapt experimental, coroborat cu fenomenul radioactivităţii, care 
zdruncinase ceva mai înainte ideea de element. Corpurile radio- 
active prezintă, precum se ştie, neliniștitoarea proprietate de a 
se desface în particule materiale sau forme de energie de alt ordin 
decât corpul emiţător. 

In asemenea condițiuni, este evident, că expresia de corp sim- 
plu trebue revizuită şi amendată, în ipoteza că nu este încă mo- 
mentul de a renunța pur şi simplu la serviciile ei. 

In acest moment al expunerii noastre, trebue să semnalăm noi 
dificultăți. Pentru rațiuni lesne de înțeles, chimistul vrea să sal- 
veze noțiunea de element şi s'o valorifice exclusiv pe terenul chi- 
miei. Chimistul continuă să vadă în azot, în fosfor, în radiu, cor- 
puri simple, întrucât mijloacele pe care le are la îndemână nu-i 
permit să scoată altceva din corpurile pomenite. 

In reacțiunile chimice, chimistul constată că aceste elemente 
se comportă la fel ca şi restul elementelor. 

Cu alt ochi însă privește problema fizicianul. El nu mai con- 
simte să acorde titlul de corp simplu unui corp, care se desface, 
fie şi prin procedee fizice, în noi corpi simpli. Dificultatea se 
măreşte când se ia în considerațiune un corp radioactiv, de pildă 
radiul, care din proprie inițiativă, adică peste metodele chimice 
şi fizice, se desface în atomi de heliu. 

Chimistul consideră cu resemnare desintegrarea corpurilor ra- 
dioactive drept fenomene chimice, dar se grăbeşte să adaoge că 
în speţă este vorba de un fenomen chimic extraordinar. Discu- 
ţiunea începe să capete un caracter pasionant, dar oricât de 

legitimă și onorabilă ar fi această pasiune, este oricum greu de 
susținut, în mod valabil, ideea că un corp, din care se mai poate 
scoate și altceva decât el însuși, mai este un corp simplu. 

Pasiunea și amorul propriu al oamenilor sunt până la urmă 
înfrânte de tirania ideilor şi a faptelor de o evidență absolută. 
Cercetătorii sunt, poate, oamenii cei mai pasionaţi, de o pasiune 
constantă şi ireductibilă, pentru că făgașul pe care îi împinge ex- 
periența alimentează într'un mod curios acel minim de prejude- 
căți, care alcătueşte psihologia omului de laborator. Istoria ştiinţei 
este plină de asemenea exemplare paradoxale. Pare în adevăr pa- 
radoxală afirmațiunea că un cercetător, de care se leagă mai mult 
ideea obiectivităţii, poate adăposti un inconfort sufletesc de na- 
tură să-l așeze în rândul oamenilor obișnuiți. 

Dar să nu prelungim mai mult un drum încurcat şi să ne în- 
trebăm categoric : 

Este sau nu posibil să precizăm ideea de element? 

Să revenim o clipă asupra distincţiunii, relevată de G. Urbain, 
între corp simplu şi element. Arătam atunci că o aceeaşi substanță 
se poate prezenta sub forme distincte, corpi simpli deosebiți, şi 
fenomenul se găsește studiat în chimie la capitolul stărilor alo- 
tropice. 

Astfel e greu să se mai stabilească o identitate între noțiuni se- 
parate în afară de orice îndoială şi în consecință eforturile de a 
restabili o reapropiere între noţiunile în litigiu, ar rămânea până 
la urmă complet sterile. 

Alt drum se cere străbătut. Va fi necesar să stabilim: 1) carac- 
terele comune pe care le pot avea diverşii corpi simpli, ale ace- 
luiași element; 2) din aceste caractere să reținem cele de ordin 
cât mai general. 

Punctele 1 şi 2 rezultă în mod firesc din felul în care am des- 
bătut până acum problema. 

Cercetând tabela proprietăților fizice şi chimice ale diferitelor 
corpuri simple, în lumina exigențelor formulate în punctele 1 şi 
2, ne vom putea opri în mod indiscutabil asupra așa numitei pon- 
deri atomice. Greutatea atomică trebue subliniată dintr'un dublu 
punct de vedere. Întâi, ponderea atomică individualizează ele- 
mentul, fiecare element având o greutate distinctă și precisă. In 
cazul de care am mai pomenit, oxigenul şi ozonul, forme 

alotropice ale aceleeaşi substanțe chimice, găsim un caracter 
comun și anume greutatea atomului care stă la baza acestor două 
corpuri simple, în speță greutatea atomului în oxigen. 

Al doilea, greutatea este o proprietate elementară, absolut ge- 
nerală, de când graţie lui Avogadro s'a putut întreprinde determi- 
narea greutăților moleculare. 

Avogadro a avut ideea genială, verificată pe mai multe căi, şi 
care se găsește cuprinsă în următorul postulat: 

Două gaze diferite, luate sub acelaşi volum, la aceeaşi presiune 
și aceeaşi temperatură, au același număr de molecule. 

S'a înțeles imediat că determinând de câte ori anume un volum 
oarecare de gaz este mai greu decât un altul, în condiţiunile spe- 
cificate de postulatul lui Avogardo, se găsește în fond de câte ori 
o moleculă este mai grea decât alta. 

Iar luând ca unitate de măsură gazul cel mai uşor, hidrogenul, 
se va putea stabili un întreg tablou de greutăți moleculare, dela 
care se trece, cu o relativă ușurință, la greutăţile atomice, ținând 
seamă că atomul este cantitatea cea mai mică dintr'un element, 
care se găseşte într'o moleculă. Postulatul lui Avogadro a rezol- 
vat una din problemele fundamentale și constitue nu numai o 
eșire dintr'un greu impas, dar asigură o realitate palpabilă greu- 
tăţii atomice, dacă ne gândim că o asemenea măsurătoare se poate 
face în cadrul riguros al metodelor de analiză pe care le are la 
îndemână fizica și chimia. 

Exactitatea cifrei care exprimă greutatea atomică depinde, după 
cum e şi firesc: 1) de perfecționarea ansamblului de metode de 
care dispune ştiinţa într'un moment dat; 2) de gradul de puritate 
al elementului; se înțelege că gradul de puritate este la rândul 
său în funcție de perfecțiunea metodei fizice sau chimice de analiză. 

Cel mai subtil mijloc de care dispune în momentul prezent 
laboratorul pentru a măsura gradul de puritate al unui corp este 
spectroscopul, analiza spectrală. 

Lucrările lui Laue, Frederich, Knipping, Bragg, de Broglie 
şi mai ales Moseley, tânăr fizician mort în războiul cel mare, au 
"pus la punct dificultăţile care stăteau de-a curmezișul analizei 
spectrale, dovedind că aşa numitele spectre de înaltă frecvență, 
obţinute cu ajutorul razelor X, sunt caracteristice pentru fiecare 
element în parte. Spectrul de înaltă frecvență este un fel de fișă, 

pe baza căreia se stabilește, în mod indiscutabil, identitatea ele- 
mentului, 

Spectrul de înaltă frecvență completează și valorifică greuta- 
tea atomică, acordându-i o semnificaţie care nu poate scăpa ni- 
mănui, pentru că se află în legătură cu greutatea atomică. 

Iată dar laboratorul în posesiunea unui mijloc absolut sigur de 
a opri operaţiunile de purificare în momentul când această con- 
dițiune a fost realizată. 

Până la noi ordine, dacă ne este îngăduită expresiunea, în 
urma avizului spectroscopic, măsurând greutatea atomică, stabi- 
lim cu toată preciziunea posibilă, în momentul de faţă, atributul 
cel mai de seamă al noțiunii de element. 

Elementul poate fi identificat aşa dar prin greutatea și spectrul 

are îl caracterizează. 
* 
% * 

Au intervenit însă fapte noi, date la lumină de studiul mai 
atent al spectrelor de înaltă frecvență, precum şi de perfecționa- 
rea mijloacelor de analiză. 

Să pătrundem mai adânc miezul problemei. 

Incă mai de mult, chimistul rus Mendeleef a avut fericita idee 
să clasifice elementele cunoscute pe vremea sa și să caute dacă 
nu este posibilă o infățișare sintetică a chimiei minerale. Principiul 
clasificaţiunii este extrem de simplu şi constă în aşezarea elemen- 
telor în ordinea crescândă a greutăţii lor atomice. Mendeleef a 
mers mai departe și a grupat elementele între ele pe baza pro- 
prietăților fizice şi chimice, păstrând însă ordinea rezultată din 
înşirarea elementelor după ponderea lor atomică. În această cla- 
sificațiune, fiecare element se așeza într'o despărțitură. Chimistul 
rus lăsase mai multe « case » goale, care de atunci au fost comple- 
tate prin elemente noi, găsite de analiza chimică în continuă 
perfecționare. 

Proprietăţile fizice şi chimice ale elementelor dintr'o aceeași 
grupă sunt funcțiuni periodice ale greutății atomice. Acest fapt 
a fost arătat în mod evident de Lothar Mayer, care a dat o expre- 
sie geometrică proprietăților fizice şi chimice puse în funcțiune 
de greutatea atomică a elementelor aşezate în aceeași grupă. Curbele 
lui Lothar Mayer, prin alura lor periodică, cu maxime și minime, 

traduceau grafic structura periodică a proprietăților elementare. 
Clasificațiunea lui Mendeleeff a căpătat numirea de clasifica- 
ţiunea periodică a elementelor și valoarea ei a crescut necon- 
tenit la lumina progreselor realizate de ştiinţa chimiei. Astăzi 
se poate vorbi mult despre această clasificaţiune care s'a dovedit 
a fi de o fecunditate extraordinară, 

In ordinea de idei care nu interesează, vom spune numai că ele- 
mentele au căpătat în urmă și un număr de ordine, cu alte cuvinte 
au fost numerotate: 1, 2, 3, etc.,.. S'a observat cu surprindere 
că numărul de ordine este aproximativ jumătate din greutatea 
atomică a elementului respectiv şi cercetările recente acordă o 
importanţă excepţională acestui număr, care se întâmplă a fi toc- 
mai numărul de unităţi de sarcină pozitivă conţinute de nucleul 
atomic. 

Numărul de ordine a devenit număr atomic și ca atare este cu- 
noscut de întreaga lume a cercetătorilor, care s'a grăbit să-l înce- 
tățenească și să-l speculeze în toate împrejurările. 

Exprimând de data aceasta însușirile fizice şi chimice ale ele- 
mentelor, în funcţiune de numărul atomic, s'a băgat de seamă ime- 
diat că alura periodică a curbelor lui Lothar Mayer se îmbună- 
tăţeşte, se precizează, ceea ce înseamnă că numărul atomic repre- 
zintă o preciziune în plus față de ponderea atomică. 

Mai mult, teoria spectrelor de înaltă frecvență a putut căpăta 
o înfățișare matematică; Moseley a stabilit, în adevăr, impor- 
tanta sa lege: « Rădăcina pătrată a frecvenţei este funcţiune li- 
neară de numărul atomic», şi prin aceasta transforma numărul 
atomic într'o realitate măsurabilă, dând posibilitatea să se verifice 
în ce grad erau justificate anomaliile conținute în prima clasifi- 
cațiune a lui Mendeleeff. 

Numărul atomic însemnează o legătură indisolubilă cu spectrul 
caracteristic elementar. 

Proprietăţile fizice şi chimice ale elementelor se găsesc într'o 
legătură infinit mai intimă cu numărul atomic decât cu ponderea 
atomică, ceea ce îndreptățește să se aşeze pe primul plan numă- 
rul atomic, înaintea spectrului. Să adăogăm că numărul atomic 
se poate determina în mod exact şi prin alte metode decât cele 
puse la dispoziţie de spectrul înaltelor frecvenţe și să nu trecem 
sub tăcere nici faptul că gazele rare sunt refractare la spectrele 

de înaltă frecvență şi vom înțelege, fără greutate, covârșitoarea 
însemnătate a numărului atomic în legătură cu noţiunea de ele- 
ment. 

Dar numărul atomic mai rezolvă o dificultate, cel puțin deo- 
camdată. 

Ideile şi teoriile oamenilor de știință. sunt necontenit tălăzuite 
de faptele de laborator. O idee abia are răgazul să-şi precizeze 
contururile, când o alta apare la orizont, amenințătoare. Aşa s'a în- 
tâmplat la apariția turburătoarei și emoționantei descoperiri a 
izotopilor, idee care a deschis un palpitant şi vast capitol în do- 
meniul fizico-chimiei, dar asupra căruia limitele acestui studiu 
nu mai îngădue o întindere de detaliu. S'a găsit, în adevăr, că 
mai toate elementele (probabil toate elementele), care au fost con- 
siderate simple, sunt alcătuite din pleiade de elemente extrem de 
apropiate din punct de vedere al proprietăților fizico-chimice, 
dar categoric deosebite prin valoarea ponderii lor atomice. Prac- 
tic vorbind, ele pot fi considerate identice şi chimiștii găsesc aici 
un motiv serios să rămână încă refractari noțiunii de izotopie. 

Faptul însă rămâne şi anume că elementele sunt în realitate 
pleiade de elemente, care ocupă, deocamdată, același loc (isotop = 
acelaşi loc) în tabloul clasificaţiunii periodice. Iată dar că ponderea 
atomică nu mai putea rămâne o caracteristică a elementelor 
cunoscute altădată, în momentul în care se dovedea că greutatea 
atomică înscrisă în tablou, exprimă în realitate media aritmetică 
a ponderilor elementelor, care alcătuesc pleiada. Nici spectrul nu 
rămâne ireductibil, dacă îl considerăm expresiunea pleiadei în- 
tregi. 

Singurul care rezistă nealterat, pentru motivul că se referă la 
ordinea locului ocupat de pleiada întreagă, este numărul de or- 
dine, numărul atomic. 

Ideea de element atacată de toate părțile, dar așa de scumpă 
întrun plan de abstracție, încă indispensabil structurii actuale a 
ştiinţei, se găsește salvată, pe terenul ferm al experienței, prin 
numărul atomic. 

Evident, acest punct arhimedic rămâne să acopere o contra- 
dicție, pentru că, filosofic vorbind, ideea de element închide ideea 
de ireductibil, or am văzut că nu mai este cazul, elementul fiind 
la rândul său un amestec de elemente. 

Este însă probabil că procesul nu se va termina aci și analiza 
va reuşi să producă o separațiune mai accentuată a izotopilor, 
punând omul de știință în posesiunea unor cantități apreciabile 
din fiecare izotop în parte. 

Va veni o vreme când flacoanele laboratorului vor conţine sub 
etichetă o cantitate importantă din acești izotopi și prin urmare 
va fi posibilă o cercetare profundă a lor. 

Problema elementului va fi întemeiată pe noi date, rezultate 
din proprietăţile comune și generale ale izotopilor, 

In acest moment, ideea de element va renaşte cu o proaspătă 
vigoare, alimentată de necesitățile spirituale care rezidă la temelia ei. 

Convenim, deocamdată, să spunem că ideea de element stră- 
bate o criză, pe care însă nu o găsim de nedepășit. 


AL. MIRONESCU 


ALTE ASPECTE 
LIRICE CONTEMPORANE 


1, Primele poeme ale lui Tristan Tzara, urmate de Insurecția 
dela Zürich, prezentată de Saşa Pană, editura 4Unus. — 2. G. Bacovia: 
Poezii. — 3. Demostene Botez: Cuvinte de dincolo. — 4. George Gre- 
gorian: La poarta din urmă, toate la ¢ Fundaţia pentru literatură şi artă 
Regele Carol II. — 5. Camil Baltazar: Intoarcerea poetului la uneltele 
sale, editura € Cultura Naţională >, — 6. Teodor Scarlat: Antologie de 
imagini din poezia nouă, gruparea intelectuală « Litere », editură, 


Prin defuncta contesă de Noailles, care nu s'a folosit niciodată 
de limba maternă, sau mai bine zis de cea paternă, de oarece mama 
ei era grecoaică, am adus o contribuție indirectă literaturii fran- 
ceze, de răspândire universală. Prin d. Tristan Tzara, noi am 
dat un cap de mişcare literară internațională. Dadaismul, poate 
cel mai ciudat moment literar din câte s'au înregistrat vreodată 
— ca să nu exagerăm, făcând din Dada o şcoală literară — a 
fost opera unui român. Numele său adevărat, după d. E. Lovi- 
nescu («Istoria literaturii contemporane », III. Evoluția poeziei 
lirice), este sau a fost S. Samyro. Faptul că un compatriot sau 
numai concetățean al nostru a dat naștere unei formule revolu- 
ționare în literatură este un titlu de glorie cu care se mândreşte 
extremismul poetic dela noi. Numai că această ispravă nu-şi găsise 
până astăzi istoriograful, aci, printre noi. D. Saşa Pană, ne- 
astâmpăratul avangardist dela « Unu », era indicat să umple această 
lacună. Tot d-sa e acela care s'a învrednicit să adune laolaltă 
producţia curiosului precursor în proză al ultra-modernismului, 
care a fost răposatul Urmuz (Demetru Demetrescu-Buzău, născut 
la 17 Martie 1883 la Curtea de Argeș și sinucis la Bucureşti, 

23 Noemvrie 1923) în Colecţia Editurii « Unu », 1930, simultan cu 
numărul omagial pe care i-l închina revista «Unu», anul III, 
Nr, 1, 31 Noemvrie 1930. Dacă adăugăm la cărțulia, care scapă 
uitării puţinele pagini ale lui Urmuz, noua plachetă a d-lui Saşa 
Pană, avem la un loc cărţile sfinte ale avangardismului nostru. 
Atât conţinutul, cât și tirajul limitat, de 250 şi 213 exemplare, 
hărăzesc -amândorura un pur destin bibliofilic, ferit de atingerile 
profane. Puţini vor fi deci aceia care vor avea prilejul să facă cu- 
noștință cu versurile scrise de d. Tristan Tzara în românește, 
înainte de a-și fi luat avântul la Zürich şi mai apoi la Paris, către 
a notorietate cosmopolită. D. Sașa Pană publică unsprezece 
poezii ale viitorului părinte al dadaismului. Din acestea, trei au 
apărut, înainte de norocoasa sa expatriere, în «Noua Revistă 
Română » şi în & Chemarea », 1915. Poetul, la acea dată, nu avea 
decât 19 ani, vârsta, precum se ştie, a genialității. Celelalte, afară 
de ultima, inedită, au fost publicate în « Contimporanul» d-lui 
I. Vinea, 1922—1924. şi în «Unu», 1929. Toate însă au fost 
scrise « între 1912 şi 1915, adică dela vârsta de 16 până la 19 ani». 
Admiţând exactitatea datelor, vom remarca numai că bibliograful 
şi istoriograful d-lui Tristan Tzara a fost mai puţin pios faţă de 
producţia idolului său, dela « Simbolul », periodicul din 1912 al 
acestuia şi al d-lui Ion Vinea. Pe acea vreme, d. Tristan Tzara 
« minulescianiza >, după cum remarcă d. E. Lovinescu în cartea 
citată, — amănunt esențial, oarecum dăunător bunului nume al 
celui ce trebue să treacă drept fără prihană. Cu această mică re- 
zervă mintală, de pe urma căreia «primele poeme » nu sunt şi 
cele prime « dintâi », se poate examina la rece noutatea, câtă este, 
a contribuției d-lui Tristan 'Tzara în poezia modernistă româ- 
nească, Sunt încercări interesante, într'adevăr, ale unui ucenic 
care, înainte de a se transforma în patron al anarhiei verbale şi 
logice, păstrează un balast de claritate şi de sens. « Glas » e o sim- 
patică tiflă, ritmată corect, pe jumătate rimată, a unui adolescent 
care ia în râs sinuciderea, nu fără anumite calități de umor 
izbutit. In a Verișoară, fată de pension», aceeaşi notă iro- 
nică pare a-şi aduce aminte de infantele lui Samain, pe când 
« Vacanţă în provincie» e un pastel cu discontinuități de ton, 
unde atitudinea ironică alternează cu notații realiste. « Vino cu 
mine la țară » e de asemenea un pastel dizolvant, anti-sămănătorist, 

caracteristic orientării viitoare a poetului. Imagistica în genere 
a poemelor vestește tendința de mai târziu a poeziei, impresionistă 
în esență, de individualizare și antinomie a versului care închide 
o icoană fără grija de a o lega de următoarea. Netăgăduit, se simte 
în poeziile de primă tinereţe ale d-lui Tristan Tzara, o şarjă împo- 
triva tradiției, o vervă a notațiilor neprevăzute şi uneori plastice, o 
căutare a impresiilor grotești, toate la un loc vădind o direcție 
destul de precisă. Cea mai organizată dintre poeme este « Furtună 
și cântecul dezertorului », care redă printr'o coerență mai puțin 
obișnuită, o impresie centrală, atribuită nu fără tâlc unui dezertor, 
din aceeași pornire tinerească, de frondă, care vrea să scape de 
învinuirea că ar cânta războiul, sub aspectul virtuților lui, ane- 
xate de poezia «veche ». De teama unui exces, prin urmare, poema 
împrumută un fals aer defetist, deși la drept vorbind e numai o 
simfonizare a întunericului, spintecat de proectile, a neliniștii 
iscate de fiara cu guri de foc și de oțel: 


A plesnit lumina din obuze 

Și a crăpat fulger în mâna noastră 

Ca mâna Dumnezeului în cinci degete s'a despicat 
Ajungem din urmă cetele și le culcăm 

Stâlcim stârvurile lepădate în zăpadă 

Deschidem întunericului înnecat fereastră 

Prin văile ce-au supt dușmanii ca ventuze 

I-au ucis până în depărtarea lor cea mai albastră. 


Gerul: oasele fărâmă, carnea mănâncă 
Noi lăsăm inima să plângă. 


De ce alunecăm de-a-lungul muntelui spintecat? 
Sbierând şi-a descătuşat furtuna, leii, 

In pădure-frântă ` 
Nu ajunge miezul inimii vântul cel întunecat 

Şi aşteptăm din ţimbale rărite 

Limpede și simplu glăsuire sfântă 

Pe dealuri leproase în văgăună 

E ca ochiul craniului 

Ne-am adăpostit noi spaima de furtună 

Şi pornise unul să vorbească fără şir 

Acolo. 

Am cules vorbele lui — câte 

Imi pătrund ca vârcolaci seninătățile lunare 
Să-ţi fac mărgele cu dinţi de rechini 

Ce joacă vârtejuri de vise urîte. 

Ochiul de rugină mâncat, foc îndreaptă 
Noi intrăm în gura depărtării 

Şi sub şirul dinţilor de fort, ceilalţi 
Aşteaptă. 


E atât de întuneric, că numai vorbele-s lumină. 


Celelalte poeme anunță în parte numai pe viitorul răzvrătit 
dela Zürich. Acesta nu mai aparţine literaturii româneşti. D. Sașa 
Pană istoriseşte cu o gravitate grăbită fazele aventurii, care se mai 
poate formula prin expresia cunoscută: mult sgomot pentru nimic. 
Dada a fost o petardă care a strâns câţiva curioşi, cât timp prota- 
goniștii lui au avut aerul că negația universală va fi urmată de un 
crez pozitiv. Dar din abolirea logicei, a memoriei, a arheologiei, 
a profeților, a viitorului, — termenii aparţin unuia din manifestele 
lui Tristan 'Tzara, — n'a rezultat ceea ce părea a făgădui ca reali- 
zare: credința absolută indiscutabilă în fiecare zeu produs al 
spontaneităţii ». Sau, în cel mai bun caz, acest punct de program 
a rămas să fie reluat de mișcarea urmașă a suprarealismului. 

Placheta d-lui Saşa Pană e un document, care nu aduce nimic 
nou în partea a doua, dar folositor pentru că ne pune la îndemână 
episodul în limba românească din cariera literară a lui Tristan 
Tzara. E suficient, în definitiv, chiar dacă ne-ar lăsa destul de 
nedumeriți asupra influenței pe care ar fi putut-o exercita aceste 
câteva poezii asupra mersului liricei noastre. Din parte-ne, o 
socotim aproape nulă. 

* 3 * 

Cu totul alta e situația liricei d-lui G. Bacovia, care s'a produs 
cam în aceeaşi vreme și a avut darul să lase o dâră grea asupra 
poeziei de după război. In vremea când simbolismul era aca- 
parat de sonoritatea facilă și de strălucirile false ale d-lui Ion Minu- 
lescu, pe atunci foarte tânărul poet, d. Ion Pilat, strângea în 
volumul « Plumb » (1916), versurile profund originale, bacoviene. 
Mai de loc cetit sau numai de poeţi, volumul sortit unei străbateri 
încete, subterane, avea să se infiltreze în sensibilitatea generaţiei 
următoare, până la saturație. D. G. Bacovia aducea o notă nouă 
în lirismul de acum douăzeci de ani. O notă elementară, de des- 
agregare sufletească, de descompunere, impusă simplu, firește, 
cu un caracter de fatalitate. Poemele bacoviene, scurte, lipsite de 
compoziţie, statice, descriptive fără mijloace plastice deosebite, 

operau asupra poeţilor prin obsesie, adică ele creau o atmosferă 
sugestivă, de o putere neobișnuită. Bacovia cânta pe o coardă 
unică, un cântec simplu de jale, a anotimpului, a intemperiei, a 
monotoniei provinciale, a marasmului prevestitor de moarte. 
Cântec monocord, care, descompus artistic în notele componente, 
poate nu rezistă, dar care luat ca atare, cu o consimțită pasivitate, 
iscă stări sufleteşti echivalente: 


Tăcere... e toamnă în cetate... 
Plouă... şi numai ploaia dă cuvânt, 
E pace de plumb, e vânt și pe vânt 
Grăbite trec frunze liberate. 


Deschide, dă drumu-adorato, 

Cu crengi şi foi uscate am venit, 

In târg o fată tristă a murit 

Și-au dus-o pe ploaie, şi-au îngropat-o. 


Dă drumu, e toamnă în cetate... 
Intreg pământul pare un mormânt., e 
Plouă... și peste târg, duse de vânt, 
Grăbite trec frunze liberate. 

(Fiori) 


Nici o figurație deosebită. Epitete puține şi banale: fată tristă, 
foi uscate, inoperante în instrumentația unui alt poet. Intelec- 
tualizare întâmplătoare, în versul ce slujește de leit-motiv, noro- 
coasă în expresia liberate, şi precedată de un adjectiv din instinct 
găsit, care redă aproape inconştient o impresie esențială a ano- 
timpului. O solemnitate înnăbuşită, a unui crainic fără retorică, 
grăbit să se ascundă după ce și-a îndeplinit solia, ca alături de 
adorata (e o adecvare provincială) să-și adăpostească retina pustiită 
de imagini dezolate. Toamna, ploaia, moartea sunt aspecte surori 
ale descompunerii, care revin în poezia lui Bacovia ca niște con- 
stante ale determinismului cosmic. Inlănțuirea lor fatală se împle- 
teşte tehnic prin procedeul permanent al repetiţiei, care, alternativ 
sau îmbrățișat, se încolăceşte ca un şarpe în jurul victimei. Alteori, 
în ciclul necesității, se substitue primilor doi termeni iarna și 
ninsoarea, Ca şi nesfârşita ploaie autumnală, troienele de zăpadă 
materializează universul îndărăt, către neființa originară, către 
starea de indistincție a elementelor, şi îndeamnă sufletele către 
o toropeală corespunzătoare. Poezia lui Bacovia e în răspăr cu 

civilizația, o întoarcere la vegetativ, şi mai departe, în răspăr cu 
sensul ideal și spiritual al poeziei, care e ascensiune spre conștiință 
și azur, un regres spre originile confuze ale vieții: 

De-atâtea nopţi aud plouând, 

Aud materia plângând. . . 

Sunt singur, și mă duce-un gând 

Spre locuinţele lacustre. 

O asemenea sensație desființează memoria activă, ca o funcțiune 

inutilă, de vreme ce atinge pragul de jos al civilizației, starea 
larvară a societății. 


Un gol istoric se întinde. 


Formulare iarăși fericită, care exprimă suprimarea timpului, 
odată cu dispariția veacului în care trăește poetul. 
In aceleași condiții de substituire, noaptea și vântul sunt alți 
doi termeni prielnici impresiei de neființă: 
Amurg de toamnă pustiu, de humă, 
Pe câmp sinistre şoapte trec pe vânt, 
Departe plopii s'apleacă la pământ 
In larg balans lenevos, de gumă, 


Pustiu adânc... și 'ncepe a 'nopta, 
Și-aud gemând amorul meu defunct, 
Ascult atent privind un singur punct 
Și gem şi plâng și râd în ha, în ha. 
(Amurg de toamnă) 


(Nu cumva acest vers final a fost modificat de poet din: în Af 
şi ha, așa cum stărue în amintirea noastră?) De această dată se 
trezeşte o asociație mai contingentă, între pustiirea din natură şi 
deșertul sufletesc, al iubirii defuncte. Efectul nu e însă mai puțin 
categoric: atenția se concentrează asupra unui singur obiect şi 
duce la demenţă, la răzvrătirea împotriva automatismului sufletesc. 
Dar să continuăm seria posibilă de substituiri. Dacă ne oprim 

de astădată la peisajul static al iernii, unde spațiul nesfârșit ori- 
zontal şi cupola cerului glacială rămân neturburate de singura 
mișcare, sborul corbului, consecința este aceeași: 

Amurg de iarnă, sumbru, de metal, 

Câmpia albă —un imens rotund, 


Vâslind, un corb tăcut vine din fund, 
'Tăind orizontul, diametral. 

Copacii rari şi ninşi par de cristal. 
Chemări de dispariție mă sorb, 

Pe când tăcut se "'ntoarce-acelaşi corb, 
'Tăind orizontul, diametral. 


(Amurg de iarnă) 


Toate drumurile lui Bacovia duc spre aceste aşa de bine for- 
mulate « chemări de dispariţie ». 

In «Cuptor », din termenii căldură și mișcare anevoioasă re- 
zultă sensaţia descompunerii, atât a cadavrelor, cât şi a oamenilor: 


„„„ Pe catafalc, de căldură ?n oraş 
Incet, cadavrele se descompun. 


Cei vii se mișcă și ei descompuși, 
Cu lutul de căldură asudat, 
E miros de cadavre, iubito, 
Și azi chiar sânul tău e mai lăsat. 


Tot așa de vorbitoare este poema în care, din nesfârșitul nopții 
şi opacitatea cerului, reapare sub specia demenței, neființa, ca în 
« Amurg de toamnă». 


Omul începuse să vorbească singur... 
Și totul se mişca în umbre trecătoare, 
Un cer de plumb deapururea domnea, 
Iar creerul ardea ca flacăra de soare. 


Nimic. Pustiul tot mai larg părea. 

Şi ’n noaptea lui amară tăcuse orice cânt 

Şi 'mvineţit de gânduri cu fruntea în pământ, 
Omul începuse să vorbească singur.... 


(Altfel) 


Dacă trecem din succesiunea anotimpurilor și a meteorologiei 
respective, în contingența provincială, vedem de pildă cum « Pano- 
rama», cu muzica ei primitivă, de «caterincă-fanfară », și cu 
dioramul, « lumea ochenelor triste », sau sensorial vorbind auzul 
și văzul sugerează impresia unui blestem mortuar: 


Şi-atunci am fugit plin de groază 
Din sumbrul muzeu fioros, 
Oraşul dormea în tăcere, 
Flașneta plângea cavernos. 

Plângea caterinca-fanfară 

O arie tristă, uitată... 

Şi stam împietrit,.. şi de veacuri 
Cetatea părea blestemată. 


Bacovia e socotit îndeobşte ca poetul desnădejdilor provin- 
ciale, — şi e drept, cadrul târgului învăluit de sărăcie, cu grădină 
publică, abator, cazarmă, panoramă, cafenea, cinematograf, cu 
geamurile iubitei (din rechizita romantică), e ușor identificabil. 
Cu toate astea, a-l înţărcui în zările strâmte ale Bacăului său, căruia 
poetul i-a adoptat numele, învederează scurtime de vedere. Ca 
la toți adevărații poeţi, realitatea e depășită și ridicată la semnifi- 
caţii generale. Cutare « Nocturnă », de pildă, exprimă starea sufle- 
tească a citadinului nelocalizat: 


Fug rătăcind în noaptea cetății, 
In turn miezul nopţii se bate rar, 
E ora când cade gândul amar 
Tăcere... e ora lașităţii,., 


Te pierzi în golul singurătăţii, 
O, suflet al meu, de lume fugar, 
E ora când Petru plânge amar 
Ascultă... e ora laşităţii.., 


Dar se mai poate vorbi de un Bacovia al provinciei, când majo- 
ritatea poemelor — și ne referim mai ales la « Plumb » — se înalță 
peste amănuntele locale, ca să smulgă universului, din alternanța 
periodică a anotimpurilor, sensul final al morţii? Fireşte că nu. 
De altfel nu vom cădea în păcatul unei ieftine idealizări a poetului. 
'Trebue menţinut că Bacovia e un poet elementar, dar cu menţio- 
narea puterii sale primitive de sugestie, cu totul excepțională. 

Din demontarea mecanismului reacțiunilor sale, reiese limpede 
un lucru. Acest mecanism e foarte simplu, ca o ecuație cu o sin- 
gură necunoscută sau ca, în mecanică, două forțe cu o rezultantă. 
Deși nimic nu e deliberat logic în poezia sa, sentimentele au o 
impresionantă logică firească, internă, implicită. Spre deosebire 
de filiera clasică a pesimiştilor noștri: Grigore Alexandrescu, 
Eminescu şi epigonii lor, care şi-au desfășurat un mosor conştient 
de sentimente şi idei, Bacovia e poetul subconștientului, al impre- 
siilor organice formulate printr'o forță obscură. Așa se explică 
influența sa însemnată asupra generației post-belice, care a 

recunoscut într'însul nu un șef de școală, un teorician, ci un 
precursor prestigios prin divinaţie, prin instinct. Cum ar fi putut 
confunda cineva absorbția pasivă în anorganic, scufundarea în 
materie, reintegrarea neantului, cu teoria, total absentă la Bacovia, 
fie ea tehnică, fie de substanță poetică? Bacovia nu propune un 
ideal de artă sau un ideal etic; el este cel ce este, identic cu sine 
şi neasemănător cu nimeni și, fără a chema pe cineva după sine, 
a modificat sensibilitatea contemporană prin simplul fapt al exi- 
stenței sale. (E vorba de sensibilitatea poeţilor care l-au urmat 
cronologicește). Publicul, care îl ignoră aproape complet, va lua 
cunoştinţă de acest poet de seamă din ediția pusă în circulaţie de 
« Fundaţia pentru literatură și artă Regele Carol II ». Este a treia 
ediţie de fapt, dar prima abia care urmează să răspândească efectiv 
mesajul său autentic, unde un minimum de artă e în fiecare vers 
depăşit de un maximum de adevăr sufletesc, în așa fel, încât pentru 
întâia oară în istoria poeziei noastre se poate afirma că puţinătatea 
artei nu numai nu este simțită, dar este binevenită și sporește 
valoarea poeziei. Pentru întâia și probabil cea din urmă oară, 
căci fenomenul Bacovia nu se mai poate produce. De aceea gestul 
înalt care a recompensat pe aşa de originalul și tot atât de ne- 
cunoscutul poet a stârnit unanima recunoștință a literaţilor, 


D. Demostene Botez a debutat în volum (Floarea Pământului, 
Iaşi, « Viaţa Românească », 1920) cu o poezie plină de prospeţimi, 
intimistă, dar în același timp cu un timbru de neurastenie pro- 
vincială, în care se recunoaște o certă infiltraţie bacoviană. Carac- 
teristice în această din urmă direcție sunt poeziile « Putrezim », 
« Pustietate », « Toamnă », « Singur », «Întuneric», fără îndoială 
ulterioare volumului «Plumb», D. Demostene Botez exprimă 
tristețile oraşului mort care este Iașul, cu duminici pustii, cu după 
amiezi moleşite, cu iarmaroace și caterinci. Pentru a doua oară 
deci și sub directa influență a lui Bacovia, orașul moldovenesc, 
cu aspecte de târg neînsuflețit, devine un motiv nou de inspiraţie 
lirică. Evenimentul e fără îndoială capital. Este încetățenirea 
tematicei urbane, alături de tematica rurală (pastel, idilă) care 
păstra până prin 1900 o exclusivitate ce se părea oarecum dela 

sine înțeleasă. In pâranteză, ca o subliniere necesară,e bine de 
ştiut că poezia urbană apare la noi pentru prima oară în «Agate 
negre » ale d-lui Tudor Arghezi (« Linia Dreaptă », 1904), dar sub 
un aspect fantastic și macabru, umanizat numai în poezia parcurilor 
şi a toamnelor verlainiene. Cu Bacovia și apoi cu Demostene Botez 
străbat note realiste urbane, în care se recunoaște specificul sufle- 
tesc provincial, statismul caracteristic târgurilor. Ca şi la Bacovia, 
dar mai putin intens, în primele poezii ale d-lui Demostene Botez 
se învederează trecerea dela amănuntul provincial mucezitor, la 
sentimentul cosmic al dispariției în neant, al putreziciunii: 


Se lasă pâclă deasă peste câmpuri 
Și ’n noi şi peste noi mereu se lasă. 
Pe ulițele 'nguste și pe casă 

Tot cerul năvăleşte în răstâmpuri. 


Prin ramuri negre picuri mari de apă 
Preling un plânset dureros şi mut, 
Pe frunza neagră care a căzut, 

Peste pământul umed ca o groapă. 


Pe banca veche unde-am stat cu ea 
Din nucu “nalt și sângur și pustiu, 
Ca pe capacul unui mic sicriu, 

Plâng ramuri goale, în tăcerea grea. 


Și putrezește parcă ’ntreg pământul. 
Nici soarele nu-apare nici n'apune. 
Stau neclintiţi copacii de cărbune 

De teamă, parcă, să nu-i sfarme vântul. 


Și pretutindeni ca ?ntr'un țântirim 
Mai goi de visuri, mai săraci de viață, 
Inmormântaţi în Toamnă și în ceaţă 
Putrezim. . . 


(Putrezim, în Floarea Pământului ) 


Chiar dacă procesul de adaptare urbană, e nerezolvit la Bacovia, 
nicăieri nu transpare o motivare tradiționalistă; d. G. Bacovia 
acuză o neadaptare generală la viață, care nu întrevede fericirea 
în întoarcerea la un primitivism rural, bucolic, ci în dispariţie, 
în reintegrarea materiei. D. Demostene Botez reeditează în al 
doilea volum al d-sale (Povestea Omului, Viaţa Românească, 1923) 
regretul exprimat întâia oară de d. Octavian Goga în «Poezii», 


ALTE ASPECTE LIRICE CONTEMPORANE 173 


apoi (în « Din umbra zidurilor ») nostalgia satului şi a copilăriei 
idilice dela ţară: | 

De ce nu mvaţi lăsat la mine ’n sat..... 

Copilăria mea, pe unde eştil..... 

Aş fi rămas prietin cu doi boi..... 

Şi-acum mă simt un car de fân cosit 

Adus în târg pe-o noapte 'ntunecoasă, 

Să port pe-aici miresme dela coasă 

De flori care-au murit. 


Şi astăzi port pe străzile pustii, 
Pe lângă ziduri de clădiri deșarte, 
Chinuitor presentiment de moarte 
Şi-un gând ucis de neurastenii, 
( Nostalgii, în Povestea Omului) 


Cu toată aparența programatică a acestei poezii, așezate în fruntea 
volumului ca un fel de manifest, evoluţia ulterioară a d-lui Botez 
s'a îndepărtat dela dubletul tematic sat-oraș, desbătut de altfel 
pe larg în romanele d-lui Cezar Petrescu. Poetul moldovean po- 
sedă un temperament înclinat spre tristețe, cu rădăcini prezumate 
în atavism (Tristeți atavice, în Floarea Pământului şi Tristeţi 
fără motiv, în Cuvinte de dincolo), fără putinţă de reacțiune morală. 


Viaţa toată merge prea repede spre-adâncuri 
Şi mintea mea-i singură şi slabă. 

Nu ştiu când să mă bucur și când să plâng; 
Vin lacrămi de pretutindeni. 


( Aşteptare) 


E o sensibilitate ulcerată, în consonanță simpatică cu orice 
suferință umană: 


Vecinul a 'ncuiat pustiu 
Și întunerec deodată 
În odăiţa lui pătrată. 
Și e târziu... 
(Scrisoare) 


şi care aspiră la liniştea «de dincolo ». 


Urmărit de destinuri m'am ascuns în odăița mea. 
Cine ştie cine mă pândește acum. 
Aș vrea să-mi las viaţa alături 
Ca pe-o mare greutate 
Şi să mă odihnesc lângă ea... 
( Monolog nocturn) 

Numai moartea pacifică și desleagă nedumeririle. 


Nu 'nţeleg nimic, nu pot descifra nimic. 
Port în mine taina fără s'o pricep. 
Nam cheia nici unui cuvânt... 


(Inscripţie) : 


Cum s'a putut sinucide Serghei Esenin? 


Viaţa 


Invaţă-mă să mor, Serghei Esenin, 
Tu care ai avut înţelepciunea și delirul vieţii. 


(Scrisoare pentru Serghei Esenin) 


fără evenimente nu e oare în felul ei o sinucidere? 


Sufletul meu singur s'a oprit... 

Sau poate-a fost numai o părere?.., 

Eu stau lângă sufletul meu 

Cum stă totdeauna cineva lângă-un bolnav. 
Atâta mă mai ţine pe pământ 

'Trebue să-l veghez fără nădejde... 

Nu-mi pot lăsa sufletul singur 

După ce eu însumi l-am rănit de moarte.., 
Stăm amândoi ca doi streini muţi, 

Ne privim fără ură și fără lacrimi... 

Nu mai este timp ci numai aşteptare... 

Nu mai ştiu în ce lume şi în ce veac suntem. 
Acum sunt toate tot una de vechi şi de departe. 
Stau alături de mine însumi fără să mai pot gândi. 
Tot ce va mai fi se va 'ntâmpla dela sine 

Aşa cum se petrec toate după moarte. 


(Sinucidere) 


Poezia d-lui Demostene Botez atestă o notabilă capacitate emo- 
tivă, puțin obișnuită în lirica actuală. Ea se soldează însă cu un 
deficit de expresie. S'ar spune că, cu excepția primelor poeme din 
« Floarea pământului », în care întâlnim unele frăgezimi, poezia 
d-lui Botez s'a despuiat de orice imagine, de orice metaforă, ca 
şi cum plasticitatea n’ar fi o condiţie de sporire a sentimentelor. 


Cine copie vorbe vechi pentru-o tristeță mare? 
Cine are pace și răbdare 
Să le pue în picioare 
Să le-alinieze 
Să se joace? 
Cine]... 
(Urlet) 

Ne e teamă că nu e o scuză. D. Demostene Botez, prin tehnica 
sa prozaică, ucide un filon de poezie virtuală. Experienţa lui Ba- 
covia rămâne izolată şi nu autoriză nimic, mai ales când d. Botez 
adoptă elegia de oarecare proporţii, care se cere susținută dacă 
nu prin expresivitate, măcar printr'o armonie nouă. Așa cum 
procedează d. Botez, prin sinceritate şi fără suficientă prelucrare 
artistică, reuşeşte să transcrie unele note sufleteşti autentice, care 
rămân majorate de versurile șterse şi fără conţinut, 


* 
* * 


Nu se poate spune acelaşi lucru despre d. George Gregorian. 
Dimpotrivă, după o tăcere destul de îndelungată (« Poezii », Casa 
Școalelor, 1921), d-sa se prezintă cu o culegere nouă, în care apare 
cu totul transformat, din punct de vedere formal. S'a putut im- 
puta cu bună dreptate primului său volum insuficiența expresiei 
(d. E. Lovinescu în «Poezia nouă», Critice, IX, 1923). Formula 
veche a d-lui Gregorian era poesia neliniştei metafizice, a dispe- 
rării, a simbolurilor ambiţioase, mult prea discursive şi didactice 
pentru a fi realizate. A renunțat pare-se definitiv la cursivitate și 
fluentă, la simboluri şi la «didactica magna», care-i atrăsese 
admiraţia superlativă, aşa de compromițătoare, a d-lui Mihail 
Dragomirescu. Exemplul d-lui Gregorian e de o valoare etică 
pe care nu o putem îndeajuns sublinia. Care alt poet, încununat 
de critica oficială cu laurii de prinț al poeziei, ar fi consimţit să 
o ia da capo, mai ales la o vârstă când majoritatea poeţilor au 
încetat de mult să producă (d-sa e născut în 1886)? D. Gre- 
gorian a avut acest curaj, care va fi răsplătit prin recunoașterea 
că, de această dată, d-sa a intrat în stilul epocii fără să-și fi mutilat 
temperamentul. 

Rezultatul este conturarea mai precisă a temperamentului 
său, care este viguros şi dinamic, adecvarea dintre expresie 
(altădată incertă, improprie, aproximativă) şi sentiment, și 
sporul remarcabil al plasticității. Dintr'un cântăreţ anacronic 
al temelor romantice, d-sa a devenit purtătorul unui mesaj mai 
puţin vast, dar mai personal. In esență a rămas romantic, dar 
a ieşit din romantismul impersonal şi neartistic pentru a fi pur 
şi simplu el însuși. 

D. George Gregorian manifestă un temperament violent anti- 
burghez, oarecum plebeu, ura contra parveniţilor, a ghiftuiților, 
proclam ându-se 


O haimana a cerului, pe-acest pământ 
(Prefaţă) 
sau: 


Eu, vagabond pe 'nalte fulgerări. 
(Ziua din urmă) 


Uneori poemele sale, încheiate prin refrenuri memorabile, ca 


Trăim pentru puţin nimic 
(In rezumat) 


sau: 


Dar o să fiu vărsat la gunoi în curând 
(La gunoi) 


amintesc baladele patronului declasaţilor, ale lui François Villon. 

Atitudinea sa anti-burgheză e corolarul ituației în marginea 
societății pe care o păstrează poeţii, în actuala așezare socială, 
dacă își fac iluzia că ar putea să nu fie în civilitate altceva decât 
poeți. Poetul care nu s'a rânduit în societate ca funcționar sau 
liber-profesionist (negoţul e dela sine exclus!) e condamnat la 
boemă; respins de societatea încadrată, o expulzează la rândul lui, 
dintr'un spirit echitabil de represalii. 

D. George Gregorian nu exprimă starea de boemă calificată, 
a lui Murger, dar o subliniază pe planul superior al visului: 


Din mila Prea Sfântului 
Patron de tingiri şi de oale, 
Printre diverse-animale 

Fac umbră pământului, 


Şi poate, Stăpânului 
Servindu-i semnal pe distanţe, 
Semăn o dâră de stanțe 

Prin haosul fânului. 


Spre cinstea saltelelor 

Nu-s singur, am fraţii de plete; 
Unii trecuți cu pecete 

In hrisovul stelelor. 

Şi truda parfumului 

S'o 'mpart și cu voi şi cu groapa, 
Vântul ce tremură apa 

Mă 'mprăștie drumului. 


In slujba eterului 
Nu port nici cordon, nici talangă; 
Pentru grăunţe și creangă 
Sunt pasărea cerului. 
( Autoportret) 


Prin versul final se realizează idealul de spontaneitate al ro- 
manticului german, care punea pe cântăreț să spună: 


Ich singe wie der Vogel singt. 


Numai că poezia implică o transformare artistică a limbajului 
articulat. Prin alte cuvinte e exact contrariul. « Pasărea cerului », 
în speţă poetul, nu mai cântă ca necuvântătorul confrate aerian, 
nemijlocit, ci prin mijlocirea unui laborator. 

Starea de vis sau altminteri spus fantasia e o a doua condiție 
a poeziei, care nu are rostul poeziei epice, de a oglindi societatea, 
ci de a transfigura realitatea. Funcţiei de pe un plan de viață, 
al prozei, se opune funcția pe planul fantastic, al poeziei. 

Purces în cruciată contra societății, d. George Gregorian re- 
nunță la orice satisfacție burgheză. Semnificativă este poema 
« Casa cu stâlpi » în care, din idealul burghez al proprietăţii, care 
îi e refuzat, nu reține decât efigia, imaginea: 


Eu am visat ca să-mi clădesc o casă 
Cu un cerdac 

Pe stâlpi înalţi fugit din veac 

Și cu un pom crescut până ’n cerdac. 
Și-acolo sus, în liniștea stufoasă, 

În tremurul frunzișului de smalt 

— Intre pământ și ceru "nalt — 

Să stau să cânt. 

Ca pasărea pitită 'n ramuri 

Să pirui legănările din geamuri, 

Și sunetul din stele să-l cuvânt. 

De sigur, vis grozav de lemn și var, 
Visat de-o sburătoare fără uşe 

Ce subțiază vântu 'n gușe 

Și nu-şi comprimă târtiţa 'n cuibar. 


12 

Prietene şi camarade pictor! 

In ziua cercuită plumburiu 

Fă-mi tu o casă din penel, 

Sus un cerdac şi ramurile în ell 

Şi pune-mi pânza proaspătă ’n sicriu. 
Vreau ca să duc cu mine, sub verdeață, 
Proiectul uriaş din viaţă. 

Să-l duc pe piept şi 'n zâmbetul de mască 
Din lumea-această plină de palate, 

De ziduri care cresc să se 'mpuiască 

Şi de balcoane ce se 'ntind pe spate 

Şi ?n toată zarea, cască. 


Dacă e ceva absolut remarcabil în această foarte frumoasă poezie, 
apoi este echilibrul dintre adâncimea sentimentului și plasticitatea 
formei. Aceasta este garanția perfecțiunii artistice și a durabilității 
poeziei, în consecință. D. George Gregorian a făcut dovada că 
e în posesia secretului. Reîntors la poezie tocmai spre a statornici 
un echilibru care îi era tăgăduit în trecut, d-sa și-a îndreptățit 
pe acest teren ambiția. Cine e capabil să treacă cu succes prin foc, 
la a doua încercare, e asigurat că va reuși de aci înainte cu atât 
mai vârtos. 


* 
* * 


D. Camil Baltazar se întoarce, aşa dar, la uneltele d-sale 
— poetice, se ’nțelege. Nu e nimeni mai bucuros ca noi de această 
revenire, de oarece nu am făcut niciodată cor cu prietenii săi care 
l-au încurajat pe acest pur poet să se rătăcească în imprudentele 
sale expediții pe tărâmurile prozei. Când mai acum patru sau 
cinci ani d. Camil Baltazar s'a apucat să mâsgălească câteva cear- 
ceafuri de proză auto-biografică, doi dintre critici şi anume d-nii 
Perpessicius și G. Călinescu au ridicat glasul, vestind descoperirea 
unui mare artist al cuvântului. Era o profundă eroare. Amândoi 
distinşii critici erau de altfel în măsură a săvârși această greșală, 
deoarece şi unul și altul, impresioniști prin temperament, scriitori 
cu podoabe stilistice, cu grațioase înflorituri, au crezut a recu- 
noaște în proza d-lui Camil Baltazar o formulă înrudită. Niciunul 
însă nu a prins de veste, prin o examinare liniștită și analitică a 
obiectului, lunecușul primejdios al poetului în gongorism. De oarece 
în literatură ca și în comerț firma face vadul, numele de minunat 

prozator repede câștigat de poetul Baltazar din admiraţia pripită 
a sus-zişilor prieteni s'a prefăcut în renume şi a izbutit să se sta- 
tornicească. Din păcate pentru autorul « Reculegerilor în nemu- 
rirea ta», necesitățile traiului l-au silit curând apoi să redacteze 
succesiv paginile literare ale unor periodice săptămânale, ca 
« Vremea », «(România literară » şi « Reporter ». In această sarcină 
îndeplinită de altminteri conștiincios sub raportul redacţional, 
poetul s'a simțit obligat să pună mâna cât mai des pe condei, 
pentru a face când serviciiile de informaţie, când oficiul de re- 
comandare a lecturilor sale literare. Rezultatul a fost de-a dreptul 
catastrofal. Neorientat personal, influențat de critica orală, poetul 
s'a făcut dela o zi la alta profesionistul admirației universale. 
Orice carte nouă îl punea în stare de febră. Și în ce stil! Impere- 
cheri de cuvinte nepotrivite, cu efect ilar, improprietăţi în dome- 
niul abstracțiunilor, întristătoare, necunoașterea înțelesului cu- 
vintelor, târîte în mâlul unei fraze cu avântări lirice, şi, ca şi cum 
n'ar fi fost suficient, se mai adăuga o credință mesianică în vocaţia 
nouă de «propulsor » al fenomenului literar. Proza sa nefericită 
era un amestec de reportaj, de reclamă comercială, de critică 
literară, de efuziune, de confesie, cu o tensiune lirică pe care am 
fi dorit-o întrebuințată acolo unde se cuvenea, Dar iată că dorita 
întoarcere la poezie s'a înfăptuit. Volumul subțirel vădeşte o se- 
lecţie calitativă, o grijă a curăţeniei, și se împarte în două cicluri: 
cel dintâi justifică titlul culegerii, celălalt « Stema inimii » cuprinde 
o serie de poeme erotice. 

Cele două sau trei poeme în care d. Camil Baltazar pune față 
în față psihologia cotidiană a profesionistului, hârțuit de meseria 
jurnalistică și starea de extaz necesară elaborării poeziei sale, 
sunt cele mai interesante şi mai izbutite. Valoarea lor documentară 
depășește însă temperatura poetică cu care ne obișnuise poetul. 
« Testament sau cântec de moarte » e o afirmaţie a legăturii auto- 
rului cu graiul şi ogorul românesc, al cărei accent testamentar 
e însă mai scăzut decât cunoscuta poemă t Vecernii ». ? 

In ceea ce priveşte ciclul mai întins, următor, nu suntem de 
acord cu majoritatea presei literare, care crede a recunoaşte în 
« Stema inimii » o poemă de dragoste, unică în literatura noastră. 

Starea obișnuită de beatitudine și chiar de beatificare a poetului 
e oarecum zădărnicită de o permanentă beţie de cuvinte. S'ar 

spune că, întors la uneltele sale, d. Camil Baltazar le-a cam 
amestecat pe cele vechi cu cele mai noi, din folosința sa gazetă- 
crească. Dacă i-am cere o lămurire personală, am vedea că arta sa 
poetică, referitoare la cuvânt, este confuză. Intr'un rând pare 
a fi partizanul poeziei naturale, care se face singură, fără meşteșug: 


Cuvinte simple, fără subţirimi 

de artă-mi umblă cald pe gura 

care simte..... 

Şi nu încerc ca, din subtil 

joc de imagini să te chem şi să te cresc, 
când desenul fiinţii tale, împărătesc 

se scrie aice, simplu şi fragil 

cu unghia 


(Alfabet nou I) 


In această ipostază de poet pur — în sens bremondian, al inspi- 
rației — poezia se valorifică prin muzicalitate interioară: 


Vers nou cu sunet rar și prospețimi 
de miez şi 'nalt vreau să-ți aduc, 
să auie ’n el, ca sub umbrare mari de nuc 
o dragoste numai de-albăstrimi. 
(Ibid.) 


Pe de altă parte, d. Camil Baltazar scapă mărturia contradic- 


torie, a ambiţiei artistice, de șlefuitor al cuvântului, care vrea să 
surprindă geniul limbii românești: 


Şi ?ntr'acest amar al meu meșteșug 
al ciocănirii cuvintelor să le aflu taina, 
„m'am jurat frate cu graiul, ca ţărna cu un plug 
și i-am furat inima şi haina, 
(Testament) 


De ni se va răspunde că modul natural și inspirat e destinat 
cântării erotice, spre deosebire de modul artistic şi conştient, 
potrivit cu alte domenii ale poeziei, vom învedera flagranța contra- 
dicției în Alfabet Nou II, imediat următor după Alfabet Nou I: 


Caut să 'njgheb unelte noi de cuvinte, 
închis în cămara mea de făurar subteran, 
ciocănesc versul, dinte de dinte 

să-i dau sunet şi zimţ de unic ban. 

Prin urmare, dela o filă la alta, poetul încurcă idealurile artistice. 
Să nu-i cerem așa dar coerență în exprimarea crezurilor estetice. 
Fie cuvântul (simplu, fără subţirimi de artă », sau ciocănit « dinte 
de dinte », să-l examinăm spre a-i afla calitatea și tehnica. 

Cum a procedat d-l Camil Baltazar ca să fure «inima și haina » 
limbii noastre? A mers pe urmele d-lui Tudor Arghezi, marele 
răscolitor al cuvântului românesc. Prin împrumuturi, e drept, 
puţine, din lexicul său: ușure, leat, etc. Prin violentarea genului: 
mreajă devine mrej (p. 11), dolmanul-dolmană (p. 16); a înţele- 
sului: învăţ (p. 17) ca la d. Arghezi cu sens de «învățătură»; a 
numărului : bale, din plurale tantum, trece la singular: bală (p. 18), 
ca și urdoare; prin modificarea prescurtătoare a cuvântului: lințol 
(p. 19) din linţoliu, prin schimbarea funcţiei morfologice: chih- 
limbar devine adjectiv feminin chihlimbară (p. 42); prin crearea 
de cuvinte noi, cu ajutorul prefixelor: delungită (p. 63) sau 
delungesc (p. 27), sau de derivate din substantive, ca: a îngeri, 
îngerit, îngerire, dela înger; prin transformarea verbelor intran- 
sitive în reflexive: mă auie (p. 22), sau active: trebue să las sânge 
(p. 12) în loc de să îmi las sânge, etc. De vreme ce d. Arghezi 
a făcut școală, nu-i găsim d-lui Baltazar o culpă prea mare. E 
vorba însă de caracterul mai adesea inestetic al aplicațiilor sale 
stilistice, de lipsa de simţ al limbii, de instinct al limbii, care-l 
împinge la gafele lexicale, ca oribilul îngerit şi a îngeri. Și totuși 
nu punem accentul pe acest nărav, ci cu deosebire pe adjectiva- 
lismul care îl bântue în acest volum și care ne-a determinat 
să-i aplicăm diagnoza maioresciană: beţia de cuvinte. 

Bunăoară « Ce integrală auroră magică » (p. 45), unde vrea să 
spună auroră boreală; «fiecare fapt divers » (p. 50), al iubitei, în 
loc de diversele fapte, ceea ce e cu totul altceva; «anul aevea, 
transcendent şi etern» (p. 54); «atmosfera de junglă potolită » 
(p. 60), a «câmpului din marginea oraşului » (p. 59); și mai ales, 
se cuvine învederată tranșa verbală, contaminată de activitatea 
“sa gazetărească, febra delirantă a cuvântului, care se substitue 
măsluitoare curatelor unde muzicale din primele culegeri. Câtă 
vreme mai înainte stările emoţionale chemau cuvintele dintr'un 
limpede izvor, asistăm la o sterilă căutare de expresii, de epitete, 
de imagini, la o vervă pseudo-plastică, menită să plăsmuiască 
artificial o temperatură ridicată. 

Obiecţiile noastre pleacă dintr'o considerație globală a poeziei bal- 
tazariene, care acuză prin 4 Întoarcerea poetului la uneltele sale » o 
scădere de tensiune și de temperatură. Aceasta dovedeşte că trecerea 
dela o modalitate stilistică,impură, cotidiană, la cealaltă sărbătorească, 
extatică, învecinată cu « cerul mai înalt decât cerul de toate zilele » 
(p.7), nu e tocmai ușoară. Trădarea poeziei nu rămâne nepedepsită. 
Fiecare pasăre pe limba ei piere. D. Camil Baltazar a crezut că se 
poate întoarce la uneltele sale astrale, dar le-a nimerit din greşeală 
pe cele pământești din « atmosfera densă și toxică a prafului de plumb 
din tipografie». Din greșală sau de pe urma justiției imanente? 


* 
+ +*+ 


Fişierul de imagini din astrologia d-lui Teodor Scarlat e un act 
de mare zădărnicie. ĮInchipuiți-vă o înșirare de circa şaptezeci și 
cinci de poeți, care mai de care nou-nouț, prezentați bibliografic 
şi cu câteva puţintele mostre de versuri detaşate sau de strofe și, 
excepțional, printr'o poezie întreagă. Alteori, în mod perfid, cum 
e cazul d-lui Zaharia Stancu, s'au reprodus citate din Esenin, 
tradus de poetul român. Tratamentul este așa dar cu totul arbitrar. 
Antologistul n'a ştiut ce culege și a luat la întâmplare sau după 
criterii odioase de camaraderie. Bibliografia e defectuoasă: d. 
George Dumitrescu e înfățișat ca autorul a două volume de poezii, 
— din cinci câte a publicat. Peste amănuntele de execuţie ale 
antologiei, se pune chestiunea prețului imaginii. Alcătuitorul soco- 
teşte imaginea « superlativul absolut al artei în genere». Acest 
«superlativ absolut» nu e o lămurire. Mai departe consideră 
imaginea «un act de sine stătător ». Aci e buba. Imaginea valo- 
rează în măsura în care se încadrează organic în poemă. Ea e un 
mijloc și nu un scop, o notă dintr'o simfonie şi nu simfonia însăși. 
Poezia nu e un concurs al barocului, un iarmaroc de «salturi 
reușite ». Lucrul se ştie mai de mult și de mirare e numai faptul 
că o asemenea antologie e posibilă în 1934. Imaginea ca atare, 
izolată, autonomă, scop în sine, e o erezie căzută în desuetudine 
de mai acum zece ani. Căzut din lună, anonimul care a vrut să-şi 
facă un nume din publicarea unei cărțulii fără sens, și-ar fi folosit 
timpul mai cu rod, punându-și la punct informaţia poetică. Cât 
despre formație, să nu mai vorbim. 

ŞERBAN CIOCULESCU 


CRONICI 


DESECHILIBRUL DINTRE PREŢURILE AGRICOLE 
ȘI CELE INDUSTRIALE 


1. Viața economică normală este condiționată, între altele, de 
existența unui raport normal între preţurile productelor agricole 
şi prețurile produselor industriale. 

Care este acest raport? El nu poate să fie stabilit cu preciziune. 
Este însă sigur că îmbunătăţirea economică se află însoțită de o 
apropiere între cele două grupe de preţuri, după cum, invers, 
înrăutățirea economică este însoțită de o creștere a discrepanţei 
dintre indicii produselor agricole şi indicii produselor necesare 
agriculturii. 

2. Dela războiul mondial încoace s'a produs, pretutindeni, între 
preţurile agricole şi cele industriale, o ruptură de echilibru. Faţă 
de ce era înainte de război, în toată perioada 1920—1929, indicele 
preţurilor industriale a fost, aproape în permanență, mai urcat ca 
acela al preţurilor agricole. Faptul acesta se găsește și el, într'o 
măsură importantă, printre originile depresiunii actuale. 

3. Dela izbucnirea crizei mondiale, divergența dintre prețurile 
agricole şi cele industriale, s'a agravat considerabil. 

Faptul dominant al acestei crize, îl constitue nu numai marea 
scădere a nivelului general al preţurilor dela sfârşitul anului 1929 
încoace, dar încă şi inegalitățile care s'au produs, în această scădere, 
între diferitele categorii de preţuri. Inegalitatea cea mai mare s a 
produs între preţurile agricole şi cele industriale. 

Dela 1 Ianuarie 1929 şi până la 1 Ianuarie 1933, indicii pre- 
țurilor-aur au scăzut: cu 71% în Argentina; cu 69% în Noua 
Zeelandă ; cu 68% în Canada; cu 60%, în Statele-Unite; cu 48% 
în Polonia; cu 39% în Germania. 

In același interval, prețurile articolelor cumpărate de agricultori 
au scăzut cu mult mai puțin. Astfel, în Statele-Uhnite ale Americei, 
produsele neagricole au scăzut, în genera], cu 32%; în Canada, 
articolele de consumaţiune, altele decât articolele alimentare, au 
scăzut cu 16% şi îngrășămintele agricole cu 10%; în Polonia, pro- 
dusele industriale au scăzut cu aproape 31%; în Germania, îngră- 
şămintele chimice, cu mai puţin de 20%. 

4. Marele decalaj al prețurilor agricole în raport cu preţurile 
industriale, constitue una din cauzele principale ale marasmului 
economic actual; iar acţiunea pentru restabilirea echilibrului com- 
promis între aceste grupe de preţuri se află în centrul eforturilor 
mondiale pentru remedierea crizei. 

5. Eforturile acestea au fost făcute pe două planuri: pe plan 
internațional şi pe plan naţional. 

Până azi, eforturile pe planul internațional, care tindeau la o 
acțiune concertată a popoarelor pentru soluționarea problemei, 
nau putut duce la rezultatul dorit; iar eforturile pe planul 
național, prin diversitatea, dar mai ales prin caracterul lor egoist, 
au agravat şi mai mult depresiunea economică și au dat omenirea 
cu secole înapoi, în ce privește progresul economic, adică bună 
starea materială și socială a popoarelor. 

6. In acțiunea popoarelor pentru restabilirea echilibrului dintre 
prețurile agricole și cele industriale întâlnim mai ales două metode, 
fiecare cu variantele ei. 

Prima metodă vizează la scăderea preţurilor industriale, spre a 
le adapta la nivelul preţurilor agricole, aceasta prin comprimarea 
beneficiilor şi costului producțiunii industriale : sarcinile capita- 
lului, salariile, impozitele fiscale și sarcinile sociale, etc. In general 
vorbind, adoptarea acestei metode implică reducerea cheltuielilor 
şi a standardului vieţii ; de aceea aplicarea ei reclamă eforturi zilnice 
şi grele. 

A doua metodă constă în urcarea preţurilor agricole. Aceasta 
este sprijinită de toţi cei ce se opun la o reducere oarecare 
a nivelului vieții şi nu vor să admită că o reducere imediată și mo- 
mentană a puterii de cumpărare a clasei industriale ar fi urmată și 
compensată printr'o sporire a cererii din partea claselor agricole 
şi comerciale producătoare de materii prime. In legătură cu această 
metodă, este de relevat faptul important că între partizanii ei există 
divergențe mari de păreri, cu privire la mijloacele de întrebuințat 
pentru urcarea preţurilor. Pentru atingerea scopului, unii înțeleg 
să se recurgă numai la mijloace economice, la economia dirijată; 
alții cer să se recurgă la mijloace monetare, la moneta dirijată; 
alții, în sfârşit, recomandă mijloace combinate de economie şi 
monetă dirijată. 

În ultimă analiză cele două metode, cu variantele lor, tind, pe căi 
diferite, la atingerea aceluiași scop; restabilirea, prin intervenţia 
Statului, adică prin forța reglementărilor, a echilibrului compromis 
dintre producţiune şi consumațiune, dintre ofertă şi cerere, resta- 
bilire de echilibru care, într'un regim de libertate economică, ar 
urma să se facă în mod natural, prin forța lucrurilor. 


* 
* * 

7. Problema desechilibrului dintre preţurile agricole şi cele 
industriale se pune în toată plenitudinea ei și în România. În țara 
noastră, de altfel ca în toate țările agricole, problema se prezintă 
sub un aspect îndoit: al desechilibrului dintre prețurile interne 
agricole şi industriale şi al desechilibrului dintre valorile unitare 
ale mărfurilor importate și exportate. 

Existența desechilibrului dintre preţurile interne agricole şi 
industriale rezultă din următorii indici dela 1929 încoace: indicele 
cerealelor, indicele general al prețurilor en gros industriale şi indi- 
cile special al prețurilor mai multor articole industriale necesare 
agricultorilor. 


EVOLUȚIA PREȚURILOR AGRICOLE ȘI INDUSTRIALE 
Baza 1929 = 100 


Cereale Articole industriale 

Indice general Indice special 
1929 . eee ea e TOO, 100 100 
1930. > RI AR AA A 92 94 
TORI >. oaa ama at a 40,69 69 80 
1932. a 44O 61 74 
1933 ee e e 44490 = = 


Din acest tablou se desprinde constatarea importantă că, dela 
izbucnirea crizei mondiale, indicele prețurilor cerealelor a scăzut 
cu 55%, iar indicele general al prețurilor en gros industriale a 
scăzut numai cu 39%, şi indicele special al prețurilor mai multor 
articole industriale necesare agricultorilor a scăzut și mai puțin, 
numai cu 25 %. Aceste din urmă articole, asupra cărora a fost calculat 
indicele, sunt : căldările de 30 cm., casmalele negre, coasele, cuiele 
obișnuite de sârmă, fiarele de plug obișnuite, furcile obișnuite, lope- 
tile negre, sobele țărănești de tuci și târnăcoapele de oțel cu 4 capete. 

Existenţa desechilibrului dintre valorile unitare ale mărfurilor 
exportate și importate rezultă din următoarele date calculate după 
statistica comerțului nostru exterior. 

Dăm mai jos evoluţia valorilor medii ale unei tone de marfă 
exportată și importată : 


Valoarea medie a unei tone de marfă 


Exportată Importată 
Lei Lei 
IQI3 re e pe ee ali e e ci ADA 434 
19290... n. n e e 4.003 26.885 
1030. cc ca e 2.096 28.589 
TOZET e sie cae art daca pi sud e aie ceata OEI 28.114 


T932 oe Su orod POE E e a DOE AR e RAA 6.6 
1933 (şase luni). ......... Loo a 

Noi exportăm produse agricole şi importăm produse industriale. 
Din tabloul de mai sus se desprind următoarele constatări. In anul 
1913 o tonă de marfă exportată valora 147 de lei, pe câtă vreme o 
tonă de marfă importată valora numai de trei ori mai mult. După 
război, divergenta a crescut simţitor şi în anul 1929 valoarea unei 
tone exportate a ajuns să fie de şase ori şi jumătate mai mică decât 
aceea a unei tone importate. Dela izbucnirea crizei mondiale, 
situațiunea s'a agravat considerabil. In adevăr, dela 1929 încoace, 
valoarea tonei exportate a scăzut necontenit, dela 4093 lei, în 1929, 
la 1600 lei, în 1933; pe câtă vreme, în acelaşi răstimp, valoarea 
tonei importate a rămas aproape neschimbată. 

In 1933 pentru o tonă de marfă importată, valoarea ei fiind 
28.400 lei, a trebuit să dăm străinătății, în greutate, de 18 ori mai 
multă marfă românească, aceasta valorând la export numai 1600 
lei tona. O adevărată tragedie. 

8. Problema restabilirii echilibrului dintre prețurile industriale 
şi cele agricole a format şi în ţara noastră obiectul unor preocupări 
constante în ultimii patru ani, atât din partea organizaţiunilor pro- 
fesionale, cât şi din partea guvernelor. 


A) S'a ocupat de problemă în primul rând Uniunea Camerelor 
de comerț și de industrie. Chestiunea a fost examinată mai ales în 
adunările generale ale instituțiunii dela 11 Noemvrie 1930, dela 11 
Iunie şi 15 Decemvrie 1931 şi dela 28 şi 29 Mai 1932. Pentru re- 
zolvarea problemei, Uniunea s'a oprit la soluțiunea adaptării pre- 
țurilor industriale la preţurile agricole scăzute, soluțiune care 
necesită adaptarea întregii vieți economice și financiare la actualele 
posibilități create de aceste din urmă preţuri. In scopul acesta a 
formulat următoarele deziderate concrete: a) menţinerea stabili- 
zării monetare la actuala paritate legală; &) comprimarea şi echili- 
brarea bugetului Statului, județelor şi comunelor; c) asanarea 
vechilor datorii ale agricultorilor, industriaşilor şi comercianților ; 
d) uşurarea fiscalităţii excesive, care apasă producţia și comerțul; 
e) uşurarea sarcinelor sociale, care apasă mai ales producțiunea 
industrială; f) revizuirea tarifului vamal, spre a-l reajusta la ac- 
tuala situaţiune a prețurilor, fără a se lovi în industriile cu tradiție 
şi care s'au dovedit că au lucrat în interesul economiei naționale ; 
g) reajustarea tarifelor de transport la actuala situaţie a preţurilor ; 
h) organizarea producţiunii industriale şi agricole, măsuri pentru 
restaurarea creditului, etc. 

B) Punctul de vedere al Uniunii generale a industriașilor este 
că majoritatea întreprinderilor industriale au făcut și continuă a 
face toate sacrificiile şi toate sforțările pentru a reduce la minimum 
posibil preţurile de vânzare ale produselor lor, socotind că această 
reducere este în folosul lor, deoarece numai astfel pot avea posi- 
bilitatea de a spori consumul și de a utiliza într'o cât mai largă 

măsură capacitatea de producție a fabricilor. Cu toate reducerile 
de prețuri făcute de industriași, — spune U.G.1. R.-ul, — a rămas 
toţuși, în foarte multe cazuri, o disproporție prea mare între pre- 
ţurile produselor industriale și cele ale produselor agricole. Această 
disproporție, care, prin firea lucrurilor, nu poate fi niciodată 
înlăturată, îşi găsește explicaţia în faptul că posibilitățile de reduceri 
de prețuri au fost limitate pentru industriași la comprimarea 
cheltuielilor lor interne şi nu s'au putut extinde și asupra cheltuie- 
lilor independente de voința lor, cum sunt impozitele directe şi 
indirecte, taxele comunale, sarcinele sociale, taxele de transport, 
dobânzile, primele de asigurare, etc., care intră cu o cotă foarte 
mare în costul de producție și care, în ultimii 4 ani, nu numai că nu 
au fost reduse, ci, din contra, au mai fost sporite în mod consi- 
derabil. 


C) Din diferitele manifestări de până acum, reiese că politica 
economică pentru soluționarea problemei constă într'o acțiune 
combinată de valorificare a productelor agricole și de scădere a 
prețurilor industriale. 

Pentru valorificarea productelor agricole, s'au făcut eforturi, atât 
pe plan internațional, cât şi pe plan național. Prin eforturile pe 
plan internațional, s'a urmărit un scop îndoit: a) obținerea unui 
tratament preferenţial dela țările importatoare pentru produsele 
noastre agricole; b) organizarea unei înțelegeri economice 
a statelor dunărene. Scopul nu a putut fi atins. In schimb 
s'a ajuns la un acord internaţional în ce priveşte grâul, acord care 
ne interesează şi pe noi. Guvernele au fost şi sunt încă preocupate 
cu încheierea, cu statele importatoare, a unor acorduri de compen- 
sație, în vederea asigurării certe a plasării produselor noastre pe 
piețele acelor state, oferindu-le în schimb contingente'la importul 
lor în România. De asemenea şi de o strângere mai mare a rapor- 
turilor economice dintre Statele Micii Inţelegeri. Pe plan naţional, 
eforturile sunt concentrate azi mai ales asupra valorificării prețului 
intern al produselor de export. 

Pentru scăderea prețurilor industriale, singurul lucru care s'a 
făcut a fost depunerea în Parlament a unui proect de lege pentru 
reglementarea activităţii cartelurilor, proect care nu a fost încă 
votat. 


D) In timpul din urmă s'a produs în țara noastră, după exemplul 
unora din țările străine, un curent pentru adoptarea unei metode 
noi în vederea remedierii crizei economice, deci și pentru resta- 
bilirea echilibrului dintre prețurile agricole şi cele industriale. 
Este vorba de curentul pentru adoptarea metodei de urcare a 
prețurilor, prin mijloace monetare. In fruntea curentului stau 
oameni politici de mâna întâi. Unii din ei propovăduesc urcarea 
prețurilor, prin suspendarea pur şi simplu a etalonului aur ; alţii, 

restabilizarea monetei naționale la o paritate mai scăzută. Unii cer 
revizuirea condițiunilor stabilizării monetare din 1929, pe motivul 
că, în momentul când a fost fixat, cursul stabilizării ar fi fost prea 
urcat; alţii, pe motivul că actualul curs nu se mai poate menține. 
Prin această metodă s'ar soluţiona cele mai importante probleme 
în legătură cu combaterea crizei, 

Este locul să menționăm că guvernele țării au declarat în nenu- 
mărate rânduri că sunt împotriva oricărei deprecieri monetare. 
De asemenea, atitudinea de până acum a Uniunii Camerelor de 
comerț şi de industrie a fost constantă pentru menținerea stabili- 
zării monetei naţionale la actuala paritate legală. 

9. Rezumând toate constatările de mai sus, ajungem la încheierea 
că problema restabilirii echilibrului dintre preţurile agricole și cele 
industriale este încă departe de a fi fost soluționată. Și cu toate 
acestea, deslegarea problemei constitue o condițiune esențială 
pentru restaurarea prosperității economice de altădată, 


GH. CHRISTODORESCU 


CRONICA PLASTICĂ 


Pentru toți cei care sunt în curent cu tehnica modernă și care 
au urmărit, fie din motive profesionale, fie din curiozitate sau 
simplă speculație a gândirii, evoluția acestei tehnici, «formele » 
sunt, cel puțin pentru artele plastice, concretizarea provizorie a 
etapelor parcurse, care chiar în expresia lor sunt libere de orice 
pretenţii scolastice, nepretinzând să afirme dogma vreunui canon. 

Dacă răsfoim, de exemplu, albume cu opere arhitectonice rea- 
lizate sau numai proiectate dela război încoace, avem impresia 
că urmărim diagrama progresului a două elemente care au schim- 
bat cu desăvârşire metodele arhitecturii: betonul armat și asu- 
plirea lui; ideea de locuință și preocuparea organizării vieții co- 
lective. Şi vedem paralelismul evident al acestor două evoluții 
care s'au influențat reciproc, căci betonul armat pare inventat 
anume pentru realizarea problemelor arhitecturii colective, pre- 
cum aceste probleme la rândul lor au împins pe tehnicienii be- 
tonului armat la investigații şi la perfecționări din ce în ce mai 
rodnice. Sistemele rectilinii ale acestui nou material înnădite cu 
gravitatea problemelor ce se prezentau arhitecturii au ţinut loc 
de metodă creatorilor vremurilor noastre. 

Puse în acest cadru nou, sculptura și pictura, ieșite din pe- 
rioada de aspră disciplină a cubismului, au tins și ele spre linii 
mai sintetice, în care se simţea precăderea voinței. 

Din motive comerciale, din lene de gândire sau din o prea 
uşoară putință de asimilare a unui public oportunist, o modă 
superficială a modernismului a dat multora iluzia unei fixităţi 
a formelor. Numai așa ne putem explica concluzia la care ajunge 
d. M. Ralea în articolul său: « Decăderea formelor», publicat 
în numărul 8 din « Viaţa Românească ». «Pentru a putea realiza 
revoluţia e nevoie, în primul rând, să dispreţuim formalismul, 
să evităm procedura și canoanele și toate domeniile spiritului, 
pentru ca gestațiunea să se poată înfiripa liberă și nestânjenită 
de nimic ». Până aci suntem de perfect acord cu distinsul profesor 
dela Iași. Dar cetim mai departe: «Formele sunt coaja oului. 
Ca să poată ieşi, puiul o sparge cu ciocul. În perioada noastră 
de fermentație nouă, orice manieră, orice cod, orice canon ni 
se par zăgazuri artificiale, inventate înadins ca să necăjească 
şi să înnăbușşe procesul de întindere al lumii. Ceea ce pentru 
înaintașii noștri constituia securitate și previziune, pentru noi 
apare ca asfixie ». 


Cred că în această argumentaţie, ca de altfel în articolul întreg, 
există o confuzie între formă și formalism. 

Forma este în continuă devenire, scăpând oricărui academism, 
pe când formalismul singur este coaja care trebue spartă, pentru 
a lăsa vieţii libertatea înfiripării. 

Pentru nici un creator nu există în mod absolut puncte câști- 
gate, ci numai puncte de comparație şi de control, 

Revoluţia pe care o proroceşte d. Ralea a început de mult. 
Formalismul academic nu mai este o piedică pentru nimeni. 
'Tehnicienii şi artiștii s'au înțeles. Acordul a fost stabilit. Astăzi, 
arhitectura beneficiază de toate tehnicile sau în orice caz este 
influențată de toate tehnicile. r 


De aci instabilitatea formelor. Ca și estetica automobilelor, va- 
poarelor, locomotivelor, aeroplanelor, care toate sunt croite în 
funcția mișcării, care sunt mereu în devenire și se schimbă an 
după an, tinzând din ce în ce mai mult spre eleganța curbelor 
matematice de rezistenţă, arhitectura şi ea încearcă să dea o ima- 
gine cât mai adecvată problemelor sociale, care frământă lumea 
şi caută, exemplu fără precedent până acum, să-și însușească chiar 
o parte din formele născute din judicioasa economie a vapoarelor 
şi a trenurilor. An după an se perfecționează tipurile arhitectonice 
după cum se perfecționează și modelele mașinilor. Legile acustice 
au dus la forme raţionale de săli de spectacole, higiena impune 
mereu reguli noi caselor şi școalelor, chirurgia propune programe 
de spitale din ce în ce mai complexe, în care arhitectul, medicul, 
radiologul şi electricianul colaborează de aproape, sportul cu falan- 
gele tinerilor atleți, conduşi de şefii lor, cer reexaminarea pro- 
blemelor locurilor de joc, aeroporturile, gările, porturile, unde 

se îmbină necesităţile mecanice cu aceea a mișcării maselor de 
oameni, pun pe arhitecți în contact cu statisticienii. Toate aceste 
probleme se pun pe tot întinsul lumii, fără ca vreun forma- 
lism să poată împiedica nașterea continuă a unor forme care, cu 
toate că se succed repede în timp într'un ritm precipitat, sunt 
totuși forme, funcție a unei metode de lucru tot atât de riguroasă 
şi în orice caz mai complexe ca toate capodoperile care le-au precedat. 

Care sunt atunci formele care trebuesc sparte pentru a lăsa 
progresului drum liber? 


Le Corbusier scrie în ultima sa carte: Croisade (Collection de 
Pesprit nouveau, ed. Crès): «On sent que les temps nouveaux 
sont venus, que l'immense bouleversement des sciences, de la 
machine et des guerres a ouvert l'ere moderne; que le monde 
roule vers une nouvelle aventure. Et l'architecture resultante de 
Pesprit d'une époque, fut toujours le grand témoin de Phistoire ». 

Ce spune Le Corbusier nu este însă adevărat în întregime. 
Și iată de ce: pe când arta și tehnica au neînchipuite posibilități 
de realizare, aceste posibilități nu sunt întrebuințate decât într'o 
minimă parte, într'un mod cu totul incomplet. 

Singurul client valabil, statul, de cele mai multe ori nesoco- 
teşte echipele sale de tehnicieni. Palatul poporului din Moscova 
se construeşte în stil «renaissance », gara dela Milano are por- 
ticuri piraneziane şi palatul Societăţii Naţiunilor e de un neo- 
clasic de cea mai bastardă concepţie. 

Stilul oficial menţine mania colonadelor fără rost şi, pe când 
oraşele insalubre își continuă rutina criminală, urbanismul se 
aplică cu pasiune pe hârtie şi cu o uimitoare timiditate pe teren. 

In Le Figaro din 20 Ianuarie 1933, Camille Mauclair scrie 
între altele: «urbanisme, ce mot qui fait riche et ne veut rien 
dire », frază care rezumă destul de precis opinia despre această 
formă nouă a arhitecturii a majorității oamenilor care se ocupă 
de gospodăria orașelor. 

Dacă totuşi orașele de astăzi nu se vor transforma la timp, 
ele vor fi distruse, căci sunt imaginea unui egoism intolerabil. 
Ca să se transforme, edilii de azi și de mâine vor trebui să uite 
toate ideile preconcepute, pe care le au despre orașe. 

O nouă estetică a orașelor s'a născut, izvorită dintr'un larg 
umanitarism. Orașele ca organisme au fost studiate în mod unitar, 
nu din punct de vedere monumental, în sensul vechi şi perimat 
al cuvântului, dar în funcția vieții acestor enorme organisme, 
care au legi precise de alimentare şi evacuare. 

Aceste studii au dus la o estetică colectivă a orașului, complet 
nouă, estetică încă nedeterminată, căci nici societatea de mâine 
nu își desemnează în mod clar adevăratul cadru. Deci, nu for- 
mele trebuesc sparte ca nişte coji inutile, căci formele astăzi sunt 

aderente chiar vieţii, ca o membrană ce urmează toate sinuosită- 
tile unui țesut. Când privim în toate țările marile întreprinderi 
care pornesc spre realizare, suntem uimiţi de lipsa de concor- 
danță între experiență și aplicațiune. Laboratoarele și atelierele 
şi-au făcut și îşi fac mereu datoria. O estetică nouă ar putea să 
schimbe fața lumii, în orice caz a oraşelor. Nu formele vechi 
trebuesc sparte (golite de orice sens, ele vor cădea pradă uitării 
sau vor rămânea ca element al unui diletantism estetic), ci cen- 
juncțiunea între tehnica constructivă şi organizarea socială trebue 
făcută, Atunci când statele, de orice formă constituțională ar fi, 
vor ajunge la această armonizare a forțelor creatoare cu cele con- 
ducătoare, numai atunci vor putea ieși din actualul echivoc care, 
dintr'un ciudat şi nesănătos instinct, conduce spre atitudini re- 
trospective în numele unei tradiții falsificate. Și numai atunci, 
după spusa lui Le Corbusier, arhitectura va fi iarăşi marele martor 
al istoriei. 
G. M. CANTACUZINO 


CONTRIBUȚII LA PROBLEMA RELIGIOASĂ 
ÎN ȚARA NOASTRĂ 


Este știut că viața religioasă, atât a individului, dar mai ales 
a colectivităților, e menţinută prin anumite obiceiuri, care for- 
mează cadrul prielnic de desvoltare al conștiinței religioase și 
morale. Riturile străbune au pentru mulțimi puterea de a le ține 
strâns legate de trecut, pentru ca să le pregătească și viitorul. 
In cadrul acestor îngrădiri, elanurile ca și rătăcirile conştiințelor 
individuale se pierd sau se dirijează, pentru ca să poată trăi. Când 
indivizii încearcă desprinderea de aceste posibilități de viețuire 
religioasă liniştită și sigură, ei încearcă pe cont propriu o aven- 
tură, al cărei rezultat poate fi sau reîntoarcerea la mediu colectiv, 
dar cu forțe conştiente profunde, sau pierderea lor în haos, însă 
cu disocierea totală a conștiinței religioase. 

Oricât s'ar părea de stranie o asemenea idee conservatoare, 
totuși părerea noastră este că numai aceia, care rămân cu ceea ce 
au crezut totdeauna, ceea ce au moștenit și care lasă posterităţii 
credința lor, sunt exemplare omenești fericite, sub raportul neli- 
niștei religioase. 

Sub aspectul vieții religioase sunt trei categorii de oameni: 
I) unii care cred şi niciodată nu caută să pătrundă cu mintea 
ceea ce cred, dar sunt fericiți; 2) alții care nici nu cred, nici 
nu caută, dar sunt de disprețuit; 3) iar alții care nu cred, dar 
caută să creadă și merită compătimire. De sigur că noi îi invidiem 
și vrem să-i imităm numai pe cei dintâi. 

Aşa că viața religioasă a poporului, cea mai fericită, este atunci 
când crede în ceea ce a primit, trăeşte şi moare cu o astfel de cre- 
dință. Totuşi, ceea ce îngreuiază problema religioasă a colectivi- 
tăților sunt aceste tradițiuni, când ele nu mai par compatibile 
cu evoluţia intelectuală, la care pot ajunge. Căci, într'adevăr, 
în decursul timpului, popoarele au adunat în patrimoniul lor reli- 
gios, ca şi avalanşele, tot ceea ce au întâlnit și de aceea toate cre- 
dințele religioase ale mulțimii sunt un amestec de sincretism 
religios. 

Contrariu de ceea ce se crede de obicei, sentimentul religios, 
lăsat în voia lui, nu este spiritualist. Nu zic sentimentul religios 
ridicat de Evanghelie şi Biserica creștină, ci vorbesc de acel sen- 
timent, care, legat biologic de structura omului, lăsat în voia lui, 
tinde să-și creeze zei pe pământ. 

Mai mult decât oricare altă energie a sufletului, sentimentul 
religios are nevoie de a fi luminat, purificat și evanghelizat. Altfel 
tinde spre idolatrie, și violent până la fanatism, devine dușman 
al ştiinţei, căutător de autorități vizibile şi materiale, de relicve 
şi se complace în superstiție şi magie, ceea ce nu-i nici Evan- 
ghelie, nici creştinism, nici Biserică creştină. 

Pentru ca el să răspândească binecuvântări şi binefaceri asupra 
lumii, omul trebue pus în fața adevărului religios cel mai curat, 
cel mai sfânt, cel mai favorabil îmbogățirii sufletului, adică în 
fața Evangheliei, neîncetat supraveghiat și dirijat. Altfel, el se va 
pierde sub îngrămădirea de tradiţiuni ale trecutului, sub ierbu- 
rile şi spinii cu care sentimentul religios al «omului natural», 
după expresia Sf. Apostol Pavel, opreşte toate drumurile gândirii 
şi toate căile desăvârşirii spirituale. 

Fără îndoială, e departe dela cunoașterea lui Dumnezeu până 
la iubirea lui, iar noi putem adăoga, dela cunoaşterea Spiritului 
lui Christos, până la realizarea sa practică. 

Este absolut necesar să distingem ceea ce-i Evanghelia de 
ceea ce nu este. Căci, la ce servește să spui, că eşti conștiincios, 
dacă această conștiință nu-i destul de luminată? La ce servește 
să fii religios, dacă nu ești şi creștin, ajungând la o viață perso- 
nală, în care sentimentul responsabilității să-i arate omului, că 
este responsabil de viața sa, făcându-l grav, fără să-l întristeze; 
dându-i puterea iniţiativei, ieşită din sentimentul responsabilității, 
în fața condițiunilor sociale, în care trăeşte şi pe care să tindă 
neîncetat să le amelioreze; obligându-l la atitudini morale, con- 
form afirmaţiunilor însăşi; creându-i, astfel, o disciplină personală. 

Așa se pune problema funcțiunii sentimentului religios, atât 
în viaţa individuală, cât și a colectivităților. 


* 
* * 

Impotriva credințelor colective ale maselor se fac obiecţiuni 
serioase, asupra cărora e bine să ne oprim: 


A) Că această credință colectivă este numai teoretic comună, 
pe când, în realitate, datorită individuahității fiecăruia, credința 
are în indivizi o reprezentare subiectivă şi personală. 

Prin urmare, dacă zicem teoretic că un popor este creștin 
ortodox, nu putem afirma că fiecare în parte își reprezintă ade- 
vărul creştin sub aceleași aspecte. 

Obiecţiunea este întemeiată pe considerațiuni psihologice. 

Oricât am pune în fața acestor mase un adevăr, chiar sub forma 
cea mai clară şi care s'ar impune până la evidenţă, personalitatea 
subconștientă și subiectivă a indivizilor va simți emoțiuni deo- 
sebite dela ins la ins şi va elabora o ideologie tot atât de deose- 
bită. Prin urmare, nu s’ar mai putea susține că anumite popoare 
sunt încadrate în mod identic în adevărul ortodox; sau că indi- 
vizii, aparținând lumii protestante, sunt toți cu aceleași repre- 
zentări religioase, sau că toți membrii Bisericii romano-catolice 
îşi reprezintă infailibilitatea papală la fel. 

Obiecţiunea se întemeiază pe afirmațiunea că indivizii în ge- 
nere au o structură, după care ar putea fi împărțiți în două mari 
categorii: unii, al căror psihic se mișcă și activează mai mult sub 
influența impresiunilor primite din exterior şi al căror ecou se 
resimte în psihic. Aceștia ar fi oamenii, asupra cărora viața exte- 
rioară determină și viața interioară, aşa cum impresiile au efect 
asupra lor. 4 

Alţii însă, dimpotrivă, au tendința de a privi în propriul lor 
interior. Sunt acei care se ascultă, interiorizându-se, iar din 
această ascultare a propriului lor «eu », în care caută să desco- 
pere legile intime ale ființei sufleteşti, elaborează și reprezentările 
conştiente despre lumea exterioară. 

Primii trăesc prin mediu, în care găsesc un sprijin și au un 
mai desvoltat simț de grup şi colectivitate, cu care caută să se 
asimileze cât mai mult şi chiar să se identifice în credințe şi în 
toată organizarea vieţii. 

Cei din categoria a doua sunt individualiști, cu personalitatea 
lor mult mai puternică, în care sentimentul e mult mai intens și 
profund. Toată tăria şi toată valoarea o caută și o găsesc în ei 
înșiși. 

Dacă acesta ar fi criteriul, după care trebue împărțiți indivizii, 
atunci nu se mai poate susține că o colectivitate, dintr'o anume 
regiune, își reprezintă identic adevărul religios pe care-l afirmă. 

Dacă această obiecțiune e justă, ceea ce cred numai în parte, 
atunci ce trebue făcut pentru unificarea sufletelor, care prin na- 
tură sunt împărțite, unele cu tendință spre fideism, altele spre 
pozitivism ? 


13 

E clar, că trebue să li se pună în față adevărul religios, să li se 
lumineze realitatea acestui adevăr, pentru ca să exercite forța uni- 
ficatoare, așa cum s'a rugat Christos în rugăciunea sacerdotală: 
« Mă rog ca toți să fie una, cum Tu, Tată, eşti în mine, și Eu în 
Tine; ca și ei să fie una în Noi, pentru ca lumea să creadă că Tu 
M'ai trimes » (loan, XVII, 21). 


B) A doua obiecțiune, ce se aduce credinței colective și deci 
pietăţii, e că această pietate, chiar când nominativ este a unei 
colectivităţi, nu este identică dela regiune la regiune, dela un 
strat social la altul. Renan observă în Pagini alese următorul lucru, 
vrând să arate că civilizația, într'o țară, nu aparține aceluiași 
secol, în toate colțurile lumii. 

« Am căpătat un fel de deprindere de a vedea ce se petrece sub 
pământ și de a desluși sgomote, pe care alte urechi nu le aud. 
Darul de căpetenie al criticii este să ştii înţelege stări cu totul 
deosebite de aceea în care trăești. 

«Eu am văzut lume primitivă: în Bretania, înainte de 1830, 
cel mai îndepărtat trecut trăia încă. Veacul al patrusprezecelea, 
al cincisprezecelea era lumea pe care o aveai zilnic sub ochi la 
orașe; ce priveşte la ţară, acolo epoca năvălirii galice dintr'al cin= 
cilea și al şaselea veac e vizibilă pentru un ochi exercitat. Păgâ- 
nismul se trădează sub pătura de idei creștine foarte străvezii ». 

Noi putem observa, la rândul nostru, că fiecare strat social, 
după îndeletnicirile zilnice, își alege şi preferă ideologia, sfinţii 
favorabili și patroni, croindu-și mai mult religia după viață, iar 
nu supunându-și viața adevărului religios. 

Prin urmare, nu se poate vorbi de o pietate identică, care ne- 
cultivată se transformă în superstiție sau rutină. 

Putem observa și la noi acest fenomen al diferențierii pietății 
ortodoxe după straturi sociale. 

Vom arăta într'un alt capitol acest lucru, unde vom încerca să 
stabilim diferitele feluri de pietate corespunzătoare mediului 
social. 


C) Cea mai gravă obiecțiune, ridicată împotriva pietății mase- 
lor este că în conţinutul ei sunt adunate toate tradiţiunile și ritu- 
rile atâtor alte religiuni dispărute, pe care creştinismul le-a asi- 
milat, sau neputându-le înlocui, le-a tolerat, acceptând această 
conviețuire. E ceea ce se chiamă sincretism religios. 

Nu e locul să intrăm în detaliile acestei teorii. Nici să vedem 
dacă, într'adevăr, pietatea poporului nostru este sincretism religios. 

Deocamdată, ceea ce am vrea să lămurim aci este această pro- 
blemă: admițând a priori că, într'adevăr, aceste elemente necre- 
ştine există, sunt ele un obstacol în calea desvoltării adevăratei 
vieţi religioase creştine ? 

Personal, socotesc că elementele necreștine îngreuiază desvol- 
tarea unei vieţi creştine. Iată și motivele: 


1. Sufletul omenesc e capabil de anumită energie spirituală, 
peste maximul căreia nu se poate trece, Această energie spirituală, 
comunicată prin sentimente felurite și proectate spre anumite 
obiecte, spre care se îndreaptă cu tendința de a-și însuși obiec- 
tele necesare posesiunii sufleteşti, se comunică și prin sentimentul 
religios, dar care nu poate absorbi toată viața afectivă. Dacă sar 
întâmpla, ca sentimentul religios să absoarbă toată această viață 
afectivă, am avea un adevărat caz de patologie religioasă. Dim- 
potrivă, sufletul omenesc, pe lângă sentimentul religios are alte 
multe sentimente, prin care canalizează energia lui sufletească. 

In cazurile de sănătate spirituală — dacă socotim că sentimentul 
religios este cel mai profund — el trebue totuşi să păstreze anu- 
mită limită. 

Prin urmare, atunci când sentimentul religios se manifestă în 
mod normal, el trebue să aibă anumită intensitate, iar obiectele 
spre care caută să se îndrepte, ca să le posede, o anumită realitate. 

Pe lângă această realitate obiectivă, spre care se îndreaptă 
mai trebue să existe şi o anumită proporție simetrică între inten- 
sitatea sentimentului religios şi suprafața realităților obiective, 
spre care se îndreaptă. . 

Căci, dacă avem numai sentiment fără obiect, avem un ade- 
vărat fideism sau pietism; iar dacă lucrurile spre care se îndreaptă 
sunt prea întinse în raport cu intensitatea sentimentului, atunci . 
avem adevărată religiune formalistă, în care ritul singur, fără par- 
ticiparea sufletului individului, constitue religiunea. 

In concepțiunea sufletească a individului la care există această 
legătură între sentiment şi obiect, ritul e o necesitate sufletească, 
o prelungire în afară a stărilor sufletești, un act de adoraţiune și de 
închinare, 


Din punct de vedere psihologic este acelaşi lucru; ce sunt:aplau- 
zele pe care le dăm, atunci când o piesă de teatru, o bucată muzi- 
cală a produs o puternică impresie asupra noastră? 

Suntem înclinați să credem că aceste aplauze sunt un mijloc 
de a răsplăti pe autorul acestei emoțiuni profunde; pe când, în. 
realitate, ele sunt o necesitate a sufletului nostru, pentru ca prin- 
trun gest exterior, noi să manifestăm emoția noastră. . 

Dar totodată cu îndeplinirea acestui gest, care este acelaşi 
lucru, ce este ritul, în mare parte, în viața religioasă, noi facem o 
adevärată descărcare nervoasă. 

Noi coborîm nivelul intensității noastre de simțire, stabilind 
acea simetrie, despre care spuneam că trebue să existe. 

Dacă prin gesturile din viața noastră zilnică, prin riturile reli- 
gioase, prin aplauzele pentru emoțiile artistice, coborîm la nivelul 

adevărat sănătos orice emoție a sufletului nostru, putem admite 
că repetarea acestor gesturi, fără să fie produsul unor emoțiuni, 
nu numai că nu desvoltă, dar chiar împiedică desvoltarea acestor 
emoţiuni. 

Prin urmare, prea multe gesturi religioase, prea multe rituri, 
prea multe forme, care deplasează atenția în afară, fixând-o asu- 
pra gestului și ritului însuși, când ele nu izvorăsc dintr'o simţire 
religioasă, constituesc o piedică, pentru ca atenţia să se îndrepte 
spre interior, şi fac o deplasare spre lumea exterioară. 


2. Atunci când omul religios vede că obiectul, pe care senti- 
mentul vrea să și-l însușească, depăşeşte puterile proprii de însu- 
şire, renunţă în întregime la el, nu se mai gândeşte nici la pose- 
darea unei singure părți și rămâne complet indiferent, în cele 
mai multe cazuri. 

Să ne explicăm: la baza vieţii religioase, oricât de diformată 
ar fi, există ideea că omul trebue să-și purifice viaţa, pentru ca să 
ajungă la mântuire, care, în creștinism, înseamnă a redeveni fiu 
al lui Dumnezeu. 

Când în fața omului religios, se înfățișează prea multe greutăți 
în calea acestei aproprieri, omul renunţă la mântuire. 

Când ajunge să creadă că e peste puterile lui să se mântuiască, 
atunci nici nu mai încearcă. 

In pietatea colectivităţilor, în care sunt elemente ale multor 
alte religiuni, pe unele le îndeplineşte ca simple obligaţiuni for- 
male, fără nici o consecință asupra conştiinţei morale. Această 
neparticipare interioară distruge însă și valoarea acelor rituri, 
care ar trebui îndeplinite cu deplină participare. 


3. In viaţa indivizilor a căror religiozitate este mărginită la 
rit, riturile satisfac numai liniştirea conștiinţii, nu și refacerea ei, 
iar prin aceasta încurajează imoralitatea. 

Ce înseamnă, de exemplu, un rit de spălare, pentru curățirea 
de păcate, dacă aceleaşi păcate se repetă? 

Păcatul va fi repetat, cu convingerea că iertarea va fi căpătată 
prin îndeplinirea unui anumit rit? Ce rost ar avea însăși mărtu- 
risirea, dacă ea ar însemna numai iertarea păcatelor făcute, fără 
angajamentul solemn, luat în fața lui Dumnezeu, prin intermediul 
preotului, că păcatele nu vor fi repetate. Aceste manifestări reli- 
gioase devin rituri, care întreţin imoralitatea. 

4. Când riturile sunt practicate numai pentru eficacitatea pe 
care o poartă în sine, ele sunt ușor părăsite, când sunt dovedite 
că nu sunt eficace. 

Citez cazuri din Dobrogea: când un bolnav este dus la preotul 
ortodox, să i se facă rugăciuni pentru însănătoșire, dacă însănă- 
toşirea nu vine, bolnavul este dus la hogele mahomedan și vice- 
versa: Sau dela vrăjitoare trec la preot, iar dela preot la vrăjitoare. 

Mai este în sufletul unui asemenea credincios ritul o necesitate 
sufletească, sau un mijloc de care trebue să se servească, pen- 
tru ca să tragă anume profit? Ritul religios are atribute magice, iar 
practicele magice îmbracă o formă religioasă. 

Asemenea forme religioase nu sunt compatibile cu viața reli- 
giorsă creștină. 

5. Sar putea oare să trăiască alături aceste forme religioase 
necreștine ancestrale, moștenite, alături de viaţa creștină? 

Intâi de toate, creştinismul primitiv a lepădat ceea ce sufletul 
omenesc avea ca religiune moștenită. Apostolul Pavel condamna 
chiar legea iudaică şi însemna că face o ruptură. Iar în literatura 
primitivă creștină sunt demascate ca false toate credințele și 
practicele religioase de până atunci. (Lit. Apologeților, Clement 
Alex., Tertulian). 

Dacă noi am crede că pot conviețui aceste elemente ilesti: 
de ce atunci primii creştini n'au făcut-o, căci ar fi însemnat ca și 
ei, alături de religiunea lui Christos, să continue și cu sacrificiile. 

Creștinismul nu se bazează pe ceea ce se moşteneşte, ci pe ceea 
ce este trăit: « Creştinul se face, nu se naște», spunea Teitulian. 

Toate aceste rituri necreștine oferă pe “Dumnezeu sub forme 
prea concrete, așa că omul nu mai este obligat să-l caute. 


6. Marele pericol, pentru viața religioasă creștină, pe care-l 
prezintă aceste rituri, e că ele sunt ca niște ierburi, care înțele- 
nesc pământul în jurul arborelui, care a să crească şi care-i 
împărăţia lui Dumnezeu în om. Firește că, dacă ai vrea să le ex- 
tirpezi dintr'odată, ar fi ca şi atunci, când pliveşti şi smulgi buruie- 
nile, răscolind pământul, lăsând ca razele arzătoare să pătrundă 
până la firele rădăcinii, pe care vrei s'o îngrijești. Dogoarea soa- 
relui va arde rădăcinile plantelor care trebue să rămână. 

De cela mai multe ori, rădăcinile plantelor, pe care vrei să le 
smulgi, sunt întreţesute cu rădăcina plantei, pe care vrei s'o în- 
grijeşti, iar când le smulgi, tragi din locul său și planta cea bună. 
La fel e şi pentru aceste forme de religiozitate necreştină. 

De multe ori, căutând să le extirpezi, loveşti chiar şi credința 
creştină, care a conviețuit împreună cu ele. 

Printr'o asociere greșită, dezagregarea vieții religioase la omul 
simplu nu se face prin îndoelile asupra adevărurilor principale, 
ci prin pierderea încrederii în elementele secundare. Pentru acea- 
sta, dau un exemplu: după toate războaiele ca şi după războiul 
nostru, crimele s'au înmulțit. Printre alte cauze, este şi aceasta: 
omul simplu, înainte de a fi dus pe front, ştia că omorînd, cel 
care omoară va purta pe spate, în viața veşnică, pe cel omorit. 

Această credință există în poporul nostru ca și la primitivi. 
Dus pe front ca să omoare și omorînd, fireşte a omorît pentru că 
i sa cerut, dar a omorît totuşi. Pe toți acei, pe care i-a omorît 

pe front, îi va duce în spinare, pe lumea cealaltă? Nu. Pentru că 
aşa i se spune, că datoria lui pe front e să omoare cât mai mult. 
De ce ar mai purta sufletul mortului, atunci când va omori la el 
acasă ? 

Iată cum distrugerea formei simpliste a unei credinţe religioase, 
aduce, prin asociere, distrugerea ideii de răsplată morală în viaţa 
viitoare, 

Ne găsim deci în fața acestei dileme: din punct de vedere 
teoretic, constatăm că credințele religioase ale omului simplu nu 
cadrează cu învățătura creştină; iar din punct de vedere practic, 
este periculos să le extirpăm, căci distrugerea unui amănunt din 
credinţele lui necreștine atrage prăvălirea întregii lui vieți religioase. 

Dacă Biserica nu intervine, acest proces de dezagregare sufle- 
tească se realizează în mod fatal, atunci când individul se va de- 
plasa din mediul rural în care a trăit şi va lua contact cu viața 

„civilizată, 

Ce-i de făcut deci? Să se aștepte ca acest fenomen să se în- 
tâmple, fără ca Biserica să intervină? Adică, simpla ei imposi- 
bilitate nu va fi o vină, de care este răspunzătoare? Prin imposi- 
bilitatea Bisericii ortodoxe s'a ajuns la această necredință a lumii 
orașelor, căci cei mai mulți locuitori ai oraşelor sunt vechi locui- 
tori ai satelor. 

Sau va trebui să se procedeze la o evanghelizare profundă 
„și conştientă a masselor, prin care acțiune se vor culege două 
rezultate salvatoare: 

1. Pe măsură ce Evanghelia va pătrunde sub forma ei spiri- 
tuală, religiozitatea necreştină va dispare ca inutilă, prin ea însăși, 

„2. lar atunci când indivizii vor trece din mediul religiozității 
primitive, în mediul civilizat, vor avea în sufletul lor o forță spi- 
rituală, care să le menţină tăria și curăția sufletească, forță spiri- 
tuală în jurul căreia se va cristaliza noua cultură din centrele vieții 
civilizate. 

Pr. VICTOR N. POPESCU 


IUBIREA ÎN TEATRUL FRANCEZ 


In linii generale s'ar putea spune că poeții cântă bucuriile dra- 
gostei, iar autorii dramatici suferințele ei. 

Explicația e simplă. Iubirea fericită provoacă efuziile lirice, pe 
când decepțiile și durerea presupun un conflict — şi conflictul 
este el însuşi esenţa dramei. Acest conflict sentimental, autorii 
dramatici francezi l-au speculat până la abuz. 

„Fade povești de adulter, libertinajul meschin, grosolana sensua- 
litate, şi sentimentalismul banal au înflorit întotdeauna pe 

bulevardele pariziene, provocând abia în ultimul timp o reacție 
din partea spectatorilor care, desgustaţi, au început să ocolească 
teatrele ce cultivă astfel de producții. 

Desgustul acesta nu se adresează bineînțeles decât operelor 
mediocre, şi mediocritatea n'a fost niciodată literatură. 

O cercetare amănunțită a talentelor superioare ne arată cât de 
puţini sunt acei ce au ştiut să descrie şi să dea viață pasiunilor 
omeneşti. Din secolul al XVII-lea şi până azi, teatrul iubirii 
numără abia patru scriitori de geniu: Racine, Marivaux, Musset 
şi Porto-Riche. 

Și încă Marivaux trebue judecat prin altă prismă, de oarece 
nu a descris decât sentimente care nasc, sentimente indecise, 
fără să atace în plin dragostea în toată puterea ei, adică pasiunea. 
Racine, iarăşi, nu a rămas numai în acest domeniu, ci a exploatat 
toate pasiunile, nu numai aceea a dragostei. 

Musset însuși a amestecat printre amanți și eroine, personaje 
pitorești, de curioasă structură sufletească. 

Singur Porto-Riche, din tot teatrul francez, merită pe deplin 
titlul de poet al iubirii. 

Străin tuturor celorlalte sentimente, indiferent în faţa proble- 
melor sociale sau băneşti, el nu ne vorbeşte în operele sale decât 
despre dragoste. 


In privinţa aceasta, el rămâne mult sub nivelul marilor scriitori, 
al căror geniu a îmbrățișat sufletul omenesc sub toate laturile lui. 

E foarte rar însă ca un adevărat artist să-și poată desfăşura 
talentul şi în suprafață și în profunzime. Sunt două feluri de 
artişti: acei a căror fantezie se împrăştie pe întreg universul sen- 
sibil şi moral — şi cei care au un câmp de observaţie mai restrâns, 
dar pe care, mereu, mai adânc îl cercetează. 

Din prima categorie face parte Hugo — din a doua, Alfred de 
Vigny şi, de sigur, Porto-Riche. 

Nimeni ca dânsul n'a analizat mai amănunțit pasiunea dragostei ; 
nimeni n'a adus în problemele sentimentale, o mai mare bogăție 
de idei, de observaţii; nimeni, dela Musset, nu s'a atins de inimi, 
cu grație mai multă, cu mai multă forţă şi cu atâta originalitate. 

Piesele de iubire se reduc toate, la două formule: o ființă 
iubeşte o altă ființă care n'o iubeşte; două ființe se iubesc, dar 
despărțite de obstacole insurmontabile. 

Aproape toate piesele lui Racine şi ale lui Musset se înglobează 
în prima categorie, iar în a doua, Bérénice, Romeo şi Julietta şi 
Tristan şi Isolda. Tot în această ultimă formulă ar fi intrat şi 
Porto-Riche, dacă n'ar fi schimbat-o, făcând-o mai complexă, 
mai modernă. 

Racine, ca şi tragicii Greci, s'a mulțumit să opună pasiunii, lipsa 
de pasiune. 

Porto-Riche pune în conflict două feluri de iubiri. Iubirii- 
pasiune, a femeii, el îi opune iubirea-capriciu, a bărbatului. Astfel, 
fiecare erou iubeşte, dar iubește altfel, și clipa când își dau seama 
că s'au înșelat, unul de celălalt, nu e decât mai dureroasă. Dela 
iubire ei trec la revoltă, dela revoltă la ură, pentru a cădea apoi 
în aceeaşi iubire. Dragostea pentru dânșii e o continuă luptă, 
un duel dureros, un izvor mereu proaspăt, de lacrimi de desnădejde, 
de groaznice chinuri și de dorinți arzătoare. 

Piesele lui Porto-Riche sunt în acelaşi timp și tragedii clasice, 
şi comedii moderne. 

Sunt tragedii clasice prin generalitatea şi intensitatea sentimen- 
telor, prin simplitatea acțiunii, prin numărul restrâns al persona- 
jelor și prin unitatea (aproximativă) de timp și de loc. 

Sunt comedii moderne prin observaţia directă şi minuțioasă 
a vieţii, prin familiaritatea detaliilor, prin exactitatea precisă a 
caracterelor. Există totuşi o profundă deosebire de tratare. 

Racine, ca şi Shakespeare, ne înfăţişează dela început pasiunile 
deslănțuite. 

In actul prim, ele au aceeași intensitate ca și în cel final. 

Interesul operei constă nu în evoluția sentimentelor, ci în 
ciocnirea lor cu elemente din afară. 

Marile evenimente, faptele glorioase, crimele ca şi războaiele 
susțin sentimentele şi îngădue acele peripeții uimitoare, din 
care a trăit teatrul grec. 

Cu totul altele sunt însă cerințele teatrului modern. 

Publicul vrea azi, nu numai adevăr, ci adevărul verosimil. 

Cortina nu se poate ridica pe pasiuni clocotitoare ; ci ele trebue 
să se desvolte dela scenă la scenă, şi dela act la act. 

Lucrul nu-i ușor. Şi cei mai mulți din scriitori au renunțat. 

In marele teatru al iubirii au încercat să se strecoare: Paul 
Hervieu, printr'o logică aspră și necruțătoare, dar n'a reușit fiindcă 
eroilor lui le-a lipsit viața; Henry Bernstein prin brutalitate, 
uitând că brutalitatea nu este pasiune şi nici măcar forță; şi în 
fine, Henry Bataille, care a reușit uneori, dar niciodată într'o 
operă întreagă, ci numai în scene izolate. 

In ţara inimii, azi, Porto-Riche e rege. 

SOARE Z. SOARE 


STERILIZAREA EUGENICĂ 


Sterilizarea sexuală pe cale operativă este metoda eugenică ne- 
gativă cea mai indicată, pentru a comprima creşterea dispropor- 
ţionată a elementelor grav tarate ereditar. Iniţial, legiferarea ste- 
rilizării în Statele Unite avea mai mult un caracter represiv pentru 
criminali. In prezent există tendința de a se da sterilizării caracterul 

cuvenit: metodă de conservare şi purificare biologică a rasei și 
nu remediu pentru o boală personală, nici mijloc de represiune. 
In unele state ale Americii, legea sterilizării a fost declarată ne- 
constituțională. In Mai 1927, Curtea supremă de justiție a 
Statelor-Unite a aprobat legea de sterilizare, lăsând cale liberă 
pentru o asemenea legiferare. 

Până în prezent, 27 de state din 47 au legiferat sterilizarea 
sexuală. Castrarea se aplică în egală măsură. Spațiul nu îngădue 
discuția legii fiecărui stat şi dăm împreună categoriile de disge- 
nici sterilizabili : 

I. Criminalii ; 2. Perverşii sexuali; 3. Ademenitorii de copile 
sub ro ani, și în genere toți criminalii sexuali 1); 4. Degeneraţii 
morali; ş. Debilii mintali, imbecilii, idioții; 6. Recidiviştii tuturor 
închisorilor statului; 7. Epilepticii; 8. Internaţii caselor de corecție 
şi ai instituţiilor caritabile; 9. Sifiliticii; ro. Beţivii cronici; 
11. Morfinomanii. 

Din cele 21 de state asupra cărora avem date sigure, 12 dau 
ca motiv al operaţiei considerentul eugenic (social) şi terapeutic 
(individual); șapte, pur eugenic; 1 represiv, 1 eugenic, represiv 
ȘI terapeutic. Cu privire la modalitatea intervenției : în 11 state 
intervenţia chirurgicală se face prin constrângere; în 5, operația 
e voluntară; în 3, operaţia e şi voluntară și forțată; în 2, voluntară, 
cu învoirea soțului, a tutorelui sau a rudei mai apropiate. Cu 
privire la valabilitatea legii : în 17 state legea n'a fost atacată sau 
a fost găsită constituțională; în 4, legea a fost declarată necon- 
stituțională. 

Câteva din lacunele legilor: 

I. Copiii disgenici sunt în foarte puține state sterilizați ; 2. Si- 
filiticii sunt sterilizaţi numai în două state; 3. Forme grave de 
tare ereditare nu sunt sterilizabile, în schimb sunt prevăzute 
forme ușoare, — deci premise genetice eronate; 4. Majoritatea 
statelor (14) introduc motive neeugenice de sterilizare; 5. Jumă- 
tate din state (10) au lăsat sterilizarea la voia pacientului, ba unele 
au specificat necesitatea învoirii soțului, a rudelor apropiate sau a 
tutorelui. Acest lucru înseamnă, practic, anihilarea legii; 6. Nici o 
lege nu prevede examinarea și — cazul fiind — sterilizarea ru- 
delor pacientului fenotipic sănătoase, dar genotipic bolnave. 

Laughlin (6) a redactat un tip de lege de sterilizare sexuală pe 
care o redăm în esență și pe care el o propune spre adoptare tu- 


turor ţărilor civilizate: 

Art, I. « Oficiul de eugenie al statului > protejază statul contra procreaţiei 
persoanelor inadecvate d. p. d. v. sociale în urma unei eredităţi defective 
fizice, fiziologice ori mintale. 


1) Ca să devină sterilizabili cu forța, aceştia trebue să fi fost condamnaţi 
de două ori pentru atentat la pudoare. Negrii sunt sterilizabili, în virtutea 
legii, numai după un singur delict. 

Art. 2. Acest oficiu aparţine Ministerului Ocrotirilor sociale al statului 
respectiv, 

Art. 3. Disgenică (cacogenică) este persoana purtătoare a unei eredităţi 
defective, încât urmaşii acesteia imediaţi sau mai îndepărtați nu se vor putea 
adapta mediului social. 

Art. 4. Eugenistul desemnat depistează elementele disgenice, înştiinţează 
tribunalul local — care este obligat a decide dacă în adevăr persoana cade 
în această categorie — şi are acces pentru a studia orice dosare personale 
dela orice instituţie publică. 

Art. 3. Indată ce Curtea găsește că perosana este disgenică ordonă steri- 
lizarea ei. 

Art. 6. Eugenistul statului păstrează ca proprietate a statului dosarele 
complete cu investigaţii, activitate despre care raportează amănunţit anual 
ministerului. 

Art. 7, 8 şi 9 se ocupă de publicarea regulamentelor necesare legii, cu abro- 
garea legilor contrare legii de faţă şi intrarea acesteia în vigoare. 


Laughlin propune statelor americane sterilizarea şi a categoriilor 
următoare : 

1. Alienaţii, inclusiv psihopaţii; 2. Bolnavii, inclusiv tubercu- 
loşii, leproșii şi purtătorii altor boli cronice şi infecțioase; 3. Orbii, 
inclusiv acei cu vederea accentuat defectuoasă; 4. Surzii, inclusiv 
cei cu auz accentuat defectuos; 5. Infirmii; 6. Dependenţii, inclusiv 
cerşetorii, orfanii, cei fără cămin, vagabonzii. 

Numărul persoanelor sterilizate în Statele-Uhnite era de 16.066 
(6.999 bărbaţi şi 9.067 femei) până la 1 Ianuarie 1933. 

un număr cu totul neînsemnat, dacă ţinem seamă că 10% 
din totalul populaţiei, adică 12.000.000 locuitori sunt suferinzi 
de diferite boli mintale «în cele mai serioase forme » şi deci in- 
capabili de muncă. Acestui număr se adaugă încă 6.000.000 per- 
soane, care fără a suferi direct de vreo boală mintală, aparţin de- 
bililor mintali. Statele-Uhnite au deci un număr de peste 18.000.000 
disgenici, care prin parazitismul vieții la care sunt condamnați 
«apasă în mod îngrozitor asupra economiei țării», fără a mai 
vorbi de pierderile impuse calității rasei. Și încă acest număr 
nu reprezintă nici jumătate din numărul elementelor a căror re- 
producere ar fi în interesul comunității să fie interzisă 1). 

Statistica evaluează la un miliard de dolari suma minimă chel- 
tuită cu întreținerea elementelor disgenice în Statele-Unite ale 
Americii. 

Sterilizarea în Suedia. În 1922 Petren (?) a introdus şi a obținut 
votarea unei legi pentru sterilizarea idioților, imbecililor şi a 
epilepticilor. Proiectul dat în studiul consiliului Institutului de 


1) Admiţând că procentul disgenicilor se menţine similar celui din Ger- 
mania (după toate probabilitățile nu poate fi mai mic), unde 1/3 din populaţie 
e fără valoare biologică, avem cifra de 40.000.000 locuitori a căror repro- 
ducere e în folosul societăţii să fie împiedicată. Practic, lucrul este imposibil 
de realizat. 

biologie rasială şi-a dat aprobarea, opinând că sterilizarea este de 
preferat internării sau interdicției căsătoriei. 

Sterilizarea eugenică se aplică în cazurile în care e probabil că 
individul va avea o descendență tarată. Intervenţia e aprobată de 
camera medicală pe baza raportului unui medic sau chirurg 
competent, privind examinarea stării mintale şi fizice a persoanei 
sterilizabile, istoria familiei și viața pacientului. Acesta trebue 
să-și dea consimțimântul în scris, iar dacă e minor sau sub in- 
terdicție, învoirea o dă tutorele sau reprezentantul său legal. 


Sterilizarea în Elveţia (5). Dintre ţările europene, Elveţia este 
prima țară în care s'a studiat și s'a aplicat sterilizarea eugenică. 
Comunele obișnuesc să trimită medicilor pentru sterilizare fete cu 
copii nelegitimi sau femei cu un mare număr de copii în sarcina 
comunității. Sub impulsul lui Forel, încă din anul 1905 se steri- 
lizează cretinii și suferinzii de boli cronice, Din anul 1928 există 
o lege (cantonul Vaud), în baza căreia sterilizarea este obligatorie 
pentru suferinzii de boli mintale. Intervenţia medicală se face 
numai cu aprobarea consiliului sanitar superior, și acesta ține 
seamă de preavizele concordante a doi medici desemnaţi de el. 
Cam în aceeaşi proporție cu sterilizarea se aplică și castrarea, 

Sterilizarea în Danemarca (2). Incă din anul 1920 guvernul nu- 
mise o comisiune spre a studia măsurile sociale de luat împotriva 
degeneraților. Proiectul comisiunii a devenit legea sterilizării euge- 
nice în 1929. Se sterilizează persoanele suferinde de desordini 
mintale, internate în azile și criminalii sexuali. Nu cunosc rezul- 
tatele legii, limitele ei de aplicare; dar, așa cum e redactată, legea 
nu putea duce la rezultate apreciabile. Pacientul poate cere sau 
castrarea sau sterilizarea. Ministrul de justiție aprobă intervenția 
pe baza referatului unui consiliu medical sanitar, Cheltuelile 
operaţiei cad în sarcina statului sau a administrației fondurilor 
pentru săraci. Legea e viciată de absenţa caracterului obligator, 
de neprecizarea categoriilor de disgenici, de lipsa totală a fixării 
procedurii de urmat. 


Sterilizarea în Germania. Germania este prima ţară în Europa 
care a elaborat amănunțit legea sterilizării eugenice denumită 
« Legea preventivă a descendenților disgenici » (Gesetz zur Verhütung 
erbkranken Nachwuchses). Potrivit actualei legi, intrată în vi- 
goare la 1 Ianuarie curent, este sterilizabilă orice persoană tarată 
ereditar, dacă după datele științei genetice există o mare proba- 
bilitate, ca descendenţii acesteia să sufere de tare ereditare fizice 
și psihice. Sterilizarea o poate cere în scris pacientul însuşi, me- 
dicul oficial ori conducătorul ospiciului, azilului, spitalului, în- 
chisorii sau instituţiei în care persoana sterilizabilă e internată. 
Dacă pacientul ware încă 18 ani, dacă este pus sub tutelă sau este 
incapabil de a hotări sau are un reprezentant legal, este necesară 

învoirea acestuia. Cererii se alătură o fişe cu instrucțiuni în care 
persoana sterilizabilă e lămurită asupra urmărilor operațiunii. Ce- 
rerea se înaintează unui tribunal special numit «tribunalul eugenic » 
(Erbgesundheitsgericht) care însărcinează pe un medic de stat 
să refere asupra cazului. Tribunalul eugenic e ataşat unui tribunal 
judiciar şi se compune dintr'un judecător de tribunal ca preşedinte, 
dintr'un medic de stat şi dintr'un alt medic desemnat de Reich, 
care posedă în mod special ştiinţa eredității. Cei trei membri au 
fiecare câte un înlocuitor. 

Membrii tribunalului sunt obligați, sub penalitate severă, să 
păstreze discreția asupra desbaterilor, care nu sunt publice. De- 
cizia se ia după propria convingere a membrilor cu majoritate 
de voturi. Aceasta poate fi atacată în termen de o lună la « Curtea 
de apel eugenică » atașată curţii de apel judiciare (Erbgesund- 
heitsobergericht), alcătuită în mod similar. Numai după acest 
termen, decizia rămâne definitivă, în cazul când nu e atacată. 
Odată decizia rămasă definitivă, medicul destinat special cu ope- 
rația procedează la sterilizare chiar și împotriva voinței pacientului. 
El poate cere autorităților polițienești aplicarea oricărei măsuri 
de constrângere pentru executarea operației. Cheltuielile proce- 
durii judiciare le suportă statul, cele ale operației le suportă casa 
bolnavilor, unele revin pacientului, iar în caz de paupertate 
acestea revin asociaţiilor filantropice. Castrarea se aplică numai 
cu învoirea pacientului însuși, dacă sănătatea lui o reclamă. Apli- 
carea legii și numirea membrilor executori revine autorităților 
superioare provinciale. Numărul tribunalelor eugenice e de 1700, 
din care numai în Prusia sunt 1000; acel al Curţilor de apel 
eugenice e de 27. 


Legea limitează categoriile de tarați ereditari după cum urmează 
şi lasă la o parte criminalii din motive psihologice, pentru per- 
soanele sterilizabile. Aceștia vor forma obiectul unei legi separate. 
Autoritățile competente au fixat numărul elementelor sterilizabile 
pentru fiecare categorie : 


Debilitate mintală congenitală . . . . . . . 200.000 
Schizofrenie . . . . . . . . . . e . e. . 80.000 
Demenţă maniaco-depresivă . . . . . . . . 20.000 
Epilepsie ... . . . . sa o e e e a 60.000 
Coree ereditară . . . . o . aa 600 
Orbire ereditară . . . . s.o ou aa’ 4.000 
Surzenie ereditară . . . . . . . . . . . . 18.000 
Infirmităţi fizice . . . . . . . . „ . . . . 20.000 
Alcoolism ereditar . . . . . . . . . . . . 10.000 


Total . . 412.000 

Cheltuelile de sterilizare eugenică a celor 412.600 de de- 
fectivi femei şi bărbați în număr egal se ridică la 14 milioane 
mărci : 4.000.000 pentru bărbaţi şi 10.000.000 pentru femei. Băr- 
batul are nevoie de 4 zile de repaus și cheltuiala revine la 20 
mărci, iar femeia are nevoie de un repaus de 8 zile, cu o chel- 
tuială de 5o mărci. Aceste sume nu contează față de dobânda 
adusă în viitor prin micșorarea numărului disgenicilor. Burgdârfer 
— statisticianul Reichului în oficiul central demografic — evaluează 
la 1 miliard mărci cheltuielile anuale reclamate de întreținerea 
defectivilor, 

Tirala (9), directorul Institutului eugenic din München, dă suma 
minimă de 700.000.000 mărci cheltuită anual cu întreținerea ele- 
mentelor disgenice, Suma economisită de stat, în viitor, prin 
sterilizarea acestora, corespunde unui venit anual adus de un 
capital de 20 miliarde mărci. Legea constitue neîndoelnic un 
model în acest domeniu, pentru toate țările de cultură. 

Numărul disgenicilor sterilizabili pare considerabil. El e totuși 
moderat, ținând seamă de evaluările oamenilor competenți. Lenz (+) 
crede că numărul elementelor a căror reproducere ar trebui îm- 
piedicată, în interesul comunităţii, trece de 15 milioane. Dintre care: 

Debili fizici și bolnavi cel puţin 10% — 6.000.000. 

Inferioritate psihică cel puțin 10% — 6.000.000. 

Psihopaţi mai multe milioane. (Urmează celelalte categorii). 

După calculele lui Grotjahn, 1/3 din populaţia totală a Ger- 
maniei — peste 20.000.000 locuitori —ar fi în interesul patriei 
să nu aibă descendenți. 

Printre calitățile legii aș menționa prevederile: x., Alcoolicii 
înveterați sunt sterilizați fără a se cere proba transmisibilității 
tarei. De o parte dificultatea de a proba faptul, de alta urmările 
alcoolismului sunt neîndoielnic nimicitoare; 2. Legea se extinde 
asupra fenotiburilor grav tarate, evitându-se în acest chip cercetări 
costisitoare asupra compoziţiei ereditare; 3. Criminalii și delic- 
venții cad sub o lege deosebită; contrariul ar fi acționat deprimant 
asupra psihicului persoanelor 'sterilizabile. 

Printre desavantajele legii ar fi de observat: 1. Lăsarea de o 
parte, ca nesterilizabile, a unei serii de categorii disgenice 
(aparte degenerați morali), care ar fi presupus examinarea min- 
tală şi a constituţiei ereditare, urmând ca apoi tribunalul eugenic 
să decidă sterilizarea sau ca cel puţin operația să rămână la voia 
pacientului. Aşa, pe lângă categoriile prevăzute în legile ame- 
ricane și acele propuse de Laughlin, legea germană ar fi trebuit 
să cuprindă şi alte categorii: a) cocainomanii, b) cleptomanii, 
c) leneşii nevindecabili, d) fetele şi femeile care nasc copii nele- 
gitimi fără a indica paternitatea. 


* 
* * 

Limitele acestei cronici nu ne permit o examinare amănunțită a 
legiuirilor diferitelor ţări considerate aci. Totuşi observăm unele 
fapte şi anume: 1. În toate legile, inclusiv cea germană, sterili- 
zarea eugenică nu se extinde în măsura necesară asupra copiilor, 
deşi procedura de urmat ar fi mai simplă, cheltuielile mai mici, 
intervenţia chirurgicală mai lesnicioasă și reuşita asigurată; 2. Ste- 
rilizarea voluntară eludează legea și nu va da niciodată rezultate 
apreciabile, pentru că nu se vor supune sterilizării decât numărul 
infim al persoanelor conştiente de primejduirea descendenților, care, 
și fără sterilizare, se hotărăsc de multe ori pentru sterilitate vo- 
luntară; 3. Fără organizarea, supravegherea și penalizarea din 
partea statului, sterilizarea se practică fără răspundere, în mod 
dăunător societății, cum s'a întâmplat de exemplu în Elveţia, 
unde adeseori autoritățile comunale hotărau sterilizare. Criteriile 
de sterilizare nu pot fi nici mizeria familiei, nici preocupările mal- 
tusiene, ci numai indicațiunile eugenice. In cazul familiilor foarte 
prolifice și de valoare biologică, nu prin sterilizare se va ajuta 
familia, ci prin intervenţia metodică a statului protector al fa- 
miliei; 4. Singura legiuire care e destinată să dea rezultate însem- 
nate este cea germană. Aceasta a subsumat toate celelalte consi- 
derente : terapeutice, economice, represive, de igienă socială sau 
de interese individualiste unuia singur, considerentul eugenic. 
O lege, oricât de bine studiată și oricât de necesară ar fi, ră- 
mâne inoperantă dacă nu se încadrează în structura psihică a 
poporului şi dacă nu este angrenată în convingerea şi voinţa de 


realizare a conducerii politice. 
DR. I. FĂCĂOARU 

VIAȚA ȘI OPERA LUI ION CREANGĂ 


Este o lucrare !) apărută de mai multă vreme, de care s'a știut 
şi continuă să se știe prea puţin la noi. Ceea ce este îndoit de re- 
gretabil. 

In primul rând, pentru toată truda cinstită și răbdătoare a 
acestui străin care a închinat aproape șase ani acestei mono- 
grafii, şi în al doilea rând, pentru propriile noastre cunoștințe 
de istorie literară, de oarece lucrarea de față este cea dintâi cu 
adevărat completă, alcătuită metodic, ştiinţific. 

Imi amintesc de reflecţia unui venerabil academician privind 
voluminoasele volume ale unui tânăr sârb —al cărui nume îmi 
scapă în acest moment — asupra vieţii și operei lui Henri Becque, 
volume despre care toată presa literară s'a rostit elogios, la apa- 
riția lor: 

— Ce ciudat mi se pare—și oarecum rușinos pentru noi, 
francezii — să vedem că atâtea glorii naţionale sunt date uitării 
și că trebue să vină străini din cine știe ce îndepărtate colțuri 
de lume să le redea toată strălucirea pe care o merită. 

Inversând situaţia, acelaşi lucru s'ar putea spune și în cazul 
de față. Este cel puţin neașteptat ca unui francez să îi datorăm 
cea mai întreagă și scrupuloasă punere în lumină a existenței — 
nu tocmai clementă — și a operei unui scriitor despre care s'a 
spus în atâtea rânduri — ca şi despre Caragiale, de altfel — că 
ar fi absolut inaccesibil străinătății. 

Toată recunoştinţa firească pe care trebue să o purtăm auto- 
rului — doctor în litere, diplomat al Școlii de limbi orientale și 
agregat de gramatică — nu trebue să ne împiedice a semnala unele 
scăderi ale lucrării sale. Scăderi pe care nu le vom releva din spirit 
de șicană sau din exclusivă severitate, ci din dorința de a împiedica 
— în limita posibilului — în viitoare încercări similare, eventuale 
erori ușor de înlăturat. 

Cartea d-lui Boutière, fiind o teză de doctorat, are calitățile 
şi defectele inerente oricărei teze de doctorat, lucrată după metoda 
sorboniană: claritate în expunere, metodă în ordonarea acestei 
expuneri, precum şi a materialului, scrupulozitate, completă epui- 
zare a subiectului, dar și un exces de migală ce necesită un timp 
destul de îndelungat atrăgând un inconvenient, mai totdeauna 
foarte grav. Suntem, în genere, împotriva scrierilor improvizate, 
de «premier jet», Dar recunoaștem că și o prea îndelungată « in- 
cubație » este primejdioasă. Autorul se impregnează într'atât de 


1) Jean Boutière, La vie et l'oeuvre de Ion Creangă, Paris, 1930, 

esenţa celor ce are de înfățișat și sfârșește prin a trăi atât din 
însăși viața personajului sau personajelor sale, încât nu mai poate 
să fie perfect conștient de măsura în care — odată puse pe hârtie, 
materializate oarecum — aceste personaje sunt destul de însu- 
fleţite şi clar conturate și pentru cei ce nu le cunosc. 

O simplă schiță poate să i se pară autorului mai elocventă decât 
un portret minuţios, după cum o simplă aluzie la lucruri pe care 
el le cunoaşte adânc poate, în spiritul lui, să fie suficient de ex- 
plicativă şi de justificativă a unor situaţii care rămân turburi 
şi haotice pentru cetitorul care nu este în curent cu nimic din 
atmosfera specială, oarecum de intimitate cu subiectul, ce s'a 
țesut pe nesimţite în mintea scriitorului. 


Or, este tocmai ceea ce frapează în cartea d-lui Boutière, atât 
în partea — destul de importantă — din volum închinată biogra- 
fiei povestitorului dela Humulești, cât și în rest. De sigur, este 
dela sine înțeles că nu putea fi vorba de o viață romanțată a lui 
Creangă. Totuşi ar fi fost de așteptat mai adânci incursiuni și 
mai dese, în domeniul vieții interioare și nu o exclusivă confinare 
în acela al desfășurărilor exclusiv exterioare. Dar d. Boutière 
povestind întorsăturile acestei vieţi şi, mai ales, descoperirea vo- 
caţiei literare, citează nume, împrejurări, date importante ce au 
avut o influență covârșitoare în viața lui Creangă, fie direct, fie 
indirect şi care nouă, românilor, ne sunt firesc cunoscute, dar 
care străinilor (cărora se presupune că li se adresează volumul 
din moment ce este scris în franțuzește), fiindu-le complet necu- 
noscute, nu le pot explica şi justifica nimic. D. Boutière nu dă 
nici o lămurire: care era atmosfera politică şi socială a momen- 
tului, ce reprezenta « Junimea », Titu Maiorescu, Eminescu, etc., 
întrucât un preot ortodox se poate căsători şi divorța (lucruri care 
în occident par comice dacă nu se explică). 

Notiţele numeroase cu care autorul însoțește această biografie 
şi care dovedesc o muncă impresionantă, departe de a servi ce- 
titorului străin, nu pot decât să îl încurce mai rău, aceste note 
referindu-se la alte nume și titluri românești, care prin ele însăşi 
nu pot spune nimic. 


Repet, d. Boutière a sfârșit prin a cunoaşte atât de bine toate 
aceste detalii încât i s'a părut, până la urmă, firesc ca toată lumea 
să le cunoască. Volumul său parcă s'ar adresa unui public ex- 
clusiv român. 

Dacă din biografie, temperamentul și structura spirituală a 
dascălului și marelui povestitor se desprind cu greu, ele se con- 
turează, în schimb, în deosebit relief în restul lucrării și anume 
în analiza amănunțită a operii. 

Din primul capitol (L’oeuvre : aperçu général. I. Les ouvrages di- 
dactiques. II. Les contes, les anecdotes, et les souvenirs. III. Creangă 


LIBRĂRIA FRANCEZĂ 209 


auteur comique. IV. Oeuvres diverses) care enumără operele sale, 
ne däm seama de deosebita vioiciune de spirit a lui Creangă, 
spirit în continuă efervescenţă. Și ne întrebăm: care ar fi fost 
aportul intelectual al acestui om în cultura românească, în toate 
domeniile acestei culturi, dacă, în loc să trăiască în felul în care 
a trăit, s'ar fi putut adăpa de tânăr la marile izvoare de cultură 
care au nutrit pe un Maiorescu și Eminescu. 


Primele rudimente de viață intelectuală cu care Creangă a venit 
în contact au trezit imediat în el nevoia de a face și mai bine: 
reacțiuni de inițiativă şi transformare. 'Transformări ce nu aveau 
de scop forma exterioară decât în măsura în care ea era legată 
de substratul de bază ce trebuia modificat. Abia numit institutor, 
se apucă să alcătuiască manuale mai raționale, ceea ce determină 
pe Titu Maiorescu să îl încurajeze şi să îi ceară să scrie un fel 
de călăuză a învăţătorilor. De asemeni scrie o geografie a jude- 
tului Iași, mânat de aceeași efervescenţă spirituală care îl îmboldea 
să umple cât mai multe din lacunele pe care avea prilejul să le 
observe în jurul lui. Aceleaşi imbolduri îl hotărăsc să scrie un 
fel de eseu-călăuză asupra rolului preoţilor la sate. 

După acest «aperçu général», trecând la studiul amănunțit şi 
în totul sorbonian al fiecăreia dintre scrierile lui Creangă — studiu 
în care autorul excelează cu adevărat şi în care nimic nu este 
neglijat, toate variantele, toate ipotezele şi chiar structura intimă 
a frazelor și formelor gramaticale preferate fiind răbdător exa- 
minate — d. Boutière dovedește o admirabilă înţelegere nu nu- 
mai a operei lui Creangă, dar şi a întregului spirit al vieţii româ- 
neşti în genere. 

'Trebue să adăugăm că studiul acesta este în același timp şi 
unul comparat, atât literar cât şi folkloristic, reamintind și rezu- 
mând tot ce s'a făcut în acelaşi gen şi în alte ţări, tocmai pentru 
a învedera originalitatea lui Creangă. De altfel, capitolul în care 
se ocupă de această originalitate este cu deosebire interesant. 

Nu ne putem împiedeca de a cita câteva pasaje semnificative : 

« Creangă, toutes les fois qu'il en avait la possibilité, plaçait 
ses acteurs dans un milieu moldave et leur donnait la vie en tra- 
cant des esquisses physiques ou morales; il semait enfin çà et 
là des observations et des réflexions plaisantes. 


Il faisait ainsi d'un thème populaire emprunté une oeuvre vrai- 
ment ă lui: aussi ses Contes, bien que très proches de ceux des 
autres conteurs roumains par leurs intrigues et certains éléments 
formels, ont-il un aspect original et une valeur très supérieure. 

Creangă ne se proposait pas, en effet, d'apporter, comme les 
autres couteurs de son pays, une modeste contribution au fol- 
klore roumain. Nationaliste sincère et même un peu chauvin, 
admirateur fervent du trésor litteraire reçu des ancêtres, il voulut 

montrer å ses compatriotes, trop enthousiastes à son gré de la cul- 
ture étrangère, que le génie populaire roumain avait créé des 
oeuvres anonymes dignes d’être mises au jour, et qui, rédigées 
dans la pure langue roumaine et ornées de la seule parure de 
ľesprit, des proverbes et des dictons nationaux, pouvaient riva- 
liser avec les chefs-d'oeuvre de la littérature savante: il continuait 
ainsi, inconsciemment, la tradition d'A. Russo. Ses efforts ont 
été couronnés de succès: ses Contes figurent avec honneur parmi 
les oeuvres les plus remarquables de la littérature roumaine. 

Cette transformation du conte populaire en oeuvre d'art est 
un fait que lon ne constate pas dans beaucoup de nations. Les 
éditeurs de prose populaire, ă commencer par les frères Grimm, 
ont souvent poli les récits qu’ils recueillaient et fréquemment 
aussi ils ont reconstitué les variantes idéales, en fondant en une 
seule plusieurs versions incomplètes: P. Ispiresco, le premier 
conteur de Roumanie après Creangă, n’a pas procédé autrement. 
Mais bien rares sont ceux qui ont eu, comme Creangă, le talent 
d'animer et de rajeunir les vieux thèmes populaires. Aussi, la 
plupart des multiples recueils de contes qui depuis un siècle, 
ont été publiés dans tous les pays, ne sont-ils guère lus aujour- 
d'hui que par les spécialistes. Le nombre de ceux qui ont connu 
et connaisent encore auprès du public un succès considérable 
est très restreint. On ne peut guère citer, dans l’ordre chrono- 
logique, que les collections de Ch. Perrault, des frères Grimm, 
du chanoine Schmid et de Chr. Andersen ». 


Și după ce le examinează pe fiecare, autorul conchide: 

«A cote de ces quatre recueils, qui ont chacun leur caractere 
propre, mérite de figurer originale collection de Creangă. Creangă 
n'est ni un moraliste, comme le chanoine Schmid, ni un poète 
ou un philosophe, comme Andersen; c'est sans le vouloir qu’il 
est un folkloriste, comme le freres Grimm. Creangă est avant 
tout un artiste, comme Ch. Perrault. On trouve dans l'oeuvre 
des deux conteurs, la même reproduction fidele des vieilles fic- 
tions et du simple langage populaire, la même vie, la même évo- 
cation des petites gens d'une certaine cpoduei le même esprit 
de bon aloi. 


Creangă ne se distingue de son prédécesseur que par un réa- 
‘lisme parfois un peu plus poussé et, surtout, par la riche collec- 
tion d'expressions, de dictons et de proverbes populaires qu’il 
offre à ses lecteurs, collection dont léquivalent n'existe, à notre 
connaissance, chez aucun autre conteur européen. 

Ce n'est pas pour Creangă une mince gloire que de pouvoir 
être mis en parallèle avec Ch. Perrault, dont le recueil, si proche 
de la perfection, fait aujourd’hui encore le régal des lettrés les 
plus délicats ». 

Onoare și mai mare, cu cât câteva rânduri mai sus, autorul 
se exprimă în termeni destul de severi pentru Perrault, care pare 
să fie mult inferior lui Creangă. 

Volumul, elegant editat, cu numeroase ilustrații şi facsimile 
este de un deosebit interes pentru toți românii, fără deosebire, 
iar pentru străini, de o covârșitoare importanță mai ales pentru 
specialiști. 

I. IGIROŞIANU 


GENEZA FORMELOR CULTURII 


Problema pe care o tratează noua lucrare a d-lui P. P. Negu- 
lescu 1) nu este aceea a factorilor determinanti ai formelor culturii în 
general — la care titlul ei ne-ar putea da dreptul să ne aşteptăm. 
Dacă este adevărat că în cursul lucrării ea capătă o deslegare, 
totuși problema de care autorul se ocupă în deosebi și care con- 
stitue punctul central al tuturor desvoltărilor sale este aceea a 
factorilor care determină apariția și orientarea cugetării filosofice. 
Prima parte a lucrării tratează exclusiv această problemă. Iar 
cea de a doua și ultima examinează rolul factorului etnic în de- 
terminarea formelor culturii în general. 

Cei ce cunosc studiul d-lui Negulescu asupra Filosofiei Re- 
naşterii îşi aduc aminte că, în cele două introduceri ale volumelor 
care cuprind acest studiu, d-sa își spusese deja cuvântul în pro- 
blema factorilor care determină apariția şi orientarea cugetării 
filosofice. Ceea ce a îndreptat pe oameni încă din timpuri foarte 
îndepărtate pe calea gândirii, abătându-i dela preocuparea de a 
satisface cerințele imediate ale vieţii, a fost, scria atunci d. Ne- 
gulescu, nevoia lor de a cunoaște și de a-şi explica lumea — nevoie 
organică pentru ființa omenească în adevăratul înțeles al cuvân- 
tului, dacă ținem socoteală de faptul că ea este strâns legată de 
aspiraţiile ei cele mai adânci. Cât despre formele pe care le-a 
luat gândirea omenească în evoluția ei ulterioară, ele au fost de- 
terminate de numeroși factori interni şi externi. In rândul celor 
dintâi, primul loc l-a avut nevoia minții omeneşti de a se pune 
în acord cu faptele și de a înlătura contradicţiile. La acest factor 
logic — oarecum impersonal — au intervenit apoi în desfăşurarea 
ideilor factori subiectivi de natură afectivă şi deci strict perso- 
nali. In rândul factorilor externi au luat loc influența progreselor 
științei și a concepțiilor filosofice anterioare, ca și influența me- 
diului social în condițiunile lui de viață. 


1) P. P. Negulescu, Geneza formelor culturii, Bucureşti, 1934: 

- In Geneza formelor culturii, d. Negulescu reia, odată cu pro- 
blema, aceleaşi convingeri, întemeindu-se însă acum pe date ştiin- 
țifice mult mai bogate și aducând numeroase și întinse precizări, 
ceea ce dă expunerii o amploare cu adevărat impresionantă. Cu 
modul d-sale cuprinzător de a vedea lucrurile, care recunoaşte 
valoarea în determinarea apariţiei şi în orientarea cugetării filo- 
sofice unei serii întregi de factori de natură foarte diferită, se 
înțelege de ce d. Negulescu a avut toată libertatea de a folosi 
în deslegarea problemei ce îl preocupă un vast material ştiin- 
tific. Din același motiv însă, d-sa nu s'ar fi putut împăca cu nici- 
una din teoriile care nu recunosc aici decât rolul unui factor unic. 

Acesta este cazul concepţiei freudiene. Cum se știe, după Freud 
şi după cei ce susțin punctul său de vedere, diferitele forme ale 
culturii: arta, ştiinţa și filosofia, nu reprezintă decât satisfacerea 
indirectă sau travestită a tendinţelor organice ale oamenilor, ră- 
mase nesatisfăcute pe calea lor normală. Teza aceasta a fost sus- 
ținută, în ceea ce privește în deosebi filosofia, de Herzberg, în 
studiul său Zur Psychologie der Philosophie und der Philosophen. 
Așa fiind, d. Negulescu își începe studiul cu examenul critic 
al lucrării acestuia. In esență, spune d-sa, teoria lui Herzberg 
constă în a presupune că unii oameni, înzestrați de natură cu 
porniri afective puternice, suferind de inhibiţii intensive, nu-și 
pot găsi satisfacția pe căile firești ale acțiunii și caută un deri- 
vativ în cugetare — ceea ce îi duce la filosofie. Iar mecanismul 
acestei abateri a tendințelor organice dela căile lor naturale şi 
îndreptarea lor către alte scopuri, se rezumă în ceea ce Freud 
numise, înainte de Herzberg, sublimare (p. 89). 


Impotriva acestei toerii, d. Negulescu aduce obiecția că ea 
nu explică de ce sublimarea împinge numai pe unii spre filosofie, 
așa încât se ridică întrebarea la ce duce nesatisfacerea pornirilor 
— altfel aşa de frecventă — la ceilalți oameni? Herzberg caută 
să înlăture această dificultate afirmând că pentru ca oamenii să 
fie orientați în spre filosofie trebue să fie înzestrați cu puteri su- 
fleteşti anumite. De aici rezultă însă că sublimarea este numai 
cauza ocazională a orientării oamenilor spre filosofie, nu cauza 
ei eficientă (p. 93). O obiecție mai importantă împotriva tezei 
lui Herzberg se întemeiază pe faptul că, în istoria gândirii, fac- 
torii determinanți au fost raţionali şi obiectivi, nu iraționali și 
subiectivi. Totuşi d. Negulescu nu se gândeşte să respingă 
total şi definitiv această teorie. lată ce ne spune d-sa, după ce 
arată dificultățile pe care ea le întâmpină. « Rezultă oare de aici 
că aceşti factori (subiectivi şi iraţionali) nu joacă nici un rol în 
viaţa sufletească a filosofilor? Nu mă gândesc nicidecum să afirm 
așa ceva. Mă mărginesc numai să constat că nu ne putem explica 
evoluția cugetării filosofice a omenirii, așa cum s'a desfăşurat, 

de fapt, numai cu factorii subiectivi și afectivi, pe care Herzberg 
îi consideră ca fiind singurii determinanți. Când studiem istoria 
filosofiei, ne lovim, la fiece pas, de factori obiectivi și intelectuali 
pe care nu avem dreptul să-i ignorăm și cărora nu le putem tă- 
gădui o influență diriguitoare, în orientarea cugetării fiecărui fi- 
losof» (p. 100). 

Așa dar, fără a nega valoarea factorilor afectivi prin care freu- 
dienii explică apariția și orientarea cugetării filosofice, d, Negu- 
lescu crede că trebue să se recunoască rolul — cel puţin tot atât 
de însemnat —al unui factor de altă natură. Și, cum se vede 
din pasajul citat mai sus, acesta este intelectual. Ca atare, el constă 
din complexul de date ale experienţei, din rezultatele cercetării 
ştiinţifice și din cerințele logice ale minții omenești. Fără aceste 
elemente, am fi puși în imposibilitate de a înțelege apariția ori- 
căreia dintre formele pe care le-a luat în trecut cugetarea filo- 
sofică, 

Nu trebue totuşi să se creadă că, cu această convingere, d. 
Negulescu ar înclina spre o supravieţuire a factorilor intelectuali 
în determinarea apariţiei şi orientării cugetării filosofice, Dim- 
potrivă, fără a găsi în activitatea gândirii un element original, 
deosebit prin natură de funcțiunile vitale ale organismului și in- 
dependent de acestea, d-sa arată că, sub formele ei cele mai în- 
depărtate de activitatea propriu zisă a organismului, cugetarea 
nu este decât potențarea unuia din elementele ei constitutive. 
Jar în analogia pe care o face cu această ocazie (p. 122 şi urm.); 
d. Negulescu pare a înclina spre o supraprețuire a activității 
fizice a organismului. La temelia oricărui act voluntar al oame- 
nilor găsim totdeauna, spune d-sa, trei factori: pornirile afective, 
jocul imaginaţiei și operațiile discernământului critic. In cazurile 
în care predomină primul dintre aceşti doi factori, avem menta- 
litatea religioasă sau artistică, Când predomină discernământul 
critic, avem, după cazuri, mentalitatea științifică sau filosofică, 
Așa dar, activitatea gândirii în ordinea preocupărilor filosofice 
nu reprezintă decât intensificarea unuia din elementele consti- 
tutive ale activității noastre practice. Așa fiind, se înțelege că d. 
Negulescu n'ar putea fi învinuit de o supraprețuire a factorilor 
intelectuali în explicarea formelor culturii — chiar când e vorba 
de cele mai indisolubil legate de activitatea inteligenței, cum este 
cazul filosofiei, 


Ceea ce ne face să credem că în această privinţă autorul înclină 
spre un punct de vedere contrar, este modul cum explică mai 
departe emanciparea inteligenței în activitatea practică a orga- 
nismului. După d, Negulescu, punctul de plecare al acestei 
emancipări este în jocul desinteresat al inteligenței (p. 39 şi 204). 
Inteligența a început prin a fi, spune d-sa, un instrument menit 

să ușureze satisfacerea nevoilor fundamentale ale vieţii. Astfel, 
la început, activitatea ei era interesată. Încetul cu încetul însă 
ea a început să aibă o activitate desinteresată, când oamenii au 
început să simtă nevoia de a cunoaște pentru a cunoaște, nevoie 
care a apărut prin jocul desinteresat al inteligenței. In asemenea 
condițiuni, apariţia preocupărilor teoretice este mai mult întâm- 
plătoare, sau în tot cazul nu este opera unei emancipări spon- 
tane a inteligenţei. De unde rezultă că factorii intelectuali au 
în apariţia cugetării filosofice un rol secundar și derivat, 

De acord cu această concluzie, totuşi nu suntem de acord cu 
premisa pe care ea se întemeiază. Aceasta pentru motivul că, 
după credința noastră, activitatea inteligenței nu rămâne nici- 
odată d desinteresată », așa încât nu găsim că este necesar să re- 
curgem la explicarea unui asemenea caracter fictiv al ei. Cum 
a recunoscut-o d. Negulescu însuși, filosofia, care reprezintă 
forma cea mai diferențiată — dacă putem spune așa —a activi- 
tății intelectuale, răspunde unor nevoi adânci ale ființei omenești. 
Și în tot cazul, dacă este adevărat că într'o oarecare măsură ac- 
tivitatea gândirii în filosofie și în ştiinţă este desinteresată, cre- 
dem că aceasta se explică mai puţin prin jocul inițial desinteresat 
al inteligenţei și mai mult prin spiritualizarea nevoilor organice 
care îi stau la bază. 


In ceea ce privește orientarea cugetării filosofice, de asemenea, 
d, Negulescu dă un rol important factorilor externi. Faptul 
totuși că ei, deși sunt aceiaşi la un moment dat pentru toți oa- 
menii dintr'un loc anumit, nu îndreptează gândirea lor pe aceeași 
cale, îl explică prin intervenţia factorilor subiectivi. Dintre aceştia, 
rațiunea are un rol moderator, întrucât ea este aceeași la toți 
oamenii, pe când afectivitatea unul turburător, întrucât diferă 
dela un om la altul. In asemenea condițiuni, gândirea nu se uni- 
formizează, dar nici nu se particularizează fără nici o măsură. 

Studiul rolului factorului etnic este reluat, cum spuneam, în 
partea a doua a lucrării. Problema e pusă sub forma întrebării 
dacă poate fi vorba de un specific național și dacă acesta are rol 
activ și creator în determinarea formelor culturii. Ințeles ca un 
complex de caractere fizice și psihice, specificul național poate 
fi interpretat prin două ipoteze. El poate fi conceput anume fie 
ca variabil, fie ca invariabil. In prima ipoteză, ideea specificului 
național se întemeiază pe teoria raselor. Sub oricare din formele 
ei însă, această teorie nu poate justifica ideea existenţei unui spe- 
cific naţional constituit din caractere invariabile. 


Această parte — amplu desvoltată și întemeiată pe o vastă in- 
formaţie ştiinţifică — este cea mai actuală din tot cuprinsul lu- 
crării, întrucât pune în discuţie mult agitata problemă a raselor. 
Ea este altfel aceea care l-a determinat pe autor să-și publice 

lucrarea. În tratarea acestei probleme de strictă actualitate, d. 
Negulescu a ajuns pe o cale indirectă. In unul din cursurile in- 
troductive dela Universitate, în care de obicei d-sa caută, înainte 
de a intra în materia propriu zisă a cursului, să orienteze pe stu- 
denţii ce-l urmăresc în probleme cu caracter mai mult educativ, 
d. Negulescu a desvoltat problema factorilor care determină apa- 
riţia şi orientarea cugetării filosofice, cu scopul de a vedea care 
sunt aptitudinile speciale ce se cer unui om hotărît să studieze 
filosofia şi să se ocupe de ea, pentru a avea, perspective cel puţin 
de succes, dacă nu asigurări formale. In studiul acesta, autorul 
s'a lovit de un factor care, din pricina părerilor inexacte ce cir- 
culă privitor la valoarea lui, impunea o cercetare mai amănun- 
ţită. Este vorba de factorul etnic. Iar părerile inexacte care cir- 
culă asupră-i sunt în deobşte cunoscute sub numele de teorie 
a specificului naţional. Examinând așa dar întemeierea acestei 
teorii, d. Negulescu a ajuns, așa cum era firesc, pe calea cerce- 
tării ştiinţifice a problemei, la faimoasa teorie a raselor. Se ştie 
însă că pe bazele acestei teorii se întemeiază întreaga orientare 
politică a Germaniei de după război, ca şi unele mișcări poli- 
tice de mai puțină suprafață dela noi şi de aiurea. Așa fiind, se 
înțelege că, fără să-și propună aceasta, studiul d-lui Negulescu 
căpăta un viu interes prin problemele de actualitate pe care le 
tratează. Aceasta l-a şi determinat să dea studiul publicității, cre- 
zând că astfel contribue să lumineze opinia publică asupra unor 
chestiuni al căror interes nu e numai pur teoretic, 


Ar fi foarte anevoios să intrăm în analiza acestei părți a lu- 
crării, pentru a arăta cuprinsul ei de idei. In fața materialului 
științific vast pe care ea îl cuprinde şi a tratării de o remarcabilă 
claritate şi rigoare logică, nu putem spune decât că, atât pentru 
filosofi cât şi pentru oamenii de ştiinţă, ea cuprinde o magistrală 
lecție de modul cum trebue cercetată o problemă, înainte de a-i 
da soluţii. Graba cu care se aruncă uneori în discuție problemele 
și se formulează deslegările lor, face loc aici unei cercetări uimitor 
de răbdătoare şi de minuţioase. Poate că, din acest motiv, de 
unii cetitori, partea aceasta a lucrării nu va fi urmărită cu uşu- 
rință. Ea va uimi însă şi va exaspera cu siguranță pe cei ce și-au 
făcut din teoria specificului național un fel de chestie personală, 
fiindcă aceștia sunt în deobște teoreticieni ai sentimentului, oa- 
meni adică ce se întemeiază în opiniile lor pe sugestiile propriei 
lor afectivități şi nu pe datele științei. 

Cea de a doua ipoteză se întemeiază pe caracterele psihice ale 
oamenilor, pentru a alcătui cu ele tipuri mai mult sau mai puţin 
distinctive. Nici din acest punct de vedere însă, nu se poate ajunge 
la unități și fixități absolute, care să justifice ideea unui specific 
național. Aceasta o dovedeşte limpede neînțelegerea dintre cei 

ce s'au ocupat cu psihologia popoarelor. Nu se poate tăgădui 
totuşi existența unor anumite tipuri psihologice caracteristice 
pentru diferiții indivizi și pentru diferitele națiuni. Aceste tipuri 
psihologice atârnă de ideile și de sentimentele oamenilor. Aşa 
fiind, ele se schimbă cu condiţiile lor de existență și prin con- 
tactul dintre popoare. Stabilitatea relativă a tipurilor psihologice 
de care e vorba stă în faptul că aceste influențe determină la oa- 
meni deprinderi. lar faptul că asemenea tipuri psihologice se 
pot generaliza, se datorește vieții oamenilor în comun. 

In acest mod, d. Negulescu nu tăgădueşte realitatea specifi- 
cului național. D-sa nu-l concepe însă ca pe o existență absolută, 
ci ca pe un complex de caractere psihice cu o stabilitate relativă. 
Și d-sa pune la îndoială rolul lui creator, reducându-le la o va- 
loare pur reprezentativă. Proba o găsește în analiza amănunțită 
a mecanismului invenției. El presupune, ca o condiţie primordială, 
amestecul raselor — ceea ce fireşte că presupune înlăturarea spe- 
cificului naţional. Astfel, pe calea izolării dintre popoare, pe care 
ar vrea s'o susțină cei ce țin la ideea specificului național, popoa- 
rele nu par nicidecum a se îndrepta spre progres, ci spre imobi- 
litate și spre regres. 

Iată în câteva cuvinte modul în care d, Negulescu pune pro- 
blema culturii. Dacă ar fi să caracterizăm concepția la care sfâr- 
şește, fără îndoială că ar trebui să spunem că ea este un deter- 
minism. În studiul d-sale însă d. Negulescu nu a urmărit sta- 
bilirea unei concepţii generale. Vasta întemeiere științifică a lu- 
crării şi tratarea atât de amplă a problemei dovedește că d-sa a 
trecut peste o asemenea aspirație de filosof, pentru a întreprinde 
o adevărată cercetare ştiinţifică. Cu o asemenea orientare, lucrarea 
d-lui Negulescu prezintă un interes care e în afară de orice în- 
doială. 

AL. POSESCU 


CRONICI DALMAŢIENE 


Bernard Shaw scrie: « Poporul jugoslav e ceea ce vi se pare 
că sunteți, dar nu sunteți în realitate! E ospitalier, totdeauna 
bine dispus și foarte frumos. Fiecare oraș jugoslav e un tablou, 
fiecare fată jugoslavă ar merita să fie o stea de cinematograf». 

Am cetit de trei ori această recomandație a marelui ironist și 
nu-mi venea să-mi cred ochilor. Bernard Shaw să găsească cuvinte 
de laudă pentru altceva decât o haină de in irlandez şi un coșuleţ 
cu fructe rumene ? Aceasta este negația unei credințe pe care mi-am 
făurit-o în atâţia ani de lectură. Sau poate există totuşi pe acest 
pământ o sfoară de țară care să nu poată fi trecută prin fierea 

ochiului şi a minții și să trebuiască până și genialul autor al 
« Căruţei cu mere» să-i recunoască atât de alese calităţi? 

Iată gândul care m'a frământat atâta vreme și m'a făcut ca, 
atunci când treburi şi plăceri mă chemase spre republica patri- 
ciană a dogilor și spre cetatea cuib de operă de artă a Medicişilor, 
să-mi îngădui o fugă circulară prin Jugoslavia. 

Să vă prezint această țară? Cu ce folos? O cunoaşteţi din faima 
unui rege viteaz și gospodar, măreț în timp de război și minunat 
în timp de pace; din gândurile frumoase cu care o întovărășiți în 
depărtări pe principesa Marioara, azi regină jugoslavă; din stră- 
dania pe care o depune alături de noi și Cehoslovacia, adunați 
laolaltă într'o « Mică Intelegere », chemată a fi strajă la respec- 
tarea actualei orânduiri a lumii. 

Gloanţele trase la 28 Iunie 1914, la Sarajevo, de Gavrilo Princip 
— gloanţe care au curmat două vieți bune și au stârnit un război 
rău — i-au reabilitat destinul. S'a regăsit întregită și întărită. In 
loc de cincizeci de mii de kilometri pătraţi, — două sute cincizeci 
de mii. In loc de două milioane locuitori,—treisprezece milioane 
şi jumătate. Și, deosebit de aceasta, minunate bogății de suflet și 
materie, care își aşteaptă desvoltarea. 


* 
* * 


Dacă te-a apucat, cetitorule, dorul de ducă, iar chimirul nu-ți 
e doldora, strânge-ți cele necesare şi porneşte pe coasta Dal- 
maţiei. 

Vei fi încântat de măreţe priveliști, vei avea folos văzând roadele 
dătătoare de imbold ale muncii constructive, vei vedea cum, 
adeseori cu stăruință și hărnicie, se poate face mai mult decât 
cu daruri naturale și blagoslovenia cerească. 

Opreşte-te la Zagreb, dacă vrei să vezi un oraş occidental, cu 
o catedrală măreață şi un teatru cum puţine sunt în lume. Zăbo- 
vește la Fiume—Susak, o frântură de zi, dacă te interesează cum 
un oraș poate fi împărțit între două țări, ca un pantof la doi oameni. 
Nu uita însă să scobori, cel puţin odată, cu trenul spre coasta 
Dalmației. Părăsește, de pildă, drumul obișnuit — spre Susak — 
şi feerica priveliște a coastei nordice, şi scoboară, cu drumul de 
fier, dela Ogulin la Split. 

Numai după puțină călătorie, te vei înfunda într'un ţinut de 
piatră fără de sfârșit. Nici pom, nici fir de iarbă în aproape zece 
ore de călătorie. Pe alocuri numai, câte o tufă sinpuratecă stă 
atât de ghemuită, încât o crezi speriată de îndrăzneala ce a avut-o 
să crească în asemenea loc. In depărtare vezi, din când în când, 
câte un petec negru, — negru mai ales prin contrast cu piatra 
înconjurătoare. Pe el, câteva bețe cu fasole și câteva șiruri de 

pătlăgele roşii și cartofi. Mai e loc şi pentru o floare, două, singurul 
zâmbet în pustiul de piatră. 

Am întrebat pe un tovarăș de călătorie, — drumeţ care de două 
decenii vine, an de an, să privească minunăţiile Dalmației, — prin 
ce dar ceresc, Croaţii, Bosniacii și Dalmaţienii s'au trezit cu aceste 
oaze pitice. 


« Nu e dar dumnezeesc. E mai mult. E muncă omenească. Pământul 
negru e adus de departe. Dela sute de kilometri. Unii, cei mai fericiţi, 
îl aduc cu căruța. Ceilalţi, îl aduc în traistă, pe spinarea unor må- 
gâruşi, aproape fără viată. 

« Pe vremuri, au fost aici păduri vestite. S'au tăiat, parte pentru 
nevoile constructorilor de corăbii, parte ca să se distrugă cuiburile 
de pirați de pe coastă. Și cum tot ce e împotriva firii se răzbună, 
ținutul acesta, al celei mai albastre mâvi dintre toate apele albastre, 
e atât de țustiu, încât până şi păsările mării fug de el». 


Drumeţul mi-a lămurit taina. Am înțeles cât de scump e plătită, 
acolo, o oală de fiertură. Am înțeles însă că păcatele unei generații 
sunt blesteme care se prelungesc cu veacurile. 

Dalmaţienii și-au turnat amărăciunea întrun proverb: «Cine 
distruge un pom, distruge un om». Ei o ştiu din propria lor 
suferință. 

De sute de ani, Dalmaţienii plătesc un păcat ancestral, sfărâmă 
piatră, tăind terase, ca să se ferească de foame şi să se apere de 
vijelie. Căci, pe coasta aceasta pleșuvă, pe care fiecare stâncă e 
un monstru şi fiecare ființă omenească un martir, când se por- 
neşte furtuna, nu rămâne tufă nesmulsă, iar pietrele, în rostogolirea 
lor, nu cunosc cruțarea. 

Când apele s'au așezat şi cerul s'a limpezit, Dalmaţienii pornesc 
din nou la muncă. Refac tot ce furiile naturii au prăpădit. Şi, 
ceva pe deasupra. O muncă fără preget. O muncă însă care-i 
cinstește şi-i înalță. 

Numai așa se lămurește cum, într'un ţinut fără pâine, găsești 
monumente de artă. Dela ruinele nordice ale principilor franco- 
pani până la străvechea Salonae, dela palatul lui Dioclețian și 
până la podoabele de arhitectură venețiană dela Raguza, — pre- 
tutindeni, pe insule și pe coastă, găsești minunatele mărturii a şase 
civilizații, îngrămădite una peste alta. 

Fiecare ruină povesteşte o pagină din sbuciumul omenirii. Prea 
mulți eroi şi-au vărsat pe aici sângele, în slujba zeilor, a Crucii 
sau a semilunii, ca să-i amintească istoria. S'au prăpădit principi 
şi regi. S'au pierdut popoare. Numai geniul şi munca oamenilor 
au rămas sfinţite în minunate opere de artă. Au rămas să amintească 
un adevăr veșnic: Cumpăneala și munca sunt adevărata bogăţie. 

Ele fac pe omul din pustiul de piatră să trăiască mai bine decât 
cel din ogorul roditor. Și îi deschid sufletul și mintea. 

Cine vrea să se mândrească că e om și să înțeleagă puterea 
muncii, să se ducă pe coasta Dalmației. 


* 
%* * 


Să nu ne pierdem dreapta măsură. Nu toată Jugoslavia are 
aspectul coastei dalmatine. Nici ca măreție, nici ca pustietate. 
Dimpotrivă. Sunt regiuni blagoslovite unde un sac de sămânță 
şi o sgârâietură a pământului dau o recoltă. 

La Kralievo se aduc cereale din ogoarele roditoare ale Sirminiei, 
Slavoniei, Bosniei, Herțegovinei și Serbiei. Porumbul e căutat cu 
deosebire. Sunt însă totdeauna cumpărători pentru grâu, orz și 
secară. Pe podișul Dalmației creşte, de asemenea, porumb. Car- 
toful şi sfecla de zahăr sunt ţinute în mare cinste. In Istria, Dal- 
maţia și Herţegovina clima dulce îngădue o recoltă bogată de 
măslini. 

De asemeni, să nu trecem cu vederea producția ei de fructe. 
Nucul crește în Serbia, castanul în Bosnia, mărul, cireșul, mig- 
dalul, lămâiul și portocalul în Dalmația; podgoriile sunt una 
din gloriile naţionale, iar din frunzele de tabac se face un bogat 
export. 

Din această scurtă înşirare reiese că Jugoslavia e o ţară agricolă. 
E deci solidară cu noi în suferința în care ne-a svârlit depre- 
cierea producției agricole. 

Trebue însă să arătăm, spre cinstea agricultorului jugoslav, 
că puterea lui de muncă, bine îndrumată și rațional stimulată, a 
făcut ca suferința să-i fie mai ușoară. 

Trei sferturi din totalul exportului din Jugoslavia a revenit, 
în 1933, agriculturii, creșterii vitelor și industriei forestiere. La 
noi, această proporție a scăzut dela 78,7% în 1927 la 41,1 % 
în 1933. 

Iar în ce privește exportul produselor agricole, în 1933 a fost 
de 771,5 milioane kg. în valoare de 959,5 milioane dinari, față 
de 492,4 mil. kg. în valoare de 870,4 mil. dinari în 1932. Noi am 
exportat în 1933, cereale și derivate în valoare de 3.257 mi- 
lioane lei, față de 5.728 milioane în 1932 şi 8.764 milioane 
în 1931. 

Aceste cifre îngăduesc o mai bună cunoaștere a situaţiei; ele 
dovedesc cum, printr'o muncă fără de preget, Jugoslavii au știut să 
înlocuiască prețul bun de odinioară cu un plus de producție, 
numai să nu rămâie în pagubă. 

Și am dat pildă Jugoslavia, pentru că din toate celelalte ea ne 
e mai aproape şi mai asemănătoare. Ca noi, ea a ieșit cu idealul 
naţional înfăptuit din marele război. Ca noi, ea a făcut la 

încheierea păcii o reformă agrară, care a trecut pământul ţării în 
mâinile acelora care-l lucrau. 

A mai făcut ceva ce n'am făcut noi. După împroprietărire, ea n'a 
lăsat pe agricultor la voia întâmplării, în luptă cu inflația şi cu 
sărăcia. A creat o bancă agricolă privilegiată, cu participația Sta- 
tului, cu un capital de șapte sute milioane dinari și a desvoltat 
rețeaua de bănci cooperative, în așa fel, încât să nu lipsească 
finanţarea. 

Și a mai făcut ceva, de care noi am trebui să ţinem seama, cei 
dintâi. In fiecare şcoală, în ultimii doi ani, se învață ca materii 
principale : agricultura, silvicultura, zootehnica și viticultura. Mai 
mult chiar, nimeni nu poate fi slujbaș public, dacă nu dovedeşte 
serioase cunoștințe pe tărâmul muncii pământului. E doară firesc 
ca, într'o ţară în care șaptezeci şi cinci la sută din locuitori sunt 
agricultori, ceilalți, douăzeci şi cinci la sută, să cunoască pro- 
blema de căpetenie, pentru ca, în acest fel, să se ferească de a 
aduce, în activitatea lor, vreun neajuns agriculturii. 

Iată o problemă care pe noi ne-a interesat mai puţin. Ne-am 
mulțumit cu reforma agrară, fără să ne străduim să dăm noilor 
proprietari de pământ mijloacele materiale şi educaţie profesională 
de care au absolută nevoie. 

De altfel, criza statornică e pentru agricultură. Fără să împăr- 
tăşim de fel sistemul, trebue să amintim că Jugoslavia, încă dela 
1930, a înfiinţat o societate privilegiată pentru exportul grâului 
cu sprijinul financiar al Statului și cu colaborarea exportatorilor, 
producătorilor şi cooperatorilor. Această societate a știut să 
înlăture unele din relele născute de criză și să îmbunătățească 
exportul. 


* 
+ * 


Cutoatecă vrem să arătăm câteva aspecte din regatul vecin, 
care ne interesează, nu vom aminti nici de bogăţiile sale minerale, 
nici de organizaţia sa administrativă. Se poate însă să trecem cu 
vederea pitorescul câtorva regiuni? 

Porumbeii şi operele de artă din piața San Marco au făcut mai 
mult pentru viața economică a Veneţiei, decât toată legislația 
orașului. Duceţi-vă într'o Duminecă în această piață. Mii şi mii 
de oameni veniţi din împrejurimi și din depărtări. Oamenii svârl 
grăunțe porumbeilor, privesc minunatele monumente, se plimbă 
printre arcade și nimeni nu scapă fără să cheltuiască zeci sau sute 
de lire, pe fotografii, mâncare și amintiri. De aplicarea repaosului 
duminical, nici vorbă. Ar ruina mii de familii. 

Jugoslavia cunoaște o mișcare turistică puţin obișnuită. Varie- 
tatea solului și monumentele de artă atrag în fiecare an, zeci de 
mii de călători. 

Belgrad — orașul alb în limba Sârbilor — dovedește puterea 
de muncă a unei naţii refăcute. E un oraş occidental care con- 
trastează cu orientalismul misterios și pitoresc din Sarajevo. In 
ce ţară găseşti la distanţă atât de apropiată aspecte atât de felurite? 
Zăpezile veşnice de pe creștetul munților contrastează, la rândul 
lor, cu vegetația veșnică din sudul coastei dalmațiene. Bled, Del- 
nice, Rogalska Slatina, Cettinge, Cattaro, atâtea peisaje de povești. 

Dubrovnik (Raguza) o Venetie în miniatură fără canalele mirosi- 
toare, dar în schimb cu o vegetaţie, a cărei amintire te obsedează, 

Și mai ales Adriatica, albastra Adriatică... 


* 
* * 


Istoria vorbeşte despre un fecior de scrib liberat, care a ajuns 
împărat al Romanilor. In fruntea celui mai întins imperiu de pe 
vremea sa, Dioclețian — căci de el e vorba — s’a dovedit un bun 
organizator și un înțelept cârmuitor. N’a vrut să fie singurul și 
cel mai mare, deși a fost primul şi cel mai puternic. A împărțit 
imperiul între auguşti şi cezari, ca să înlesnească paza granițelor 
şi să asigure supravegherea administrației. A născocit o ordine 
de succesiune la tron, cercând astfel să stăvilească războaiele 
civile. 

Istoria mai povestește că acest împărat, viteaz la luptă şi chib- 
zuit la cârmuire, a reuşit să înlocuiască mizeria neagră a provin- 
ciilor romane prin bună stare, statornicind moneta şi ușurând 
dările. 

Deşi nepot de sclav şi om liber abia în prima generatie, Dio- 
clețian nu s'a lăsat amăgit de mirajul puterii vremelnice. Douăzeci 
de ani după venirea sa în fruntea imperiului, a abdicat puţină 
vreme după ce şi-a sărbătorit triumful. Fără temei și nesilit de 
nimeni, a pus mantia de purpură pe alți umeri, ca să trăiască 
liniştit ca orice patrician avut, în palatul său dela Salonae pe 
minunata coastă a Dalmației. 

Astfel povesteşte istoria. Orașul Split — Salonae de odinioară — 
vorbeşte despre un Dioclețian. Vorbește despre unul îndrăgit de 
măreţia coastei dalmaţiene, ctitor de temple şi iubitor de flori. 

Palatul lui din acel oraș, podoabă de arhitectură, adăpostea 
tot ce imperiul roman avea mai rar. Dela Sfincșii însoritului Egipt 
şi până la granitul întunecatei Bretanii, toate provinciile impe- 
riului au contribuit la ridicarea unuia din cele mai interesante 
monumente de artă ce au existat vreodată, 

Grădinile lui Dioclețian, de atâta faimă, au intrat în lumea 
legendelor. Povesteşte istoria că, după abdicarea lui Diolceţian, 
neînțelegerile au început între conducătorii Romanilor. Au vrut 
căpeteniile oştirii să le curme, readucând pe bătrânul împărat 

în fruntea imperiului. Dar, după ce le-a auzit păsul, i-a dus în 
grădină, le-a arătat tot ce blândețea climei şi arta grădinarilor 
au făcut să rodească, apoi le-a zis: 

— Să ai o grădină ca asta și să vrei să fii împărat roman? Ce 
copilărie . . . 

Și a rămas mai departe la Salonae, între coloane și flori. 

Cât de frumoase trebue să fi fost ele, ca să le fi jertfit cu atâta 
ușurință, un tron împărătesc? Cât de mult trebue să le fi iubit. 

Am vizitat de curând orașul Split. Din palatul de odinioară 
n’a rămas decât o parte, din grădină numai o umbră, 

Mausoleul lui Dioclețian a devenit o impunătoare catedrală. 
In templul lui Aesculap se cetește liturghia, In jurul lor, corpurile 
palatului, orașul. 

Când Salonae a fost distrusă de barbari, locuitorii cetății, după 
lungi rătăciri, s'au adăpostit în palatul părăsit. Încăperile mari 
sunt însă indiscrete şi greu de întreţinut. Au început să le 
micşoreze, zid după zid, schimbare după schimbare, și, curând, 
apartamentele imperiale cu ajuns de nerecunoscut, S'au dărâmat 
coloane, s'au înlăturat baso-reliefuri, s'au deschis drumuri. Fie- 
care apartament a devenit un cartier. Palatul, în întregime, un 
oraș. Un oraș care s'a revărsat în grădinile înconjurătoare. 

Acesta-i Split: un oraş într'un palat. O curiozitate cum puține 
sunt pe lume. 


Când porneşti din peristilul care ocupă centrul palatului, spre 
una din cele patru părți ale zidului înconjurător, oricare ar fi ea, 
priveliștea te fură, te minunează. Pornești spre cutare apartament 
imperial, cu speranța că vei găsi splendorile pe care portalul ți 
le promite, Te aștepți la coloane de porfir şi sculptură în marmură. 
Găsești însă zeci de prăvălii și apartamente pitice, clădite dea- 
valma, din ţiglă nearsă şi piatră desprinsă din zidurile palatului. 

Ici, un covrigar, cu o dugheană cât o piatră de moară, își chiamă 
clientela, — doi, trei copilași cu ochi senini și mină serioasă. Colo, 
o «coafeză » promite prin firme sclipitoare, să facă matroanelor 
dalmate cosița inelată pentru veșnicie, adică, pe grai nou, on- 
dulație permanentă. În sfârșit, dincolo, un cârpaci repară o 
ciubotă marinărească atât de împetecită, încât o crezi, din depărtare, 
o piele de crocodil. 

Figuri întâlnite și aiurea. Şi totuși ce schimbate. Ți se pare 
că un vrăjitor ţi-a jucat un renghi. Doar o lovitură de baghetă 
și mareșalul palatului a devenit un covrigar, împărăteasa Prista 
—o «coafeză » şi iubitul ei — un cârpaci. Te crezi scos din real. 
Aștepţi, din clipă în clipă, spectacolul să se schimbe, zidurile să 
dispară, ulițele să se lărgească, să reapară podoabele, coloanele, 
grădina și împărăteasa, Dar aşteptarea ţi-e zadarnică. Metamorfoza 
ține prea multă vreme. Pleci cu inima strânsă. 

Deabia când, pornit în larg, vezi de pe bordul vaporului 
Splitul bătut de ploaia de raze a soarelui, desamăgirea ți se risi- 
peşte. ÎInțelegi de ce Salonenii, cu tot calvarul lor, n'au vrut 
să părăsească ținutul. Mai înţelegi de ce ca să rămână aici, Dio- 
clețian a refuzat un tron împărătesc. 


GEORGE STROE 


CRONICA MUZICALĂ 


Un mare belșug de muzică s'a revărsat în Capitală în cursul 
anului; în afară de concertele Filarmonicei, trei asociaţii, 4 Crite- 
rion», «Pro Arte » şi «Cercul amicilor muzicii », în audiții bilunare, 
au trecut printr'o vastă cantitate de literatură muzicală; unele urmă- 
reau un program de ansamblu în cuprinsul căruia alternau marile 
momente ale muzicii, cu un număr de compozitori iluștri, pre- 
zentați publicului prin procedeul, nou la noi, al «conferinței 
experimentale»; uneori execuţiunile muzicale erau satisfăcătoare 
sau chiar bune; alteori, ele se resimțeau de oarecare neglijență 
şi uşurinţă în compunerea programelor, sau de lipsa vădită a unui 
număr suficient de repetiții. E de aşteptat însă ca în toamna vii- 
toare, aceste neajunsuri și neglijențe să fie în scădere, căci ar fi 
prea mult să ne așteptăm la totala lor dispariție. Este strict 
imparțial însă a constata că toate audițiile « Cercului Amicilor 
Muzicii» s'au distins printr'o foarte îngrijită prezentare şi mai 
ales printr'o extremă varietate de programe, în care primele au- 
diții (la noi) erau majoritatea. Alegându-și colaboratorii, după 
necesitățile programului, dintre destul de numeroșii buni instru- 
mentiști pe care îi avem, « Cercul Amicilor Muzicii » a făcut astfel 
dovada că se poate face muzică bună sub toate raporturile cu 
ceea ce avem; iar prin programe ne-a dat putinţa unei apropieri 
de mișcarea muzicală europeană de astăzi, apropiere pe care nici 
concertele Filarmonicei (care au de altfel altă destinație) și nici 
audițiile altor asociaţii nu ne-au oferit-o. Concursul artiştilor străini 
nu a lipsit dela săvârşirea acestei apropieri, cu toate greutățile 
care stau în calea importului temporar de artiști. D-na Emmy 
Heim, d-nii Bela Bartok, Steuerman Frânkel au adus cu ei şi 
au comunicat audiţiunilor, cu perfectă artă, câte ceva din încercările, 
experiențele şi realizările artei muzicale de astăzi, aşa cum e cul- 
tivată sau brutalizată în Europa centrală. 

Nu au lipsit nici concertele de propagandă: două din ele au 
fost consacrate muzicii engleze, cu deosebire celei contemporane; 
obiectivul prim al acestor concerte a fost atins: s'a făcut dovada 
că muzica engleză contemporană există; cam la atâta par a se 

reduce meritele ei; totuşi acei care se feresc să generalizeze după 
date sumare, au reținut de sigur numele lui Arnold Bax, care a 
dovedit cu acel cvintet executat la unul din festivale, că poate 
suporta cu cinste, pe program, vecinătatea compozitorilor con- 
temporani cu reputaţiunea bine stabilită la noi. 

E de aşteptat ca atât « Cercul Amicilor Muzicii », care a organizat 
aceste concerte de demonstrațiune, cât și d-şoara Dorothy Hum- 
phreys, care le-a dat un preţios concurs, să continue în anul următor 
această operă nu numai de pură informaţie muzicală, dar şi de res- 
pectabilă valoare artistică. 


In fine, Italienii, care se dovedesc a fi desăvârşiți tehnicieni ai 
propagandei culturale, și-au lărgit câmpul de activitate, inaugurând 
în primăvara anului acesta seria unor concerte menite a face mai 
bine cunoscuți la noi, virtuoșii şi compozitorii Italiei de astăzi. 
Prezentate în condițiuni tehnice excelente, aceste concerte au 
corespuns în totul intențiilor organizatorilor şi este sigur că 
reluarea lor va fi primită de publicul nostru cu plăcere şi căldură. 
Aci posibilitățile sunt incontestabil mari şi variate: Ottorino 
Respighi, Francesco Malipiero, Ildebrando Pizetti, pentru a nu 
cita decât nume care au trecut de mult granițele Italiei, reprezintă 
cu strălucire școala nouă italiană. Fără a avea importanța și va- 
loarea mișcării muzicale franceze sau germane, tânăra școală ita- 
liană a dat cu totul remarcabile realizări și mai ales «promite». 
Publicul nostru va fi recunoscător dacă acest frumos început va 
fi urmat la anul viitor de o prezentare cât mai completă şi exactă 
a vieții muzicale italiene de astăzi. 

Poate nu e de prisos a sugera în acest loc ca exemplul să fie 
urmat de frații noștri întru latinitate, Spaniolii. Există în Bucu- 
rești un activ şi bine intenționat «Cerc al amicilor Spaniei»; cauza 
ar fi bine servită, dacă, urmând bunul exemplu, « amicii » ar orga- 
niza un ciclu de audiții închinate muzicii spaniole. Departe de 
de a fi necunoscută la noi, muzica modernă spaniolă e totuși pre- 
zentată fragmentar. Un asemenea ciclu de audiții ar servi din 
dublul punct de vedere al propagandei spaniole și al interesului 
artistic. 


Trebuesc însă amintite şi bine apreciate activități care au con- 
tribuit sensibil la diversitatea și întregirea vieții muzicale a 
anului. E vorba anume de cvartetul "Theodorescu şi de concertele 
de muzică veche realizate de d. şi d-na Rădulescu. Ciclul întreg 
al celor 17 quattuoruri de Beethoven a fost executat într'o serie de 
audițiuni întodeauna corecte şi în numeroase rânduri mai mult 
decât atât (și nu e puţin lucru, când trebuesc tălmăcite adâncurile 
abstracte ale ultimelor qvattuoruri). 

Un public statornic le-a urmărit cu reculegere şi credință; este 
aceasta un dublu certificat de maturitate muzicală: a publicului ca 

şi a formațiunii Theodorescu. Reluarea lor anul viitor, poate în 
altă distribuție decât acea cronologică, va fi bine venită ca reve- 
derea unor buni şi credincioşi prieteni. 

Incontestabil interes și diversitate au adus concertele de mu- 
zică veche organizate de d. şi d-na Rădulescu; întărite de pre- 
zența în lemn şi strune a clavecinului, scăldate în «atmosferă » 
(realizată cu sobrietate din plante verzi și lumânări), aceste con- 
certe au avut o primire entuziastă; explicația acestui entuziasm 
e departe de a fi oferită numai de agrementul neobositor, de rela- 
xarea grațioasă, de discreția în durată și oarecum de modestia 
demnă a muzicii vechi; el se datorește în primul rând seriozităţii 
în pregătire, bunului gust în alcătuirea programelor şi artei 
remarcabile în toate privinţele a d-nei Bauman-Rădulescu. Mate- 
rialul, practic nelimitat, al muzicii vechi îngădue ca asemenea 
concerte să figureze permanent în viața noastră muzicală; de 
sigur că organizatorii lor nu vor ezita să culeagă în anii următori 
roadele muncii și străduințelor anului acesta. 

Numeroase și agile, recitale diverse s'au așezat în intervalele 
lăsate libere şi au adus cu extremă varietate în valoare, contribuţia 
lor la întregirea anului muzical. Dela desăvârşit şi bun până la 
melancolic sau involuntar vesel, toate treptele clasificării au fost 
ocupate. Cu smerenie şi recunoștință să mulțumim maestrului 
Enescu pentru acele neuitate seri de înaltă desfătare artistică; 
este extrem de rar, dacă nu unic, exemplul unui virtuos care să 
ridice, să spiritualizeze audiția până la nivelul dela care simpla 
(vorba vine) perfecțiune tehnică să fie privită de sus: accesorie şi 
subordonată. Dar i-a plăcut maestrului vrăjitor să ne facă și câteva 
demonstrații de transmutațiune: materie muzicală comună a fost 
schimbată în aur; desmeticiți apoi am luat aminte că aur era 
într'adevăr,.dar în arcuş; în suflete ne-a rămas numai mirare... 
Uluiţi și convinşi ne rugăm maestrului să nu mai finanțeze cu 
aur Vrăjit compoziţii în încetare de emoții. Gura păcătosului... 

Insuşindu-ne cu umilință primele cuvinte, supunem spre dreaptă 
cântărire pe celelalte două. 


* 
x * 


Orchestra Filarmonică a executat un mare număr de concerte 
simfonice. Dacă s'ar totaliza programele și distribui materia mu- 
zicală pe ţări, epoci şi compozitori, s'ar obţine cifre de categoria 
acelora numite «elocvente » şi din meditarea acestora s'ar putea 
extrage de sigur des invocatele « învățăminte pentru viitor ». 

Dar e poate mai potrivit să amintim, la acest sfârşit de an muzical, 
momentele deplin realizate de curată şi înaltă plăcere muzicală; 
acesta este în definitiv beneficiul net al exploatării acelui « inepui- 
zabil tezaur de frumos » pe care îl oferă literatura muzicală; mai 

mult încă, e un beneficiu care se capitalizează, căci amintirea 
unei depline emoţii artistice, liberă de orice indulgență şi oare- 
cum dematerializată prin perfecțiune este un bun sufletesc rar, 
scump şi inuzabil. Asemenea culmi, cum este de altfel firesc, n'au 
fost atinse dese ori; colecționarii de perfecțiune nu pot fi decât 
mulțumiți că regula jocului a fost respectată şi că fiecare emoție 
rară a fost captată şi tezaurizată frecventând cu răbdare (şi cu 
plăcere) concertele Filarmonicei. Servesc astfel de «momente» 
păstrate în amintire la jalonarea drumului pe care fiecare din 
noi îl face purtat de apele timpului. O lucrare captată în colec- 
țiunea noastră de frumos și auzită în răstimpuri e aptă de a 
semnala propriei noastre cunoașteri drumul parcurs, integrând 
oarecum acea infinitate de succesive și schimbătoare « deveniri », 
în cuprinsul cărora ne trăim viața; şi în acest joc, muzica e 
privilegiată; mai mult, poate, decât alte «stări» de mulțumire 
abstractă, ea (cum se spune) cristalizează și asociază în amintire 
emoții şi fragmente de viață. De fapt, în această privinţă, 
literatura ar trebui poate să ocupe locul întâi; dar în timpul 
nostru de abuz, lipsă de disciplină, lăcomie şi grabă în lectură, 
sunt rari aceia care recitesc o carte din pură plăcere, oferindu-și 
astfel putinţa unei priviri îndărăt şi elementele unei comparații. 
Repeţirea este însă în natura, în constituția muzicii; dela cele 
mai rudimentare figuri ritmice sau melodice şi până la cele 
mai evoluate forme de creație muzicală, repeţirea intervine esen- 
tial; însăși plăcerea unei audiții se adânceşte și se întregeşte prin 
repeţire. 

Această particularitate a muzicii o califică eminent la jalonarea 
drumului, la hotărnicirea € peisajelor interioare ». Acelea îmbogățite 
de unele audiții perfecte poartă cu ele gratitudine nesilită pentru 
toți acei care au adus partea lor de muncă, meșteșug, disciplină 
şi înălțare artistică la realizarea unor € intervale de timp » de totală 
mulțumire. (Obişnuit când asemenea intervale sunt considerate 
retrospectiv, ele se numesc cu visătoare înduioșare « clipe de feri- 
cire »; dar când se ştie câte dezastre de interpretare muzicală sunt 
cauzate de tocmai clipe puțintel grăbite sau niţeluş leneşe, e legi- 
timă repudierea acestei expresii mai mult decât consacrată). Gra- 
titudine deci bunilor meșteșugari şi (când binevoesc) artiştilor 
care alcătuesc orchestra Filarmonicei. 

Slavă şi izbândă şi de-acum înainte şefilor | 

D-nii G. Georgescu şi I. Perlea au condus cea mai mare parte a 
acestor concerte cu autoritatea, competența şi talentul ce le sunt 
unanim recunoscute. Dacă uneori programele se resimţeau în 
debilitatea lor de munca excesivă şi multilaterală a unuia din 
dirijori, în schimb calitatea interpretărilor nu a suferit vreodată 
şi nu au fost prea rare serile când am părăsit Ateneul mai bogaţi 
cu amintirea unei perfecțiuni total realizate. 

Cu toate greutăţile care stau în calea liberei circulații a bunurilor 
(chiar muzicale), nu am fost cu totul lipsiți de oaspeţi de seamă; 
nu trebue pierdut din vedere de altfel, că şi graţie acestor împre- 
jurări, producţia noastră indigenă sau mai exact locală (fiindcă 
totul e concentrat în Capitală) a luat un avânt impresionant. Evi- 
dent, marele public care nu distinge încă bine între bun și scump, 
«original» și străin rămâne mai departe sugestionabil în masă; 
dar acela care, prin statornica lui prezență, susține toate manifesta- 
tiile muzicale, dela modeste recitale până la spettaculoase concerte 
de propagandă sau curtoazie, publicul acela (și e destul de mare) 
de iubitori şi cunoscători, știe să culeagă și să guste frumosul mu- 
zical acolo unde îl găseşte. Un concert însă poate fi și informativ: 
în program, în personalitatea dirijorului sau a solistului; astfel con- 
siderate, toate concertele simfonice în care au figurat oaspeți străini 
au fost bine venite; d-nii Fittelberg, Szimanowsky, Clemens Krauss, 
W ladigeroff, Casella, Fränkel, Kempf au contribuit în bună mă- 
sură la varietatea vieții muzicale din anul acesta. Cine va uita 
încântătoarea perfecțiune pentru piano în re minor de Mozart? 
Sau surprinzătorul program dirijat de Clemens Krauss? 

Un semn nou de vitalitate și energie rodnică în conducerea 
Filarmonicei ca și a mișcării noastre muzicale în general e faptul 
neașteptat și măgulitor că exportăm muzică! 

Sub conducerea maestrului George Georgescu, orchestra Filar- 
monicei a concertat în capitalele țărilor vecine cu un succes desă- 
vârșit ; nici nu ne puteam aștepta la mai puțin; de sigur că stimulați 
nu numai de energia și căldura comunicativă a maestrului Geor- 
gescu, dar și de mândria de a ne reprezenta ţara în fața publi- 
cului capitalelor străine, toți membrii orchestrei și-au dat plina 
măsură a meşteșugului și talentului. Despre maestrul Georgescu se 
poate ușor închipui că prestanța, autoritatea elegantă, avântul 
şi căldura, cu care d-sa însufleșeşte un concert, au cucerit fără 
rezistență audienţele. 


Și au fost numeroase : 13 concerte în 16 zile din care două la Istam- 
bul, două la Sofia, trei la Belgrad, unul la Zagreb şi câte unul 
apoi la Timișoara, Arad, Oradia, Cluj şi Brașov. Acest « molto 
vivace» în deplasări n'a micșorat însă cu nimic avântul şi cali- 
tatea concertelor în al căror program figurau: Uvertura la Mei- 
stersinger, Simfonia a V-a de Beethoven, Simfonia patetică de 
'Tchaicowsky, Sheherazada lui Rimsky, Uvertura la Oberon, Don 
Juan și Till Eulenspiegel de Richard Strauss, l'Apprenti Sorcier 
de Dukas și Bolero de Ravel. Ca lucrări româneşti s'au executat 
două Rapsodii de Enescu, Dans de Andricu și Paparudele lui 
Rogalsky; în fine, la Sofia s'au executat două lucrări de Wladi- 
geroff: Rapsodia « Vardar » şi al doilea concert pentru piano, 
iar în Jugoslavia, Suită din baletul «Inimi de turtă dulce» de 

Baranovici și « Legendă din Ohrida » de Hristici. Astfel totalizat, 
turneul Filarmonicei capătă și aspectul unei performanţe atletice ! 

Esfe sigur însă că asemenea manifestări, care afirmă un aspect 
al culturii româneşti cu multă strălucire, sunt considerabil mai 
convingătoare, mai serioase și mai rodnice în efectele lor decât 
acele nesfârșite banchete, recepții şi discursuri cu care sunt ame- 
țiți străinii care ar vrea (și ar prefera probabil) să ne viziteze 
ţara. In această ordine de idei, nu e de loc de prisos să se ştie 
că această operă pozitivă de propagandă nu-l costă pe stat nimic: 
Filarmonica și-a acoperit singură toate cheltuielile, Este cazul 
deci de a mulţumi tuturor acelora care au contribuit la această 
fericită realizare. 

Ziarele anunţă că nu mai puțin de 700 de voinici sub comanda 
d-lui Lt.-Colonel E. Massini vor porni în curând spre miază- 
noapte ca să cucerească opinia muzicală a prietenilor dela Nord, 
Fie ca victoria să le surâdă! Numai de n'am fi acuzaţi că facem 
« dumping»! 


* 
* + 


Venerabila « Astra », steaua care a răsărit și a luminat drum 
românesc ani mulți și grei, are în judeţul Sibiu şi o « Secţiune 
artistică ». 

Această « Secţiune artistică» a săvârşit o faptă muzicală ale 
cărei proporții miră și nedumiresc pe toți aceia care nu cunosc 
deajuns ce se poate ascunde cu sfială în bătrânul şi românescul 
Sibiu. O tradiție muzicală există acolo şi e veche; muzicanți ama- 
tori de asemenea; regimente cu muzici militare, școli secundare 
şi profesori şi oameni de bine nu lipsesc nici ei; dar ca toți îm- 
preună să poată realiza cu mijloace locale un festival Beethoven, 
la care s'a executat nu mai puțin decât simfonia a IX-a, iată o 
ispravă care trebue trâmbițată dela Nistru pân'la Tisa! 

Cu deosebire impresionant e faptul că impunătoarea masă co- 
rală de 350 de voci o constituiau, aproape în întregime, școlarii ora- 
șului, care spre cinstea lor nu s'au făcut vinovaţi de nicio intrare 
înainte de timp, nicio ieşire după timp, nicio deviare dela ton, 
și a căror prestație a fost de-a dreptul uimitoare. Norocoşi şco- 
larii care au primit acest măreț botez întru Muzică! 

Dar admiraţia noastră nu se oprește aci! 52 de persoane, între 
care şi opt doamne, alcătuiau orchestra simfonică, este drept în- 
tărită de cele mai bune puteri dela muzica regimentului go in- 
fanterie. 

Iată o cifră care spune mult de tot despre nivelul vieții muzi- 
cale din Sibiu. Incă un amănunt care are greutate şi cinstește 
bătrâna cetate: numeroşi amatori saşi au dat întregul lor concurs 
la deplina reușită a festivalului. Toate aceste fapte ne dispensează 
de comentarii; ele vorbesc, s'ar putea spune, cântă dela sine. 

lată și numele persoanelor care şi-au unit talentele şi bunele 
voinţi: d-nele Lia Popovici, Margareta Metaxa; d-nii prof. 
Georgescu-Breazul (care a conferenţiat), Gh. Folescu, Dr. W. 
Schânherr, Ed. Griffel, Gustav Berger. Dar toate acestea încă 
nu sunt deajuns pentru a face dovada acelor tainice forțe su- 
fletești ale neamului nostru, capabile de eforturi şi realizări ne- 
bănuite, dacă nu este omul, care să le știe trezi și utiliza. 

Acest om este în Sibiu d. profesor Ion Delu. Cu talentul său, 
cu voința sa de realizare, ce știe îmvinge piedicele şi găsi mij- 
loacele, cu deplina stăpânire a partiturii atât de complicate, ce 
o ţine înaintea sa pe pupitru mai mult de formă, dar având-o 
întreagă în mintea și inima sa, cu energie calmă şi încurajatoare 
şi cu mâna sigură, d prof. Ion Delu a reușit să facă în seara de 
6 Mai ca Oda bucuriei (cu text după « An die Freude » de poetul 
german Schiller, traduceri în versuri simetrice, bine sunătoare 
în româneşte), ce încoronează ca parte ultimă simfonia a noua, 
prin executare omogenă ireproşabilă, să devină un demn omagiu 
recunoștinței adus lui Beethoven. 

RADU GEORGESCU 


REVISTA REVISTELOR 


REVUE DE TRANSYLVANIE 
Tome I. No. 1, Cluj 1934 


Trebue să recunoaștem dela început, că în acţiunea de combatere a 
revizionismului maghiar, am fost până acum în urma celorlalte state succe- 
sorale. În timp ce în Cehoslovacia sau în Iugoslavia sau înregistrat, în special 
în ultimii ani, numeroase publicaţiuni antirevizioniste, unele de impresio- 
nantă documentare, noi ne-am mărginit a sta în espectativă, tari pe dreptul 
nostru, fără a urmări o metodică şi perseverentă acţiune de răsturnare a argu- 
mentelor revizioniste, care vizează, în primul rând, Transilvania românească, 

Cel mult, foarte interesante manifestaţiuni sentimentale — de sigur utile 
pentru mobilizarea conştiinţei naţionale — s'au produs în cuprinsul ţării, 
ele afirmând drepturile noastre imprescriptibile asupra teritoriului unitar, 
locuit de Români, 

Iar puţinele publicaţiuni în materie nu au avut nici sprijinul, nici răspân- 
direa necesară. 

lată însă că din culturala capitală a Ardealului, porneşte semnalul mult 
așteptat al unei ofensive anti-revizioniste, cu armele paşnice şi neprovoca- 
toare ale documentării şi obiectivităţii ştiinţifice. 

Un grup de învăţaţi profesori ai Facultăţii de Litere din Cluj — această 
citadelă de ştiinţă şi naționalism — în frunte cu academicianul Silviu Dra- 
gomir, fac să apară, sub auspiciile bătrânei şi generoase € Astra » — care în 
Cluj, își înţelege misiunea proteguind şi o altă meritorie publicaţie ca « Gândul 
Românesc + — primul periodic de limbă franceză, consacrat studiului proble- 
melor privitoare la Transilvania, care dela 1978 a intrat în calea normală a 
evoluției sale, realizând progrese ce depășesc cele mai optimiste prevederi (Avant- 
Propos). 

Dar Revue de Transylvanie înţelege să-și inaugureze apariţia, prin fixarea 
unui program, pe cât de interesant, pe atât de actual: « Revista noastră va da 
cetitorilor săi informaţiuni precise asupra problemelor etnice ale 'Transil- 
vaniei, și în special asupra chestiunii minorităţilor. Vom studia raporturile 
acestora din urmă cu populaţiunea română; sperăm să arătăm cum se poate 
și cum trebue soluţionată, în chip logic, această chestiune în cadrele Româ- 
niei noi. 

+ Vom fi astfel aduşi să abordăm probleme politice, interesând întreaga 
Europă Centrală, 

€ Tratatul dela Trianon nu a încetat să fie atacat de acei pe care el i-a 
nemulţumit. Calul de bătaie al dușmanilor săi este mai ales chestiunea 
minorităţilor, pe care ei nu încetează de zece ani, de a o agita înaintea opiniei 
europene. Bine înţeles, ei o prezintă în felul lor, deformând datele problemei. 

« Revue de Transylvanie va apăra Tratatele contra acestor atacuri, urmărite 
fără încetare, cu egală abilitate şi perseverenţă p. (Avant-Propos) 

Și această apărare a Tratatelor va fi destinată edificării opiniei publice 
mondiale, această forţă internaţională, care nu poate fi neglijată, decât 
cu mari riscuri; opinie publică atât de adeseori indusă în eroare, asupra 
drepturilor noastre în Transilvania şi a realităţilor din acest ţinut românesc, 
prin publicaţiile revizioniste, rămase fără răspuns, de multe ori. 

* 
Li Li 

Cuprinsul primului număr al elegantei Revue de Transylvanie (tipărită 
la Imprimeriile Naţionale, București) este la înălţimea programului anunțat. 

Cele 138 de pagini conţin o serie de studii de o perfectă documentare 
şi obiectivitate, note şi recenzii de lucrări anti-revizioniste. 

D. prof. Silviu Dragomir inaugurează seria studiilor, prezentând revelatoarea 
sa cercetare: Cele doud atitudini ale Contelui Bethlen. Fostul premier al Unga- 
riei este urmărit în manifestările sale duşmănoase Românilor — din care 
descinde — publicistice sau oratorice, dela primele sale atacuri inaugurate 
prin interpelarea ce face în Camera Maghiară la 10 Aprilie 1907, după discuţia 
legii şcolare Apponyi, prin care denunțând, prezența amenințătoare a maselor 
româneşti pe care nu le egalează în număr nici o altă naţionalitate, el preco- 
niza o politică, dacă nu de exterminare, cel puţin de slăbire a elementului 
românesc, preponderent numericeşte, prin procedeul maghiarizării (pag. 7), 
până la recentele sale Conferinţe revizioniste dela Londra. In tot acest inter- 
val de timp, dela 1907 până la 1918, ca deputat, publicist sau conferenţiar, 
contele Bethlen se afirmă ca un impetuos adversar a tot ce este românesc, 
şi preconizează, în special, în timpul războiului, după deschiderea ostilită- 
ţilor cu România, o intransigentă politică naţională. După 1918, data de când 
contele Bethlen va face parte din diferitele guverne maghiare, el va nutri 
aceeaşi antipatie faţă de Români în naționalismul cărora el vede pe adevărații 
distrugători ai Ungariei milenare, de aceea lucrând pentru revizuirea tratatu- 
lui dela Trianon, el va urmări răzbunarea sa faţă de același factor, românismul 
din Transilvania. 

In conferințele sale recente, analizate cu multă judiciozitate de d. prof. 
Silviu Dragomir, întâlnim pe același conte Bethlen; deși în Conferința făcută 
la Universitatea din Cambridge, la 22 Noemvrie 1933, el reneagă concepţia 
sa din trecut, când afirmă 4... oamenii de Stat maghiari nu au pronunţat 
astfel de declaraţii (că s'ar putea răpi popoarelor, naționalitatea lor), nici 
nu au îndeplinit acte din care să se poată vedea o astfel de intenţie +; în toate 
conferințele făcute în Anglia nu manifestă nici o transformare în spiritul său. 
« Vechiul nostru adversar continuă să ne combată cu aceeași ură șovi- 
nistă, ură care nu a cunoscut niciodată respectul adevărului şi al libertății 

popoarelor » (pag. 16). Conferinţele sale asupra, Chestiunii Transilvaniei care 
după contele Bethien ar constitui una dintre problemele particulare ale Un- 
gariei, se bazează pe abilităţi diplomatice sau mistificatoare, pe denaturarea 
datelor statistice, pe superioritatea economică a Ungariei, pe presupusa lor 
superioritate tulturală, etc., toate argumente infirmate printr'o bogată docu- 
mentare şi 'obiectivă interpretare de d. prof. S. Dragomir (vezi pag. 16—28). 
Iar concluzia acestor conferinţe vădește o gravă contradicţie în gândirea poli- 
tică a Contelui Bethlen, Intr'adevăr, dintre soluţiile pe care le propune, con- 
tele elimină primele trei: a) Impărțirea teritoriului pe baza frontierelor etnice 
dacă este posibil; b) împărţirea teritoriului şi schimb de populaţiune; c) su- 
primarea frontierelor, cu deplină garanţie pentru minorități, și se opreşte 
la a patra soluţie, pe care o recomandă cu insistență: declararea independenţei 
teritoriului transilvan cu autonomie națională pentru fiecare popor, deci crearea 
unei Elveţii orientale. Or, ia 18 Iulie 1918, același conte Bethlen, în Camera 
maghiară, spunea: + Noi nu voim ca Ungaria să devină o Elveţie, căci noi trăim 
într'o cu totul altă situație internaţională. ..». 

Acesta este omul politic contele Bethlen, în trecut ostil naționalităților, 
la guvern promovator al dificultăţilor de aplicaţie a Tratatului dela Trianon 
şi a revizionismului, astăzi propagandist al aceleiaşi acţiuni revizioniste. Stu- 
diul d-lui prof, S. Dragomir îl redă în adevărata sa înfăţişare de partizan în 
trecut al Imperialismului maghiar, de susţinător astăzi al Transilvaniei Stat- 
tampon; el analizează atitudinile şi concepţiile politice şi prin aceasta demon- 
strează precaritatea recentei sale activități, contrarie şi echităţii şi concep- 
tului de armonie internaţională, 


* 
* + 


Sub titlul de: Căderea Monarhiei Austro-Ungare și eliberarea Transilva- 
niei, d. prof. Ioan Lupaș prezintă pe baze documentare, complexul de eveni- 
mente care a dus, în cele din urmă, la prăbuşirea Monarhiei bicefale. 

Arată sforțările patriotice, dar tardive, ale Impăratului Carol, ultimul 
dintre Habsburgi, de a menține în jurul coroanei sale popoarele Monarhiei, 
acordându-le o largă autonomie, 

Situaţia tragică a Românilor Transilvăneni este scoasă în evidență cu 
interesante amănunte, se conturează mersul evolutiv al unității României 
€ care nu este opera nici a unui om, nici a unei provincii, nici a unei generaţii, 
Ea este rezultatul luptelor susținute timp de secole, de către cei mai buni 
dintre fiii poporului român + (pag. 40). 

Problemele demografice ale Transilvaniei sunt cercetate de un specialist 
în materie, ca d. dr. Sabin Manuilă. Sprijinit pe abundente și recente date 
Statistice, ilustrate cu elocvente grafice, d. dr. S. Manuilă conchide că « per- 
spectivele de viitor sunt din ce în ce mai întunecate pentru Unguri. Natali- 
tatea Ungariei scade vertiginos, în timp ce România este astăzi, cu Polonia, 
ţara cea mai prolifică din Europa » (pag..60), ceea ce explică de sigur, în largă 
măsură, nerăbdarea Ungariei de a vedea revizuit tratatul dela Trianon. 

Foarte interesant studiul d-lui prof. Onisifor Gibu, O carte secretă a Guver- 
nului Ungar: Românii din Ungaria şi necesitatea de a-i maghiariza. Budapesta 

1907; în care arată conținutul acestei cărți confidențiale, destinată « numai 
membrilor Guvernului », şi al cărei autor este Antoniu Huszar, Din această 
carte tipărită în 25 de exemplare, a cărei existenţă era controversată, iar un 
profesor maghiar ca J. Kosutany dela Seghedin o neagă, d. prof. O. Ghibu 
cunoaște doud exemplare din România. Provocate de evenimentele ce anunțau 
o reaccentuare a naționalismului Românilor Transilvăneni la începutul sec. 
al XIX-lea, această carte care cercetează situaţia numerică culturală, economică 
şi bisericească a Românilor, conţine un întreg program de maghiarizare. Mă- 
surile propuse de autorul ei, A. Huszar au şi fost concretizate în unele legi 
între 1907—1918 ca: legea Appony (din 1907), maghiarizarea grădinilor de copii 
(legea din 1912), maghiarizarea şcolilor normale, crearea episcopatului unit 
ungur de Hajdu-Dorog (1913), începutul de maghiarizare a bisericii ortodoxe, 
întronizarea forţată a Mitropolitului Vasilie Mangra, zona culturală creată 
de contele Appony în 1917, trimiterea de colonii ungare în Transilvania, etc. 

Cum este pusă în serviciul revizionismului și Istoria Artelor ungare, re- 
vendicându-se de arta maghiară cele mai importante dintre monumentalele 
arhitectonice sau de pictură din Transilvania, o arată întrun frumos articol, 
d. prof. Coriolan Petranu, pasionatul cercetător al artei din Transilvania. 

In fine în eruditul studiu « Câteva remarce istorice» d. prof. N. Drdganu 
aduce numeroase date, unele inedite, asupra romanității Transilvaniei, a 
continuității elementului român, în acest ținut, răsturnând şi acel argument 
al imigrației, prin care contele Bethlen înţelegea să justifice teza formu- 
lată în campania sa propagandistă, 

Să remarcăm, în fine, că o notă de viu interes aduc acestei publicațiuni 
numeroasele şi substanţialele note şi recenzii semnate de d-nii Caius Bardoși, 
S. Lupaș, I. Moga, I. Crăciun, I. Opreanu. 

Un cuvânt de omagiere a memoriei celor € patru personalități care au jucat 
un mare rol în desăvârşirea unității naţionale », I. G. Duca, Teodor Mihali, 
Vasile Goldiș, Ştef. Ciceo Pop, — dispăruţi în acest an, — însemnează d-nii 
N. Bănescu, Al, Dragomir, I. Lupaş şi I. Breazu, 

Astfel cum se înfăţişează în primul ei număr, Revue de Transylvanie re- 
prezintă de sigur un moment în organizarea acţiunii de lămurire şi documen- 
tare a opiniei publice din afară, asupra erorilor, subiectivismului și mistifi- 
cării, care stau la baza acţiunii şi doctrinei revizioniste maghiare. Ea înseamnă 
deci inaugurarea acelei propagande prin idei atât de necesară şi de mult 


aşteptată, 
Prof. G. SOFRONIE 

La ultimul concert al cvartetului Triton, auditorul a fost în deosebi sedus 
de cvartetul de coarde al tânărului compozitor român Jonel Perlea, o lucrare 
agreabilă, limpede, melodică, bine scrisă pentru instrumente. Mişcarea lentă, 
foarte susținută şi expresivă este fără îndoială partea cea mai muzicală a 
cvartetului. Insă finalul are multă vioiciune cu tema cea de-a doua, care se 
desfăşoară într'un fugato pitoresc prin ritmul ei, într'o succesiune ascendentă 

de terţe majore. Lucrarea a fost executată cu o preciziune propriu zis ui- 
mitoare de cel mai desăvârșit ansamblu pe care-l cunosc, un cvartet unguresc 
alcătuit de d-nii Gettler, Maumann, Revest, Frank, patru virtuoşi desă- 
vârșiţi, care au preferat să se grupeze. pentru binele muzicii, decât să acti- 
veze ca soliști. 


(Florent Schmitt, în Le Temps dela 2 Iunie 1934). 


DECĂDEREA FORMELOR 


Formele sunt pretutindeni în decădere. 

In lumea juridică: Dreptul nu mai are prestigiul de altădată. Astăzi, în 
cele mai rigide ţări, legea a încetat de a mai fi un postulat axiomatic sacro- 
sanct, un principiu de esenţă divină, care trebue acceptat aşa cum este, fără 
interpretare posibilă. Conduita juridică ne apare ca ceva perimat, găunos şi 
sclerozat, ca ceva contrar vieţii, contrar realităţilor vii mereu schimbătoare. 
Codurile — bune pentru realităţi astăzi depăşite — sunt înnecate de abun- 
dența legiuirilor speciale, pe zi ce trece tot mai numeroase. Procesul uriaș 
de fecunditate legiferativă a tuturor parlamentelor din lume arată cum materia 
reglementărilor în raporturile dintre oameni e veșnic prefăcută. Ne plângem 
și acuzăm mereu corpurile legislative că fabrică zeci de legi pe zi. Dar nimeni 
nu se gândeşte că vina nu e numai a superficialităţii guvernelor, ci o stare 
mereu fugitivă, mereu mobilă a realităţilor sociale. 

In aceste condiţii, e clar că nici o formă de viaţă fixă nu poate persista. 
Ceea ce se întâmplă în lumea juridică, prin excelență formalistă, se întâmplă 
în multe alte domenii. 

A ajuns o lamentare comună lipsa de educaţie, de maniere —cum se 
zice — a tinerei generaţii. Politeţa alambicată și subtilă pare comică. Etichete 
ca în timpul lui Ludovic al XIV-lea ori al Regenţei ar umplea lumea de mirare 
și dispreţ. Generaţiile ultime sunt năvalnice și bădărane, trăesc direct, brutal 
și fără nici o regulă. Delicateţa, aluzia, rezerva, discreţia dispar pe fiecare 
zi. Bătrânii nu mai sunt respectaţi, cuvântul dat pare o povară puerilă, copiii 
s'au emancipat, profesorii sunt huiduiţi, femeile expulzate din privilegiile 
oferite de un cavalerism de mult îngropat. Conversaţia, viaţa de salon, comi- 
cării pedante din alte timpuri. 

Dar iată ce se petrece şi în artă. Altădată genurile literare erau codificate. 
Cine le mai respectă astăzi? Totul e confundat, amestecat. Eseul, gen prin 
excelență hibrid, a triumfat, iar romanul conţine de toate, ca un fel de enci- 
clopedie epică a timpului. Stilul lucrat nu mai contează. O literatură directă, 
brutală, spontană înlocueşte chinurile divine ale unui Flaubert, Anatole 
France ori Barrès. A rămas izolat, ca un semn demodat al altor timpuri, un 
Paul Valery. 

Până şi dialectica logică e în criză. Să ne aducem aminte de felul cum 
polemizau cu adversarii lor Karl Marx sau Engels, Clemenceau sau Jaurès, 
iar la noi Gherea, Maiorescu, Ibrăileanu. Regulele strict formale ale jocului 
logic erau respectate. Cetiţi pe Léon Daudet, modelul actual al polemicei, 

din ţara cea mai polemică. Invectiva, apelul la sentimente, afirmaţia pură, 
insulta și ameninţarea, toate sunt utilizate, O singură armă e lăsată la o parte: 
duelul logic, confruntarea, bătălia după tipicul formal al gândirii. 

O adâncă transformare s'a efectuat şi în ce priveşte atitudinea faţă de 
trecut. Tradiția, datinele, moravurile sunt în genere forme fixate, fără con- 
ţinut sentimental direct, ci doar asociativ. Doar dintr'o superficială și dile- 
tantă atitudine artistică se mai păstrează respectul pentru aspectele moarte 
ale vieţii de altădată. 

Bergson a arătat că nimic în lumea aceasta nu e săvârșit, ci în săvârșire; 
nimic nu-i fixat, ci în fixare, în devenire. Când pentru o clipă, care pentru 
noi constitue iluzia prezentului, un aspect definitiv, o configuraţie oprită 
în loc fixează cursul curgerii universale, existența ne apare moartă, amor- 
țită. Lucrurile nu se pot păstra decât prin forma lor. Forma e ceva conser- 
vator. Caleidoscopul demiurgului care conduce lumea aceasta se poate opri 
un moment la o anumită figură. Dar în timp ce abia o percepem pe aceasta, 
liniile ei s'au strâmbat, conturul ei s'a deformat și o altă formă se indică să-i 
ia locul. Forma înseamnă sclerozare; ea e apanajul bătrâneţii. Fondul e al 
tinereţii veșnic schimbătoare. Ca să poţi obţine permanenţă, trebue să mo- 
delezi lucrurilor un aspect precis. De aceea bătrânii au individualitate bine 
închegată, pe când tinerii n'au limită sufletească, sunt mereu alţii. De aceea 
popoarele bătrâne au stil cultural propriu. 

Epocile de fermentare, ca aceea a noastră, încă n'au un caracter precizat. 
Vechile valori, considerate altădată ca definitive, se nărue astăzi una după 
alta. O lume nouă se zămislește în pântecele istoriei. Pentru ca să se desfă- 
şure liberă, ea trebue ferită de orice cod, de orice canon, de orice zăgaz spi- 
ritual, 

(Mihai D. Ralea, în Viața Românească, 30 Aprilie 1934). 


IZVORUL MASONIC AL LUI ,„, ZARATHUSTRA « 


Toți cei care au cercetat celebra lucrare a lui Nietzsche, Also sprach Zara- 
thustra, şi-au pus întrebarea: 4 Care-i originea acestei opere extraordinare ? + 
sau mai precis: t Dela ce izvor necunoscut s'a inspirat autorul? », 

Intrebarea e cu atât mai firească, cu cât Zarathustra prezintă, în ansam- 
blul operelor lui Nietzsche, un caracter unic. Stilul, cugetarea, sufletul pro- 
fetic disting fundamental această scriere de toate celelalte. 

Au crezut unii că aceste însușiri s'ar datori faptului că Nietzsche a încercat 
să dea în această lucrare o sinteză a ideilor sale filosofice. Dar această afir- 
mare vagă și ipotetică nu explică nimic. Ea nu ne face să înţelegem de ce 
autorul a adoptat ca procedeu esenţial parabola, atât de contrară expresiunii 
filosofice a timpului său, nici de ce a ales, ca interpret al cugetării sale, un 
Zarathustra care vorbeşte într'un chip atât de bizar. 

In cărţile sfinte ale vechilor Perși, de asemenea, nu întâlnim nimic care 
să-l fi putut inspira pe Nietzsche. Stilul direct, rece, monoton, ritual, struc- 
tura generală a cărţilor avestice nu oferă nici o asemănare cu simbolismul 
sprinten, câteodată familiar, al lui Zarathustra. 

Mai interesante, în privinţa originii acestei scrieri, sunt consideraţiile 
regretatului Charles Andler, care a văzut în operele lui Hölderlin, Spitteler, 
Lipiner și ale altor cugetători moderni izvoarele posibile ale lui Zarathustra. 
Dar savantul francez n'a putut evidenția nici un împrumut. 

Misterul originii acestei opere ar mai fi domnit multă vreme, dacă întâm- 
plător nu s'ar fi descoperit, la un anticar parizian, cartea care l-a inspirat 
pe Nietzsche. 

E o carte germană, apărută pe la mijlocul veacului trecut la Stuttgart şi 
editată 4 hors commerce s. ată-i titlul: 


Maurerische Mitteilungen. Als Manuskript für Brüder. Zweite Auflage. 
Herausgegeben vom Verfasser, Stuttgart. Im Verlage des Verfassers. 5841. 
(Comunicări masonice. Cu titlu de manuscris pentru frați. Ediţia a doua. 
Publicată de autor. Stuttgart. Editura autorului. 5841, adică 1841, pentrucă 
era rituală a francmasoneriei începe cu 4000 de ani înainte de era creștină). 

Aceste comunicări masonice sunt o serie de eseuri asupra filosofiei şi a 
simbolismului. Ele cuprind, între altele, şase fragmente ale unei lucrări cu 
tithul Zoroastru, care prin ritmul și limba lor suplă, prin bogăţia simbolurilor 
și artificiile retorice, ba până şi prin numeroasele digresiuni, deşteaptă în 
mintea cetitorului capodopera lui Nietzsche. 


Autorul acestei scrieri, al cărui nume figurează pe o ediţie ulterioară, 
este un personaj foarte interesant, originar din Baden, J. B. Krebs. El s'a 
născut la 1774. După ce a studiat doi ani teologia catolică la Freiburg, a părăsit 
universitatea pentru a se consacra cântului. Intre 1795 și 1828 a fost cel mai 
apreciat tenor al Germaniei meridionale. Dădea lecţii de muzică; a compus 
mai multe lucrări muzicale și a lăsat și câteva librete de operă. A desfășurat 
o activitate masonică foarte întinsă şi a exercitat, ca fruntaş al unei loji, o 
infuenţă profundă şi durabilă. Printre scrierile lui se citează Francmasonul 
și șase volume de Comunicări masonice. Sunt opere mistice, pline de sinceri- 
tate şi scrise într'un stil fermecător. Profunzimea sentimentelor religioase, 
idealismul înălţător, entuziasmul general dau acestor lucrări un caracter de 
sublim, de pur, de desăvârşit, care impune. 

Nu se ştie în ce împrejurări a ajuns Nietzsche să cunoască lucrarea lui 
Krebs, pentrucă e aproape sigur că el n'a fost mason. Fapt cert e însă că discur- 
surile imaginare ale lui Zoroastru au exercitat o puternică influenţă asupra 
lui Zarathustra. Şi nu numai numele personajului — ceea ce s'ar putea datori 
și unei întâmplări — dar analogia formei, atât de nouă pentru Nietzsche, 
stilul simbolic, utilizarea frecventă a antitezei, a limbajului direct şi a excla- 
maţiei, şi mai ales numeroasele teme comune celor două lucrări sunt dovada 
unei filiaţiun: indiscutabile: 

Zoroastru şi Zarathustra sunt jumătate înţelepţi, jumătate nebuni; și 
unuia şi celuilalt îi place singurătatea; amândoi vorbesc cu dispreţ de stă- 
pânitori, amândoi dispreţuesc mulţimea. Când vorbesc de ascensiunea mun- 
ţilor, Zoroastru şi Zarathustra simbolizează înălţarea morală. Amândoi stă- 
pânesc o știință tainică, amândoi îşi exprimă cugetarea cu ajutorul parabolei, 
amândoi le spun 4 fraţi » discipolilor. 

Multe din elementele acestea, a căror prezenţă ne surprinde la Nietzsche, 
ne par foarte fireşti la masonul Krebs. 
(Greg. Kolpaktchy şi B. de la Herverie, în Mercure de France, 1 Mai 1934). 


FILOSOFIA ÎN ÎNVĂŢĂMÂNTUL SECUNDAR 


Intrucât temelia oricărei adevărate învăţări şi deprinderi este sforțarea 
proprie, învăţământul filosofiei trebue să înlesnească elevilor exercițiul pro- 
priilor lor posibilităţi de filosofare. Pentru aceasta ei cată să fie puși în atin- 
gere nemijlocită cu întrebările filosofice, a căror cercetare şi deslegare se 
cuvine s'0 întreprindă, sub conducerea profesorului, ei înșiși. Două sunt 
căile pe care se poate deprinde îndeletnicirea filosofiei: 1) cercetările proprii 
și 2) interpretările din marii filosofi. 

Elevii pot întreprinde în două feluri cercetări proprii: 

Sub conducerea profesorului, în discuţia cu caracter de convorbire firească 
în care elevii iau contact, prin sforţare de gândire proprie, cu toate feţele unei 
anumite probleme filosofice precise. Această convorbire nu trebue confun- 
dată cu aparenta metodă activă a întrebărilor și răspunsurilor mai dinainte 
ticluite. 

In același scop trebue folosită metoda compunerilor, care să nu fie însă 
expuneri de lucruri abstracte învăţate pe dinafară, ci mici cercetări de fapte 
concrete, în care elevul să încerce a filosofa de sine stătător. 

Interpretările să se facă în deosebi din opera lui Platon şi a lui Aristotel, 
iar manualele să nu fie decât nişte antologii cu texte alese din marii gânditori, 
orânduite sistematic și legate între ele prin scurte introduceri şi încheieri. 

(D. C. Amzăr, în Convorbiri Literare, Aprilie 1934). 


GERMANIA POATE REZISTA? 


Poate Germania să reziste în complexul actual economic şi politic? Pe 
de o parte sunt marile manifestații menite să dea iluzia că d. Hitler este în ochii 
maselor un semi-zeu; pe de altă parte sunt faptele: scăderea exportului, 
lipsa, aproape completă de devize, necesitatea Germaniei de a-şi limita im- 
portul şi de a reveni la o economie închisă, la Kriegswirtschaft din anii de 
groază ai războiului. 

Propaganda d-lui Goebbels insistă asupra progresului realizat în 1933, 
în cursul primului an de regim hitlerist. Marea industrie metalurgică a produs 
7.585.000 tone de oţel faţă de 5.746.000 în 1932, adică un plus de 35%; in- 
dustria automobilă a vândut un număr de mașini cu 51% mai mare aceluia 
al anului precedent; producţia industriei textile a sporit cu 12%; s'au clădit 
în 1933 aproape 200.000 de locuinţe, adică 40% mai mult decât în 1932; 
în sfârşit, în discursul său dela 1 Mai, cancelarul Hitler a anunțat că, în de- 
curs de 12 luni, numărul şomerilor a scăzut dela 6 milioane la 3.700.000. 

Aceste cifre sunt într'adevăr impresionante, fără să dovedească că amelio- 
rarea semnalată în Germania ar fi superioară aceleia constatate, în aceeași 
perioadă, în alte ţări. Astfel, producţia oţelului în luna Ianuarie a atins în 

Germania cota de 55% din cea mai ridicată producţie lunară anterioară; 
această producţie a fost, pentru aceeași lună, de 60,7% în Franţa, de 60% 
în Belgia şi de 80% în Anglia. Și dacă ne gândim prin ce mijloace artificiale 
a fost obţinută această ameliorare în Germania | In ce priveşte șomajul, re- 
ducerea numărului celor fără de lucru până la concurenţa cifrei de 2.300.000 
n'a fost obţinută numai printr'un spor de braţe de muncă corespunzător unei 
reprize a afacerilor, ci prin eliminarea sistematică a mânei de lucru feminine, 
prin interzicerea cumulului în lucrul manual, prin prime acordate celor ce 
angajau servitori suplimentari, prin interdicţia patronilor de a concedia lu- 
crătorii inutili, prin obligaţia de a angaja lucrători supranumerari, prin spo- 
rirea angajamentelor în Arbeitsdienst şi în organizaţiile paramilitare, al căror 
efectiv întrece cifra de două milioane. 


De altă parte, marile lucrări hotărîte de Stat şi a căror execuţie, care 
trebue să absoarbă 7 milioane numai în anul 1933, au contribuit, într'o bună 
parte, la însănătoşirea pieţii muncii. Sporirea producției în industria textilă este 
datorită, în parte, portului uniformei naziste; în ce priveşte augmentarea 
tranzacţiilor în automobile, ea se datorește în deosebi exonerării de orice im- 
pozit de care beneficiază, timp de doi ani, automobilele noi. Nu este mai 
puţin adevărat, că viitorul este ipotecat prin măsurile îndrăzneţe luate în 
prezent. 4 Germania naţional-socialistă îşi pune în joc toată averea, ca și 
cum ar fi convinsă că un avânt general al lumii va urma brusc acestei crize; 
avânt grație căruia Reichul își va putea recupera repede toate avansurile sale, 
Punct de vedere naiv a cărui imprudenţă bate la ochi», 


In domeniul comerțului exterior, concluziile sunt alarmante. In 1928, 
schimburile Germaniei cu străinătatea atinsese apogeul lor, cu o cifră lunară 
de 1.125 milioane mărci la import şi 1.080 milioane mărci la export. Aceste 
cifre au căzut în anii 1931 la 500 milioane pentru import și la 800 milioane 
pentru export și în 1933 respectiv la 350 şi la 410 milioane. Până la sfârşitul 
anului trecut, balanţa lunară se cifra în mod constant printr'un excedent 
de export. In primele luni ale anului 1934 apare un deficit de 22 milioane 
în Ianuarie şi de 35 milioane în Februarie — 378 milioane mărci la import 
și 343 milioane mărci la export; în Martie are loc o ușoară ameliorare, cu 
398 milioane mărci la import şi 401 milioane mărci la export. Politica faţă 
de Rusia a adus la zero schimburile comerciale germano-sovietice; expul- 
zarea evreilor a provocat boicotarea mărfurilor germane din partea evreimii 
din întreaga lume, mai ales din partea evreilor-germani din Statele-Uhnite, 
Preţurile de cost sunt foarte ridicate în Germania, din cauza măsurilor arti- 
ficiale impuse industriei. 

Germania fiind obligată să importe cea mai mare parte a materiilor prime 
necesare industriei sale, scăderea mărcii ar aduce cu sine, în mod fatal, o ur- 
care corespunzătoare a preţurilor, a salariilor şi a standardului de viaţă în 
general. 

Situaţia monetară grefată pe un desechilibru economic adânc pune gu- 
vernului german o problemă zguduitoare şi dramatică, cu atât mai mult cu 
cât tuturor acestor elemente de incertitudine se adaugă misterul viitorului 

economic al Germaniei. 4 Dacă n'am examina decât statisticile economiei 
sale interne şi externe, şomajul său, fragilitatea creditului şi monetei sale, 
am fi împinși să conchidem că o catastrofă este probabilă şi că regimul hitle- 
rist riscă să fie târît în haos. In realitate, sensul evenimentelor care se des- 
făşoară în Germania va scăpa oricui va fi refuzat să înțeleagă dinamismul 
adânc, mistica esențialmente naţională a mișcării nazziste... Hitler este 
simbolul Germaniei vechi, trezită, descătușată de o ideologie democrată pe 
care n'a înţeles-o niciodată şi care aspiră din nou să joace rolul rasei alese, 
pentru care se crede chemată pe lume». Hitler și regimul naţional-socialist 
pot cădea, doborîţi de o zguduire economică şi financiară, este însă mai mult 
decât sigur că spiritul nazzist va supravieţui regimului + căci s'a născut o Ger- 
manie nouă, care, multă vreme de acum înainte, nu va înţelege să se întoarcă 
Înapoi ». 
(Henry Laporte, în Revue de France, 1 Mai 1934). 


MOTIVE HEGELIENE IN SCRISUL EMINESCIAN 


Hegel a exercitat o influenţă foarte puternică asupra lui Eminescu. Dacă 
totuşi unele elemente hegeliene, al căror ecou se recunoaște în opera lui Emi- 
nescu, nu sunt caracteristice originalității filosofului german, precum ar fi 
de pildă imanenţa lui Dumnezeu în lume sau spiritualizarea universului şi 
a procesului istoric, proveniența lor e lămurită prin cadrul ideologic spe- 
cific hegelian, în care sunt plasate, ca şi prin formele stilistice în care cris- 
talizează. 

Se mai poate accentua că înrâuririle hegeliene asupra operei lui Emi- 
nescu se situează, cu prea puţine abateri, în epoca studenţiei poetului mai 
ales. 

Cum era şi firesc, încă neformat, spiritul lui Eminescu își apropria lesne 
elemente filosofice din cele mai diverse, înşelându-se adesea asupra temei- 
niciei lor ideologice. In scrisoarea din 1874 către Maiorescu, poetul mărtu- 
riseşte singur cum a căzut odată ¢ jertfă timpurie a prea marii mele idei des- 
pre un profesor universitar 3, In acest labil stadiu al desvoltării sale intelec- 
tuale, nu e oare firească aderenţa sa vremelnică la fisolofia hegeliană? 

Că mai târziu Eminescu a evoluat, începând din 1874 chiar, cătie un 
antihegelianism parţial mai întâi, prin negarea identităţii dintre cugetare și 
existenţă, deviind spre spinozism în considerarea silogismului, deci a cuge- 
tării ca un mod al existenței, către un antihegelianism global apoi, în articolul 
din 1888 (e Fântâna Blanduziei 2), în care acuza pe Hegel de a fi introdus 
+ dominaţia acelui filosofism, o goală şi stearpă frazeologie, — este, ne place 
să credem, tot atât de firesc, 

Mai trebue observat însă că anume idei hegeliene din tinereţea poetului 
au rămas ca un motiv permanent al scrisului eminescian. S'au bucurat de 
această situaţie concepţia 4 etern-prezentului > în istorie, a incogniscibilităţii 
principiului lumii, a « vicleniei raţiunii s şi mai ales ideologia sa politică, în 
speţă filosofia Statului. 

(Al. Dima, în Viaţa Românească, 15 Februarie 1934). 

